LIVIU STĂNCIULESCU 


CURS DE DREPT CIVIL 
SUCCESIUNI 


Conform 
Noului Cod civil 


pan 


Curs de drept civil 


Succesiuni 


Copyright O 2012 
Editura Hamangiu SRL 


Editură acreditată CNCS - Consiliul Naţional al Cercetării Ştiinţifice 
Toate drepturile rezervate Editurii Hamangiu 


Nicio parte din această lucrare nu poate fi copiată 
fără acordul scris al Editurii Hamangiu 


Editura Hamangiu Vânzări: 

Bucureşti, Str. Col. Popeia 021.336.01.25 

nr. 36, sector 5 031.425.42.24 

O.P. 5, C.P. 91 0788.673.209 
Telefon/Fax: E-mail: 

021.336.04.43 redactie@hamangiu.ro 
031.805.80.20 distributie@hamangiu.ro 


031.805.80.21 


ISBN 978-606-522-717-0 


Prof. univ. dr. Liviu STĂNCIULESCU 


Curs de drept civil 
Succesiuni 


2012 


I.C.C.]. 
C.S.. 
CAS 
C.C. 
C.C.R. 
C.J.C.E. 
C.A. 
T.S. 

T.B. 
H.G. 
O.G. 
O.U.G. 
C. civ. 
C. proc. civ. 
dec. 
Dec. C.S.J. (C.A.) 
Dreptul 
C.J. 

J.N. 

L.P. 

P.R. 
S.C.J. 
R.D.C. 
R.R.D. 
R.T.C. 
C.P.J. 
B.J.-C.D. 
L.G.D.J. 


Listă de abrevieri 


Înalta Curte de Casaţie şi Justiţie 
Curtea Supremă de Justiţie 

Curtea de Casaţie 

Curtea Constituţională 

Curtea de Conturi a României 
Curtea de Justiţie a C.E. 

Curtea de Apel 

Tribunalul Suprem 

Tribunalul Bucureşti 

Hotărârea Guvernului 

Ordonanţa Guvernului 

Ordonanţa de urgenţă a Guvernului 
Codul civil 

Codul de procedură civilă 

decizia 

deciziile C.S.J. (Curţii de Apel) pe anii... 
revista „Dreptul” 

revista „Curierul judiciar” 
revista „Justiţia Nouă” 

revista „Legalitatea Populară” 
revista „Pandectele Române” 
revista „Studii şi Cercetări Juridice” 
„Revista de drept comercial” 
„Revista Română de drept” 
„Revue trimestrielle de droit civi 
Culegere de practică judiciară 


P 


Buletinul Jurisprudenţei — Culegere de decizii 
Librairie Generale de Droit et Jurisprudence 


Cuprins 


Capitolul |. Moştenirea - reguli generale.................. eee ooeeeoooseeeeeeee 15 
Secţiunea |. Definire, terminologie, reglementare ........................ 15 
Secţiunea a Il-a. Felurile moştenirii ...............cce eee eeee eee eooe eee eeeeeeeee 17 
$ 1. Moştenirea legală ............. eee eee eee eee ea nnaeee 18 
$ 2. Moştenirea testamentară..........cce eee nenea eee ea nnaeea 19 
$ 3. Coexistenţa moştenirii legale cu cea testamentară .................... 19 
Secţiunea a Ill-a. Deschiderea moştenirii ..................cooo eee eee eeeeeeeee 20 
$ 1. Data deschiderii moştenirii... eee nene eee eee ea nnaeeee 21 
A. Stabilirea momentului deschiderii moştenirii ............. mec 21 
B. Importanţa datei deschiderii moştenirii............ eee eee 23 
$ 2. Locul deschiderii moştenirii... nenea eee eee ea nnaeeee 24 
A. Noţiunea de loc al deschiderii moştenirii... nenea 24 
B. Importanţa practică a locului deschiderii moştenirii ..................... 25 
Secţiunea a IV-a. Condiţii generale ale dreptului de moştenire...... 27 
$ 1. Capacitatea de a moşteni ..........cccce eee eee eee eee ea nnaeeee 27 
A. Persoane care au capacitate succesorală............ccce nenea 28 
B. Persoane care nu au capacitate succesorală...........ccce eee eee 30 
$ 2. Vocaţia (chemarea) la moştenire ............. cca eee 33 
§ 3. Nedemnitatea succesorală ...........cee nenea nenea nenea ea neeeaaa 34 
A. Definire, caractere, natură juridică ........... cena eee e eee 34 
B. Felurile nedemnităţii succesorale ...........ccee nene eee 35 
C. Efectele nedemnităţii ............ eee nene eee eee eee ea naeee 37 
D. Invocarea nedemnităţii succesorale .............. eee nenea eee 40 
Capitolul II. Moştenirea legală.................. eee ooee eee sees eeeeeeeeeeeosseseeeee 42 
Secţiunea |. Principiile moştenirii legale .................nncoee eee eee eeeeeeeee 42 
$ 1. Condiţiile speciale ale moştenirii legale ...............mmmc eee 42 
A. Vocaţia succesorală legală... eee e eee eee aaa 43 
$ 2. Principiile generale ale devoluţiunii legale ..............ccceee e nneeeeee 46 


A. Principiul chemării la moştenire a rudelor în ordinea claselor 
de moştenitori. legali- meenen i e sia aa a a a osia gatit 46 


Cuprins 


B. Principiul proximităţii gradului de rudenie între moştenitorii 


din:aceeaşi clasă. isaac ea ci aaa a ea a d a 3 tă 47 
C. Principiul egalităţii între rudele din aceeaşi clasă şi de 

acelaşi grad chemate la moştenire... nene nenea eee 48 
Secţiunea a Ill-a. Reprezentarea succesorală ................. n.n mneeeeeeneee 49 
$ 1. Definire, natură juridică şi domeniu de aplicare ...................aaee. 49 
$ 2. Condiţiile reprezentării succesorale ...........ceee nenea eaeee 50 
$ 3. Modul în care operează reprezentarea ............. cena aaeee 52 
$ 4. Efectele reprezentării succesorale... nenea aaee 53 
A; Etectul'generăl;ză sesiza 3 0009 cada (ata ai da d ai ai ad d Sia Îi 54 
B. Efectul particular al reprezentării succesorale ............cceee nea 55 
C. Particularităţi ale moştenirii imobilelor prin reprezentare 

în condiţiile Legii nr. 18/1991 şi Legii nr. 10/2001 .... cecene eee neeeeee 55 
Secţiunea a IV-a. Reguli aplicabile claselor de moştenitori 

legali: sii nicăieri cialis cca tă Data ati atita ati due 56 
$ 1. Clasa | de moştenitori legali (descendenţii defunctului) ............. 56 
A. Dreptul la moştenire al descendenților... ere 58 
B. Caracterele juridice ale drepturilor descendenților ....................... 58 
§ 2. Clasa a Il-a de moştenitori legali (ascendenţii privilegiați 

şi colateralii privilegiați)... eee eee eee en aaa 59 
A. Ascendenţii privilegiați... eee eee eee eee anna eee 59 
B. Colateralii privilegiați .............. eee eee eee eee eee eee aaeee 62 
$ 3. Clasa a Ill-a de moştenitori legali (ascendenţii ordinari) ............. 64 
$ 4. Clasa a IV-a de moştenitori legali (colateralii ordinari)................ 65 
Secţiunea a V-a. Drepturile succesorale ale soţului 

supravieţuitor... sase e 0ocpie ceace oo lesa co EEEn aoai TEENE usa 66 
$ 1. Condiţiile speciale cerute soţului supravieţuitor pentru 

putea MOŞTENIT ir a ata al la Cea at 67 
$ 2. Drepturile soţului supravieţuitor în concurs cu oricare 

dintre clasele de moştenitori legali .............. nenea eee 70 
$ 3. Dreptul special al soţului supravieţuitor asupra mobilierului 

şi obiectelor de uz casnic... eee e nenea anna aat 72 
$ 4. Dreptul de abitaţie al soţului supravieţuitor ............cceee eee 76 
Secţiunea a VI-a. Moştenirea vacantă .............cc eee oeee eee eeeeeeeeeeeessse 78 
$ 1. Noţiunea de moştenire vacantă ........... eee nene eee eee aaeee 78 


Cuprins 


$:2:.Natura juridică soi ete aaa i aa an a aaa ada ca A 80 
A. Fundamentul vocației succesorale a statului... eee 80 
B. Importanţa determinării naturii juridice. Conflictul de legi ........... 81 
$ 3. Procedura atribuirii moştenirii vacante.............. nene eneeaeeee 83 
Capitolul III. Moştenirea testamentară ................c eee eee neon eee eeoneeese 86 
Secţiunea |. Testamentul...............uuo eee nene oeee eee eee nnnneeeeoonoeeeenaaa sees 86 
$ 1. Definire, caractere, cuprins ......cceee eee nenea eee ea nnaeeae 86 
A. Noţiunea testamentului ..........c eee nenea eee nenea aaa aa 86 
B. Caracterele testamentului......... mean nea ana eeee aaaeeee aaaaeee eaaaa 87 
C. Cuprinsul testamentului... i ee ea naaeea 88 
$ 2. Condiţiile validității testamentului ..........cce nenea eeeaeeee 90 
A.Condiţii.de:fond;. ns iat dota cate oa aaa data Dead 90 
B.;.Condiţii'de'formă: cita ca sanatate vita coasta dia it 94 
C. Reguli de formă comune tuturor testamentelor............... ceeace 95 
D. Sancţiunea nerespectării formei testamentului ............. cana 97 
$ 3. Interpretarea şi proba testamentului ............c eee neeaeeee 98 
A. Metoda interpretării subiective a testamentului... eee 98 
B. Proba testamentului incumbă succesibilului..........c cane nea eaaee 99 
Secţiunea a Il-a. Formele testamentelor............... nn ueee nene eee eonneeese 99 
$ 1. Testamentele ordinare ............. mmm nenea ea neneaeaa 99 
A. Testamentul olograf.......... eee eee e nenea aaa aa 99 
B. Testamentul autentic ........ mean nenea nenea ana neaeeaaenaaaaaa 104 
$ 2. Testamentele privilegiate ............... eee nenea eee a nnaeeee 107 
A. Testamentele în caz de epidemii, catastrofe, războaie................ 108 


B. Testamentele maritime şi fluviale 
C. Testamentele militarilor 
D. Testamentele persoanelor internate într-o instituţie sanitară... 109 
E. Reguli comune testamentelor privilegiate 


$ 3. Alte forme testamentare.......... meet eneeeaaaee 

A. Dispoziţii de ultimă voinţă cu privire la depunerile la bănci ....... 111 
B. Testamentul făcut în străinătate... nene nana en 114 
$ 4. Testamentul internaţional .............c nenea eee eee ea nnaeeee 114 
Secţiunea a III-a. Legatul ...............uue eee eeeeeeee eee sees eeeeeeeeeese sees eeeneee 116 
$ 1. Definire şi condiţii... a i ria 116 


Cuprins 


$ 2. Clasificarea legatelor 
A. Clasificarea legatelor după modalităţile care afectează 


voinţa testatorului ....... eee e nenea eee ae anna 117 
B. Clasificarea legatelor după obiectul lor .............. cane eaeee 119 
C. Forme ale legatului cu titlu particular ............ nene eee 121 
$:3” Efectele-lepgatelor::::m i dea a e da 2 ta a d a Dat da 123 
$ 4. Ineficacitatea legatelor ..............mmm eee eee 124 
A. Revocarea legatelor..............mee eee aiaa e eee anna 126 
B. Revocarea judecătorească... nenea eee eee ieran 129 
C. Caducitatea legatelor ...........ccc eee eee ee anna 131 
D. Legatul conjunctiv şi dreptul de acrescământ...........cceee nana 133 
Secţiunea a IV-a. Exheredarea (dezmoştenirea) ...................oeeeee 136 
A. Felurile exheredării............. men eee nenea en neeeee eannnaaeea 136 
B..Efectele'exheredarii iza: cana ina aaa teză dn aut Dau octet ui dia 138 
C. Nulitatea exheredării ........ ceea eee ana aaa aaa ae ea 138 
Secţiunea a V-a. Execuţiunea testamentară ..............mmoe eee neeeeeeeee 139 
$ 1. Delimitarea execuţiunii testamentare..........eeee nenea 139 
$ 2. Drepturile şi obligaţiile (puterile) executorului testamentar .... 140 
§ 3. Încetarea execuţiunii testamentare ...........ce eee 142 
Secţiunea a VI-a. Limitele dreptului de a dispune prin acte 

juridice de bunurile succesiunii ................ncooe eee sees eeeeeeeeeoeesseseeeeee 142 
$ 1. Oprirea actelor (pactelor) asupra moştenirii nedeschise........... 143 
$ 2. Substituţia fideicomisară ............mme eee eee 145 
A. Definire şi elemente constitutive ..........c eee eee eee 146 
B. Condiţiile substituţiei fideicomisare.............cccee nenea eaeee 147 
C. Efectele substituţiei fideicomisare ............... ceea ere 148 
D. Legatul rămăşiţei (liberalităţile reziduale) ...............cce ceea 148 
E. Noţiunea de substituție ordinară (vulgară) ............mmmcee nenea 149 
$ 3. Oprirea liberalităţilor care încalcă rezerva succesorală............. 150 
A. Caracterele juridice ale rezervei succesorale ................... manance 151 
B. Rezerva succesorală a descendenţilor..............cc en eaeee 153 
C. Rezerva succesorală a ascendenţilor privilegiați .................mmeeee... 155 
D. Rezerva succesorală a soţului supravieţuitor... nenea 158 
$ 4. Cotitatea disponibilă specială a soţului supravieţuitor ............. 159 
A. Domeniul de aplicare ...........me eee nenea e anna 159 


Cuprins 


B. Liberalităţile care intră sub incidenţa art. 1090 C. civ 


C. Determinarea cuantumului cotităţii disponibile speciale ............ 161 
§ 5. Determinarea masei succesorale ............. cena nenea eee eaneaee 162 
A. Determinarea valorii bunurilor existente în patrimoniul 

defunctului la data deschiderii succesiunii (activul brut)................. 163 
B. Determinarea activul net al moştenirii ........... eee nenea eee 163 
C. Reunirea fictivă la activul net a donațiilor făcute de titularul 
moştenirii ctet a cota ea Ea ceata oaia aia tat da ua Pieta i uita 164 
$ 6. Reducţiunea liberalităţilor excesive ............... cn ereaeeee 166 
A. Căile procedurale de exercitare a dreptului la reducţiune .......... 167 
B. Ordinea reducţiunii liberalităţilor excesive ................. cena. 168 
C..Efectele-reducţiunii caii ceea tata aaa a eat de cca ta a 169 
Capitolul IV. Transmisiunea moştenirii ............. sooo eee eeeeeeeeeese esse 172 
Secţiunea |. Dreptul de opţiune succesorală ................. nm eoneeee 172 
$ 1. Subiectele dreptului de opţiune succesorală ..............e ceeace 173 
A. Succesibilii legali şi testamentari.............c eee 173 
B. Creditorii personali ai succesibilului ............ nenea eee 174 
$ 2. Actul juridic de opţiune succesorală............. cena areaeeee 174 
A. Caractere juridice ...........mmee eee eee aaa 175 
B. Condiţii de validitate ............c eee eee eee eee nenea 176 
$ 3. Prescripţia dreptului de opţiune succesorală ...............ce anna 177 
A. Începutul prescripţiei dreptului de opţiune succesorală ............. 179 
B. Suspendarea şi repunerea în termenul de prescripţie................. 180 
$ 4. Acceptarea moştenirii... eee 183 
A. Acceptarea voluntară şi acceptarea forţată ................ caen 183 
B. Acceptarea expresă şi acceptarea tacită ......... mean 184 
C. Efectele acceptării moştenirii... nenea eee anna e aa 188 
$ 5. Renunţarea la moştenire ..........ccce eee nenea aiian 190 
A. Condiţii de fond şi de formă cerute pentru renunțare ................ 191 
B. Efectele renunţării la moştenire... nenea nene eee 192 
C. Revocarea (retractarea) renunţării de către succesibili ............... 193 
D. Revocarea renunţării de către creditorii succesibililor ................ 194 
Secţiunea a Il-a. Transmisiunea patrimoniului succesoral............ 194 
§ 1. Obiectul transmisiunii... nene nenea eee ana anaaeeanaaae 194 


Cuprins 


A. Cuprinsul activului succesoral 


B. Cuprinsul pasivului moştenirii (datoriile şi sarcinile).................... 196 
$ 2. Transmisiunea activului moştenirii .......... ae 197 
$ 3. Transmisiunea pasivului succesoral...........mmmeee eee eee 198 
A. Categorii de moştenitori care suportă pasivul moştenirii ............ 198 
B. Divizarea de drept a pasivului succesoral..............mnnneee eee nenea 199 
Secţiunea a Ill-a. Dobândirea posesiunii moştenirii ..................++. 200 
$ 1. Dobândirea de drept a posesiei moştenirii (sezina) .................. 201 
A. Noţiunea de:sezinăr „asistată te aaa oa iiaia 201 
B. Moştenitorii sezinari...........ee eee 202 
G: Efectele:sezihei: stea etate E dateaza aaa aud cate Dead 202 
$ 2. Trimiterea în posesie a moştenitorilor legali nesezinari............ 203 
$ 3. Predarea legatelor nri niie te ia eee anno an Reita 204 
A. Predarea legatului universal... eee eee anna 205 
B. Predarea legatului cu titlu universal... nenea eaeee 205 
C. Predarea legatului cu titlu particular............ ceea ere 206 
$ 4. Procedura succesorală notarială..............cee nene eee 207 
A. Deschiderea procedurii succesorale............... ceea neeeeeeeee 207 
B. Desfăşurarea procedurii succesorale ............cccce nenea aaeee 212 
C. Suspendarea procedurii succesorale.............. caen e nenea eee 213 
D. Certificatul de moştenitor... eee e eee eee eee eaaeaa 214 
$:5..Petiţia de'ereditate..... sira sea tatea iata aa aN ri, 217 
A. Delimitarea petiţiei de ereditate de alte acţiuni ................mmmeeeeee 218 
B.Caractete juridice: ss css ante caca ea da oa an aeaiia 219 
C. Efectele petiţiei de ereditate... eee e anna 219 
Capitolul V. Indiviziunea şi împărţeala moştenirii ....................se+ 223 
Secţiunea |. Indiviziunea succesorală................< nea ooee sooo eee eeeeeeeese 223 
$ 1. Regimul juridic aplicabil indiviziunii..........mmeeeee eee eee 224 
A. Principiile indiviziunii succesorale ............cccee nene eee 224 
B. Consecințele juridice ale indiviziunii succesorale.....................e.. 224 
C. Imprescriptibilitatea dreptului de a cere ieşirea 

din.indiviziune zeci ne cae ata ta ata e alta le ăla tu a la 228 
Secţiunea a Il-a. Raportul donațiilor şi al datoriilor...................... 230 
$ 1. Raportul donațiilor... eee anna 230 


Cuprins 


A. Definire, avantaje şi delimitare 


B. Condiţiile obligaţiei legale de raport ............... mm nn 232 
C. Persoanele care pot cere raportul donațiilor... eee 234 
D. Donaţiile supuse raportului. Excepţii .......... nene nenea 235 
E. Modurile de efectuare a raportului... eee nenea 236 
F. Evaluarea bunului raportat............ eee nene eee eee a neneeeeee 238 
G. Căile de realizare a raportului donațiilor .............. ceea 239 
$2. Plata:datoriilor radiaan aan cacat ca dă da ete ea aa nl 240 
A. Divizibilitatea de drept a pasivului succesoral .............. mmm 240 
B.:Plața:creditorilor.:; i: cca dci ana ata ceai aaa ata ataca dea da dă Dada dea 241 
C: Raportul-datoriilor caii re Daia a aa catia aia don taia da ta 242 
Secţiunea a III-a. Partajul (împărţeala) moştenirii ........................ 244 
$ 1. Partajul moştenirii (dreptul comun)... nene eee 244 
A. Partajul de drept comun, succesoral şi judiciar ...............mmeeeeeeeee. 245 
B. Persoanele care pot cere partajul ...........cce eee nenea 246 
C. Capacitatea necesară pentru a cere partajul .............mmeeeee eee 247 
D. Obiectul partajului succesoral............mm nene eee eee 248 
E. Formele partajului succesoral ...........mmmee nenea eee eee 252 
F. Efectul declarativ al partajului succesoral ............cceee eee 257 
G. Obligaţia de garanţie între comoştenitori..............c nenea eee 259 
H. Desființarea partajului .........ee eee nenea eee anna 261 
l. Drepturile creditorilor. Opoziția la partaj..............ccccee nenea 263 
$ 2. Partajul de ascendent... eee eee ee ea nnaeeee 265 
A. Noţiune şi caractere juridice ............mm eee eee eee 265 
B. Condiţiile partajului de ascendent .............. eee nenea 266 
C. Efectele împărţelii de ascendent............... eee eee eee eee 269 
D. Ineficacitatea partajului de ascendent... nenea 270 
Teste'grilă:='succesiuni ; <saiaaiii aie cioaca ouă fa mda 3035 al adie dada adu de 273 
Răspunsuri siirre oorun r inn da dada dia 3000 ph a d dai Soon de EN pa fede 288 
Index; cette EA E A agata du ana agita dia oa ba anca ad Coca ia die 289 


11 


Introducere 


Prin bogăţia şi complexitatea problematicii sale, materia drep- 
tului succesoral a fost dintotdeauna şi continuă să fie atrăgătoare 
pentru jurist. 

În condiţiile generale ale integrării europene şi ale frecventelor 
modificări legislative, dreptul succesoral este supus şi el unor ample 
şi inerente reconsiderări. 

În acest context, apreciem că recentele dispoziţii ale noului 
Cod civil şi celorlalte acte normative în materie sunt oportune şi utile. 

Lucrarea urmăreşte, în special, noua configuraţie a instituţiilor 
devoluţiunii succesorale, în baza doctrinei şi a practicii judiciare 
reprezentative în materie. 

Concepută să facă parte din categoria cursurilor universitare, 
accentul se pune pe sistematizarea materiei corespunzător categoriei 
căreia i se adresează, dar materialul poate constitui şi un punct de 
vedere pentru ulterioarele studii de drept succesoral. 


Autorul 


Capitolul |. Moştenirea - reguli generale 


Dreptul civil cuprinde „în reţeaua deasă a normelor sale 
întreaga viaţă omenească. El începe prin a se pleca asupra leagănului 
copilului, pătrunzând chiar în tainele concepţiunii, se ocupă de 
logodnă, organizează căsătoria, pentru a termina cu moartea şi urmă- 
rile asupra patrimoniului, adică cu succesiunea, denumită şi moşte- 
nire sau ereditate”.! 

Dreptul patrimonial al familiei se compune din trei părţi: regi- 
mul matrimonial (ce reglementează raporturile pecuniare dintre soţi), 
succesiunile (care reglementează consecinţele morţii asupra patrimo- 
niului defunctului) şi liberalităţile (actele prin care, în general, per- 
soana dispune cu titlu gratuit de bunurile sale)?. 


Secţiunea |. Definire, terminologie, reglementare 


Potrivit art. 557 alin. 1 C. civ., „Dreptul de proprietate se poate 
dobândi, în condiţiile legii, prin convenţie, prin moştenire legală sau 
testamentară ...” (s.n.). 

Din dispoziţiile de mai sus, rezultă că termenul de „succesiune” 
poate fi înţeles în două sensuri. 

În sens larg, succesiunea este un mod de dobândire a proprie- 
tăţii inter vivos (de exemplu, prin contracte sau prescripţie achizitivă). 

În sens restrâns (sensul său propriu) succesiunea „este transmi- 
terea patrimoniului unei persoane fizice decedate către una sau mai 
multe persoane în fiinţă” (art. 953 C. civ.). 

Din analiza definiţiei de mai sus rezultă că: 

a) moştenirea este o transmisiune de patrimoniu; 

b) obiectul transmisiunii este un patrimoniu (drepturi şi obli- 
gaţii luate împreună); 

c) transmisiunea se face de la o persoană decedată, către una 
sau mai multe persoane (fizice sau juridice); 


1 A se vedea M. Eliescu, Curs de succesiuni, Editura Humanitas, Bucureşti, 
1997, p. 13 (curs predat de autor la Facultatea de drept din Bucureşti, în anul 
universitar 1946-1947). 

? A se vedea M. Grimaldi, Droit civil. Successions, Litec, Paris, 2001, p. 2. 

d) persoana de la care se transmite moştenirea este numai o 
persoană fizică, regulile care guvernează moştenirea neputându-se 
aplica în cazul încetării existenţei unei persoane juridice (pentru care 
operează reguli specifice); 

e) persoanele care dobândesc moştenirea trebuie să fie în 
ființă (să existe), neavând relevanţă dacă sunt persoane fizice, per- 
soane juridice sau statul. 

Noul Cod civil a adoptat termenul de „moştenire” (de exemplu, 
„Moştenirea unei persoane se deschide în momentul decesului 
acesteia” - art. 954 alin. 1 C. civ.), dar nu a renunţat nici la termenul 
de „succesiune”! (de exemplu, moştenirile vacante se constată prin 
certificatul de „vacanţă succesorală” — art. 553 alin. 2 C. civ.). Mai rar, 
în doctrină, în aceeaşi accepţiune se întâlneşte şi termenul de 
„ereditate”. 

Putem admite că, în principiu, în materia dreptului de moşte- 
nire, noţiunile de „moştenire” şi „succesiune” sunt sinonime, folosi- 
rea lor diferențiată pe parcursul prezentei lucrări fiind dictată exclusiv 
din considerente de formă. 

Prin moştenire, în sensul său restrâns (mortis causa) se poate 
înţelege: atât transmisiunea patrimoniului persoanei decedate, dar şi 
masa succesorală (patrimoniul succesoral). 

În principal, persoanele care interesează dreptul de moştenire 
sunt: persoana decedată (defunctul, al cărui patrimoniu se transmite) 
şi persoana (persoanele) care dobândeşte (dobândesc) patrimoniul 
lăsat de defunct. 


E Deşi noul Cod civil trimite în special la „moştenire”, termenul de „succe- 
siune” (lat. successio — înlocuire) este cel puţin, la fel de uzitat, în domeniu; a se 
vedea M. Eliescu, Moştenirea şi devoluţiunea ei în dreptul R.S.R., Editura Academiei, 
Bucureşti, 1966, p. 19. Opinăm în favoarea termenului de „succesiune” consacrat în 
doctrina naţională şi europeană (dar şi legislaţia nord-americană, a se vedea Codul 
civil din Quebec). 

2 A se vedea Fr. Deak, Tratat de drept succesoral, Editura Actami, Bucureşti, 
1999, p. 6. Aparent, s-ar putea înţelege şi că termenul de „succesiune” priveşte 
numai moştenirea legală (ab intestat). Interpretarea nu poate fi reţinută, printre 
altele, deoarece însăşi doctrina franceză recunoaşte că „el (testamentul — s.n.) este, 
prin esenţă, act succesoral, reglementat de dreptul de moştenire”; a se vedea 
M. Grimaldi, op. cit., p. 3. 

Defunctul (persoana despre a cărei moştenire este vorba) se 
mai numeşte şi „autor” (de exemplu, autorul comun al comoşteni- 
torilor), dar şi de cuius, abreviere din formula dreptului roman „is de 
cuius succesionis (rebus) agitur” (cel despre a cărui moştenire/bunuri 
este vorba)’. 

Persoanele care dobândesc patrimoniul defunctului se numesc, 
în general, moştenitori sau succesori (uneori urmaşi). 

În cazul moştenirii testamentare, cel care lasă moştenirea se 
numeşte testator, iar dobânditorul legatar (universal, cu titlu univer- 
sal sau cu titlu particular). 

Precizăm că dreptul de moştenire a consacrat, de-a lungul 
timpului, o serie de termeni „aparent arhaici”, precum: „nevrednicia” 
succesorală, „transmisiunea şi împărţeala” moştenirii, „exheredarea” 
moştenirii etc., pe care noul Cod civil, fie le-a eliminat, fie le-a „mo- 
dernizat”. Apreciem că încercarea de cosmetizare (inconsecventă, 
uneori) a unor instituţii intrate deja în limbajul juridic curent nu este 
de natură să aducă avantaje (ba, din contră). 

Moştenirea este garantată prin dispoziţiile art. 46 din Consti- 
tuţia României. 

Cele mai importante reglementări sunt cuprinse în Codul civil, 
Cartea a IV-a, intitulată „Despre moştenire şi liberalităţi”, Titlul | „Dis- 
poziţii referitoare la moştenire în general” (art. 953-962); Titlul II „Moş- 
tenirea legală” (art. 963-983); Titlul III „Liberalităţile” (art. 984-1099) şi 
Titlul IV „Transmisiunea şi partajul moştenirii” (art. 1100-1163). 

Potrivit art. 91 din Legea nr. 71/2011, moştenirile deschise 
înainte de intrarea în vigoare a noului Cod civil sunt supuse legii în 
vigoare la data deschiderii moştenirii (Codul civil de la 1864). 


Secţiunea a II-a. Felurile moştenirii 


Potrivit art. 955 alin. 1 C. civ., patrimoniul succesoral „se 
transmite prin moştenire legală, în măsura în care cel care lasă 
moştenirea nu a dispus altfel prin testament” (s.n.). 


Utilizarea termenului s-a impus mai ales din cerinţe gramaticale, folo- 
sindu-se, de exemplu, formula „moartea lui de cuius”, fiind oarecum impropriu să se 
vorbească de „moartea defunctului”. 

În consecinţă, după izvorul vocației succesorale a celor care 
dobândesc patrimoniul defunctului, moştenirea este de două feluri: 
legală şi testamentară. 


$ 1. Moştenirea legală 


Moştenirea este legală când transmisiunea mortis causa a 
patrimoniului succesoral are loc în temeiul legii“. 

Moştenirea legală intervine, de regulă, numai în cazul în care 
cel care lasă moştenirea nu a dispus în timpul vieţii de averea sa prin 
testament?. 

Moştenirea este legală şi în cazul în care defunctul a lăsat 
testament, însă acesta nu cuprinde întreaga masă succesorală ori 
cuprinde alte dispoziţii decât cele referitoare la transmiterea patri- 
moniului succesoral (de exemplu, înlăturarea de la moştenire a unei 
rude etc.). 

În acest din urmă caz, dacă cel înlăturat este moştenitor rezer- 
vatar, el va culege totuşi o parte din moştenire împotriva voinţei tes- 
tatorului, în calitate de moştenitor legal rezervatar. Astfel, o parte din 
patrimoniul defunctului se poate transmite prin moştenire testamen- 
tară, iar cealaltă parte prin moştenire legală (art. 955 alin. 2 C. civ.). 

Rezultă că moştenirea este legală atunci când patrimoniul suc- 
cesoral se transmite persoanelor stabilite de lege (în ordinea şi în cote 
strict determinate). Moştenitorii legali pot fi: universali, cu titlu 
universal sau cu titlu particular. 

În doctrină, moştenirea legală mai este cunoscută ca moştenire 
ab intestat (când defunctul nu a lăsat testament)’. 


3 Moştenirea legală este, „după spiritul Codului civil, modul de transmitere 
cel mai natural al patrimoniului unui defunct” (s.n.); a se vedea C. Hamangiu, 
|. Rosetti-Bălănescu, Al. Băicoianu, Tratat de drept civil român, vol. IIl, Bucureşti, 
1928, p. 364. 

2 „Moștenirea reglementată de lege este un efect al raporturilor de familie”; 
a se vedea M.B. Cantacuzino, Elementele dreptului civil, Editura All Educational, 
Bucureşti, 1998, p. 204-205. 

3 în dreptul roman, moartea intestat era considerată o dezonoare; a se vedea 
D. Alexandresco, Principiile dreptului civil român, vol. II, Bucureşti, 1926, p. 19; 
CS. Tomulescu, Drept privat roman, Universitatea din Bucureşti, 1973, p. 202. 

De menţionat că termenul de moştenire ab intestat nu mai 
păstrează semnificaţia şi nici dimensiunea din dreptul roman, care a 
consacrat-o (în sensul că, în dreptul nostru, nu mai constituie o 
excepţie)”. 


$ 2. Moştenirea testamentară 


Moştenirea este testamentară în cazul în care transmiterea 
patrimoniului defunctului (sau o parte a acestuia) are loc în temeiul 
voinţei testatorului, manifestată prin testament. 

Persoanele desemnate de testator să culeagă moştenirea se 
numesc legatari. 

Legatarul poate fi de asemenea: universal (cu vocaţie la între- 
gul patrimoniu lăsat de defunct), cu titlu universal (cu vocaţie la o 
fracțiune din masa succesorală) şi cu titlu particular (cu vocaţie la 
bunuri singulare, anume determinate). 


$ 3. Coexistenţa moştenirii legale cu cea testamentară 


Cele două feluri de moşteniri prevăzute de art. 955 alin. 1 C. civ. 
nu se exclud reciproc, ci moştenirea legală poate coexista cu cea tes- 
tamentară?. 

Dacă testatorul a făcut un legat (sau mai multe) cu titlu uni- 
versal, dar care nu epuizează întregul patrimoniu succesoral (de 
exemplu, a lăsat numai 1/2 sau 3/4 din patrimoniu), devoluţiunea 
moştenirii va fi testamentară în limitele legatului (sau legatelor) şi 
legală pentru restul neacoperit. 

De asemenea, dacă defunctul a lăsat prin testament întreaga 
moştenire altor persoane decât moştenitorii rezervatari, aceştia din 
urmă vor primi (în temeiul moştenirii legale) partea din moştenire 


1 în doctrină s-a apreciat că, alături de succesiunea legală „de drept comun”, 
există şi o „succesiune legală extraordinară sau anormală” (s.n.) (de exemplu, bunu- 
rile prevăzute de art. 974 C. civ. se transmit prin moştenire, după alte reguli decât 
cele obişnuite); a se vedea D. Chirică, Drept civil. Succesiuni şi testamente, Editura 
Rosetti, Bucureşti, 2003, p. 31. 

? În doctrina italiană, legătura dintre moştenirea legală şi cea testamentară 
este asigurată de „successione necessaria”, caracteristică moştenitorilor care dobân- 
desc în orice formă; a se vedea G. Falcione, Successioni e Donazioni, Simone, Napoli, 
2002, p. 14. 

cuvenită rezervei împotriva voinţei liberale a testatorului, astfel că 
devoluţiunea moştenirii va fi în parte legală şi în parte testamentară 
(pentru partea care nu încalcă rezerva succesorală)!. 

În consecinţă, moştenirea testamentară înlătură pe cea legală 
numai dacă: 

a) testatorul a instituit unul sau mai mulţi legatari universali 
care împreună au vocație la întreaga moştenire; 

b) nu există moştenitori rezervatari. 

În concluzie, prin dispoziţiile art. 955 alin. 2 C. civ., o persoană 
poate să culeagă o parte din moştenire în calitate de legatar şi o altă 
parte în calitate de moştenitor legal (deci, acelaşi moştenitor poate 
să cumuleze cele două calități. 


Secţiunea a III-a. Deschiderea moştenirii 


Potrivit art. 954 C. civ., moştenirea unei persoane se deschide 
prin decesul acesteia. Per a contrario, o persoană în viaţă nu poate 
niciodată să transmită o moştenire şi evident că nici nu se pot 
dobândi drepturi succesorale de pe urma sa (nulla viventis hereditas). 
Mai mult, înainte de deschiderea moştenirii, nici nu se poate vorbi de 
moştenitori ori masă succesorală, patrimoniul succesoral şi moşteni- 
torii urmând să fie determinaţi numai după data deschiderii moşte- 
nirii”. 

Deschiderea moştenirii trebuie înţeleasă ca fiind consecinţa 
juridică a încetării din viaţă a unei persoane fizice. Ea are ca efect 
transmiterea moştenirii către succesorii acesteia. 

Faptul juridic care determină naşterea dreptului de moştenire 
îl constituie moartea naturală a unei persoane, constatată fizic prin 
examinarea cadavrului sau care a fost declarată prin hotărâre jude- 


1 A se vedea D. Macovei, I.E. Cadariu, Drept civil. Succesiuni, Editura Junimea, 
laşi, 2005, p. 17. 

? Doctrina face distincţie între coexistenţa calităţii de legatar şi moştenitor legal 
şi dublarea acestor calităţi. Pentru amănunte, a se vedea Fr. Deak, op. cit., p. 10. 

3 Numai moartea autorului îl transformă pe „moştenitorul prezumtiv” în 
„moştenitor efectiv”; a se vedea Fr. Terre, Y. Lequette, Droit civil. Les successions. Les 
liberalites, Dalloz, Paris, 1997, p. 34. 

cătorească (în situaţiile când constatarea fizică a decesului nu este 
posibilă)”. 

Declararea judecătorească a dispariţiei unei persoane fizice nu 
are ca efect deschiderea moştenirii, pentru că „cel dispărut este soco- 
tit a fi în viaţă, dacă nu a intervenit o hotărâre declarativă de moarte 
rămasă definitivă” (art. 53 C. civ.). 

Din punct de vedere juridic, deschiderea moştenirii presupune 
analizarea a două aspecte: data deschiderii succesiunii şi locul dezba- 
terii acesteia. 


$ 1. Data deschiderii moştenirii 
A. Stabilirea momentului deschiderii moştenirii. 


Momentul deschiderii moştenirii coincide cu momentul morții 
persoanei care lasă moştenirea (art. 954 alin. 1 C. civ.). 

Persoana care pretinde moştenirea sau anumite drepturi asu- 
pra acesteia (succesibilul) trebuie să dovedească moartea, precum şi 
data (uneori chiar ora şi minutul) morţii celui pe care vrea să îl moş- 
tenească. Fiind o chestiune de fapt, dovada morţii se poate face prin 
orice mijloc de probă. 

De regulă, dovada morţii, inclusiv data ei, se face cu certificatul 
de deces eliberat ca urmare a morţii fizic constatate de organele abili- 
tate de lege. 

În cazul în care decesul nu poate fi constatat în mod direct, prin 
examinarea cadavrului uman, certificatul de deces se completează pe 
baza hotărârii judecătoreşti declarative de moarte, rămasă definitivă, 
care cuprinde şi data stabilită de instanţă ca fiind aceea a morţii 
(art. 49 alin. 1 C. civ.). Astfel, persoana dispărută, despre care „există 
indicii că a încetat din viaţă, poate fi declarată moartă prin hotărâre 


1 spre deosebire de legislaţia românească actuală, în dreptul vechi au existat 
situaţii în care deschiderea moştenirii intervenea şi în timpul vieţii titularului. De 
exemplu, în feudalism, când o persoană se călugărea, patrimoniul său urma două 
destinaţii: dacă viitorul monah lăsase testament, pentru partea dispusă prin legat, 
moştenirea se deschidea la data intrării în călugărie [iar pentru partea pentru care nu 
s-a dispus prin testament, dacă era cazul, moştenirea se deschidea la moartea 
acestuia şi revenea mănăstirii); a se vedea Hrisovul lui Ipsilanti-Vodă din 1766, în 
VI. Hanga, Istoria statului şi dreptului R.P.R., vol. |, Bucureşti, 1957, p. 461. 

judecătorească, dacă au trecut cel puţin 2 ani de la data primirii 
ultimelor informaţii sau indicii din care rezultă că era în viaţă” (s.n.):. 

Ca excepţie, de la termenul de mai sus, potrivit art. 50 C. civ., 
dispărutul „în împrejurări deosebite, cum sunt inundaţiile, cutremu- 
rul, catastrofa de cale ferată ori aeriană, naufragiul, în cursul unor 
fapte de război sau într-o altă împrejurare asemănătoare, ce îndrep- 
tăţeşte a se presupune decesul, poate fi declarat mort, dacă au trecut 
cel puţin 6 luni de la data împrejurării în care a avut loc dispariţia” 
(art. 50 C. civ.). 

De asemenea, atunci când este sigur că decesul s-a produs, deşi 
cadavrul nu poate fi găsit sau identificat, „moartea poate fi declarată 
prin hotărâre judecătorească, fără a se aştepta împlinirea vreunui 
termen de la dispariţie” (art. 50 alin. 3 C. civ.). 

Cel declarat mort este socotit că a încetat din viaţă la data pe 
care hotărârea rămasă definitivă a stabilit-o ca fiind aceea a morții.” 
Dacă hotărârea nu arată şi ora morţii, se socoteşte că cel declarat 
mort a încetat din viaţă în ultima oră a zilei stabilite ca fiind aceea a 
morţii (art. 52 alin. 1 C. civ.). Data decesului astfel stabilit nu trebuie 
confundată cu data rămânerii definitive a hotărârii judecătoreşti 
(care, cel puţin practic, este posterioară). 

Moartea fiind un fapt material, în ambele cazuri, dovada con- 
trară se va putea face prin orice mijloace de probă admise de lege. 

Persoanele interesate pot proba nu numai ziua morţii, ci, dacă 
este cazul, chiar „clipa morţii” (ora sau minutul, care au importanţă 
practică numai în cazul în care două sau mai multe persoane, cu voca- 
ţie succesorală reciprocă, au decedat la aceeaşi dată). De exemplu, 


1 Dacă data primirii ultimelor informaţii sau indicii despre cel dispărut nu se 
poate stabili cu exactitate, termenul de doi ani „se socoteşte de la sfârşitul lunii în 
care s-au primit ultimele informaţii sau indicii, iar în cazul în care nu se poate stabili 
nici luna, de la sfârşitul anului calendaristic” (art. 49 alin. 2 C. civ.). 

2 în practică s-a apreciat că termenul de acceptare a succesiunii urmează a fi 
calculat de la data rămânerii definitive a hotărârii declarative de moarte, iar nu de la 
data stabilită în hotărâre, ca fiind aceea a decesului; a se vedea T.S., dec. 
nr. 807/1959, în C.D. 1959, p. 195. 

3 A se vedea G. Boroi, Partea generală. Persoanele, Editura Hamangiu, 2008, 
p. 483. 

cazul în care mai multe persoane decedează în „aceeaşi împrejurare”: 
accident auto, aviatic, feroviar etc., fără a se putea stabili clipa morţii 
fiecăruia, situaţie în care se instituie prezumția că au murit în aceeaşi 
clipă. 

În cazul în care, după declararea judecătorească a morţii, se 
descoperă certificatul de deces al celui declarat mort, orice persoană 
interesată poate cere anularea hotărârii (art. 55 C. civ.). 

Deschiderea moştenirii (momentul ei) nu trebuie confundată 
cu deschiderea procedurii succesorale notariale reglementate prin 
Legea nr. 36/1995. 


B. Importanţa datei deschiderii moştenirii. 


Stabilirea momentului exact al deschiderii moştenirii prezintă 
importanţă juridică deosebită, astfel: 

a) în funcţie de acest moment se determină sfera persoanelor 
chemate la moştenire, fie în temeiul legii, fie în baza unui testament, 
capacitatea lor succesorală şi drepturile ce li se cuvin asupra moș- 
tenirii; 

b) acest moment este cel până la care retroactivează accepta- 
rea sau renunţarea la moştenire (prin curgerea termenului de un an 
de prescripţie a dreptului de opţiune succesorală — art. 1103 alin. 1 
C. civ.); 

c) în cazul în care sunt mai mulţi moştenitori, acest moment 
marchează începerea stării de indiviziune între ei şi acela până la care 
retroactivează efectul declarativ al împărţelii moştenirii; 

d) din acest moment, actele (pactele) asupra moştenirii devin 
valabile (ştiut fiind că, în principiu, actele asupra unei moşteniri 
nedeschise sunt nule absolut — 956 C. civ.):; 

e) este momentul compunerii şi al stabilirii valorii masei succe- 
sorale; 


1 Inclusiv partajul voluntar, care nu poate fi făcut înainte de deschiderea 
succesiunii; a se vedea C. Toader, Împărţeala moştenirii, în C. Toader, L. Stănciulescu, 
R. Popescu, V. Stoica în Moştenirea testamentară. Transmisiunea şi împărţeala moş- 
tenirii, Editura Actami, Bucureşti, 1996, p. 161. 

f) având în vedere principiul neretroactivităţii legii, este mo- 
mentul în care se va stabili legea care va cârmui devoluţiunea moşte- 
nirii, în cazul conflictului în timp al unor legi succesorale succesive!. 

De precizat că actele juridice întocmite ulterior deschiderii 
moştenirii sunt guvernate de legea în vigoare la data întocmirii lor, în 
virtutea principiului aplicării imediate a legii noi (de exemplu, accep- 
tarea sau renunţarea la moştenire ori partajul între moştenitori etc.). 


$ 2. Locul deschiderii moştenirii 
A. Noţiunea de loc al deschiderii moştenirii. 


Locul deschiderii moştenirii este cel al ultimului domiciliu al 
defunctului, indiferent dacă acesta corespunde sau nu cu locul dece- 
sului (art. 954 alin. 2 C. civ.). 

Stabilirea ca loc al deschiderii moştenirii a ultimului domiciliu al 
defunctului are la bază prezumția că în acest loc se vor rezolva mai 
uşor problemele puse de deschiderea moştenirii, întrucât aici pot fi 
obţinute date cu privire la moştenitori şi patrimoniul defunctului?. 

Potrivit art. 87, domiciliul persoane fizice „este acolo unde 
aceasta declară că are locuinţa principală”. Domiciliul nu se confundă 
cu reşedinţa, care este locuinţa secundară. 

Când domiciliul defunctului nu a fost cunoscut, reşedinţa va fi 
considerată domiciliu (art. 90 alin. 1 C. civ.). 

Menţionăm că domiciliul convențional sau ales nu are aplicaţie 
în materia locului deschiderii moştenirii, fiind instituit „în vederea 
exercitării drepturilor sau executării obligaţiilor născute din acel act” 
(art. 97 C. civ.). 

În situaţia de mai sus, se află şi domiciliul profesional. Astfel, 
cel care exploatează o întreprindere are domiciliul şi la locul acelei 
întreprinderi, în tot ceea ce priveşte obligaţiile patrimoniale ce s-au 
născut sau urmează a se executa în acel loc (art. 96 C. civ.). 


1 Potrivit art. 91 din Legea nr. 71/2011, moştenirile deschise înainte de 
intrarea în vigoare a noului Cod civil sunt supuse legii în vigoare la data deschiderii 
moştenirii. 

? A se vedea G. Boroi, op. cit. (2008), p. 453 şi urm. 

Dacă ultimul domiciliu (şi nici reşedinţa) al defunctului nu este 
cunoscut (de exemplu, defunctul a fost nomad) sau nu se află pe 
teritoriul României, moştenirea se deschide la locul din ţară aflat în 
circumscripţia notarului public cel dintâi sesizat, cu condiţia ca în 
această circumscripție să existe cel puţin un bun imobil al celui care 
lasă moştenirea. 

În cazul în care în patrimoniul succesoral nu există bunuri 
imobile, locul deschiderii moştenirii este în circumscripția notarului 
public cel dintâi sesizat, cu condiţia ca în această circumscripție să se 
afle bunuri mobile ale celui ce lasă moştenirea (art. 954 alin. 3 C. civ.). 

Atunci când în patrimoniul succesoral nu există bunuri situate 
în România, locul deschiderii moştenirii este în circumscripţia nota- 
rului public cel dintâi sesizat. 

Dispoziţiile de mai sus se aplică corespunzător atunci când 
primul organ sesizat în vederea desfăşurării procedurii succesorale 
este instanţa de judecată (art. 954 alin. 4 C. civ.):. 

Conform noului Cod civil, dovada ultimului domiciliu se poate 
face în două moduri: prin certificatul de deces şi prin hotărârea 
judecătorească declarativă de moarte (art. 954 alin. 2 C. civ.). 


B. Importanţa practică a locului deschiderii moştenirii.? 


Stabilirea locului deschiderii succesiunii are importanţă pentru 
determinarea organelor competente teritorial să rezolve diferitele 
probleme juridice legate de moştenire: 

a) secretarul consiliului local al localităţii în raza căreia defunc- 
tul şi-a avut ultimul domiciliu sau orice persoană interesată poate 
cere deschiderea procedurii succesorale notariale (art. 69 din Legea 
nr. 36/1995 a notarilor publici şi a activităţii notariale); 

b) procedura succesorală necontencioasă, reglementată de 
Legea nr. 36/1995, este de competenţa notarului public din biroul 


1 Potrivit art. 92 din Legea nr. 71/2011, dispoziţiile art. 954 C. civ., referitoare 
la locul deschiderii moştenirii, se aplică numai procedurilor succesorale notariale sau 
judiciare începute după intrarea în vigoare a noului Cod civil. 

? Pentru importanţa locului deschiderii moştenirii în doctrina şi practica 
judiciară franceză, a se vedea J. Flour, H. Souleau, Les successions, Armand Colin, 
Paris, 1991, p. 16. 

situat în circumscripţia teritorială a judecătoriei în care defunctul şi-a 
avut ultimul domiciliu (art. 10 lit. a din lege); ca excepţie, în cazul 
moştenirilor succesive, moştenitorii pot alege competenţa oricăruia 
dintre birourile notariale din circumscripţia teritorială a judecătoriei 
în care a avut domiciliu cel din urmă autor (art. 10 lit. b din Legea 
nr. 36/1995); 

c) instanţa judecătorească competentă a judeca acţiunile privi- 
toare la moştenire se determină tot în funcţie de locul deschiderii 
moştenirii (chiar dacă în masa succesorală se găsesc imobile aflate în 
circumscripţia altei instanţe). 

Instanţa judecătorească a ultimului domiciliu al defunctului 
este competentă să judece: 

a) cererile privitoare la validitatea sau executarea dispoziţiilor 
testamentare; 

b) cererile privitoare la moştenire, precum şi cele privitoare la 
pretenţiile reciproce ale moştenitorilor (petiția de ereditate, acţiunea 
în reducţiune, acţiunea de partaj succesoral etc.); 

c) cererile legatarilor sau ale creditorilor defunctului împotriva 
vreunuia dintre moştenitori sau împotriva executorului testamentar; 

d) cererile privitoare la anularea certificatului de moştenitor 
eliberat de notarul public sau de ridicare ori de modificare a măsurilor 
de conservare a bunurilor succesorale (art. 85 din Legea nr. 36/1995). 

Precizăm că acţiunile reale imobiliare fără legătură cu proble- 
mele succesorale (de exemplu, revendicarea unui bun care face 
obiectul unui legat cu titlu particular) sunt de competenţa instanţei în 
circumscripţia căreia se află imobilul (art. 13 C. proc. civ.)?. 

Chiar dacă moştenirea este imobiliară, în ceea ce priveşte 
împărțeala moştenirii, competenţa aparţine instanţei celui din urmă 
domiciliu al defunctului (art. 14 C. proc. civ.):. 


1 A se vedea V.M. Ciobanu, G. Boroi, T.C. Briciu, Drept procesual civil, Editura 
CH Beck, Bucureşti, 2011, p. 452. 

? A se vedea Fr. Deak, op. cit., p. 40-42. 

3 A se vedea M. Eliescu, op. cit. (1)., p. 264. 

Secţiunea a IV-a. Condiţii generale ale dreptului de moştenire 


Oricare ar fi temeiul prin care se transmite moştenirea (în 
temeiul legii sau prin dispoziţiile testamentare), pentru ca o persoană 
să poată moşteni, în general, trebuie să îndeplinească două condiţii 
pozitive, capacitatea de a moşteni şi vocaţia la moştenire, precum şi o 
condiție negativă, nedemnitatea succesorală (art. 957-962 C. civ.). 


$ 1. Capacitatea de a moşteni 


Potrivit art. 957 C. civ., „o persoană poate moşteni dacă există 
la momentul deschiderii moştenirii”. Astfel, orice persoană care 
există la deschiderea moştenirii are capacitate succesorală. 

Capacitatea succesorală reprezintă aptitudinea unei persoane 
de a fi subiect de drepturi şi obligaţii pe care le presupune calitatea 
de moştenitor. 

Capacitatea succesorală nu trebuie confundată cu capacitatea 
de folosinţă şi nici cu capacitatea de exerciţiu, ea definindu-se sepa- 
rat de acestea. 

Dovada „existenţei“ în momentul deschiderii moştenirii incum- 
bă aceluia care pretinde drepturi asupra moştenirii (şi care poate să 
fie moştenitorul în cauză sau succesorii săi în drepturi). 

Moştenitorul poate face dovada în mod direct sau prin succe- 
sorii săi în drepturi [în această din urmă ipoteză, dobândirea moşteni- 
rii are loc prin „retransmitere” (moşteniri succesive), care nu trebuie 
să fie confundată cu moştenirea în „nume propriu” sau prin „repre- 
zentare”]!. 

Menţionăm că dovada vizează atât „existenţa” persoanei în 
momentul deschiderii moştenirii, cât şi „corelaţia” ei cu momentul 
morţii celui care lasă moştenirea. 

În această ordine de idei, urmează să analizăm persoanele care 
au capacitate succesorală, precum şi pe cele care nu au capacitate 
succesorală. 


Tta P ` z Ai FI 
In cazul moştenirii prin reprezentare, moştenitorul sau moştenitorii cu 
vocaţie succesorală legală pretind drepturile succesorale ale ascendentului decedat 
la data deschiderii moştenirii, urcând în locul acestuia (art. 965 şi urm. C. civ.). 

A. Persoane care au capacitate succesorală. 


a). Persoanele fizice în viaţă la data deschiderii succesiunii. 

Acestea au capacitate succesorală fără deosebire de rasă, de 
naţionalitate, de origine etnică, de limbă, de religie, de sex, de opinie, 
de apartenenţă politică, de avere sau de origine socială (art. 4 din 
Constituţie). 

Dovada se face cu actele de stare civilă, iar, în caz de deces al 
moştenitorului care a fost în viaţă la data deschiderii moştenirii, cu 
certificatul de deces sau hotărârea judecătorească definitivă decla- 
rativă de moarte, din care rezultă că moartea moștenitorului a inter- 
venit după deschiderea succesiunii, persoanele interesate putând 
dovedi contrariul prin orice mijloace de dovadă admise de lege. 

Dacă moştenitorul moare imediat după deschiderea succe- 
siunii, drepturile sale succesorale (inclusiv dreptul de opţiune succe- 
sorală) vor trece la proprii săi moştenitori, ca parte componentă a 
patrimoniului succesoral lăsat de el. 

De precizat că legea nu condiţionează capacitatea succesorală 
de durata vieţii moştenitorului după data deschiderii moştenirii. 


b). Persoanele concepute, dar nenăscute la data deschiderii 
succesiunii. 

Conform art. 36 C. civ., existenţa persoanei fizice începe în ziua 
naşterii, iar copilul conceput se consideră că există, cu singura con- 
diţie de a se naşte viu. 

De precizat că este suficient ca acel copil conceput să se nască 
viu (şi nu neapărat viabil). 

Fiind o chestiune de fapt, cel care pretinde moştenirea în nu- 
mele copilului trebuie să dovedească, cu orice mijloace de probă 
admise de lege, data concepţiei copilului, situarea acestei date înain- 
te de momentul deschiderii succesiunii şi că el s-a născut viu. 

Întrucât stabilirea cu exactitate a momentului concepţiei nu 
este posibilă, art. 412 alin. 1 C. civ. prevede o prezumție legală cu 
privire la perioada concepţiei. 

Timpul legal al concepțiunii reprezintă intervalul de timp 
„cuprins între a trei suta şi a o sută optzecea zi dinaintea naşterii 

ilului”.. x u, ă sev V äu il s-a născu 
copilului”!. De exemplu, dacă se va face dovada că un copil s-a născut 


viu înainte de a fi trecut trei sute una zile din momentul morţii lui de 
cuius, prin aplicarea prezumţiei timpului legal al concepţiunii, acesta 
dobândeşte capacitate succesorală (chiar dacă, la momentul deschi- 
derii succesiunii, încă nu se născuse). 

De precizat că prezumția timpului legal al concepţiei are carac- 
ter relativ, în sensul că se poate dovedi în justiţie, prin mijloace de 
probă ştiinţifice, faptul concepţiei copilului chiar în afara acestui 
interval sau într-o anumită perioadă din interval’. 


c). Persoanele dispărute. 

Potrivit art. 53 C. civ., „cel dispărut este socotit a fi în viaţă, 
dacă nu a intervenit o hotărâre declarativă de moarte rămasă defi- 
nitivă”. 

Rezultă că persoanele dispărute atât cele astfel declarate jude- 
cătoreşte, cât şi cele nedeclarate, dar considerate a fi dispărute au 
capacitate succesorală, fiind prezumate de lege a fi în viaţă?. 

Capacitatea succesorală a dispărutului este însă numai „provi- 
zorie”, având drept finalizare fie reapariţia persoanei, fie constatarea 
fizică a morţii sau declararea prin hotărâre judecătorească definitivă 
a morţii acesteia. 

În schimb, capacitatea succesorală (provizorie) a dispărutului 
se desființează cu efect retroactiv dacă se constată, fizic sau prin 
hotărâre judecătorească definitivă declarativă de moarte, că acesta 
(persoana dispărutului) nu mai exista la data morţii celui care lasă 
moştenirea, fiind, în această situaţie, predecedat lui de cuius. 

În ipoteza de mai sus, se apreciază că persoana dispărută nu a 
avut capacitate succesorală şi deci bunurile ce s-au primit drept 


i Prezumția legală „are o aplicare generală şi, deci, se impune a fi luată în 
considerare şi în privinţa stabilirii capacităţii succesorale”; a se vedea V. Stoica, Drept 
succesoral, Editura Editas, Bucureşti, 2003, p. 36; Al. Bacaci, Gh. Comăniţă, Drept 
civil. Succesiunile, ed. a 2-a, Editura C.H. Beck, Bucureşti, 2006, p. 35-36. 

? Pentru amănunte privind prezumția timpului legal al concepţiei copilului, a 
se vedea D. Lupaşcu, C.M. Crăciunescu, Dreptul familiei, Editura Universul Juridic, 
Bucureşti, 2011, p. 277. 

3 A se vedea D. Macovei, I.E. Cadariu, Drept civil. Succesiuni, Editura Junimea, 
laşi, 2005, p. 32. 

moştenire în numele acesteia trebuie restituite, adică aduse la masa 
succesorală (sporind cotele celorlalţi comoştenitori, dacă este cazul). 


d). Persoanele juridice. 

Persoanele juridice au capacitatea de a dobândi moştenirea 
dacă sunt în fiinţă la data deschiderii acesteia, având capacitate 
succesorală de la data înregistrării (dacă sunt supuse înregistrării) sau 
de la data actului de înfiinţare ori de la data autorizării constituirii lor 
(art. 205 alin. 1 şi 2 C. civ.). 

În cazul fundațiilor testamentare, capacitatea succesorală se 
dobândeşte din momentul deschiderii moştenirii testatorului, chiar şi 
în cazul în care liberalităţile nu sunt necesare pentru ca persoana 
juridică să ia fiinţă în mod legal (art. 208 C. civ.). 

Caracteristic persoanelor juridice este faptul că pot dobândi 
moştenirea însă, exclusiv prin legat cuprins în testament (deci exclusiv 
prin moştenire testamentară). 

Ca şi în cazul persoanelor fizice, legea recunoaşte şi persoa- 
nelor juridice o capacitate de folosinţă anticipată (care include incon- 
testabil şi capacitatea succesorală), de la data actului de înfiinţare, în 
măsura în care bunurile succesorale sunt necesare pentru ca 
persoana juridică să ia fiinţă în mod valabil (art. 205 alin. 3 C. civ.). 

Ca o condiţie ad validitatem, dreptul care formează obiectul 
liberalităţii (legatului) trebuie să corespundă scopului pentru care a 
fost creată persoana juridică, deci trebuie respectat principiul spe- 
cialității capacităţii de folosinţă (art. 206 alin. 1 C. civ.). 

Legatul care nu corespunde scopului va fi nul sau caduc, după 
cum incapacitatea a existat în momentul întocmirii testamentului sau 
a survenit ulterior, dar înainte de deschiderea moştenirii. 


B. Persoane care nu au capacitate succesorală. 


a). Predecedaţii şi persoanele juridice care au încetat să mai 
aibă fiinţă. 

Potrivit art. 957 alin. 1 C. civ., numai persoanele care „există” la 
data deschiderii succesiunii au capacitate succesorală. 

Per a contrario, rezultă că nu au capacitate succesorală per- 
soanele fizice care nu mai sunt în viaţă (predecedate), precum şi 

persoanele juridice care au încetat să mai aibă fiinţă în momentul 
deschiderii moştenirii. 

Deşi predecedatul este exclus de la moştenire în cadrul moş- 
tenirii legale, descendenţii săi vor putea veni la succesiune în con- 
diţiile prevăzute de lege pentru reprezentarea succesorală. 

De exemplu, copiii unui predecedat, la momentul morţii buni- 
cului lor (tatăl predecedatului), vor putea totuşi veni la noua moşte- 
nire deschisă, urcând în locul ascendentului lor. 

Dacă descendenţii nu îndeplinesc condiţiile impuse de lege 
pentru reprezentarea succesorală, ei nu vor avea drepturi asupra păr- 
ţii din moştenirea lui de cuius (ce s-ar fi cuvenit persoanei predece- 
date, dacă ea ar fi existat la data deschiderii moştenirii), iar patri- 
moniul succesoral va fi cules de moştenitorii în viaţă. 

Copilul conceput înaintea deschiderii moştenirii, dar născut 
mort după aceasta, se consideră că nu a existat (şi nu mai prezintă 
interes în materie). 

b). Comorienţii şi codecedaţii. 

Potrivit art. 957 alin. 2 C. civ., dacă „în cazul morţii mai multor 
persoane, nu se poate stabili că una a supravieţuit alteia, acestea nu 
au capacitatea de a se moşteni una pe alta”. Aceste persoane sunt 
cunoscute în doctrină sub numele de „comorienţi” şi „codecedaţi”. 

Comorienţii sunt persoane decedate în aceeaşi împrejurare şi 
în condiţii de natură a nu se putea stabili dacă una a supravieţuit 
alteia. 

Codecedaţii sunt persoane decedate în împrejurări diferite, de 
natură a nu se putea stabili care a supravieţuit celeilalte. Astfel, sfera 
mai largă a codecedaţilor cuprinde şi categoria (mai restrânsă) a 
comorienţilor. 

Din cele de mai sus rezultă că deosebirea dintre comorienţi şi 
codecedaţi este dictată de împrejurările (locul) decesului, care pot fi 
asemănătoare sau diferite. 

Asemănarea dintre codecedaţi sau comorienţi constă în impo- 
sibilitatea determinării ordinii în care s-au produs decesele persoa- 
nelor respective şi, deci, a determinării vocației succesorale. 

De reţinut că problema codecedaţilor (sau a comorienţilor) 
prezintă importanţă teoretică şi practică numai în măsura în care 
există vocaţie (chemare) succesorală reciprocă’. 

Precizăm că în dreptul roman, problema comorienţilor era re- 
zolvată diferit. Astfel, se prezuma că persoanele socotite mai pu- 
ternice după sex şi vârstă au supravieţuit şi, deci, fiind în viaţă la data 
deschiderii moştenirii, aveau capacitate succesorală. Ca excepţie, 
dacă între comorienţi nu exista legătură de sânge (de rudenie), se 
considera că ei au murit deodată. 

Soluţia adoptată de dreptul nostru, care a consacrat prezumția 
morţii concomitente, este indiscutabil mai justă, prezumția supravie- 
ţuirii în funcţie de vârstă şi sex fiind criticată chiar şi în literatura 
juridică a ţărilor unde legislaţia încă o mai prevede. 

Concret, s-a argumentat că, dacă moartea se produce cu ocazia 
unei catastrofe aeriene sau feroviare ori cu ocazia prăbuşirii unei 
construcţii din cauza cutremurului de pământ etc., ce importanţă mai 
prezintă rezistenţa fizică (în funcţie de vârstă sau sex) a persoanelor 
în cauză”? 

Rezultă că persoanele care au decedat dar „nu se poate stabili 
că una a supravieţuit alteia” (indiferent că sunt „codecedaţi” sau 
„comorienţii”) nu se vor putea moşteni deoarece, nesupravieţuind 
una alteia, niciuna nu dobândeşte capacitate succesorală (chiar dacă 
au vocaţie succesorală reciprocă). 

Soluţia de mai sus a fost consfinţită prin dispoziţiile art. 957 
alin. 2 C. civ., care nu face distincţie, sub acest aspect, între como- 
rienţi şi codecedaţi. 

În concluzie, codecedaţii (comorienţii) sunt: 

— două sau mai multe persoane cu vocaţie succesorală reci- 
procă: 


1 A se vedea |. Adam, A. Rusu, Drept civil. Succesiuni, Editura All Beck, Bucu- 
reşti, 2003, p. 38. 

? Prezumția morţii concomitente, în acest caz, este, de cele mai multe ori, cea 
mai echitabilă; a se vedea Fr. Deak, op. cit., p. 55. 

3 Calitatea de comorient se constată de instanţă, pe baza probelor admi- 
nistrate; a se vedea C.A. Bucureşti, s. a III-a civ., dec. nr. 1106/2002, în Practică judi- 
ciară civilă 2001-2002, p. 302. 

— decedate în împrejurări asemănătoare (comorienţi) sau dife- 
rite (codecedaţi); 
— în imposibilitate de a se stabili ordinea deceselor. 


$ 2. Vocaţia (chemarea) la moştenire 


Dreptul la moştenire nu se analizează în sensul unei aptitudini 
generale a persoanei, ci în sensul dreptului concret asupra unei moş- 
teniri deschise. 

Pe lângă capacitatea succesorală, vocaţia (chemarea) la moşte- 
nire este cea de-a doua condiţie pozitivă pe care trebuie să o îndepli- 
nească o persoană fizică sau juridică ori statul pentru a culege moşte- 
nirea lăsată de defunct”. 

Cel care pretinde moştenirea poate dobândi vocaţie succe- 
sorală fie în virtutea legii (dacă nu a fost lăsat testament ori dacă a 
fost făcut un testament, însă este ineficace), fie în virtutea testa- 
mentului lăsat de defunct (art. 962 C. civ.). 

Legea conferă vocaţie la moştenire rudelor defunctului, soţului 
supravieţuitor al defunctului şi statului?. 

Vocaţia succesorală testamentară poate să aparţină, în prin- 
cipiu, oricărei persoane cu capacitate succesorală, testamentul lăsat 
de defunct fiind recunoscut de lege, cu anumite limitări, ca temei al 
vocației la moştenire. 

Vocaţia la moştenire are un înţeles dublu: 

— în sens general, desemnează vocaţia potenţială (eventuală) a 
unor persoane de a culege moştenirea lăsată de o altă persoană (în 
acest sens, se vorbeşte, de exemplu, despre vocaţia succesorală 
legală a rudelor în linie directă, fără limită în grad); 


1 A nu se confunda vocaţia (chemarea) la moştenire cu devoluţiunea moşte- 
nirii. Devoluţiunea succesorală este determinarea persoanelor chemate să moşte- 
nească patrimoniul unei persoane fizice decedate. 

? Dovada statutului civil al unei persoane se face, de regulă, cu certificatul de 
stare civilă. Cu toate acestea, instanţa poate încuviinţa şi alte probe pentru stabilirea 
raportului de rudenie, cu condiţia ca aceste probe să nu fie contrarii certificatului de 
stare civilă prezentat; a se vedea T.S., dec. civ. nr. 2013/1956 în C.S. Ricu, Moștenirea 
legală. Partajul succesoral, Editura Hamangiu, Bucureşti, 2009, p. 31. 


33 


Moştenirea - reguli generale 


— în sens concret (vocaţie concretă, utilă), desemnează prin 
devoluţiunea succesorală — ca mijloc de selecţie — acele persoane 
care vor culege efectiv moştenirea lăsată de defunct. 

Existenţa vocației succesorale concrete presupune două condiţii: 

— una pozitivă: vocaţia succesorală generală şi 

— una negativă: persoana în cauză să nu fie înlăturată de la 
moştenire de un alt succesibil. 

De menţionat că nici vocaţia succesorală generală şi nici cea 
concretă nu se confundă cu aptitudinea general abstractă a unei 
persoane de a se bucura, în conţinutul capacităţii sale de folosinţă, de 
dreptul de moştenire garantat prin art. 46 din Constituţie. 

Dreptul de moştenire, ca o aptitudine abstractă, „devine po- 
tential prin intermediul vocației succesorale generale şi efectiv prin 
vocaţia concretă la moştenire” (s.n.)!. 


$ 3. Nedemnitatea succesorală 
A. Definire, caractere, natură juridică. 


Pentru ca o persoană să poată veni la moştenire (pe lângă con- 
diţia vocației succesorale), ea trebuie să îndeplinească şi o condiţie 
negativă, şi anume să nu fie nedemnă de a moşteni (art. 958-961 
C. civ.). 

Nedemnitatea (nevrednicia) succesorală reprezintă decăderea 
moştenitorului, care s-a făcut vinovat de o faptă gravă faţă de de- 
funct sau faţă de memoria acestuia, din dreptul de a-l moşteni?. 

Literatura juridică face distincţie între nedemnitatea şi incapa- 
citatea succesorală (între cele două instituţii ale dreptului de moşte- 
nire existând, evident, asemănări, care însă nu le fac identice)”. 


1 Pentru profunzimea delimitărilor, a se vedea Fr. Deak, op. cit., p. 58. 

? A se vedea V. Stoica, op. cit, (2003), p. 51. 

E Principalele deosebiri dintre nedemnitate şi incapacitate succesorală se 
referă la sfera de aplicare, caracterul efectelor şi sarcina probei; a se vedea 
M. Eliescu, op. cit., p. 80-81. 

Nedemnitatea succesorală este sancţiunea civilă! care se aplică 
nedemnului vinovat de săvârşirea unei fapte faţă de cel care lasă 
moştenirea sau faţă de memoria acestuia. 

Sancţionarea nedemnului cu excluderea de la moştenire este 
opera legii sau a instanţei de judecată (şi nu a voinţei celui care lasă 
moştenirea). 

În concluzie, nedemnitatea succesorală se caracterizează prin 
următoarele: 

a). Nedemnitatea priveşte atât moştenirea legală, cât şi lega- 
tele cu care nedemnul a fost gratificat prin testament. 

b). Nedemnitatea operează de drept sau poate fi judiciară 
(declarată de instanţa judecătorească). 

c). Efectele nedemnităţii de drept sau judiciare pot fi înlăturate 
expres prin testament sau prin act autentic notarial de către cel care 
lasă moştenirea. 

d). Nedemnitatea se aplică şi produce efecte numai în privinţa 
autorului faptei, nu şi faţă de alte persoane chemate la moştenirea 
defunctului în nume propriu sau prin reprezentare. 

e). Domeniul de aplicare a sancţiunii nu poate fi extins la alte 
moşteniri, nedemnul fiind înlăturat numai de la moştenirea persoanei 
faţă de care a săvârşit faptele (sub acest aspect nedemnitatea produ- 
când efecte relative). 

f). Sancţiunea nedemnităţii este prevăzută numai pentru fapte 
săvârşite cu vinovăţie, astfel că moştenitorul trebuie să fi acţionat cu 
discernământ.? 


B. Felurile nedemnităţii succesorale. 


După sursa sa, distingem între: nedemnitatea de drept şi ne- 
demnitatea judiciară. 


a). Nedemnitatea de drept. Potrivit art. 958 alin. 1 C. civ., este 
de drept nedemnă de a moşteni: 


1 în doctrină, nedemnitatea a fost calificată şi ca pedeapsă civilă (a se vedea 
M. Eliescu, op. cit., p. 73). Ne raliem doctrinei majoritare potrivit căreia nedem- 
nitatea este o sancţiune civilă. 

? Fiind vorba despre săvârşirea unei fapte (şi nu acte juridice), se vor aplica 
regulile de la angajarea răspunderii civile delictuale (privind discernământul). 

— persoana condamnată penal pentru săvârşirea unei infrac- 
ţiuni cu intenţia de a-l ucide pe cel care lasă moştenirea; 

— persoana condamnată penal pentru săvârşirea, înainte de 
deschiderea moştenirii, a unei infracţiuni cu intenţia de a-l ucide pe 
un alt succesibil care, dacă moştenirea ar fi fost deschisă la data 
săvârşirii faptei, ar fi înlăturat sau ar fi restrâns vocaţia la moştenire a 
făptuitorului. 

În cazul în care condamnarea pentru faptele de mai sus este 
împiedicată prin decesul autorului faptei, prin amnistie sau prin 
prescripţia răspunderii penale, nedemnitatea operează dacă acele 
fapte au fost constatate printr-o hotărâre judecătorească civilă defi- 
nitivă (art. 958 alin. 2 C. civ.). 

Nedemnitatea de drept poate fi constatată oricând, la cererea 
oricărei persoane interesate sau din oficiu de către instanţa de 
judecată ori de către notarul public, pe baza hotărârii judecătoreşti 
din care rezultă nedemnitatea. 


b). Nedemnitatea judiciară. Potrivit art. 959 alin. 1 C. civ., 
„poate fi declarată nedemnă de a moşteni”: 

— persoana condamnată penal pentru săvârşirea, cu intenţie, 
împotriva celui care lasă moştenirea a unor fapte grave de violenţă, 
fizică sau morală, ori, după caz, a unor fapte care au avut ca urmare 
moartea victimei; 

— persoana care, cu rea-credinţă, a ascuns, a alterat, a distrus 
sau a falsificat testamentul defunctului; 

— persoana care, prin dol sau violenţă, l-a împiedicat pe cel 
care lasă moştenirea să întocmească, să modifice sau să revoce testa- 
mentul. 

Sub sancţiunea decăderii, orice succesibil poate cere instanţei 
judecătoreşti să declare nedemnitatea în termen de un an de la data 
deschiderii moştenirii”. 

Dacă hotărârea de condamnare pentru faptele prevăzute la 
alin. 1 lit. a) se pronunţă ulterior datei deschiderii moştenirii, terme- 


1 De precizat că introducerea acţiunii constituie un act de acceptare tacită a 
moştenirii de către succesibilul reclamant. Ea se poate face şi de comuna, oraşul sau, 
după caz, municipiul în a cărui rază teritorială se aflau bunurile la data deschiderii 
moştenirii (art. 959 alin. 2 şi 6 C. civ.). 

nul de un an se calculează de la data rămânerii definitive a hotărârii 
de condamnare. 

Atunci când condamnarea pentru faptele grave de violenţă (ce 
au produs moartea victimei) este împiedicată prin decesul autorului 
faptei, prin amnistie sau prin prescripţia răspunderii penale, nedem- 
nitatea se poate declara dacă acele fapte au fost constatate printr-o 
hotărâre judecătorească civilă definitivă. În acest caz, termenul de un 
an curge de la apariţia cauzei de împiedicare a condamnării, dacă 
aceasta a intervenit după deschiderea moştenirii. 

În celelalte cazuri, termenul de un an curge de la data când 
succesibilul a cunoscut motivul de nedemnitate, dacă această dată 
este ulterioară deschiderii moştenirii (art. 959 alin. 5 C. civ.)!. 


C. Efectele nedemnităţii. 


Principalul efect al nedemnităţii constă în faptul că, în puterea 
legii, titlul de moştenitor al nedemnului este desfiinţat retroactiv. 

Se consideră că, de drept, nedemnul nu a avut niciodată drep- 
tul la moştenirea defunctului. În fapt, nedemnul „este înlăturat atât 
de la moştenirea legală, cât şi de la cea testamentară” (art. 960 
alin. 1 C. civ.). 

Efectele nedemnităţii prezintă particularităţi, după cum se 
produc faţă de nedemn, faţă de urmaşii săi sau faţă de terţi. 

a). Efectele nedemnităţii față de nedemn. Nedemnul nu va 
putea reclama partea sa de moştenire (nici măcar rezerva), întrucât 
titlul său de moştenitor este desființat de la data deschiderii succe- 
siunii. 

Partea de moştenire la care ar fi avut dreptul nedemnul se va 
cuveni, în temeiul legii, celor cu care ar fi venit împreună sau pe care 
prezenţa sa i-ar fi înlăturat de la moştenire. 

Rezultă că înlăturarea de la moştenire a nedemnului va fi 
profitabilă pentru comoştenitorii legali sau pentru moştenitorii legali 
subsecvenţi. De această situaţie pot profita şi legatarii sau donatarii, 


1 potrivit art. 93 din Legea nr. 71/2011, dispoziţiile referitoare la nedem- 
nitatea de drept sau judiciară se aplică numai faptelor săvârşite după intrarea în 
vigoare a noului Cod civil. 

în cazul în care nedemnul era un moştenitor rezervatar (a cărui rezer- 
vă putea determina reducţiunea unor liberalităţi excesive). 

Dacă nedemnul a intrat în posesia bunurilor moştenirii înainte 
de constatarea nedemnităţii, va fi obligat să le restituie persoanelor 
îndreptăţite. 

Restituirea se face, în principiu, în natură (iar dacă aceasta nu 
mai este posibilă, întrucât bunul a pierit — din diferite motive —, ne- 
demnul va fi obligat să plătească despăgubiri). 

Posesia exercitată de nedemn asupra bunurilor moştenirii este 
considerată posesie de rea-credinţă. Astfel, nedemnul va fi obligat să 
restituie şi fructele naturale, industriale sau civile (iar dacă restituirea 
în natură nu este posibilă, va restitui valoarea lor). 

Nedemnul are dreptul să i se înapoieze sumele plătite pentru 
achitarea datoriilor moştenirii, precum şi cheltuielile necesare şi utile. 

Drepturile şi obligaţiile nedemnului faţă de moştenire, care se 
stinseseră prin confuziune, vor renaşte în urma excluderii nedem- 
nului de la succesiune... 


b). Efectele nedemnităţii faţă de descendenţii nedemnului. 
Descendenții nedemnului pot veni la moştenire în nume propriu, dar 
şi pentru a culege partea din moştenire ce i s-ar fi cuvenit acestuia 
(ascendentului lor, s.n.), prin reprezentarea succesorală. 

În condiţiile noului Cod civil, „nedemnul, chiar aflat în viaţă la 
data deschiderii moştenirii” poate fi reprezentat (art. 967 alin. 1 
C. civ.)?. 

Cu alte cuvinte, fiii şi fiicele nedemnului pot veni la moştenirea 
defunctului şi prin reprezentarea tatălui lor nedemn. Astfel, sancţiu- 
nea nedemnităţii nu produce efecte şi faţă de ei (nefiind vinovaţi de 
fapta părintelui lor). 

De exemplu, dacă unicul fiu al defunctului este nedemn, copilul 
său va putea culege în nume propriu moştenirea lăsată de bunic, 
întrucât, în lipsă de moştenitori de un grad mai apropiat, el este che- 


1 A se vedea Fr. Deak, op. cit., p. 73. 

? De remarcat că noul Cod civil a renunţat la condiţia ca „locul reprezentat să 
fie util”, în sensul că cel reprezentat trebuia să aibă chemare la moştenire, adică să 
nu fi fost înlăturat ca nedemn, dacă era în viaţă la data deschiderii succesiunii. 

mat la moştenire fără ajutorul reprezentării şi cu înlăturarea de la 
moştenire a altor rude ale defunctului (din clase de moştenitori infe- 
rioare). Astfel, în general, nedemnitatea tatălui nu produce efecte 
asupra copiilor lui. 

Dacă defunctul a avut doi copii, dintre care numai unul este 
nedemn, copiii nedemnului vor putea moşteni de asemenea după 
bunicul lor prin reprezentare (indiferent dacă tatăl lor nedemn mai 
este sau nu în viaţă, la data deschiderii moştenirii), deoarece repre- 
zentarea operează chiar dacă reprezentantul este nedemn faţă de 
reprezentat sau a renunţat la moştenirea lăsată de acesta ori a fost 
dezmoştenit de el (art. 967 alin. 3 C. civ.). 

Soluţiile de mai sus, referitoare la efectele nedemnităţii faţă de 
descendenţii nedemnului, sunt valabile şi în privinţa copiilor fraților 
sau ai surorilor defunctului. 

De precizat că dispoziţiile art. 965 C. civ., în materia repre- 
zentării succesorale, vizează toţi reprezentanţii - moştenitorii legali 
„de un grad mai îndepărtat”, nu numai descendenţii nedemnului. 
Astfel, sunt incluşi în această categorie şi „descendenţii subsecvenţi ai 
nedemnului” (pe linie colaterală). De exemplu, strănepotul de frate al 
nedemnului. 


c). Efectele nedemnităţii faţă de terţi. Este posibil ca nedem- 
nul să fi încheiat acte juridice cu terţe persoane referitoare la bunu- 
rile moştenirii (de exemplu, a vândut un bun, a constituit o ipotecă 
asupra unui imobil etc.), în perioada dintre deschiderea succesiunii şi 
constatarea nedemnităţii sale. Întrebarea care se pune este: care va fi 
soarta acestor acte? 

Întrucât nedemnitatea desfiinţează titlul de moştenitor al 
nedemnului cu efect retroactiv, de la data deschiderii moştenirii, în 
principiu şi actele subsecvente încheiate de nedemn vor fi desființate 
cu efect retroactiv (nemo dat quod non habet şi resoluto iure dantis, 
resolvitur ius accipientis). 

Înseamnă că, în principiu, nedemnitatea produce efecte şi faţă 
de terţi, soluţie care se justifică în cazul terţilor de rea-credinţă, dar 
nu şi în cazul terţilor de bună-credinţă, care au crezut în valabilitatea 
titlului de moştenitor al nedemnului. 

Ca excepţie, potrivit art. 960 alin. 3 C. civ., „sunt valabile” şi „se 
menţin”: 

— actele de conservare, precum şi actele de administrare, în 
măsura în care profită moştenitorilor, încheiate între nedemn şi terţi; 

— actele de dispoziţie cu titlu oneros încheiate între nedemn şi 
tertii dobânditori de bună-credinţă. 

În cazul în care actul juridic este menţinut, nedemnul va fi 
obligat să plătească despăgubiri moştenitorilor adevăraţi, ca posesor 
de rea-credinţă, iar dacă actul va fi desfiinţat cu efect retroactiv, ne- 
demnul va putea fi acţionat de către terţ pentru evicţiune (art. 1018, 
art. 1748 C. civ., art. 1695 şi urm. C. civ.). 


d). Înlăturarea efectelor nedemnităţii. Efectele nedemnităţii 
de drept sau judiciare „pot fi înlăturate expres prin testament sau 
printr-un act autentic notarial” (separat), de către cel care lasă 
moştenirea. 

Înlăturarea efectelor nedemnităţii se face numai prin declara- 
ție expresă. Lipsa acesteia „nu constituie înlăturare a efectelor ne- 
demnităţii legatul lăsat nedemnului după săvârşirea faptei care 
atrage nedemnitatea” (art. 961 alin. 1 C. civ.). 

De precizat că efectele nedemnităţii „nu pot fi înlăturate prin 
reabilitarea nedemnului, amnistie intervenită după condamnare, 
grațiere sau prin prescripţia executării pedepsei penale” (art. 961 
alin. 2 C. civ.). 


D. invocarea nedemnităţii succesorale. 


Nedemnitatea succesorală poate fi invocată de orice persoană 
interesată, cum sunt: comoştenitorii legali, moştenitorii legali sub- 
secvenţi, legatarii sau donatarii etc. 

Nedemnitatea poate fi invocată şi de creditorii acestor per- 
soane, pe calea acţiunii oblice, dreptul de a invoca nefiind exclusiv 
personal (art. 1560 C. civ.). 

În doctrină şi în practica judecătorească s-a pus problema dacă 
nedemnul poate invoca propria sa nedemnitate? 

Majoritatea autorilor au opinat că este admisibilă invocarea 
nedemnităţii de către nedemn, deoarece aceasta operează de drept, 

nedemnul referindu-se doar la faptul consumat al îndepărtării sale de 
la moştenire prin efectul legii. 

Nedemnitatea poate fi invocată şi constatată de instanţa de 
judecată numai după deschiderea moştenirii şi numai dacă vocaţia 
succesorală legală a nedemnului este concretă, nefiind înlăturat de la 
moştenire prin prezenţa unor moştenitori în rang preferabil. 

Nedemnitatea poate fi invocată împotriva nedemnului cât timp 
acesta este în viaţă, iar dacă — după deschiderea succesiunii — a intrat 
în stăpânirea bunurilor succesiunii şi a decedat înainte de constatarea 
nedemnităţii, împotriva moştenitorilor săi legali sau testamentari 
care stăpânesc aceste bunuri. 

Dacă decesul nedemnului a avut loc înainte de deschiderea 
moştenirii, nedemnitatea poate fi invocată împotriva copiilor nedem- 
nului, pentru a-i împiedica să vină la moştenire prin reprezentare. 


1 A se vedea M. Eliescu, op. cit.; Fr. Deak, op. cit., p. 79-81; D. Chirică, op. cit. 
(2003), p. 57. 

Capitolul II. Moştenirea legală 
Secţiunea |. Principiile moştenirii legale 
$ 1. Condiţiile speciale ale moştenirii legale 


Moştenirea este legală în cazul în care transmiterea ei are loc 
în temeiul legii (la persoanele, în ordinea şi în cotele determinate de 
lege). 

Noţiunea de moştenire legală nu se confundă cu devoluţiunea 
legală a moştenirii, care reprezintă determinarea persoanelor chema- 
te în temeiul legii să moştenească patrimoniul persoanei fizice dece- 
datet. 

De regulă, moştenirea legală intervine în toate cazurile în care 
defunctul nu a lăsat testament. Ea poate interveni însă, ca excepţie, 
în cazul în care a fost lăsat testament, dar acesta nu cuprinde legate, 
ci alte dispoziţii de ultimă voinţă (de exemplu, desemnarea unui exe- 
cutor testamentar, recunoaşterea unui copil din afara căsătoriei, dis- 
poziţii cu privire la funeralii etc.). 

Moştenirea poate fi legală şi în cazul în care testamentul 
cuprinde exheredări (dezmoşteniri) prin care o parte dintre moşte- 
nitori sunt înlăturați de la moştenire (fără ca testamentul să cuprindă 
legate în favoarea altor persoane), situaţie în care la moştenire vor fi 
chemaţi restul de moştenitori legali (nedezmoşteniţi), ce vor împărţi 
între ei întreaga masă succesorală. 

Moştenirea legală poate coexista cu cea testamentară dacă 
defunctul a dispus prin testament numai de o parte a moştenirii sale 
(sau a dispus de întreaga moştenire, dar există moştenitori rezer- 
vatari), situaţie în care o parte din moştenire se va transmite după 
voinţa testatorului, iar cealaltă după regulile moştenirii legale 
(art. 955 alin. 2 C. civ.). 

Pentru ca o persoană să poată veni la moştenire, trebuie să 
îndeplinească, în primul rând, condiţiile generale (capacitate şi voca- 
ţie succesorală). 


1 A se vedea M. Eliescu, op. cit., p. 83. 


Moştenirea legală 


Pentru a dobândi moştenirea în temeiul legii, trebuie însă ca 
persoana să îndeplinească şi următoarele dovă condiţii speciale: 

a) să aibă vocaţie succesorală legală; 

b) să nu fie dezmoştenită (exheredată). 

Când sunt întrunite condiţiile de mai sus, transmisiunea moş- 
tenirii se face în virtutea legii (fără însă a se înţelege că, în această 
situaţie, moştenitorii sunt şi obligaţi să primească moştenirea). 


A. Vocaţia succesorală legală. 


a). Vocaţia legală generală. Potrivit art. 963 alin. 1 C. civ., 
moştenirea legală se cuvine, în general, soțului supravieţuitor şi rude- 
lor defunctului (descendenţii, ascendenţii şi colateralii acestuia). 

Rudele! defunctului chemate la moştenire în temeiul legii pot 
fi: din căsătorie, din afara căsătoriei sau din adopţie (în anumite con- 
diţii). 

Descendenții şi ascendenţii au vocaţie la moştenire indiferent 
de gradul de rudenie cu defunctul, iar colateralii numai până la gradul 
al patrulea inclusiv (art. 963 alin. 2 C. civ.). Astfel, au vocaţie succeso- 
rală generală (nelimitată în grad), rudele defunctului în linie dreaptă: 

— fiu, nepot de fiu, strănepot de fiu etc. (descendenţii) şi 

— părinţi, bunici, străbunici etc. (ascendenţii). 

Rudele colaterale au vocaţie succesorală numai până la gradul 
al IV-lea inclusiv. Aceştia sunt: 

— fraţii şi surorile defunctului — rude de gradul doi; 

— nepoții de frate sau soră, precum şi unchii şi mătuşile defunc- 
tului - rude de gradul al III-lea; 

— strănepoţii de frate, verii primari, precum şi fraţii sau surorile 
bunicilor defunctului — rude de gradul al IV-lea. 


1 Rudenia este legătura bazată pe descendența unei persoane dintr-o altă 
persoană (rudenia în linie dreaptă) sau pe faptul că mai multe persoane au un ascen- 
dent comun (rudenia în linie colaterală). Pentru amănunte în materie de rudenie, a 
se vedea D. Lupaşcu, C.M. Crăciunescu, Dreptul familiei, Editura Universul Juridic, 
Bucureşti, 2011, p. 253 şi urm. 

Soţul supravieţuitor (fostul soţ al defunctului) este chemat la 
moştenire împreună cu rudele acestuia. Rezultă că moştenirea legală 
este concepută ca o moştenire de familie!. 

Concubinajul nu creează vocaţie succesorală, pe considerentul 
că cei care au ales să trăiască împreună, dar să rămână străini sub 
aspect juridic, „din respect pentru alegerea lor, trebuie trataţi ca 
atare”?. 

În lipsa moştenitorilor legali sau testamentari, succesiunea 
devine vacantă, iar patrimoniul defunctului se transmite comunei, 
oraşului sau, după caz, municipiului în a cărui rază teritorială se aflau 
bunurile la data deschiderii moştenirii (art. 963 alin. 3 C. civ.). 

Precizăm că existenţa vocației succesorale generale a rudelor 
defunctului (chemate la moştenire alături de soţul supravieţuitor) nu 
înseamnă că ele toate, împreună şi deodată, vor culege moştenirea 
lăsată de defunct, deoarece chemarea lor la moştenire este numai 
potenţială (vizând o posibilitate de principiu pentru a moşteni patri- 
moniul persoanei decedate). 

Numai vocaţia lor concretă (determinată prin devoluţiunea 
succesorală legală) va atrage culegerea efectivă a moştenirii. 


b). Reciprocitatea vocației legale generale la moştenire. În 
virtutea acestei caracteristici, dacă o persoană are vocaţie succeso- 
rală legală la moştenirea lăsată de o altă persoană, atunci şi această 
persoană are aceeaşi vocaţie în raport cu prima (sensul pozitiv al 
principiului). Vocaţia lor concretă va depinde de ordinea în care a 
survenit decesul lor sau al uneia dintre ele. De exemplu, copilul are 
vocaţie la moştenirea lăsată de părinţii săi, dar şi aceştia din urmă 
(părinţii) au vocaţie la moştenirea copiilor lor (în concurs cu ceilalţi 
moştenitori, dacă există). 

Ca excepţie, reciprocitatea vocației succesorale nu vizează 
comuna (oraşul sau municipiul) şi nici persoanele juridice, întrucât 
aceştia nu pot transmite o moştenire. 


A Expresia „lien de famille” se regăseşte în tradiţionalele raporturi părintești, 
de căsătorie sau de credinţă (s.n.); a se vedea Fr. Terré, Y. Lequette, op. cit., p. 62. 
? A se vedea M. Grimaldi, op. cit., p. 103. 

De asemenea, reciprocitatea vocației nu este aplicabilă nici în 
domeniul moştenirii testamentare (chiar dacă două persoane şi-ar 
conferi prin testamente separate! vocaţie succesorală reciprocă), 
întrucât cele două testamente sunt acte juridice unilaterale indepen- 
dente (iar vocaţia succesorală nu este, în acest caz, interdependentă). 

Reciprocitatea vocației la moştenire are şi un sens negativ. 
Astfel, dacă o persoană nu are vocaţie la moştenirea unei alte per- 
soane, nici aceasta din urmă nu va avea vocaţie la moştenirea celei 
dintâi (de exemplu, ginerele şi socrul). 


c). Vocaţia legală concretă (efectivă, utilă). Rudele defunctului 
cu vocaţie succesorală (generală) legală nu sunt chemate toate şi în 
acelaşi timp la moştenire. Regula se justifică prin aceea că, dacă s-ar 
întâmpla acest lucru, „averile succesorale s-ar fărâmiţa în părţi de o 
valoare neînsemnată, iar instituţia moştenirii nu şi-ar mai putea 
îndeplini rosturile ei social-economice”?. 

Pentru evitarea acestei situaţii, legiuitorul a instituit o anumită 
ordine de chemare a rudelor defunctului la succesiune (art. 963 alin. 1 
C. civ.). Astfel, pentru ca o persoană să fie chemată efectiv la moşte- 
nire în temeiul legii (deci să aibă vocaţie succesorală concretă), nu 
este suficient să facă parte din categoria moştenitorilor legali cu 
vocaţie generală, ci mai trebuie să nu fie înlăturată de la moştenire 
de o altă persoană cu vocaţie generală (dar chemată de lege în rang 
preferabil). 

Legea stabileşte două criterii tehnico-juridice pentru stabilirea 
ordinii de preferinţă între rudele defunctului cu vocaţie generală la 
moştenire: clasa de moştenitori şi gradul de rudenie”. 


1 Întrucât testamentul este un act juridic personal şi revocabil, fiecare per- 
soană trebuie să dispună pentru cauză de moarte numai prin testament separat 
(testamentul conjunctiv, prin care două sau mai multe persoane dispun prin acelaşi 
testament, fiind interzis de lege). 

2 în dreptul italian se vorbeşte despre „la vocazione e la delazione”, în sensul 
că vocației îi este necesară întotdeauna „oferta”; a se vedea G. Falcione, op. cit., 
p. 18. 

3 A se vedea M. Eliescu, op. cit., p. 86. 

* Exheredarea (dezmoştenirea) este analizată în capitolul rezervat regimului 
juridic al principalelor dispoziţii cuprinse în testament. 

$ 2. Principiile generale ale devoluţiunii legale 


În temeiul legii, sunt chemaţi la moştenire: rudele defunctului, 
soțul supravieţuitor şi, în lipsa acestora, comuna (oraşul sau muni- 
cipiul). 

Cu ajutorul unor mijloace tehnice (clasa de moştenitori şi gra- 
dul de rudenie), s-au formulat trei principii în baza cărora se deter- 
mină persoanele cu vocaţie succesorală concretă. 

Operaţiunea juridică prin care se determină persoanele care 
vor moşteni efectiv patrimoniul succesoral, precum şi cotele din masa 
succesorală dobândite, poartă numele de devoluţiunea legală a 
moştenirii. 


A. Principiul chemării la moştenire a rudelor în ordinea cla- 
selor de moştenitori legali. 


Clasa de moştenitori este categoria de rude care, în mod colec- 
tiv, exclude de la moştenire o altă categorie de rude (sau este exclusă 
de cea din urmă). 

Codul civil stabileşte patru clase de moştenitori legali (art. 964 
alin. 1 C. civ.). 

— clasa |, clasa descendenților în linie directă, alcătuită din fiii, 
nepoţii, strănepoţii etc. ai defunctului (fără limită de grad); 

— clasa a Il-a (mixtă), clasa ascendenţilor privilegiați (părinţii 
defunctului) şi a colateralilor privilegiați (fraţii şi surorile defunctului 
şi descendenţii lor până la gradul al IV-lea inclusiv); 

— clasa a Ill-a, clasa ascendenţilor ordinari (bunicii, străbunicii 
etc. ai defunctului, fără limită de grad); 

— clasa a IV-a, clasa colateralilor ordinari (unchii şi mătuşile, 
verii primari şi fraţii/surorile bunicilor defunctului). 

Rudele sunt chemate la moştenire în ordinea claselor. Astfel: 

— rudele din clasa | (chiar şi o singură persoană) înlătură de la 
moştenire rudele din clasele subsecvente; 

— rudele din clasa a Il-a sunt chemate la moştenire numai dacă 
nu există rude din clasa I sau cele existente nu pot (din cauza nedem- 
nităţii) sau nu vor (întrucât sunt renunţători) să vină la moştenire; 

— rudele din clasa a Ill-a sunt chemate la moştenire numai dacă 
nu există moştenitori din primele două clase sau cei existenţi nu pot 
sau nu vor să vină; 

— rudele din clasa a IV-a moştenesc numai în absența moşte- 
nitorilor din primele trei clase. 

De regulă, o rudă face parte dintr-o singură clasă. 

Ca excepţie, este posibil ca o persoană să facă parte şi din două 
clase. De exemplu, copilul născut din căsătoria încheiată între nepotul 
defunctului şi nepotul de frate al defunctului (acesta făcând parte din 
prima clasă, ca strănepot al defunctului, dar şi din clasa a Il-a, în 
calitate de strănepot de frate), caz în care moştenitorul poate opta în 
favoarea uneia dintre cele două calităţi pe care le are concomitent?. 

Potrivit art. 964 alin. 2 C. civ., dacă în urma dezmoştenirii rude- 
le defunctului din clasa cea mai apropiată nu pot culege întreaga 
moştenire, atunci partea rămasă se atribuie rudelor din clasa subsec- 
ventă care îndeplinesc condiţiile pentru a moşteni. 

Soţul supravieţuitor al defunctului, nefiind rudă cu acesta, nu 
face parte din nicio clasă, dar vine în concurs cu oricare dintre aces- 
tea chemate la succesiune. 

Deci, soţul supravieţuitor nu înlătură nicio clasă de moştenitori, 
dar nici nu este înlăturat de la moştenire [indiferent de clasa cu care 
vine în concurs). 


B. Principiul proximităţii gradului de rudenie între moşteni- 
torii din aceeaşi clasă. 


Potrivit art. 964 alin. 3 C. civ., în cadrul aceleiaşi clase, de 
regulă, rudele de grad mai apropiat înlătură de la moştenire pe cele 
mai îndepărtate în grad (proximior excludit remotiorem). De exemplu, 


1 Venirea la moştenire concomitentă a rudelor din două clase deosebite este 
posibilă numai în caz de exheredare prin testament a moştenitorilor dintr-o clasă, 
care sunt şi rezervatari (de exemplu, descendenţii sau părinţii defunctului); a se 
vedea |. Adam, A. Rusu, op. cit., p. 82. 

2 în aceeaşi situaţie este şi soţul supravieţuitor dintr-o căsătorie încheiată 
între veri primari. Pentru amănunte, a se vedea Fr. Deak, op. cit., p. 82. 

copiii defunctului exclud de la moştenire pe nepoţii, strănepoţii 
acestuia, tot aşa, fraţii şi surorile defunctului pe nepoţii şi strănepoţii 
de frate sau soră etc. 

Rezultă că, în cadrul aceleiaşi clase, vocaţia concretă la moşte- 
nire depinde de gradul de rudenie. 

Principiul proximităţii gradului de rudenie are două excepții: 

— în cadrul clasei a Il-a, părinţii defunctului (deşi sunt rude de 
gradul | cu defunctul) nu înlătură de la moştenire pe fraţii şi surorile 
defunctului (rude de gradul II), ci vin împreună la succesiune; 

— în cazul reprezentării succesorale!. 


C. Principiul egalităţii între rudele din aceeaşi clasă şi de 
acelaşi grad chemate la moştenire. 


Dacă moştenitorii defunctului fac parte din aceeaşi clasă şi au 
acelaşi grad de rudenie, ei vor împărţi moştenirea în părţi egale 
(art. 964 alin. 4 C. civ.). De exemplu, dacă la moştenire vin doi copii ai 
defunctului, fiecare va primi o jumătate; la fel şi dacă vor fi chemaţi 
doi fraţi etc. 

De la principiul egalităţii, legea prevede două excepții: 

— împărţeala moştenirii pe tulpini, în cazul venirii la moştenire 
prin reprezentare succesorală; 

— împărţeala moştenirii pe linii, în cazul în care sunt chemaţi 
doi sau mai mulţi colaterali privilegiați: fraţi ori surori proveniţi din 
părinţi diferiţi (adică fraţi buni, fraţi consangvini sau fraţi uterini cu 
defunctul) sau descendenţii fraţilor ori surorilor de categorii diferite 
(indiferent dacă vin la moştenire în nume propriu sau prin repre- 
zentare). 

În raporturile dintre părinţi, pe de o parte, şi fraţi/surori sau 
descendenţii lor, pe de altă parte, nu se aplică principiul egalităţii, 
părinţii culegând o cotă fixă indiferent de numărul colateralilor pri- 
vilegiaţi cu care vin în concurs. 


1 Fi m 
A se vedea secţiunea urmatoare. 

Secţiunea a Ill-a. Reprezentarea succesorală 
$ 1. Definire, natură juridică şi domeniu de aplicare 


Prin reprezentarea succesorală, un moştenitor legal de un grad 
mai îndepărtat, numit reprezentant, urcă în virtutea legii în locul şi 
gradul ascendentului său numit reprezentat, pentru a culege partea 
din moştenire ce i s-ar fi cuvenit acestuia dacă nu ar fi fost nedemn 
faţă de defunct sau decedat la data deschiderii moştenirii (art. 965 
Civ)”. 

Prin efectele pe care le produce, reprezentarea înlătură unele 
consecinţe injuste ale principiului proximităţii gradului de rudenie şi 
ale principiului egalităţii între rudele de acelaşi grad. 

De exemplu, la moartea lui A rămân ca moştenitori fiul său B şi 
doi nepoți D şi E (care sunt copiii unui alt fiu al defunctului — C —, pre- 
decedat). În lipsa acestei instituţii, s-ar aplica principiul proximităţii în 
gradul de rudenie, urmând ca moştenirea lăsată de A să fie culeasă 
numai de fiul său B (care, fiind descendent de gradul |, îi înlătură de la 
moştenire pe D şi E, descendenţi de gradul al II-lea). Întrucât legiui- 
torul a apreciat că astfel de excludere ar fi nedreaptă, prin derogare 
de la principiul proximităţii în grad şi al egalităţii între rudele de 
acelaşi grad, s-a permis nepoților D şi E să urce în locul şi gradul 
părintelui lor predecedat (C), venind astfel la moştenire, în concurs cu 
unchiul lor B. 

Ca noutate, Codul civil 2011 dă posibilitatea reprezentării 
ascendentului decedat, dar și a ascendentului nedemn faţă de 
defunct, decedat sau în viaţă (art. 965 C. civ.). 

De menţionat însă că, în caz de reprezentare, moştenirea nu se 
va împărţi în mod egal între succesori (pe capete), ci după numărul 
descendenților de gradul | (pe tulpini); în cazul concret de mai sus, 
nepoţii defunctului vor primi părţi egale din jumătatea moştenirii 
cuvenite tatălui lor. 


k n Y o îsi Y y v 3 
Din această definiţie rezultă că reprezentarea succesorală este deosebită de 
reprezentarea din dreptul comun (ce presupune reprezentarea voinţei altuia la 
încheierea de acte juridice). 

Deşi Codul civil de la 1864 a calificat instituţia drept „o ficţiune 
a legii”!, literatura juridică contemporană a apreciat că reprezentarea 
succesorală este „un beneficiu al legii” de care se bucură anumite 
categorii de moştenitori legali?. 

Reprezentarea succesorală este admisă în privinţa descen- 
denţilor copiilor defunctului şi în privinţa descendenților din fraţi şi 
surori (art. 966 alin. 1 C. civ.). 

De menţionat că reprezentarea constituie o excepție de la 
principiile devoluțiunii legale şi deci dispoziţiile care o prevăd sunt de 
strictă interpretare. 

În consecinţă, nicio altă persoană în afara celor expres prevă- 
zute de lege nu poate beneficia de efectele reprezentării succesorale 
(de exemplu, părinţii defunctului sau soţul supravieţuitor). 


$ 2. Condiţiile reprezentării succesorale 


Descendenții copiilor defunctului şi descendenţii din fraţi şi 
surori pot beneficia de reprezentarea succesorală numai dacă sunt 
îndeplinite două condiţii: 

a). Cel reprezentat să fie nedemn sau decedat, la data des- 
chiderii moştenirii. Potrivit art. 965 C. civ., reprezentarea operează în 
cazul reprezentatului „nedemn faţă de defunct sau decedat la data 
deschiderii moştenirii”. 

Celor două situaţii de mai sus le sunt asimilate alte două cazuri. 
Astfel, reprezentarea operează chiar dacă reprezentantul este ne- 
demn faţă de reprezentat sau a renunțat la moştenirea lăsată de 
acesta ori a fost dezmoştenit de el (art. 967 alin. 3 C. civ.). 

Potrivit art. 967 alin. 1 C. civ., „poate fi reprezentată persoana 
lipsită de capacitatea de a moşteni, precum şi nedemnul, chiar aflat 
în viaţă la data deschiderii moştenirii”. 


t Reprezentarea „ficțiune a legii” a fost mult criticată în doctrină, pe con- 
siderentul că legiuitorul nu are nevoie să apeleze la „ficțiuni” pentru a crea drepturi 
în favoarea unor moştenitori. „Quand le législateur veut édicter une règle, il n'a pas 
besoin d'inventer une fiction”; a se vedea J. Flour, H. Souleau, op. cit., p. 38. 

? A se vedea D. Macovei, I.E. Cadariu, op. cit., p. 64; V. Stoica, op. cit. (2003), 
p. 68. 

Din dispoziţiile discutabile ale textului de mai sus, înţelegem că 
poate fi reprezentată atât o persoană decedată, cât şi o persoană în 
viață „lipsită de capacitatea de a moşteni” (nedemnul, renunţătorul 
sau dezmoştenitul). 

Condiţia este îndeplinită şi dacă cel care este reprezentat a 
decedat în aceeaşi împrejurare cu cel care lasă moştenirea, deoarece 
sunt prezumaţi că au murit în acelaşi moment (art. 957 alin. 2 C. civ.). 

În acest context admitem că şi persoana dispărută poate fi 
reprezentată, deoarece până la pronunţarea unei hotărâri judecăto- 
reşti declarative de moarte rămase definitivă este prezumată a fi în 
viaţă (şi poate avea calitatea de nedemn, renunţător sau dezmoştenit). 

Precizăm, de asemenea, că reprezentarea nu poate opera per 
saltum şi omisso medio, astfel că reprezentantul nu poate să sară 
peste un ascendent care este în viaţă pentru a ajunge la alt ascendent 
pe care să îl reprezinte, ci el trebuie să urce din grad în grad vacant 
până la gradul cel mai apropiat de defunct. 


b). Reprezentantul să îndeplinească condiţiile generale pentru 
a moşteni. În temeiul art. 967 alin. 2 C. civ., deoarece reprezentantul 
urmează să îl moştenească pe defunct, el trebuie să îndeplinească 
toate condiţiile de a veni la moştenirea legală a acestuia prevăzute de 
art. 957 şi urm. C. civ., prezentate în continuare. 

— să aibă capacitate succesorală; astfel, reprezentantul trebuie 
să existe în momentul deschiderii moştenirii (spre deosebire de 
reprezentat, el nu poate să fie comorient sau persoană decedată în 
acelaşi timp cu defunctul); 

— să aibă vocaţie succesorală generală proprie la moştenirea 
lăsată de defunct, fiindcă o persoană care nu ar putea moşteni în 
nume propriu nu ar putea culege moştenirea nici prin reprezentare; 
astfel, descendenţii din fraţi sau surori pot veni la moştenire prin 
reprezentare numai până la gradul al IV-lea inclusiv (strănepot de 
frate — gradul al IV-lea). 

În cazul adopţiei cu efecte depline, adoptatul şi descendenţii săi 
devin rudă cu adoptatorul său, dar şi cu rudele acestuia, astfel că pot 
beneficia de reprezentare ca şi copiii din filiaţia firească!. 


1 A se vedea D. Lupaşcu, C.M. Crăciunescu, op. cit. (2011), p. 349. 

În schimb, în cazul adopţiei cu efecte restrânse, întrucât adop- 
tatul şi descendenţii săi devin rude numai cu adoptatorul (nu şi cu 
rudele acestuia), în principiu, adoptatul şi descendenţii săi nu pot 
beneficia de reprezentare. 

Ca excepţie, în situaţia de mai sus, descendenţii adoptatului 
pot veni la moştenire prin reprezentare numai dacă adoptatorul a 
fost defunctul. 

— să nu fie nedemn faţă de defunct, să nu fi renunţat la moş- 
tenirea acestuia şi să nu fi fost exheredat (în cazul moştenitorilor 
nerezervatari)?. 

De precizat că reprezentantul trebuie să îndeplinească condi- 
tiile necesare pentru a-l moşteni exclusiv pe defunct (şi nu pe repre- 
zentat). De exemplu, reprezentantul poate fi nedemn faţă de repre- 
zentat, întrucât nedemnitatea produce efecte numai în raport cu per- 
soana faţă de care s-a săvârşit fapta (de asemenea, el poate să 
renunţe la moştenirea acestuia sau să fie exheredat). 


$ 3. Modul în care operează reprezentarea 


Dacă sunt îndeplinite condiţiile de mai sus, reprezentarea este 
admisă: în toate cazurile, la infinit, operând de drept”. 

Reprezentarea operează „în toate cazurile”?. Astfel, în clasa I (a 
descendenților), nepoţii (rude cu defunctul de gradul al Il-lea) vor veni 
la moştenire prin reprezentare atât în cazul în care ar exista şi fii ai 
defunctului (descendenţi de gradul 1), cât şi în cazul în care ar veni la 
moştenire numai nepoți ai defunctului. 

Tot astfel, în clasa a II-a (a ascendenţilor şi colateralilor privi- 
legiaţi) nepoţii de frate şi soră (rude cu defunctul, de gradul IlI) vor 
veni la moştenire prin reprezentare, atât în cazul în care ar veni şi 


1 A se vedea Fr. Deak, op. cit., p. 93; D. Chirică, op. cit., p. 78. 

? Eredele care renunţă la moştenire este considerat străin de succesiune; a se 
vedea Trib. Bucureşti, s. a Ill-a civ., dec. nr. 1105/1991, în C.P.J.C. 1991, p. 130. 

3 A se vedea Fr. Deak, op. cit., p. 96-98. 

1 Deşi sintagma „este admisă în toate cazurile” prevăzută de art. 665 alin. 2 
C. civ. 1864 nu se mai regăseşte expres, în noua reglementare, din interpretarea 
generală a textului de lege, rezultă că modul de operare al reprezentării succesorale 
şi semnificaţia sintagmei rămân neschimbate. 

fraţii sau surorile defunctului, cât şi în cazul în care la moştenire ar 
veni numai nepoți de frate sau soră. 

Dacă rudele sunt de grad egal, împărţirea moştenirii se va face 
pe tulpini, „cu respectarea principiului egalităţii între moştenitorii de 
grad cel mai apropiat cu defunctul!”!, iar nu pe capete, în părţi egale, 
în raport cu numărul descendenților care vin efectiv la moştenire. De 
exemplu, dacă cei doi copii ai defunctului sunt decedați la data des- 
chiderii moştenirii şi unul a lăsat un copil, iar al doilea trei copii, 
moştenirea se va împărţi între nepoţii defunctului nu în părți egale, ci 
în două părţi, prima jumătate revenind unui nepot, iar cealaltă jumă- 
tate fiind împărţită între ceilalţi trei nepoți. 

Reprezentarea este admisă la infinit (nemărginit), în sensul că 
de ea vor beneficia nu numai descendenţii de gradul al doilea spre a 
reprezenta pe descendenţii de gradul |, ci şi descendenţii de gradul 
al III-lea spre a reprezenta pe descendenţii de gradul al II-lea, precum 
şi cei de gradul al IV-lea pe cei de gradul al III-lea etc. 

Ca excepţie, în cazul descendenților din fraţi sau surori, repre- 
zentarea nu poate opera nemărginit, ci numai până la gradul al IV-lea 
(întrucât moştenirea în linie colaterală este admisă numai până la 
gradul al IV-lea). 

Reprezentarea operează de drept (pentru ca împărţeala să se 
facă pe tulpini), voinţa descendenților putând influenţa astfel regulile 
reprezentării numai prin renunțare la moştenire, nu şi prin accep- 
tarea ei cu efecte parţiale sau sub condiţie (de exemplu, împărţeala 
să se facă în alte cote decât cele stabilite de lege). 

În consecinţă, regulile reprezentării succesorale nu pot fi modi- 
ficate prin voința defunctului”. 


vee 


§ 4. Efectele reprezentării succesorale 


Ca efect principal al reprezentării succesorale, descendentul — 
reprezentant urcă „în drepturile ascendentului său” — reprezentat, 


1 A se vedea M. Eliescu, op. cit., p. 91. 

2 în literatura de specialitate s-a susţinut că defunctul ar putea, „în limitele 
cotităţii disponibile şi fără a aduce atingere rezervei, să înlăture reprezentarea legală 
sau să o admită în alte cazuri decât cele prevăzute de lege”; a se vedea M. Eliescu, 
op. cit., p. 96; Pentru o opinie contrară, a se vedea Fr. Deak, op. cit., p. 97. 

culegând moştenirea ce i s-ar fi cuvenit acestuia, dacă „nu ar fi fost 
nedemn faţă de defunct sau decedat” (art. 965 C. civ.). 
Potrivit noului Cod civil, reprezentarea succesorală produce 
efecte generale şi particulare. 


A. Efectul general. 


Conform art. 968 alin. 1 C. civ., „în cazurile în care operează 
reprezentarea succesorală, moştenirea se împarte pe tulpină”. Astfel, 
reprezentanţii, indiferent de numărul lor, vor lua partea din moşte- 
nire ce s-ar fi cuvenit ascendentului reprezentat dacă ar fi fost în viaţă 
la deschiderea moştenirii. De exemplu, dacă defunctul a avut doi 
copii predecedaţi, dintre care unul a lăsat un copil, iar celălalt doi 
copii, aceşti nepoți ai defunctului vor moşteni nu în părţi egale, ci 
primul va lua 1/2 din moştenire, iar ceilalţi doi câte 1/4 fiecare. 

În consecinţă, în cazul reprezentării a două sau mai multor per- 
soane decedate sau nedemne, la data deschiderii moştenirii, repre- 
zentanţii lor vor împărţi moştenirea pe tulpini (şi nu pe „capete”). 

Potrivit art. 968 alin. 2 C. civ., prin tulpină se înţelege: 

— înăuntrul clasei întâi, descendentul de gradul întâi care 
culege moştenirea sau este reprezentat la moştenire; 

— înăuntrul clasei a doua, colateralul privilegiat de gradul al 
doilea care culege moştenirea sau este reprezentat la moştenire. 

Dacă aceeaşi tulpină a „produs mai multe ramuri, în cadrul fie- 
cărei ramuri subdivizarea se face tot pe tulpină, partea cuvenită des- 
cendenţilor de acelaşi grad din aceeaşi ramură împărțindu-se între ei 
în mod egal” (art. 968 alin. 3 C. civ.). De exemplu, dacă în cazul de 
mai sus unul dintre nepoți ar fi decedat şi el la data deschiderii moş- 
tenirii, lăsând doi copii (strănepoţi ai defunctului), aceştia vor veni la 
moştenire tot pe tulpini (subtulpini), adică ar primi partea cuvenită 
ascendentului lor. 

Menţionăm că, odată cu drepturile pe care le dobândesc prin 
reprezentare, moştenitorii răspund şi de pasivul succesiunii (având, în 
consecinţă, şi obligaţii în funcţie de vocaţia succesorală a fiecăruia). 


1 Reprezentanții nu pot pretinde mai mult, dar nici să fie obligați să ia mai 
puţin (cu excepţia dispoziţiilor testamentare contrare). 

B. Efectul particular al reprezentării succesorale. 


Potrivit art. 969 alin. 1 C. civ., copiii nedemnului concepuţi 
înainte de deschiderea moştenirii de la care nedemnul a fost exclus 
sunt obligaţi să raporteze, la moştenirea lăsată de nedemn, bunurile 
pe care le-au moştenit prin reprezentarea nedemnului, dacă vin la 
moştenirea lui în concurs cu alţi copii ai săi, concepuţi după deschi- 
derea moştenirii de la care a fost înlăturat nedemnul. 

De precizat că raportul bunurilor moştenite prin reprezentarea 
nedemnului se face numai în cazul şi în măsura în care valoarea aces- 
tora a depăşit valoarea pasivului succesoral pe care reprezentantul a 
trebuit să îl suporte ca urmare a reprezentării (art. 969 alin. 2 C. civ.). 

Raportul bunurilor moştenite prin reprezentarea nedemnului 
este supus reglementărilor cuprinse în secţiunea dedicată „raportului 
donațiilor” (art. 1146-1154 C. civ.). 


C. Particularităţi ale moştenirii imobilelor prin reprezentare în 
condiţiile Legii nr. 18/1991 şi Legii nr. 10/2001. 


Potrivit art. 8 alin. 2 din Legea nr. 18/1991, republicată, dacă 
proprietarul terenului reconstituit nu mai este în viaţă, „de pre- 
vederile legii beneficiază (...) moştenitorii acestora”. 

Potrivit art. 13 alin. 1 din H.G. nr. 890/2005 pentru aprobarea 
Regulamentului privind procedura de constituire, atribuţiile şi 
funcţionarea comisiilor pentru stabilirea dreptului de proprietate 
privată asupra terenurilor, a modelului şi modului de atribuire a titlu- 
rilor de proprietate, precum şi punerea în posesie a proprietarilor, 
„Stabilirea dreptului de proprietate (...) pentru cooperatorii decedați 
se face pe numele moștenitorilor”, iar art. 13 alin. 2 lit. a) şi b) pre- 
vede că descendenţii copiilor fostului proprietar decedat, precum şi 
cei din fraţi şi surori pot veni la moştenire în locul părinţilor lor 
decedați anterior autorului succesiunii, deci prin reprezentare. 

Din textul de lege menţionat rezultă că reprezentarea nu este 
admisă în cazul în care reprezentantul a decedat „nu anterior, ci ulte- 
rior fostului proprietar al terenului, însă decesul a avut loc înaintea 
apariţiei Legii nr. 18/1991”!. 


1 A se vedea Al. Bacaci, Gh. Comăniţă, op. cit., p. 38. 

Reprezentarea se admite însă nu numai în cazul predecesului 
celui reprezentat, dar şi în cazul în care reprezentatul este comorient 
sau decedat în acelaşi timp cu autorul succesiunii. Dacă însă moartea 
copilului sau, după caz, a fratelui/surorii fostului proprietar a inter- 
venit ulterior decesului autorului (nu „anterior”), acesta va moşteni, 
deoarece a fost în viaţă la data deschiderii succesiunii (urmând ca, 
apoi, cota moştenită să fie transmisă propriilor săi moştenitori)”. 

Dispoziţii în materie sunt cuprinse şi în Legea nr. 10/2001 pri- 
vind regimul juridic al unor imobile preluate de stat în mod abuziv. 
Astfel, potrivit art. 4 alin. 2 din lege, de prevederile acesteia bene- 
ficiază şi moştenitorii persoanelor îndreptăţite, reconstituirea drep- 
tului de proprietate putându-se face, în condiţiile legii civile, atât în 
nume propriu, cât şi prin reprezentare sau retransmitere. 


Secţiunea a IV-a. Reguli aplicabile claselor de moştenitori 
legali 


Rudele defunctului cu vocaţie legală generală (în linie dreaptă 
la infinit şi colaterale până la gradul al IV-lea inclusiv) sunt organizate 
pe patru clase de moştenitori legali distincte, nu numai prin apro- 
pierea faţă de defunct, dar şi prin particularităţile lor. 


$ 1. Clasa | de moştenitori legali (descendenţii defunctului) 


Prin descendenţi se înţeleg „copiii defunctului şi urmaşii lor în 
linie dreaptă la nesfârşit”, fără deosebire de sex şi indiferent dacă 
sunt din aceeaşi căsătorie sau din căsătorii diferite (art. 975 alin. 1 
C. civ.). 

Copiii defunctului şi urmaşii acestora din afara căsătoriei fac de 
asemenea parte din clasa | de moştenitori legali, cu condiţia ca filiaţia 
să fie stabilită potrivit legii?. 

Din clasa | mai fac parte şi copiii adoptați. Prin adopţie, adop- 
tatul şi descendenţii săi dobândesc aceleaşi drepturi pe care le are 


1 Este cazul unei moşteniri prin retransmitere, soluţionată „în condiţiile legii 
civile”; a se vedea Fr. Deak, op. cit., p. 101-104. 

? A se vedea T.R. Popescu, Dreptul familiei. Tratat, vol. II, Editura Didactică şi 
Pedagogică, Bucureşti, 1965, p. 100-104. 

copilul din căsătorie. După efectele produse, adopţia poate fi: cu 
efecte depline sau cu efecte restrânse. 

Precizăm că distincţia dintre adopţia cu efecte depline şi cea cu 
efecte restrânse a avut suport legal numai până la adoptarea dispo- 
ziţiilor O.U.G. nr. 25/1997 şi a Legii nr. 87/1998 (azi abrogate). 

Potrivit art. 451 şi urm. C. civ., adopţia este asimilată în totali- 
tate rudeniei fireşti şi deci, în actuala reglementare, adopţia nu mai 
poate fi decât cu efecte depline. Adopţia cu efecte restrânse rămâne 
însă în actualitate (cel puţin în materia dreptului de moştenire), întru- 
cât actele juridice încheiate în regimul juridic anterior rămân valabile 
(tempus regit actum}. 

În funcție de felul adopţiei (cu efecte depline sau restrânse), 
vor fi diferenţiate şi drepturile la moştenire. 

a) Dacă moştenirea este lăsată de adoptator, adoptatul şi des- 
cendenţii săi pot veni la moştenire, indiferent de felul adopţiei. Dacă 
cel care lasă moştenirea nu este adoptatorul, ci o altă rudă a acestuia, 
adoptatul va avea vocaţie succesorală la moştenirea respectivă numai 
dacă adopţia a fost făcută cu efecte depline (deoarece numai în 
această situaţie adoptatul devine rudă atât cu adoptatorul său, cât şi 
cu rudele acestuia din urmă — art. 451 C. civ.). 

b) Dacă persoana care lasă moştenirea a fost o rudă firească a 
adoptatului, acesta din urmă: 

— nu poate veni la moştenire, dacă adopţia sa a fost încheiată 
cu efecte depline (deoarece legăturile adoptatului cu rudele fireşti 
încetează în acest caz); 

— poate veni la moştenire în cazul adopţiei cu efecte restrânse, 
întrucât adoptatul păstrează legăturile de rudenie cu familia firească, 
astfel că el şi descendenţii lui vor avea vocaţie succesorală faţă de 
ascendenţii lor fireşti. 

De menţionat că, în toate cazurile, adopţia este valabilă şi va 
produce efecte juridice numai dacă a fost făcută în scopul şi cu 
finalitatea prevăzută de lege?. 


1 A se vedea D. Lupaşcu, C.M. Crăciunescu, op. cit. (2011), p. 349 şi urm. 

? Dacă adopţia s-a făcut cu scopul exclusiv de a crea adoptatului vocaţie 
succesorală la moştenirea adoptatorului, adopţia este lovită de nulitate; a se vedea 
Trib. Suprem, s. civ., dec. nr. 2186/1984, în C.D. 1984, p. 171. 

A. Dreptul la moştenire al descendenților. 


Potrivit art. 975 alin. 2 C. civ., „descendenţii defunctului înlă- 
tură moştenitorii din celelalte clase”. 

Dacă vin singuri la succesiune, descendenţii au dreptul la 
întreaga moştenire. În acest caz, dacă sunt chemaţi doi sau mai mulţi 
descendenţi de gradul | (copiii defunctului sau alţi descendenţi de 
grade egale), fiecare va moşteni în mod egal, în funcţie de numărul 
lor (pe capete). 

Dacă descendenţii de gradul al Il-lea şi următoarele vin la moş- 
tenire prin reprezentare, împărţeala se va face pe tulpini şi subtulpini, 
principiul egalităţii aplicându-se numai între ramurile din aceeaşi 
tulpină (art. 975 alin. 4 C. civ.). 

În cazul în care la moştenire vine şi soţul supravieţuitor al de- 
functului, descendenţii, indiferent de numărul lor, vor culege 3/4 din 
moştenire, restul de 1/4 cuvenindu-se soţului supravieţuitor (art. 975 
alin. 3 C. civ.). 


B. Caracterele juridice ale drepturilor descendenților. 


Din dispoziţiile Codului civil rezultă că drepturile succesorale 
ale descendenților au următoarele caractere juridice: 

— descendenţii pot veni la moştenire în nume propriu sau prin 
reprezentare (art. 965 C. civ.); 

— descendenţii sunt moştenitori rezervatari, adică ei benefi- 
ciază, în puterea legii, de o parte din moştenire, denumită rezervă, cu 
privire la care, sub sancţiunea reducţiunii, autorul nu poate dispune 
prin liberalităţi inter vivos sau mortis causa (art. 1087 C. civ.); 

— descendenţii sunt moştenitori sezinari; ei au „stăpânirea de 
fapt asupra patrimoniului succesora!”, chiar înainte de eliberarea cer- 
tificatului de moştenitor şi fără vreo formalitate; pe lângă stăpânirea 
de fapt a patrimoniului succesoral, sezina conferă moştenitorilor 
sesizari şi dreptul de a administra patrimoniul succesoral şi de a 
exercita drepturile şi acţiunile defunctului (art. 1125-1126 C. civ.);; 


1 potrivit art. 1127 C. civ., moştenitorii legali nesesizari dobândesc sezina 
numai prin eliberarea certificatului de moştenitor, dar cu efect retroactiv din ziua 

— descendenţii sunt obligaţi să raporteze donațiile, adică sunt 
ţinuţi să readucă la masa succesorală bunurile pe care le-au primit cu 
titlu de donaţie! de la cel care lasă moştenirea (art. 1146 alin. 1 
C. civ.). 


$ 2. Clasa a Il-a de moştenitori legali (ascendenţii privilegiați şi 
colateralii privilegiați) 


Dacă defunctul nu are descendenţi sau cei existenţi „nu înde- 
plinesc condiţiile necesare pentru a moşteni” sau nu vor să vină la 
moştenire, legea cheamă la succesiune rudele care fac parte din clasa 
a Il-a de moştenitori legali (art. 976 alin. 1 C. civ.). 

Clasa a Il-a de moştenitori legali este clasa mixtă, a ascendenților 
privilegiați şi a colateralilor privilegiați (ei se numesc privilegiați deoa- 
rece înlătură de la moştenire pe ceilalţi ascendenți şi colaterali, denu- 
miţi ordinari, care fac parte din clase de moştenitori subsecvente). 

Clasa a Il-a este mixtă, întrucât cuprinde două categorii de rude, 
ceea ce determină ca studierea problemelor legate de ascendenți 
privilegiați să se facă separat de cele privind colateralii privilegiați. 


A. Ascendenţii privilegiați. 


Ascendenţii privilegiați sunt părinţii defunctului (tatăl şi mama) 
din căsătorie, din afara căsătoriei şi din adopţie. 

Drepturile succesorale ale părinţilor din căsătorie şi din afara 
căsătoriei sunt prevăzute expres de art. 976 şi urm. C. civ. 

a). Filiaţia faţă de mamă şi faţă de tată. Potrivit art. 408 
C. civ., filiaţia faţă de mamă rezultă din faptul naşterii. Ea se poate 
stabili şi prin recunoaştere sau prin hotărâre judecătorească. 

Filiaţia faţă de tatăl din căsătorie se stabileşte prin efectul pre- 
zumţiei de paternitate. 

Filiaţia faţă de tatăl din afara căsătoriei se stabileşte prin recu- 
noaştere sau prin hotărâre judecătorească (art. 408 alin. 3 C. civ.). 
Paternitatea se prezumă dacă se dovedeşte că pretinsul tată a con- 


deschiderii moştenirii. Până la intrarea în stăpânirea de fapt a moştenirii, moşte- 
nitorul legal nesezinar nu poate fi urmărit în calitate de moştenitor. 
1 Y . m Y A 
Dacă donația nu a fost făcută cu scutire de raport. 

vieţuit cu mama copilului în perioada timpului legal al concepţiunii 
(art. 426 alin. 1 C. civ.).! 

În doctrină s-a apreciat că, dacă stabilirea filiaţiei (prin recu- 
noaştere) din afara căsătoriei s-a făcut în scopul exclusiv (şi dovedit) 
de a crea tatălui din afara căsătoriei vocaţie succesorală la moşte- 
nirea copilului, recunoaşterea este lovită de nulitate?. 


b). Vocaţia succesorală a părinţilor fireşti în cazul adopţiei. În 
cazul adopţiei cu efecte depline, părinţii fireşti ai celui adoptat pierd 
orice vocaţie succesorală la moştenirea copilului adoptat, întrucât 
raporturile de rudenie dintre ei încetează. 

În cazul în care unul dintre soţi adoptă cu efecte depline copilul 
firesc al celuilalt soţ, legăturile de rudenie dintre copil şi părintele său 
firesc (care este soţul adoptatorului cu efecte depline) se menţin şi, în 
consecinţă, acesta din urmă păstrează vocaţia succesorală la moşte- 
nirea copilului. 

Dacă însă adopţia este cu efecte restrânse, vocaţia succesorală 
a ambilor părinţi fireşti se menţine, indiferent dacă adoptatorul este 
sau nu soţul unuia dintre părinţii fireşti. 


c). Vocaţia succesorală a adoptatorului. În cazul adopţiei cu 
efecte depline, situaţie în care adoptatul devine rudă cu adoptatorul 
şi rudele acestuia, vocaţia succesorală a celui din urmă nu este pusă 
la îndoială”. 

În ceea ce priveşte adopţia cu efecte restrânse, s-ar putea pune 
întrebarea: are adoptatorul vocaţie succesorală la moştenirea lăsată 
de adoptat (pe motiv că raporturile adoptatului cu familia firească nu 
încetează, iar adopţia consimţită de adoptator se face exclusiv în 
interesul celui adoptat, şi nu invers)? 

Apreciem că adoptatorul are vocaţie succesorală la moştenirea 
lăsată de adoptat şi în cazul adopţiei cu efecte restrânse, deoarece în 


i Prezumția de paternitate este înlăturată dacă pretinsul tată dovedeşte că 
este exclus ca el să îl fi conceput pe copil (art. 426 alin. 2 C. civ.). 

2 A se vedea Fr. Deak, op. cit., p. 109-110; D. Macovei, I.E. Cadariu, op. cit., 
p. 75. 

? Dacă adopția a fost făcută numai de unul dintre soţi, celălalt soţ nu va avea 
calitatea de adoptator, indiferent de felul adopţiei. 

privinţa raporturilor de rudenie dintre adoptator şi adoptat nu există 
deosebire între felurile adopţiei. 


d). Caracterele juridice ale dreptului la moştenire al ascen- 
denților privilegiați. Din dispoziţiile Codului civil rezultă următoarele 
caractere juridice: 

— ascendenţii privilegiați pot veni la moştenire numai în nume 
propriu, nu şi prin reprezentare; 

— ascendenţii privilegiați sunt moştenitori rezervatari; 

— ascendenţii privilegiați sunt moştenitori sezinari. 

e). Împărţeala moştenirii între ascendenţii privilegiați (şi între 
aceştia şi colateralii privilegiați). întinderea drepturilor succesorale 
ale ascendenţilor privilegiați diferă după cum ascendenţii privilegiați 
vin singuri la moştenire sau în concurs cu colateralii privilegiați. 

Dacă la moştenire sunt chemaţi numai ascendenţii privilegiați 
ai defunctului (tatăl şi mama acestuia), moştenirea se împarte întot- 
deauna în mod egal, în funcţie de numărul acestora (art. 980 C. civ.). 

Precizăm că, în cazul adopţiei cu efecte restrânse, adoptatorul 
vine la moştenire alături de părinţii fireşti (care sunt în viaţă la data 
deschiderii moştenirii). Deci moştenirea se va împărţi în două, trei 
sau patru părţi. 

Potrivit art. 978 C. civ., dacă ascendenţii privilegiați vin la 
moştenire în concurs cu colateralii privilegiați, întinderea drepturilor 
ascendenţilor se stabileşte astfel: 

— când există un singur părinte, el va primi 1/4 din moştenire, 
restul de 3/4 revenind colateralilor privilegiați; 

— când trăiesc ambii părinţi, vor culege 1/2 din moştenire (câte 
1/4 fiecare), cealaltă jumătate revenind colateralilor privilegiați 
(art. 978 lit. a C. civ.); 

— când la moştenire vin părinţii fireşti alături de adoptator (în 
cazul adopţiei cu efecte restrânse), ei împreună vor culege tot 1/2 din 
moştenire, pe care o vor împărţi în mod egal, iar restul de 1/2 va fi 
culeasă de colateralii privilegiați. 

Dacă alături de clasa a Il-a de moştenitori este chemat şi soțul 
supravieţuitor al defunctului, cota ce i se cuvine acestuia este de 1/3 
sau 1/2 (după caz). 

B. Colateralii privilegiați. 


Colateralii privilegiați sunt fraţii şi surorile defunctului şi des- 
cendenţii acestora până la gradul al IV-lea inclusiv (nepoți şi stră- 
nepoți de frate/soră). 

Fraţii şi surorile defunctului şi descendenţii acestora pot fi din 
căsătorie (aceeaşi căsătorie sau căsătorii diferite), din afara căsătoriei 
sau din adopţia cu efecte depline. 

De precizat că, în cazul adopţiei cu efecte restrânse, adoptatul 
şi descendenţii lui nu devin rudă cu rudele adoptatorului şi, prin 
urmare, nici cu descendenţii săi. De exemplu, dacă soţii au doi copii şi 
adoptă cu efecte restrânse un al treilea copil, acesta din urmă nu 
devine frate cu copiii din filiaţia firească, astfel că, în cazul în care 
unul dintre copiii fireşti moare, moştenirea va fi culeasă numai de 
fratele său din filiaţia firească!. 

Dacă adoptatul ar muri mai întâi, niciunul dintre copiii din filia- 
ţia firească a adoptatorilor nu va avea vocaţie în calitate de frate/soră 
la moştenirea adoptatului. 

a). Împărţeala moştenirii între colateralii privilegiați. În acest 
caz, situaţia este diferită după cum rudele colaterale din clasa a Il-a 
vin la moştenire „singure” sau în concurs cu ascendenţii privilegiați. 
Astfel: 

— când vin singuri, colateralii privilegiați culeg întreaga moş- 
tenire; 

— dacă vin în concurs cu ascendenţii privilegiați, colateralii pri- 
vilegiaţi vor primi 3/4 din moştenire în concurs cu un singur părinte 
sau 1/2 în concurs cu doi (sau mai mulţi) părinţi ai defunctului; 

— când la moştenire vine şi soţul supravieţuitor al defunctului, 
cota-parte cuvenită acestuia va fi defalcată mai întăi. 

Moştenirea ce se cuvine colateralilor privilegiați se împarte „în 
mod egal” între fraţii şi surorile defunctului („pe capete” — art. 981 
alin. 1 C. civ.). 

Asemănător se împarte moştenirea şi între descendenţii din 
fraţi şi surori, când vin la moştenire în nume propriu. Dacă însă des- 
cendenţii din fraţi şi surori vin la moştenire prin reprezentare, chiar 


1 A se vedea D. Lupaşcu, C.M. Crăciunescu, op. cit., p. 349 şi urm. 

dacă sunt de grad egal, împărţțeala se face pe tulpini şi subtulpini 
(art. 981 alin. 2 C. civ.). 

b). Împărţeala pe linii. În cazul în care „colateralii privilegiați 
sunt rude cu defunctul pe linii colaterale diferite, moştenirea sau 
partea din moştenire ce li se cuvine se împarte, în mod egal, între 
linia maternă şi cea paternă” (art. 981 alin. 3 C. civ.). 

Din dispoziţiile de mai sus, rezultă că în cazul în care fraţii şi 
surorile defunctului nu sunt din aceiaşi părinţi (ci din părinţi diferiți), 
împărțeala moştenirii se face pe linii, cotele fraţilor şi surorilor fiind 
diferite. 

Împărţeala pe linii constituie o excepţie de la principiul potrivit 
căruia, în cadrul aceleiaşi clase, rudele de grad egal moştenesc în 
părţi egale. 

Precizăm că, atunci când fraţii şi surorile defunctului sunt din 
părinţi diferiţi, ei se împart în trei categorii: 

— frați buni (primari), adică fraţi cu defunctul şi după tată şi 
după mamă, indiferent dacă sunt din căsătorie sau din afara căsă- 
toriei! sau din adopţia cu efecte depline făcută de ambii soţi; 

— fraţi consangvini (consângeni), adică fraţi cu defunctul numai 
după tată, indiferent dacă sunt din căsătorii deosebite, din afara 
căsătoriei sau din adopţia cu efecte depline făcută numai de tată; 

— fraţi uterini, adică fraţi cu defunctul numai după mamă, 
indiferent dacă provin din căsătorii diferite, din afara căsătoriei sau 
din adopţia cu efecte depline (făcută numai de mamă). 

Ca regulă, atunci când la moştenire vin fraţi sau surori ce fac 
parte dintr-o singură categorie (sau din aceeaşi căsătorie), drepturile 
lor succesorale vor fi egale. 

Dacă la moştenirea defunctului vin fraţi din căsătorii diferite, 
moştenirea se va împărţi pe linii şi, drept consecinţă, fraţii buni vor 
lua o parte mai mare decât fraţii consangvini sau uterini (art. 981 
alin. 4 C. civ.). 


1 în cazul în care părinţii unui copil din afara căsătoriei se căsătoresc, iar din 
căsătorie rezultă alţi doi copii, toţi trei copiii sunt fraţi buni, astfel că, dacă unul 
moare, împărţeala moştenirii se va face în mod egal; a se vedea Fr. Deak, op. cit., 
p. 116-117. 

Potrivit art. 981 C. civ., împărţeala pe linii se face în felul 
următor: moştenirea lăsată de fratele decedat se împarte în două 
linii, linia paternă şi linia maternă. Fraţii buni vin la moştenire în 
ambele linii, cei consangvini numai în linia paternă, iar cei uterini 
numai în linia maternă!. 

De precizat că art. 981 alin. 3 C. civ. vizează, atât ipoteza în 
care colateralii privilegiați vin în concurs cu ascendenţii privilegiați, 
dar şi pe aceea când moştenirea se împarte numai între colaterali pri- 
vilegiaţi (şi aceştia sunt „pe linii colaterale diferite”). 

Regula împărţelii pe linii se aplică şi în situaţia în care descen- 
denţii din fraţi şi surori vin la moştenire prin reprezentare sau prin 
valorificarea unui drept succesoral propriu?. 


c). Caracterele juridice ale dreptului la moştenire al colate- 
ralilor privilegiați. Din dispoziţiile Codului civil rezultă următoarele 
caractere juridice: 

— colateralii privilegiați pot veni la moştenire numai în nume 
propriu; în schimb, descendenţii lor pot veni la moştenire și prin 
reprezentare; 

— colateralii privilegiați nu sunt moştenitori rezervatari; 

— colateralii privilegiați nu sunt sezinari; 

— colateralii privilegiați nu sunt obligaţi la raportul donațiilor. 


$ 3. Clasa a Ill-a de moştenitori legali (ascendenţii ordinari) 


În situaţia în care defunctul nu are moştenitori din primele 
două clase sau cei existenţi nu pot (din cauza nedemnităţii sau din 
cauza exheredării) sau nu vor să vină la moştenire (renunțând la ea), 
legea cheamă la moştenire ascendenţii ordinari, adică „rudele în linie 
dreaptă ascendentă ale defunctului” de gradul doi, trei ş.a. (alţii decât 
părinţii — art. 982 alin. 1 C. civ.). 


1 De exemplu, A decedează şi lasă ca moştenitori un frate bun B, un frate 
consangvin C şi un frate uterin D. Moştenirea lui A se va împărţi astfel: 1/2 pentru 
linia paternă şi 1/2 pentru linia maternă. Întrucât B este frate bun, el moşteneşte în 
ambele linii câte 1/4 în fiecare linie şi deci va culege 1/2 din moştenire; C şi D vor 
moşteni fiecare în linia sa, paternă sau maternă, şi vor culege câte 1/4 din moştenire. 

2 A se vedea Fr. Deak, op. cit., p. 118 şi practica: C.S.J., s. civ., dec. nr. 1031/1991, 
în Dreptul nr. 1/1992, p. 107. 

Ascendenţii ordinari sunt bunicii, străbunicii etc. (fără limită în 
grad). 

Ascendenţii ordinari pot fi din căsătorie sau, în cazul adopţiei 
cu efecte depline, din rudenia civilă rezultat al adopţiei. Dacă însă cel 
care lasă moştenirea a fost adoptat cu efecte restrânse, ascendenţii 
ordinari se vor recruta dintre rudele sale fireşti. 

a). Împărţeala moştenirii între ascendenţii ordinari. Potrivit 
art. 982 alin. 3 C. civ., bunicii, străbunicii etc. sunt chemaţi la moşte- 
nire în ordinea gradelor de rudenie (în baza principiului proximităţii 
gradului de rudenie), astfel că bunicii (rude de gradul al II-lea) înlă- 
tură de la moştenire pe străbunici (rude de gradul al Ill-lea) etc. 

Între ascendenţii ordinari de grad egal chemaţi la moştenire se 
aplică principiul egalităţii (art. 982 alin. 5 C. civ.). 

Dacă, alături de ascendenţii ordinari, la moştenire este chemat 
şi soțul supravieţuitor al defunctului cota ce i se cuvine acestuia este 
de 3/4 din moştenire (iar ascendenţilor ordinari le revine 1/4 din 
moştenire — art. 972 alin. 1 lit. d C. civ.). 


b). Caracterele juridice ale dreptului la moştenire al ascen- 
dențţilor ordinari. Din dispoziţiile Codului civil rezultă următoarele 
caractere juridice: 

— ascendenţii ordinari pot veni la moştenire numai în nume 
propriu (nu şi prin reprezentare); 

— ascendenţii ordinari nu sunt moştenitori rezervatari; 

— ascendenţii ordinari sunt moştenitori sezinari (fiind rude în 
linie directă). 


$ 4. Clasa a IV-a de moştenitori legali (colateralii ordinari) 


Colateralii ordinari sunt: unchii şi mătuşile, verii primari şi fraţii 
sau surorile bunicilor defunctului (unchiul mare). 

Dacă defunctul nu are moştenitori din primele trei clase sau cei 
existenţi nu pot sau nu vor să vină la moştenire, legea cheamă la 
moştenire pe colateralii ordinari, adică „rudele colaterale ale defunc- 
tului până la gradul al patrulea inclusiv” care nu sunt frați sau surori 
ori descendenţi ai acestora (art. 983 alin. 1 C. civ.). 

Colateralii ordinari pot fi din căsătorie, din afara căsătoriei sau, 
în cazul adopţiei cu efecte depline, din rudenia civilă rezultat al adop- 
ţiei. 

a). Împărţeala moştenirii între colateralii ordinari. Potrivit 
art. 983 alin. 3 C. civ., colateralii ordinari sunt chemaţi la moştenire în 
ordinea gradelor de rudenie, astfel: unchii şi mătuşile (rude de gradul 
al III-lea) înlătură de la moştenire pe verii primari şi fratele sau sora 
bunicilor defunctului (rude de gradul al IV-lea). 

Între colateralii ordinari de grad egal chemaţi la moştenire se 
aplică principiul egalităţii (art. 983 alin. 5 C. civ.). Astfel, dacă nu 
există unchi sau mătuşi, verii primari şi unchiul mare împart moşte- 
nirea în mod egal. 

Dacă la moştenire, alături de colateralii ordinari, este chemat şi 
soțul supravieţuitor al defunctului, cota ce i se cuvine acestuia este de 
3/4 din moştenire (iar restul de 1/4 se împarte între colateralii ordi- 
nari, potrivit celor două principii arătate mai sus). 


b). Caracterele juridice ale dreptului la moştenire al cola- 
teralilor ordinari. Din dispoziţiile legale rezultă următoarele caractere 
juridice: 

— colateralii ordinari pot veni la moştenire numai în nume 
propriu (nu şi prin reprezentare); 

— colateralii ordinari nu sunt moştenitori rezervatari; 

— colateralii ordinari nu sunt moştenitori sezinari; 

— colateralii ordinari nu sunt obligaţi la raportul donațiilor. 


Secţiunea a V-a. Drepturile succesorale ale soţului supra- 
vieţuitor 


După adoptarea Codului civil de la 1864, reglementarea drep- 
turilor succesorale ale soţului supravieţuitor a suferit importante 
modificări dictate, în principal, de cele două conflagrații mondiale. 

Organizată exclusiv, pe principiul rudeniei, succesiunea în 
concepţia Codului civil de la 1964 recunoştea drepturi minime soţului 
supravieţuitor care dobândea moştenirea numai după ultimul cola- 
teral de gradul al doisprezecelea (vezi art. 679 şi art. 681-684, azi 

abrogate). În această situaţie, soţul supravieţuitor putea culege ave- 
rea soţului defunct numai înaintea statului’. 

Ulterior, prin adoptarea Legii din 28 iunie 1921 (legea asupra 
impozitului progresiv pe succesiuni), soţul supravieţuitor venea, de 
regulă, la moştenire, după ultima rudă colaterală de gradul al patru- 
lea. În mod excepţional, văduva săracă avea dreptul la 1/3 din moş- 
tenire în uzufruct, dacă venea în concurs cu un descendent; la o parte 
de copil în uzufruct, dacă venea în concurs cu mai mulţi descendenţi; 
la 1/4 din moştenire în plină proprietate, în toate cazurile celelalte?. 

Recunoaşterea deplină a drepturilor succesorale ale soţului 
supravieţuitor s-a făcut odată cu adoptarea Legii nr. 319/1944 (care a 
abrogat dispoziţiile în materie, ale Codului civil 1864). 

Deşi soţul supravieţuitor nu este rudă cu defunctul, având în 
vedere afecțiunea reciprocă dintre aceştia, legiuitorul de la 1944 a 
adus o serie de îmbunătăţiri situaţiei succesorale acestuia, recunos- 
cându-i dreptul la moştenire în concurs cu oricare dintre clasele de 
moştenitori legali, inclusiv dreptul la rezerva succesorală, şi anumite 
drepturi succesorale accesorii. 

Pe fond, art. 970-974 C. civ. 2011 au preluat aproape integral 
dispoziţiile Legii nr. 319/1944 (mult contestată). 

Noul cod civil (art. 970-974) recunoaşte soţului supravieţuitor 
trei categorii de drepturi: 

— un drept de moştenire în concurs cu clasele de moştenitori 
legali sau în lipsa rudelor din cele patru clase; 

— un drept de moştenire special cuprinzând „mobilierul şi 
obiectele de uz casnic” precum şi, 

— un drept temporar de abitaţie asupra locuinţei. 


$ 1. Condiţiile speciale cerute soţului supravieţuitor pentru a 
putea moşteni 


Pentru a-l putea moşteni pe defunct, soţul supravieţuitor tre- 
buie să îndeplinească condiţiile generale cerute de lege pentru a moş- 
teni (capacitate succesorală, să nu fie nedemn etc.), dar şi o condiţie 


1 A se vedea V. Stoica, op. cit., (2000), p. 33. 
? A se vedea Fr. Deak, St. Cărpenaru, Drept civil. Contracte speciale. Dreptul 
de autor. Dreptul de moştenire, Universitatea din Bucureşti, 1983, p. 413. 

specială!, şi anume să aibă calitatea de soţ la data deschiderii moşte- 
nirii (art. 970 C. civ.). 


A. Calitatea de soţ şi vocaţia sa la moştenire. 


Condiţia specială este îndeplinită dacă soţul supravieţuitor a 
avut această calitate numai la data deschiderii succesiunii, neavând 
relevanţă durata căsătoriei cu defunctul, starea materială sau sexul 
soţului supravieţuitor, dacă au avut copii sau nu ori dacă erau despăr- 
ţiţi sau nu în fapt. 

În schimb, concubinajul a două persoane de sex diferit, oricât 
de durabil ar fi fost, nu conferă vocaţie succesorală legală concubi- 
nului supravieţuitor”. 

Deoarece calitatea de soţ dobândită prin căsătorie se poate 
pierde ca urmare a desfacerii căsătoriei prin divorţ ori ca urmare a 
desființării căsătoriei prin nulitate sau anulare, se impun unele pre- 
cizări. 

a) În cazul în care căsătoria era desfăcută prin divorţ la data 
deschiderii moştenirii, fostul soţ al decedatului nu mai are vocaţie 
succesorală (întrucât a pierdut calitatea de soţ). Potrivit art. 382 
alin. 1 C. civ., căsătoria este desfăcută din ziua când hotărârea jude- 
cătorească a rămas definitivă. 

În consecinţă, dacă decesul celui care lasă moştenirea a inter- 
venit după pronunţarea hotărârii judecătoreşti de divorţ, dar înainte 
de a deveni irevocabilă, calitatea de soţ există şi, deci, soţul supra- 
vieţuitor îl va putea moşteni pe soţul decedat’. 

b) În cazul în care, anterior deschiderii moştenirii, prin hotărâre 
judecătorească se constatase nulitatea ori se pronunţase anularea 
căsătoriei, problema unor drepturi succesorale nu se mai pune, 
deoarece calitatea de soţ nu mai există. 

În caz de nulitate (absolută sau relativă), căsătoria se desfiin- 
țează cu efect retroactiv, chiar dacă hotărârea judecătorească prin 


1 în locul rudeniei cu defunctul; a se vedea Fr. Deak, op. cit., p. 122. 

? A se vedea D. Lupaşcu, C.M. Crăciunescu, op. cit. (2011), p. 35-36. 

* în legătură cu situaţia terțului de bună-credinţă, a se vedea Fr. Deak, op. cit., 
p. 124-125; D. Lupaşcu, C.M. Crăciunescu, op. cit. (2011), p. 80 şi urm. 

care s-a constatat nulitatea sau s-a anulat căsătoria a intervenit ulte- 
rior decesului unuia dintre soţi. 

În mod excepţional, dacă soţul supravieţuitor a fost de 
bună-credinţă la încheierea căsătoriei, declarată nulă sau anulată, el 
păstrează, până la data când hotărârea instanţei judecătoreşti devine 
definitivă, situaţia unui soţ dintr-o căsătorie valabilă (art. 304 C. civ., 
care consacră instituţia căsătoriei putative). 

Prin urmare, în această situaţie, nepierzând calitatea de soţ pe 
care o avea la data deschiderii moştenirii, soţul supravieţuitor va veni 
la moştenirea soţului decedat. 

În schimb, dacă nu a fost de bună-credinţă, soţul supravieţuitor 
nu va moşteni, pierzând calitatea de soţ cu efect retroactiv. Evident, 
dacă moartea unuia dintre soţi intervine după rămânerea definitivă a 
hotărârii judecătoreşti de desființare a căsătoriei, niciunul dintre soţi 
(fie şi de bună-credinţă) nu va putea moşteni, întrucât nu are calita- 
tea de soţ. 

În literatura de specialitate s-a pus problema capacităţii succe- 
sorale a soţului supravieţuitor în cazul în care aceştia (soţii) sunt fie 
comorienţi, fie codecedaţi, întrebările fiind: soţii se vor moşteni reci- 
proc?; care îl va moşteni pe celălalt? 

Răspunsul nu poate fi decât acela că, şi în această situaţie, se 
va aplica regula consacrată în materie, potrivit căreia soţii nu vor 
avea capacitate succesorală (deci nu se vor putea moşteni unul pe 
celălalt). În consecinţă, ei vor lăsa două succesiuni distincte, ce vor fi 
culese de moştenitorii lor legali ori testamentari. 


B. Comunitatea de bunuri a soţilor şi soţului supravieţuitor. 


Prima problemă care se pune la moartea unuia dintre soţi este 
determinarea masei succesorale (adică a drepturilor şi obligaţiilor care 
o compun). 

În afara bunurilor proprii care au aparţinut soţului defunct, există 
şi bunurile comune ale soţilor, deţinute în codevălmăşie (art. 339 
C. civ.). 

Întrucât la moartea unuia dintre soţi comunitatea de bunuri 
încetează, trebuie să se determine partea cuvenită soţului defunct 

din această comunitate, care, împreună cu celelalte bunuri, vor forma 
masa succesorală. 

Împărţeala comunităţii se face potrivit dispoziţiilor Codului civil 
prevăzute pentru desfacerea căsătoriei (bunurile comune se împart 
între soţi potrivit învoielii acestora, iar dacă nu se înţeleg va hotărî 
instanţa judecătorească). 


$ 2. Drepturile soţului supravieţuitor în concurs cu oricare 
dintre clasele de moştenitori legali 


a). Cota succesorală la care are dreptul soţul supravieţuitor. 
Soţul supravieţuitor nu face parte din nicio clasă de moştenitori 
legali, dar vine în concurs cu oricare clasă chemată la moştenire. El nu 
este înlăturat de la moştenire, dar nici nu înlătură rudele defunctului 
(indiferent de clasa din care fac parte). 

Soţul supravieţuitor are dreptul la o parte din moştenire a cărei 
întindere variază în funcţie de clasa de moştenitori legali cu care vine 
în concurs: 

— în concurs cu descendenţii defunctului (clasa | de moştenitori 
legali), indiferent de numărul lor, soţul supravieţuitor are dreptul la 
1/4 din moştenire; 

— în concurs cu ascendenții privilegiați, indiferent de numărul 
lor, care vin la moştenire împreună cu colateralii privilegiați (clasa 
a Il-a), de asemenea indiferent de numărul lor, soţul supravieţuitor 
are dreptul la 1/3 din moştenire; 

— dacă soţul supravieţuitor vine în concurs numai cu ascen- 
denţii privilegiați sau numai cu colateralii privilegiați, în ambele cazuri 
indiferent de numărul lor, el culege 1/2 din moştenire; 

— în concurs cu ascendenții ordinari (clasa a Ill-a) sau cu cola- 
teralii ordinari (clasa a IV-a), indiferent de numărul lor, în ambele 
cazuri, soţul supravieţuitor are dreptul la 3/4 din moştenire. 

În doctrină, s-a apreciat şi în sensul că partea ce se cuvine 
soţului supravieţuitor duce la micşorarea părţilor ce se cuvin celorlalţi 
moştenitori legali. Cu alte cuvinte, partea soţului supravieţuitor s-ar 
imputa asupra părţilor moştenitorilor cu care acesta vine în concurs!. 


1 A se vedea Fr. Deak, op. cit., p. 128-129. 

În cazul în care nu există moştenitori legali ori aceştia există, 
dar sunt nedemni sau renunţători, soţul supravieţuitor va culege în- 
treaga moştenire a soţului decedat. 


b). Probleme speciale. în legătură cu drepturile soţului supra- 
vieţuitor în concurs cu diferite clase de moştenitori legali se pun două 
probleme speciale. 

În primul rând, ipoteza existenţei a două sau mai multor per- 
soane care pretind drepturi succesorale în calitate de soţi supra- 
vieţuitori (bigamie, poligamie). 

În situaţia de mai sus, moştenirea lăsată de defunctul bigam 
sau cota-parte din această moştenire, prevăzută de lege în favoarea 
soţului supravieţuitor în concurs cu diferitele clase de moştenitori 
legali, se împarte în mod egal între soţul din căsătoria valabilă şi soţul 
inocent din căsătoria nulă, ei fiind deopotrivă de bună-credinţă 
(art. 972 alin. 3 C. civ.). 

În al doilea rând, ipoteza în care soţul supravieţuitor concu- 
rează cu două clase (subclase) de moştenitori legali. Această proble- 
mă se pune numai în caz de exheredare a unor moştenitori legali 
rezervatari!. 

De exemplu, dacă au fost exheredaţi părinţii defunctului, ei 
culeg totuşi rezerva în calitate de moştenitori legali rezervatari. 
Rezultă că, în această situaţie, dacă există moştenitori din subclasa 
colateralilor privilegiați, soţul supravieţuitor va primi numai 1/3 din 
moştenire (deşi ascendenţii privilegiați au fost exheredaţi şi, conform 
regulilor generale, ar fi trebuit să primească 1/2). 

În mod deosebit se pune problema dacă nu există colaterali 
privilegiați şi, în lipsa lor şi a părinţilor exheredaţi din cotitatea dis- 
ponibilă, soţul supravieţuitor concurează cu moştenitorii din clasa 
a Ill-a sau a IV-a sau, în caz de exheredare a moştenitorilor din prima 
clasă şi care culeg totuşi rezerva, soţul supravieţuitor concurează şi cu 
moştenitorii din clasa următoare chemată la moştenire (de exemplu, 
părinţii defunctului). 


17 . A A f 
În caz de exheredare a moștenitorilor legali nerezervatari, problema nu se 
pune, pentru că ei nu vin la succesiune (de exemplu, fraţii defunctului). 


71 


Moştenirea legală 


În speța de mai sus, doctrina majoritară şi practica judiciară au 
apreciat că soluţia stabilirii cotei cuvenite soţului supravieţuitor în 
raport cu moştenitorii din clasa cea mai apropiată cu care concurează 
este preferabilă mediei aritmetice!. 

Soluţia de mai sus a fost preluată şi de art. 972 alin. 2 C. civ., 
potrivit căruia: „cota soţului supravieţuitor în concurs cu moştenitori 
legali aparţinând unor clase diferite se stabileşte ca şi când acesta ar 
fi venit în concurs numai cu cea mai apropiată dintre ele”. 


c). Caracterele juridice ale dreptului la moştenire al soţului 
supravieţuitor. Din dispoziţiile Codului civil rezultă următoarele carac- 
tere juridice: 

— soţul supravieţuitor vine la moştenire în nume propriu, nu şi 
prin reprezentare; 

— soţul supravieţuitor este moştenitor rezervatar; 

— soţul supravieţuitor este obligat, atunci când vine în concurs 
cu descendenţii, să raporteze la masa succesorală donațiile primite 
de la soţul decedat; 

— soţul supravieţuitor nu este moştenitor sezinar, în consecinţă, 
el trebuie să ceară punerea în posesie. 


$ 3. Dreptul special al soţului supravieţuitor asupra mobilie- 
rului şi obiectelor de uz casnic 


Pe lângă partea succesorală pe care o culege în concurs cu 
diferitele clase de moştenitori legali, soţul supravieţuitor mai are 
dreptul să primească din moştenire „mobilierul şi obiectele de uz cas- 
nic care au fost afectate folosinţei comune a soţilor” (art. 974 C. civ.). 

De menţionat că soţul supravieţuitor beneficiază de acest 
drept numai dacă vine în concurs cu alţi moştenitori decât descen- 
denţii defunctului. 

Rezultă că, atunci când soţul supravieţuitor vine în concurs cu 
descendenţii defunctului, mobilierul şi obiectele de uz casnic vor intra în 
masa succesorală. În acest caz, soţul supravieţuitor ar putea primi aceste 


1 Pentru detalii, a se vedea Fr. Deak, Stabilirea drepturilor succesorale ale 
ascendenților privilegiați în concurs cu soţul supravieţuitor, în R.R.D. nr. 4/1989, 
p. 33-35. 

bunuri, dar nu în temeiul dreptului său special prevăzut de art. 974 
C. civ., ci numai, în cadrul cotei succesorale la care are dreptul. 


a). Mobilierul şi obiectele de uz casnic — definire. Prin mobile şi 
obiecte aparţinând gospodăriei casnice se înţeleg bunurile care 
serveau la mobilarea locuinţei soţilor şi obiectele care, prin natura şi 
afectaţiunea lor, sunt destinate să servească în cadrul gospodăriei 
casnice şi sunt folosite în comun!, corespunzător nivelului obişnuit de 
trai al soţilor. 

Intră în această categorie de bunuri: mobilierul, televizorul, 
obiectele de menaj, aragazul, frigiderul, aspiratorul etc.? Pot face parte 
din această categorie şi bunurile mobile necorporale (de exemplu, 
creanţa în despăgubire pentru stricăciuni cauzate acestor bunuri). 

Nu intră în această categorie: 

— bunurile care nu sunt folosite în gospodăria casnică pro- 
priu-zisă: autoturismul, pianul, bunurile cu care se exercită profe- 
siunea unuia dintre soţi etc.; 

— bunurile care, deşi potrivit naturii lor ar putea fi folosite în 
gospodăria casnică, totuşi, nu li s-a dat această afectaţiune, fiind pro- 
curate în alt scop (de exemplu, bunuri dobândite pentru a face o 
investiţie); 

— bunurile aparţinând gospodăriei ţărăneşti, precum animale 
de muncă, unelte specifice gospodăriei ţărăneşti etc.“ 


1 A se vedea C.A. laşi, s. civ., dec. nr. 1627/2002, în Jurisprudenţa în materie 
civilă pe anul 2002, p. 72; Trib. Bucureşti, s. a III-a civ., dec. nr. 180/1992, în Practică 
judiciară civilă pe anul 1992, p. 169. 

2 Rațiunea dreptului special al soţului supravieţuitor asupra acestor categorii 
de bunuri este aceea de a nu-l priva de bunurile pe care le-a folosit împreună cu 
soţul decedat. În caz contrar, condiţiile de viaţă ale soţului supravieţuitor ar putea fi 
modificate fără o justificare temeinică; a se vedea Trib. Suprem, s. civ., dec. 
nr. 2219/1971, în R.R.D. nr. 8/1972, p. 160; Fr. Deak, St. Cărpenaru, op. cit., (1983), 
p. 417. 

3 Evident că dreptul de moştenire al soţului supravieţuitor asupra mobilelor şi 
obiectelor gospodăriei casnice priveşte numai partea cuvenită soţului decedat în 
urma împărţelii bunurilor comune, precum şi bunurile proprii ale defunctului din 
această categorie. Restul bunurilor gospodăriei casnice se cuvin soţului supravie- 
ţuitor în calitate de codevălmaş (şi nu în calitate de moştenitor). 

1 Prin urmare, trebuie avută în vedere realizarea a două condiţii: natura 
intrinsecă a bunurilor şi afectaţiunea lor concretă; a se vedea M. Eliescu, op. cit., 
p. 138. 

Bunurile proprii (din categoria bunurilor aparţinând gospo- 
dăriei casnice) ale soţului decedat fac obiectul acestui drept special 
de moştenire numai dacă au fost aduse în gospodăria comună şi au 
fost folosite de soți. 


b). Condiţii speciale. Pentru ca soţul supravieţuitor să culeagă 
aceste bunuri, trebuie să fie îndeplinite două condiţii speciale: 

— soţul supravieţuitor să nu vină la moştenire în concurs cu 
descendenţii defunctului (clasa | de moştenitori legali), deci trebuie să 
vină la moştenire numai în concurs cu ascendenţii şi rudele colaterale 
ale defunctului (moştenitori legali din clasele a II-a, a III-a şi a IV-a); 

— soţul decedat să nu fi dispus de partea sa din aceste bunuri 
prin liberalităţi inter vivos (donaţii) sau mortis causa (legate făcute 
prin testament); astfel, este posibil ca defunctul să fi dispus de partea 
sa din aceste bunuri prin acte liberale făcute în favoarea unor terţe 
persoane ori în favoarea tuturor moştenitorilor săi; în aceste situaţii, 
bunurile în cauză nu mai pot fi dobândite în exclusivitate de soţul 
supravieţuitor în virtutea dreptului său special. 

De menţionat că actele liberale ale defunctului sunt valabile, 
soțul supravieţuitor nefiind rezervatar în privința acestor bunuri (el 
fiind rezervatar numai în privinţa dreptului de moştenire ordinar). 

În consecinţă, dacă defunctul a dispus prin liberalităţi de toată 
partea sa din mobile şi bunurile aparţinând gospodăriei casnice, soţul 
supravieţuitor va fi lipsit de această categorie de bunuri”. 

În cazul căsătoriei putative (din cauză de bigamie), stabilirea 
drepturilor soţilor supraviețuitori asupra mobilelor şi obiectelor apar- 
ţinând gospodăriei casnice se face în funcţie de afectaţiunea lor 
concretă în gospodăria casnică. 

Astfel, soţul supravieţuitor din căsătoria valabilă cu defunctul 
va culege bunurile pe care le-a folosit în cadrul gospodăriei comune 
cu defunctul, iar soţul supravieţuitor de bună-credinţă din căsătoria 
nulă (dar putativă) va culege şi el pe cele din gospodăria comună cu 
defunctul. 


1 în aceeaşi susţinere s-a arătat că dreptul soţului supravieţuitor nu se pierde 
dacă el a dat la o parte sau a ascuns unele bunuri ale gospodăriei casnice, deoarece 
moştenitorii cu care vine în concurs oricum nu au niciun drept asupra acestor bunuri; 
a se vedea T.S., s. civ., dec. nr. 1349/1983, în C.D. 1983, p. 92-93. 

c). Natura juridică a dreptului special al soţului supravieţuitor. 
În acest domeniu au fost reţinute două teorii. 

În doctrină şi practica judecătorească s-a apreciat, multă vre- 
me, că soţul supravieţuitor culege mobilierul şi obiectele de uz casnic 
în virtutea unui legat prezumat. 

În sensul de mai sus, se considera că legea prezumă dorinţa 
defunctului de a lăsa soţului supravieţuitor aceste bunuri, peste par- 
tea sa succesorală, cu menirea de a-i asigura aceleaşi condiţii de viaţă 
ca în timpul convieţuirii:. 

În consecinţă, soţul supravieţuitor care vine în concurs cu moş- 
tenitori nerezervatari (ascendenţii ordinari şi colateralii defunctului) 
are dreptul la toate bunurile ce fac obiectul dreptului special, chiar 
dacă el ar alcătui întreaga moştenire?. 

Într-o altă concepţie, însuşită în special de practica judecă- 
torească, s-a avut în vedere că „în sistemul nostru succesoral este 
reglementată numai succesiunea legală şi cea testamentară, nu şi o a 
treia formă de devoluţiune succesorală, aceea a legatului prezumat”. 

Astfel, s-a ajuns la concluzia că dreptul special al soţului supra- 
vieţuitor este tot un drept de moştenire legală, dar afectat scopului 
prevăzut de lege (având o destinaţie specială)”. 

Pe cale de consecinţă, mobilierul şi obiectele de uz casnic se 
cuvin soţului supravieţuitor peste cota sa succesorală. Astfel, în 
concepţia dreptului special de moştenire legală, soţul supravieţuitor 
culege aceste bunuri în totalitate, chiar dacă ar fi singurele lăsate de 
soţul decedat. 

Comparând cele două opinii privind natura juridică a dreptului 
special al soţului supravieţuitor, constatăm că opinia promovată de 


1 Fiind un legat prevăzut de lege, „este supus regimului liberalităţilor testa- 
mentare”; a se vedea M. Eliescu, op. cit., vol. |, p. 140. 

2 În concepţia legatului prezumat, soţul supravieţuitor (venind în concurs cu 
rudele defunctului) răspunde de pasivul succesoral numai în raport cu partea sa din 
moştenire la care este chemat în baza art. 1, fără a se adăuga la aceasta şi bunurile 
culese în temeiul dreptului său special, în privinţa cărora este un legatar cu titlu 
particular (şi deci nu răspunde de pasiv); a se vedea M. Eliescu, op. cit., p. 141-142. 

3 A se vedea practica: T.S., s. civ., dec. nr. 12/1968, în C.D. 1968, p. 30. 

practica judecătorească corespunde mai bine nevoilor practice şi este 
mai riguros argumentată. 

Precizăm că, prin dispoziţiile art. 974, noul Cod civil a consfințit 
susţinerea practicii judecătoreşti, în sensul că dreptul special al 
soţului supravieţuitor este reglementat ca un drept de moştenire 
legală, asupra mobilierului şi a obiectelor de uz casnic (care au fost 
afectate folosinţei comune a soţilor). 


$ 4. Dreptul de abitaţie al soţului supravieţuitor 


În timpul convieţuirii, soţul care locuieşte în locuinţa proprie- 
tate exclusivă a celuilalt se bucură de un drept de folosinţă asupra 
acesteia. 

După moartea unuia dintre soţi, soţul supravieţuitor „care nu 
este titular al niciunui drept real de a folosi o altă locuinţă corespun- 
zătoare nevoilor sale beneficiază de un drept de abitaţie asupra casei 
în care a locuit până la data deschiderii moştenirii, dacă această casă 
face parte din bunurile moştenirii” (art. 973 alin. 1 C. civ.). 

Dreptul de abitaţie este un drept real care are ca obiect o casă 
de locuit şi care permite titularului său să posede şi să folosească 
locuinţa respectivă, proprietatea altei persoane, în scopul satisfacerii 
nevoilor de locuit?. 

De menţionat că dreptul de abitaţie al soţului supravieţuitor 
operează indiferent de moştenitorii cu care acesta vine în concurs la 
moştenire. 


a). Condiţiile dreptului de abitaţie. Soţul supravieţuitor are 
drept de abitaţie dacă sunt întrunite cumulativ următoarele condiţii: 


1 Per a contrario, admițând teoria legatului prezumat, ar trebui să admitem 
că soţul supravieţuitor ar putea fi considerat moştenitor legal cu privire la unele 
bunuri şi moştenitor testamentar cu privire la altele, ceea ce ar fi împotriva intere- 
selor acestuia (ştiind că legiuitorul priveşte mai favorabil dobândirea prin moştenirea 
legală decât prin cea testamentară); a se vedea Fr. Deak, op. cit., p. 146; D. Chirică, 
op. cit., p. 101. 

2 A se vedea C. Stătescu, C. Bîrsan, Drept civil. Drepturile reale, Universitatea 
Bucureşti, 1988, p. 244. 

— să fi locuit la data deschiderii moştenirii în casa (aparta- 
mentul) care formează obiectul dreptului de abitaţie!; 

— să nu aibă altă locuinţă proprie; 

— să nu devină prin moştenire proprietarul exclusiv al locuinţei; 
astfel, în cazul în care soţul supravieţuitor este unicul moştenitor al 
defunctului, în calitate de proprietar nu poate avea, în plus, şi un 
dezmembrământ al aceluiaşi drept de proprietate (neminem res sua 
servit); 

— locuinţa asupra căreia se constituie dreptul de abitaţie să 
facă parte din masa succesorală, adică să fi aparţinut soţului decedat 
exclusiv sau în proprietate comună cu alte persoane?. 

Dacă soţul supravieţuitor moşteneşte locuinţa împreună cu 
alte persoane (este comoştenitor), dreptul de abitaţie îi va permite să 
o folosească potrivit necesităţilor, şi nu în raport cu cota-parte dobân- 
dită din moştenire. 

De precizat însă că, oricare dintre moştenitori poate cere: fie 
restrângerea dreptului de abitaţie, dacă locuinţa nu este necesară în 
întregime soţului supravieţuitor, fie schimbarea obiectului abitaţiei, 
dacă pune la dispoziţia soţului supravieţuitor o altă locuinţă cores- 
punzătoare (art. 973 alin. 3 C. civ.). 


b). Caractere juridice. Dreptul de abitaţie al soţului supravie- 
ţuitor are următoarele caractere: 

— este un drept real (ce are ca obiect casa de locuit); 

— este un drept temporar care durează până la ieşirea din 
indiviziune (dar cel puţin un an de la deschiderea moştenirii) sau până 
la recăsătorirea soţului supravieţuitor; 

— este un drept strict personal, inalienabil şi insesizabil, nepu- 
tând fi cedat sau grevat în favoarea altei persoane“; 


1 De regulă, condiţia este îndeplinită când soţul supravieţuitor a avut domi- 
ciliul în locuinţa respectivă. Precizăm că nu este necesar ca în momentul deschiderii 
moştenirii soţul supravieţuitor să fi convieţuit cu defunctul în locuinţa respectivă; a 
se vedea M. Eliescu, op. cit., p. 142. 

î Locuinţa poate fi şi proprietate comună (în devălmăşie) a soţilor, situaţie în 
care soţul supravieţuitor poate avea, de asemenea, un drept de abitaţie, care însă 
vizează numai partea din proprietate care a aparținut defunctului. 

3 Soţul supravieţuitor nu poate nici închiria partea sa din locuință care îi 
excede (chiar fără opoziţia moştenitorilor); a se vedea Fr. Deak, op. cit., p. 151-152. 

— este un drept cu titlu gratuit, în sensul că, pe timpul cât se 
bucură de acest drept, soţul supravieţuitor nu este obligat să plă- 
tească chirie moştenitorului care este proprietarul locuinţei. 


c). Încetarea dreptului de abitaţie. Dreptul de abitaţie al soţu- 
lui supravieţuitor „se stinge prin partaj” sau „chiar înainte de împli- 
nirea termenului de un an, în caz de recăsătorire” a acestuia (art. 973 
alin. 4 C. civ.). 

Dacă soţul supravieţuitor va continua să folosească locuinţa şi 
după încetarea dreptului de abitaţie (dacă locuinţa nu a căzut în lotul 
său prin împărţeală sau dacă nu s-a făcut împărţeala, dar s-a recă- 
sătorit), acesta va fi obligat la plata chiriei dacă foloseşte mai mult 
decât cota sa parte din dreptul de proprietate asupra locuinţei. 

În cazul în care soţul supravieţuitor nu a obţinut o parte din 
locuinţă după împărţeală (aceasta fiind dobândită exclusiv de comoş- 
tenitori), el va putea fi evacuat în condiţiile contractului de închiriere 
a locuinţei. 

Potrivit art. 973 alin. 5 C. civ., toate litigiile cu privire la dreptul 
de abitaţie reglementat prin prezentul articol se soluţionează de 
către instanţa competentă să judece partajul moştenirii (care va 
hotărî de urgenţă, în camera de consiliu). 


Secţiunea a VI-a. Moştenirea vacantă 
$ 1. Noţiunea de moştenire vacantă 


Potrivit art. 1135 alin. 1 C. civ., „Dacă nu sunt moştenitori legali 
sau testamentari, moştenirea este vacantă”. 

Datorită textului de lege mult controversat, în literatura juri- 
dică s-au dat alte formulări, conform cărora, „în lipsă de rude în grad 
succesibil şi soţ supravieţuitor şi întrucât nu există legatari, bunurile 
moştenirii trec în proprietatea statului” (ficus post omnes) sau, „ne- 


fiind moştenitori legali sau universali, moştenirea este vacantă”!. 


1 A se vedea M. Eliescu, op. cit., p. 145 şi 147. 

Formularea de mai sus nu a fost considerată, de principiu, „pe 
deplin satisfăcătoare”, întrucât nu a reuşit să acopere toate ipotezele 
în care se naşte dreptul statului asupra moştenirii”. 

Într-o ultimă interpretare mai cuprinzătoare, s-a apreciat că 
patrimoniul succesoral trece în domeniul privat al comunei, oraşului 
sau municipiului — în total sau în parte — în cazurile în care fie nu 
există moştenitori (legali sau testamentari), fie — chiar dacă aceştia 
există — vocaţia lor succesorală concretă nu se extinde asupra întregii 
mase succesorale”. 

De precizat că moştenirile vacante aflate pe teritoriul României 
„revin comunei, oraşului sau municipiului”, iar cele aflate în străină- 
tate „se cuvin statului român” (art. 553 alin. 3, art. 1138, art. 2636 
alin. 2 C. civ.). 

Elementul de noutate al ultimei formulări, preluat şi de art. 1135 
din noul Cod civil, îl constituie faptul că lipsa de moştenitori poate fi nu 
numai o lipsă totală, dar şi una parțială’. 

Astfel, dacă prin legat s-a atribuit numai o parte a moştenirii, şi 
nu există moştenitori legali ori vocaţia acestora a fost restrânsă ca 
efect al testamentului lăsat de defunct, partea din moştenire rămasă 
neatribuită este vacantă (art. 1135 alin. 2 C. civ.). 

În concluzie, după data deschiderii lor, moştenirile vacante: 

— deschise anterior datei de 1 octombrie 2011 se cuvin statului 
român; 

— deschise după intrarea în vigoare a noului Cod civil vor fi 
culese de comuna, oraşul sau municipiul în a cărei rază teritorială se 
aflau bunurile la data deschiderii moştenirii sau de statul român dacă 
se aflau în străinătate (art. 553 alin. 3 C. civ.). 


i Alţi autori, fără a formula o regulă de principiu, enumeră cazurile în care 
succesiunea poate fi considerată vacantă; a se vedea J. Manoliu, Şt. Răuschi, Drept 
civil. Succesiuni, Universitatea „Al. |. Cuza”, laşi, 1983, p. 122-123. 

? Prin „lipsă” trebuie să înţelegem nu numai absenţa fizică a moștenitorilor, ci 
şi absenţa lor în sens juridic, determinată de renunţarea lor la moştenire ori de înlă- 
turarea lor ca urmare a exheredării, nedemnităţii sau revocării pe cale judecă- 
torească a legatului; a se vedea Fr. Deak, op. cit., p. 155. 

$ 2. Natura juridică 


În literatura de specialitate, problema naturii juridice a drep- 
tului comunei, oraşului sau municipiului, de a dobândi moştenirea 
vacantă rămâne controversată, inclusiv după adoptarea noului Cod 
civil. 

A. Fundamentul vocației succesorale a statului. 


Două opinii sunt cele mai disputate. 

a) Într-o opinie, cunoscută ca teoria desherenţei, statul, prin 
instituţiile sale, culege bunurile moştenirii vacante (ut singuli) în te- 
meiul dreptului de suveranitate (iure imperii), după cum culege orice 
bun fără stăpân aflat pe teritoriul său. 

În favoarea tezei suveranităţii s-au adus următoarele argu- 
mente: 

— art. 1138 C. civ. prevede că moştenirile vacante revin comunei, 
oraşului sau, după caz, municipiului în a cărui „rază teritorială se aflau 
bunurile la data deschiderii moştenirii şi intră în domeniul lor privat” 
(s.n.); 

— art. 553 alin. 2 asimilează moştenirilor vacante şi imobilele cu 
privire la care s-a renunţat la dreptul de proprietate; 

— lipsa dreptului de opţiune succesorală a dobânditorilor; 

— dispoziţiile noului Cod civil, de reglementare a moştenirii 
vacante, nu sunt cuprinse în secţiunea privind moştenirea legală. 

b) Într-o altă opinie, cunoscută ca teoria dreptului de moşte- 
nire, statul dobândeşte moştenirea vacantă (ca universalitate) în baza 
unui drept de moştenire legală (iure hereditatis). 

Argumentele în sprijinul acestei teorii îşi au izvorul mai ales în 
teorie! şi mai puţin, în dispoziţiile noului Cod civil. 

Din dispoziţiile art. 1138 şi urm C. civ., rezultă că obiectul 
transmisiunii este întotdeauna „moştenirea”, şi nu un patrimoniu 
rămas fără stăpân (abandonat). 


1 A se vedea C. Stătescu, Drept civil. Contractul de transport. Drepturile de 
creaţie intelectuală. Succesiunile, Editura Didactică şi pedagogică, Bucureşti, 1967, 
p. 452; D. Chirică, op. cit. (2003), p. 69; D. Macovei, I.E. Cadariu, op. cit., p. 100. 

Deşi, potrivit art. 1137 alin. 2 C. civ., nu eliberează certificat de 
vacanţă succesorală, ci numai „constată că moştenirea este vacantă”, 
procedura îndeplinită de notar este asemănătoare. 

De subliniat că obiectul transmisiunii este un patrimoniu (spe- 
cific transmisiunilor succesorale), fapt pentru care, comuna, oraşul 
sau municipiul suportă pasivul moştenirii vacante „numai în limita 
valorii bunurilor din patrimoniul succesoral” (asemenea moştenito- 
rilor legali — art. 1139 alin. 2 C. civ.). 

Mai precizăm că, anterior adoptării noului Cod civil, soluţia 
potrivit căreia statul dobândeşte succesiunea vacantă în calitate de 
moştenitor a fost susţinută fără rezerve de practica judecătorească. 
Astfel, instanţa supremă s-a pronunţat în mod expres în sensul că, „în 
cazul succesiunii vacante, statul are calitatea de moştenitor”!. 

Deoarece dobândirea moştenirii vacante nu se face cu titlu 
particular (caracteristic bunurilor abandonate sau părăsite), „ci cu 
caracter universal, bunurile fiind privite ca elemente ale unui patri- 
moniu cuprinzând nu numai activul, dar şi pasivul”?, apreciem că 
municipiul, oraşul sau comuna dobândeşte patrimoniul succesoral în 
calitate de moştenitor legal (special). 


B. Importanţa determinării naturii juridice. Conflictul de legi. 


Determinarea naturii juridice a dreptului statului asupra moş- 
tenirii vacante prezintă importanţă teoretică, dar şi un deosebit inte- 
res practic dacă, în cadrul devoluţiunii succesorale, intervine un ele- 
ment de extraneitate. 

Astfel, dacă un cetăţean român decedează fără a avea moşte- 
nitori şi lasă moştenirea în străinătate sau un cetăţean străin (cu 
reşedinţa în România) decedează fără moştenitori şi lasă moştenirea 
pe teritoriul ţării noastre, moştenirea vacantă va fi culeasă: 


1 A se vedea T.S., s. civ., dec. nr. 1255/1982, în R.R.D. nr. 8/1983, p. 59-60; 
Notariatul de stat al sectorului IV Bucureşti, certificatul de moştenitor nr. 217/1972, 
în R.R.D. nr. 3/1973, p. 126. 

2 A se vedea T.S., s. civ., dec. nr. 1351/1972, în C.D. 1972, p. 180-182, citată şi 
susţinută de Fr. Deak, Dreptul statului asupra moştenirii vacante, în R.R.D. nr. 3/1983, 
p. 5. 

— de statul al cărui cetăţean a fost defunctul, dacă se acceptă 
teoria statului moştenitor, sau 

— de statul pe teritoriul căruia se află bunurile, dacă se adoptă 
teoria desherenţei. 

În doctrină s-a apreciat că este preferabilă teza statului moşte- 
nitor, deoarece interesul pozitiv al statului de a putea moşteni bunu- 
rile vacante lăsate de cetăţenii săi în străinătate este mai mare decât 
cel negativ, pentru ca alt stat să nu poată moşteni bunurile „aflătoare 
pe teritoriul ţării noastre lăsate de cetăţenii străini decedați fără moş- 
tenitori”!. 

Precizăm că din dispoziţiile noului Cod civil nu rezultă expres 
care dintre cele două concepţii, de mai sus, a fost adoptată. 

Potrivit dispoziţiilor art. 2636 alin. 2 C. civ., atunci când „succe- 
siunea este vacantă, bunurile situate sau, după caz, aflate pe terito- 
riul naţional sunt preluate de statul român în temeiul dispoziţiilor legii 
române” (s.n.). 

În ceea ce priveşte moştenirile vacante aflate în străinătate, 
potrivit art. 553 alin. 3 C. civ., ele „se cuvin statului român”. 

În cazul conflictului de legi, moştenirea este supusă legii sta- 
tului pe teritoriul căruia defunctul a avut, la data morții, reşedinţa 
obişnuită (art. 2633 C. civ.). 

O persoană poate să aleagă însă, ca lege aplicabilă moştenirii 
în ansamblul ei, legea statului a cărui cetăţenie o are (art. 2634 alin. 1 
C. civ.). 

Declaraţia de alegere a legii aplicabile trebuie să îndeplinească, 
în ceea ce priveşte forma, condiţiile unei dispoziţii pentru cauză de 
moarte. 

Potrivit art. 2636 alin. 1 C. civ., legea aplicabilă moştenirii sta- 
bileşte îndeosebi: momentul şi locul deschiderii moştenirii; per- 


1 A se vedea Fr. Deak, op. cit., p. 161. 
2 e a fa tar ai SII Pai Fi at e 
Aceeaşi situaţie juridică au şi „imobilele cu privire la care s-a renunţat la 
dreptul de proprietate”, aflate în străinătate. 
3 De reţinut că legiuitorul din 2011 face trimitere la „reşedinţa obişnuită”, 
sintagmă care nu se regăseşte nici în termenul de „domiciliu” şi nici în cel de „reşe- 
dinţă”, prevăzute de art. 86-88 C. civ. 

soanele cu vocaţie de a moşteni; calităţile cerute pentru a moşteni; 
exercitarea posesiei asupra bunurilor rămase de la defunct; condiţiile 
şi efectele opțiunii succesorale; întinderea obligaţiei moştenitorilor de 
a suporta pasivul; condiţiile de fond ale testamentului, modificarea şi 
revocarea unei dispoziţii testamentare, precum şi incapacităţile spe- 
ciale de a dispune sau de a primi prin testament; partajul succesoral. 


$ 3. Procedura atribuirii moştenirii vacante 


Potrivit art. 1136 alin. 1 C. civ., atât timp cât moştenirea nu a 
fost acceptată sau dacă succesibilul nu este cunoscut, notarul public 
competent poate să numească un curator special al moştenirii, 
pentru apărarea drepturilor moştenitorului eventual, având drep- 
turile şi îndatoririle necesare pentru administrarea şi conservarea 
bunurilor’. 

Atunci când există indicii că moştenirea urmează a fi declarată 
vacantă, notarul public competent încunoştințează şi organul care 
reprezintă comuna, oraşul sau, după caz, municipiul (art. 1136 alin. 3 
C. civ.). 

Dacă în termen de un an şi 6 luni de la deschiderea moştenirii 
nu s-a înfăţişat niciun succesibil, notarul, la cererea oricărei persoane 
interesate, îi va soma pe toţi succesibilii, printr-o publicaţie făcută la 
locul deschiderii moştenirii, la locul unde se află imobilele din patri- 
moniul succesoral, precum şi într-un ziar de largă circulaţie, pe chel- 
tuiala moştenirii, să se înfăţişeze la biroul său în termen de cel mult 
două luni de la publicare (art. 1137 alin. 1 C. civ.). 

Când niciun succesibil nu se prezintă în termenul fixat în publi- 
caţie, „notarul va constata că moştenirea este vacantă” (art. 1137 
alin. 2 C. civ.).? 


1 Astfel, acţiunile împotriva moştenirii se vor îndrepta împotriva unui curator 
special, numit de notarul public competent, la cererea reclamantului (art. 1136 
alin. 2 C. civ.). 

? De menţionat că, potrivit legii, notarul doar „constată” şi nu precizează care 
este actul juridic de constatare a vacanței succesorale (Codul civil ferindu-se să facă 
trimitere la un eventual „certificat de vacanţă succesorală”). 

Actul de constatare a vacanței succesorale (ori hotărârea jude- 
cătorească, dacă este cazul) nu are efect constitutiv, ci numai decla- 
rativ, dobândirea operând retroactiv de la data morţii celui care lasă 
moştenirea (în dreptul nostru neexistând o dispoziţie specială con- 
trară), deci moştenirea se dobândeşte de la deschiderea ei, potrivit 
regulilor generale (art. 1139 alin. 1 C. civ.). După eliberarea actului de 
vacanţă a moştenirii, notarul nu mai poate elibera un alt act sau un 
certificat de moştenitor. 

Dacă, după ce s-a constatat vacanţa moştenirii, există moşte- 
nitori, atunci aceştia pot exercita petiția de ereditate împotriva comu- 
nei, oraşului sau, după caz, municipiului (art. 1140 C. civ.). 

Dacă statul a fost gratificat prin testament (moştenirea nefiind 
vacantă), urmează să îi fie eliberat certificat de moştenitor. 

Moştenirile vacante (aflate pe teritoriul naţional) revin comu- 
nei, oraşului sau, după caz, municipiului în a cărui rază teritorială se 
aflau bunurile la data deschiderii moştenirii şi intră în domeniul lor 
privat (art. 1138 C. civ.)”. 

Comuna, oraşul sau, după caz, municipiul intră în stăpânirea de 
fapt a moştenirii de îndată ce toţi succesibilii cunoscuţi au renunţat la 
moştenire ori dacă niciun moştenitor nu este cunoscut. 

Răspunderea comunei (oraşului sau municipiului) pentru pasi- 
vul moştenirii se face numai în limita activului. Comuna dobândeşte 
moştenirea vacantă ca pe o universalitate, cuprinzând elemente 
active şi pasive. În toate cazurile însă, ea suportă pasivul moştenirii 
vacante numai în limita valorii bunurilor din patrimoniul succesoral 
(art. 1139 alin. 2 C. civ.). 

Precizăm că noul Cod civil a adoptat soluţia, larg îmbrăţişată 
anterior, atât în teorie, cât şi de practica judecătorească, fiind justi- 


i . x . Y . . iai M Yy A 
Este considerată nescrisă orice dispoziție testamentară care, fără a stipula 
transmiterea bunurilor moştenirii, urmăreşte să înlăture această regulă (art. 1138 
teza a II-a C. civ.). 

ficată prin aceea că ar fi inadmisibil ca societatea să suporte pasivul 
din patrimoniul unei persoane fizicel. 

Precizăm că statul nu are un drept de opţiune succesorală 
asupra moştenirii vacante?. Astfel, comuna (oraşul sau municipiul) nu 
ar putea renunţa la moştenirea vacantă, întrucât, în baza art. 1138 
C. civ., bunurile succesorale le-ar reveni tot lor. 


1 A se vedea M. Eliescu, op. cit., vol. |, p. 148; C. Stătescu, op. cit., p. 152; T.S., 
col. civ., dec. nr. 1260/1965, în J.N. nr. 3/1966, p. 158; T.S., s. civ., dec. 
nr. 1351/1972, în C.D. 1972, p. 182. 

? De precizat însă că „statul are drept de opţiune cu privire la legatele lăsate 
prin testament de de cuius; pentru amănunte, a se vedea M. Eliescu, op. cit., p. 146; 
Fr. Deak, op. cit., p. 164; Trib. jud. Bistriţa, sent. civ. nr. 369/1982, cu notă de 
E. Lipscanu, în R.R.D. nr. 11/1983, p. 54. 

Capitolul III. Moştenirea testamentară 
Secţiunea |. Testamentul 
$ 1. Definire, caractere, cuprins 
A. Noţiunea testamentului. 


Potrivit art. 955 alin. 1 C. civ., patrimoniul succesoral se transmi- 
te prin moştenire legală, dacă defunctul „nu a dispus altfel prin tes- 
tament”. 

Legea permite persoanelor fizice ca printr-un act juridic numit 
testament să dispună pentru cauză de moarte. 

Dreptul persoanelor de a dispune prin testament nu este neli- 
mitat, legea stabilind anumite limite în care persoana care face testa- 
mentul (testatorul) poate să dispună de averea sa pentru cauză de 
moarte. În interiorul acestor limite există însă libertate testamen- 
tară, 

Potrivit art. 1034 C. civ., „Testamentul este actul unilateral, 
personal şi revocabil prin care o persoană, numită testator, dispune, 
în una dintre formele cerute de lege, pentru timpul când nu va mai fi 
în viaţă”. 

La definiţia dată de Codul civil 2011 adăugăm că dispoziţia 
testatorului priveşte, în primul rând, patrimoniul lăsat la încetarea 
din viaţă (drepturi şi obligaţii), dar şi manifestări de voinţă (accesorii). 

Noţiunea de testament a fost cunoscută şi în dreptul roman?. 
Definiţia pe care dreptul roman o dădea testamentului era însă mai 
largă. Ea nu se mulțumea să cuprindă numai dispoziţiile referitoare la 
bunuri, ci avea ca obiect dispoziţii de ultimă voinţă de orice fel (chiar 
dacă nu aveau caracter patrimonial). 

Testamentul este reglementat în Codul civil, Cartea a IV-a „Des- 
pre moştenire şi liberalităţi”, Titlul III „Liberalităţile”, Capitolul IH 
„Testamentul”, art. 1034-1085. 


1 A se vedea M. Eliescu, op. cit., p. 196; M.B. Cantacuzino, op. cit., p. 334-335. 
2 A se vedea C. Hamangiu, |. Rosetti-Bălănescu, Al. Băicoianu, op. cit., vol. III, 
p. 398. 

În situaţia conflictului de legi, precizăm că în materia validității 
testamentului este aplicabilă legea în vigoare la momentul încheierii 
actului juridic mortis causa, chiar dacă decesul a intervenit după data 
de 1 octombrie 2011 (art. 6 alin. 3 C. civ.)!. 


B. Caracterele testamentului. 


Testamentul este un act juridic special. Potrivit dispoziţiilor 
art. 1034 C. civ., testamentul are următoarele caractere juridice: 

— este un act juridic; în consecinţă, trebuie să îndeplinească 
condiţiile de validitate prevăzute pentru orice act juridic civil. 

Fiind în acelaşi timp şi o liberalitate, testamentul trebuie să în- 
deplinească şi condiţiile prevăzute de lege pentru liberalităţi (art. 984 
alin. 2 C. civ.). 

— este un act juridic unilateral, deci exprimă voinţa unei singure 
persoane (a testatorului) şi produce, de regulă, efectele juridice 
urmărite de aceasta. 

Valabilitatea şi efectele testamentului nu depind însă de accep- 
tarea sau neacceptarea ulterioară a acestuia de către legatari. 

— este un act juridic personal, care, spre deosebire de alte acte 
juridice care pot fi încheiate şi prin reprezentare sau cu asistarea 
ocrotitorului legal (de exemplu, a tutorelui), nu poate fi încheiat 
decât personal. 

Rezultă că, dacă o persoană nu are dreptul să facă un testa- 
ment, nicio altă persoană nu va putea încheia acest act juridic în locul 
său. 

— este un act juridic solemn, astfel că voinţa testatorului tre- 
buie să fie manifestată în formele anume prevăzute de lege (sub 
sancţiunea nulităţii absolute)?. 

Nu este însă obligatoriu ca testamentul să fie realizat în formă 
autentică (poate fi şi olograf). 


i Menţionăm însă că efectele dispozițiilor testamentare sunt guvernate de 
legea în vigoare la momentul deschiderii succesiunii (art. 91 din Legea nr. 71/2011). 

2 în vechiul drept românesc, testamentul era, de asemenea, considerat act 
juridic solemn, numit diată, zapis sau izvod; a se vedea V. Stoica, op. cit., (2003), 
p. 12. 

— este un act juridic pentru cauză de moarte (mortis causa). 
Deşi este valabil încheiat încă din momentul redactării sale, el va 
produce efecte juridice numai după moartea testatorului. 

— este un act juridic revocabil. Cât timp se află în viaţă, testa- 
torul poate reveni asupra manifestării sale de voinţă mortis causa, 
modificând sau anulând dispoziţiile unui testament anterior încheiat. 

Revocabilitatea este de esenţa testamentului, în sensul că 
testatorul nu poate renunţa la acest drept, orice clauză de renunțare 
la dreptul de revocare fiind nulă. 

Dreptul testatorului de a revoca liberalitatea sa mortis causa 
este discreționar şi nesusceptibil de abuz, întrucât îi dă libertatea 
absolută de a reveni oricând şi oricât doreşte asupra testamentului!. 

Ca o caracteristică generală, testamentul este un act juridic 
excepţional (o formă juridică), ce se deosebeşte de toate celelalte 
acte juridice civile?. 


C. Cuprinsul testamentului. 


Potrivit art. 1035 C. civ., cuprinsul principal al testamentului îl 
constituie actele de dispoziţie cu titlu gratuit privitoare la bunurile pe 
care testatorul le va lăsa la moartea sa, adică legatele?. 

Legatele pot avea ca obiect tot patrimoniul defunctului, o frac- 
ţiune din acesta sau bunuri individualizate. 

Testamentul poate cuprinde însă şi alte dispoziţii de ultimă 
voinţă: 

— sarcini impuse legatarului, respectiv obligaţii prevăzute în 
sarcina legatarului ce micşorează emolumentul liberalităţii testamen- 
tare; 


1 A se vedea D. Macovei, I.E. Cadariu, op. cit., p. 108. 

2 în concepţia Codului civil de la 1864, legatarul (chiar universal) nu este con- 
siderat moştenitor veritabil (nefiind presupus de lege continuatorul persoanei 
defunctului), ci este un simplu dobânditor de bunuri. 

3 în dreptul roman, testamentul trebuia să cuprindă o instituire de moşte- 
nitor, făcută la începutul testamentului. Moştenitorul instituit nu putea fi chemat 
decât la întreaga moştenire, moştenirea testamentară neputând coexista cu cea 
legală. 

— exheredări (dezmoşteniri), adică înlăturarea de la moştenire. 
Legea limitează posibilitatea exheredării, în sensul că moştenitorii 
rezervatari nu pot fi înlăturați cu desăvârşire de la moştenire; 

— desemnarea unor executori testamentari, adică a unor 
persoane care să vegheze la executarea dispoziţiilor testamentare; 

— revocarea dispoziţiilor unui testament anterior; 

— un partaj de ascendent; 

— recunoaşterea unui copil din afara căsătoriei; 

— dispoziţii cu privire la funeralii şi înmormântare. 

Lista dispoziţiilor de ultimă voinţă a testatorului nu se încheie 
aici, întrucât mai pot fi incluse şi altele (de exemplu, retractarea 
revocării dispoziţiilor unui testament anterior)”. 

După analiza cuprinsului acestui act juridic, se pune întrebarea 
dacă definiţia dată testamentului de art. 1034 C. civ. este acope- 
ritoare. 

În doctrina anterioară adoptării noului Cod civil”, s-a reţinut că 
definiţia dată testamentului, de Codul civil 1864, este de fapt o de- 
finiţie a legatului (cel mai important element cuprins în testament), şi 
nu una propriu-zisă a testamentului (deoarece viza exclusiv transmi- 
terea patrimoniului, nu şi celelalte dispoziţii de natură nepatri- 
monială, precum sunt recunoaşterea unui copil sau desemnarea unui 
executor testamentar etc.). 

Receptiv la critica de mai sus, noul Cod civil a definit testa- 
mentul în general (uitând în schimb că transmisiunea patrimoniului 
succesoral este totuşi, principală). 

Sub aspectul naturii juridice, în doctrină s-a apreciat că testa- 
mentul este mai mult decât un simplu act juridic, şi anume o formă 
juridică ce poate cuprinde diferite acte juridice cu regim juridic 
deosebit”. 


1 Codul civil francez prevede expres şi alte dispoziţii testamentare, de exem- 
plu, desemnarea unui tutore (art. 397); a se vedea, J. Maury, Succesions et libéralités, 
Litec, Paris, 2002, p. 177. 

? A se vedea M. Eliescu, op. cit., p. 199-205. 

34 E: A z AEA 

În doctrină, aprecierea este cunoscută ca „testament-formă juridică” (a se 
vedea Fr. Deak, op. cit., p. 173) ori ca „un tipar, o formă cuprinzând o multitudine de 
acte juridice” (a se vedea D. Chirică, op. cit., p. 117). 


89 


Moştenirea testamentară 


Evident că interpretarea „testamentul — formă juridică” (de ne- 
înţeles în raporturile juridice inter vivos) a fost posibilă numai pentru 
că ne aflăm în materia specială, a actelor juridice mortis causa. 

Concluzia de mai sus este importantă şi produce efecte pe 
măsură. De exemplu, se admite că nulitatea unei dispoziţii testamen- 
tare nu atrage după sine şi nulitatea altor dispoziții testamentare. 
Astfel, dacă nu sunt îndeplinite condiţiile prevăzute de lege pentru 
forma testamentului, acesta va fi nul absolut, însă unele acte juridice 
cu regim juridic separat pot rămâne valabile (de exemplu, recu- 
noaşterea unui copil). 


$ 2. Condiţiile validității testamentului 
A. Condiţii de fond. 


Ca orice act juridic, pentru a fi valabil încheiat, testamentul tre- 
buie să îndeplinească condiţiile generale de fond şi de formă, cerute 
de lege. 

Condiţiile de fond specifice testamentului sunt: capacitatea de 
a dispune şi a primi prin testament, voinţa liberă şi neviciată a testa- 
torului şi cauza valabilă a actului juridic. 

Capacitatea de a dispune prin testament şi de a primi legate 
constituie regula în materie. Fac excepţie de la această regulă per- 
soanele pe care legea le consideră incapabile?. 


a). Incapacitatea de a dispune prin testament este prevăzută 
de lege pentru minorii care nu au împlinit 14 ani şi persoanele puse 
sub interdicţie judecătorească. Aceste persoane, sub nicio formă, nu 
pot face testament (nici prin reprezentare, nici cu încuviințarea 
ocrotitorilor legali şi, evident, nici personal). 


1 Practica judiciară a apreciat că, atunci când unul dintre legate nu este vala- 
bil (de exemplu, constituie o substituție fideicomisară), testamentul va fi sancţionat 
cu nulitatea parţială; a se vedea C.A. Bucureşti, s. a III-a civ., dec. nr. 2964/2001, în 
Practică judiciară civilă 2001-2002, p. 320. Ne exprimăm rezerva cu privire la soluţia 
instanţei, deoarece doctrina este unanimă în a opina că acest caz nu constituie 
nulitate parțială. 

? Orice persoană este capabilă de a dispune prin testament sau de a primi o 
asemenea liberalitate dacă legea nu o opreşte. Astfel, capacitatea este regula, iar 
incapacitatea este excepţia. 

De precizat că minorul între 14-18 ani are capacitate de exer- 
ciţiu restrânsă şi, în principiu, poate încheia personal acte juridice, cu 
încuviințarea părinţilor sau, după caz, cu încuviințarea scrisă a tuto- 
relui, iar în cazurile prevăzute de lege, şi cu autorizarea instanţei de 
tutelă (art. 41 alin. 2 C. civ.). 

Potrivit art. 146 alin. 3 C. civ., „minorul nu poate să facă dona- 
ţii, altele decât darurile obişnuite potrivit stării lui materiale”. Tot 
astfel, art. 988 alin. 1 C. civ. dispune că persoana lipsită de capacitate 
de exerciţiu sau cu capacitate de exerciţiu restrânsă „nu poate dis- 
pune de bunurile sale prin liberalităţi”. 

În lipsa unei dispoziţii exprese, apreciem că interdicţia de mai 
sus este aplicabilă şi legatelor cuprinse în testament (ca liberalităţi 
mortis causa). În consecinţă, minorul nu poate dispune prin testa- 
ment. 

Sancţiunea nerespectării capacităţii de a dispune a testatorului 
este nulitatea relativă, iar dreptul la acţiune al moştenitorilor este 
supus termenului general de prescripţie!. 

Adăugăm că „nici chiar după dobândirea capacităţii depline de 
exerciţiu persoana nu poate dispune prin liberalităţi în folosul celui 
care a avut calitatea de reprezentant ori ocrotitor legal al său, înainte 
ca acesta să fi primit de la instanţa de tutelă descărcare pentru 
gestiunea sa”. Se exceptează situaţia în care reprezentantul ori, după 
caz, ocrotitorul legal este ascendentul dispunătorului (art. 988 alin. 2 
C. civ.). 

În cazul în care minorul se căsătoreşte şi dobândeşte capaci- 
tate de exerciţiu deplină, el va putea să încheie valabil liberalităţi 
(donaţii şi testamente). Tot astfel, va putea dispune prin testament şi 
minorul care a împlinit vârsta de 16 ani şi care a dobândit capacitate 
de exerciţiu anticipată, acordată de instanţa de tutelă pentru motive 
temeinice (art. 40 C. civ.). 


1 însă termenul de prescripţie nu curge de la data întocmirii actului, ci din 
momentul când succesibilii au cunoscut existenţa legatului; a se vedea C.A. laşi, 
s. civ., dec. nr. 692/2002, în Jurisprudenţa în materie civilă pe anul 2002, p. 69. 

b). Incapacitatea de a primi legate derivă din incapacităţile 
generale de a primi liberalităţi, dar legea instituie şi incapacităţi 
speciale în materia legatelor (art. 991 C. civ.). 

Potrivit art. 990 C. civ., sunt anulabile liberalităţile „făcute me- 
dicilor, farmaciştilor sau altor persoane, în perioada în care, în mod 
direct sau indirect, îi acordau îngrijiri de specialitate dispunătorului 
pentru boala care este cauză a decesului” (s.n.).. 

În doctrină s-a opinat că legatarul (medicul sau farmacistul) 
trebuie să-l fi tratat pe bolnavul testator, iar tratamentul să fi fost 
continuu?. 

Dispoziţiile de mai sus sunt aplicabile și în privința preoților sau 
a altor persoane care acordau asistenţă religioasă în timpul bolii care 
este cauză a decesului. 

Ca excepţie, liberalităţile sunt valabile, dacă (în situaţia de mai 
sus) au fost făcute: 

— soţului, rudelor în linie dreaptă sau colateralilor privilegiați; 

— altor rude până la al patrulea grad inclusiv, dacă, la în- 
cheierea actului, donatorul nu are soţ şi nici rude în linie dreaptă sau 
colaterali privilegiați. 

Dacă dispunătorul a decedat din cauza bolii, termenul de 
prescripţie a dreptului la acţiunea în anulare curge de la data la care 
moştenitorii au luat cunoştinţă de existenţa testamentului. 

În cazul în care „dispunătorul s-a restabilit”, legatul devine 
valabil (art. 990 alin. 5 C. civ.). 

Potrivit art. 991 C. civ., sunt relativ incapabili de a primi prin 
legat: 

— notarul public care a autentificat testamentul; 

— interpretul care a participat la procedura de autentificare a 
testamentului; 

— martorii, care au asistat la autentificarea testamentului (ordi- 
nar sau privilegiat); 


Incapacitatea medicilor şi a farmaciştilor se întemeiază pe o prezumție 
absolută de captaţie şi sugestie; a se vedea M.B. Cantacuzino, op. cit., p. 336. 

2 A se vedea M. Mureşan, K. Josef, Succesiuni, Ed. Cordial, Cluj-Napoca, 1996, 
p. 33 şi jurisprudenţa citată de autori: T.S., s. civ., dec. nr. 875/1969, în C.D. 1969, 
p. 155-160. 

— agenţii instrumentatori în cazul testamentelor privilegiate; 
— persoanele care au acordat legal asistenţă juridică la redacta- 
rea testamentului. 
Sancţiunea nerespectării incapacității de a primi legatul este 
nulitatea relativă. Momentul în funcţie de care se apreciază incapa- 
citatea este data deschiderii moştenirii“. 


c). Voința testatorului, liberă şi neviciată. Persoanele care nu 
au o voinţă conştientă în momentul încheierii testamentului nu pot 
dispune prin testament, chiar dacă nu sunt puse sub interdicţie?. 
Astfel, testamentul este valabil, numai dacă testatorul „a avut discer- 
nământ” şi „consimțământul său nu a fost viciat” (art. 1038 C. civ.). 

În consecinţă, în materie testamentară nu este suficient ca 
testatorul să aibă capacitate de exerciţiu deplină recunoscută de lege, 
ci mai trebuie să fi „avut discernământ” la momentul încheierii testa- 
mentului?. 

În principiu, voinţa testatorului poate fi viciată prin eroare, dol 
sau violenţă (caz în care se vor aplica regulile dreptului comun). 

Particularităţi în materie prezintă însă numai dolul, căci el este 
viciul cel mai frecvent şi care capătă o înfăţişare deosebită. 

În materia legatelor, dolul se manifestă sub formă de captaţie 
sau sugestie, adică de manevre folosite pentru a determina pe dis- 
punător să facă o liberalitate pe care altfel nu ar face-o şi nici nu ar 
avea motiv să o facă. 

Captaţia este folosirea de manopere dolosive, în scopul de a 
înşela buna-credinţă a testatorului, pentru a-l determina să facă o 
liberalitate, fără de care nu ar fi făcut-o. 

Sugestia este folosirea unor mijloace nepermise, în scopul de a 
sădi în mintea testatorului ideea de a face o liberalitate, pe care nu ar 
fi făcut-o din proprie iniţiativă. 


1 A se vedea Fr. Deak, op. cit., p. 184. 

? A se vedea I.C.C.]., s. civ., dec. nr. 51/2003; C.S.]., s. civ., dec. nr. 2447/1991, 
în Dreptul nr. 7/1992, p. 78. 

3 Astfel, în materie testamentară capacitatea este apreciată mai restrictiv 
(spre deosebire de donaţie, unde alienatul sau debilul mintal, nepus sub interdicţie, 
este prezumat a fi normal, iar actele încheiate de el vor fi valabile - până când acesta 
va fi pus sub interdicţie). 

De menţionat că sugestia sau captaţia constituie o formă a 
dolului şi va produce anularea liberalităţii numai dacă s-au folosit 
manevre viclene sau frauduloase. Acestea ar putea fi: sechestrarea 
dispunătorului, interceptarea corespondenţei sale, îndepărtarea ru- 
delor şi a prietenilor sau insinuarea unor calomnii la adresa acestora, 
abuz de influenţă sau de autoritate etc.! 

În lipsa unor manevre (din categoria celor precizate mai sus), 
arătăm că simpla simulare făţarnică a unor sentimente de afecţiune 
sau prestarea unor îngrijiri interesate nu poate legitima anularea 
testamentului?. 

De precizat că dolul poate atrage anularea testamentului, chiar 
dacă manoperele dolosive nu au fost săvârşite de beneficiarul dis- 
poziţiilor testamentare şi nici nu au fost cunoscute de către acesta 
(art. 1038 alin. 2 C. civ.). 


d). Cauza valabilă a actului juridic are la bază intenţia liberală 
(animus donandi) de a da, fără a urmări să primească ceva în 
schimb. Intenţia de a gratifica este cauza abstractă şi obiectivă a 
oricărei obligaţii cu titlu gratuit, este voinţa dispunătorului de a juca 
rolul testatorului. 

Cauza trebuie să existe, să fie licită şi morală. 

Cauza ilicită şi imorală atrage după sine nulitatea absolută a 
testamentului (dacă este comună sau cealaltă parte a cunoscut-o sau, 
după caz, trebuia s-o cunoască). 

Cauza este ilicită când este contrară legii şi ordinei publice. 

Cauza este imorală când este contrară bunelor moravuri. 


B. Condiţii de formă. 


În dreptul nostru, voinţa testamentară nu produce efecte decât 
dacă este îmbrăcată în anumite forme impuse de lege. 


1 A se vedea C.S.J., s. civ., dec. nr. 2447/1991 şi dec. nr. 1160/1992, în Dreptul 
nr. 8/1993, p. 82. 
? A se vedea M. Eliescu, op. cit., p. 179. 

Scopul formei imperative este de a asigura atât libera manifes- 
tare a voinţei testatorului, cât şi certitudinea declaraţiei sale de ulti- 
mă voinţă”. 

Nerespectarea formelor strict prevăzute de lege atrage sanc- 
țiunea nulităţii absolute (formă cerută ad validitatem). 

Aceeaşi sancţiune se aplică şi codicilului (în caz de nerespecta- 
re a formei prevăzute de lege pentru testament). Astfel, pentru a fi 
valabil, codicilul trebuie să îndeplinească aceleaşi condiţii de vali- 
ditate ca şi actul juridic principal (pe care îl însoţeşte). 

Codicilul este înscrisul ce cuprinde dispoziţii de ultimă voinţă 
care alcătuiesc adaosul, suplimentul sau accesoriul unei dispoziţii 
testamentare anterioare. 

Dispoziţia testamentară este, în concluzie, un act juridic solemn 
(ceea ce nu înseamnă că va trebui îmbrăcată întotdeauna în formă 
autentică). 

Legiuitorul (art. 1040-1050 C. civ.) permite testatorului să 
aleagă între trei forme de testament numite „ordinare”, trei testa- 
mente autentice simplificate („testamentele privilegiate”) şi alte două 
forme simplificate de testamente. 


C. Reguli de formă comune tuturor testamentelor. 


Condiţiile de formă cerute pentru orice fel de testament sunt: 
obligativitatea formei scrise şi obligativitatea testamentului separat 
(oprirea testamentului conjunctiv). 


a). Forma scrisă. În dreptul nostru, legea recunoaşte valabi- 
litatea oricărui testament numai dacă a fost făcut în formă scrisă. 


1 în vechiul drept românesc, prima formă de dispoziţie pentru cauză de 
moarte a fost cea orală: „limba de moarte”, care se făcea în prezenţa martorilor (de 
obicei feţe bisericeşti). Reglementări amănunțite cuprind Codul Calimach şi Legiuirea 
Caragea; pentru amănunte, a se vedea V. Stoica, op. cit. (2003), p. 22-31. 

2 în dreptul roman, codicilul avea o semnificaţie redusă, în sensul că, deşi 
reprezenta o cale prin care se adăugau dispoziţii la un testament anterior întocmit, 
„nu putea conţine nici instituire, nici substituire de moştenitori şi nici dezmoşteniri” 
(codicillis hereditas neque dari, neque admini potest); a se vedea VI. Hanga, Adagii 
juridice latinești, Ed. Lumina Lex, Bucureşti, 1998, p. 22, citându-l pe Scaevola. 

Testamentul oral sau verbal (cunoscut în literatura de spe- 
cialitate sub denumirea de nuncupativ!) nu este valabil în dreptul 
nostru (indiferent de numărul martorilor care l-ar putea confirma?). 

Ce se va întâmpla dacă o persoană ar pretinde că este împie- 
dicată de o terță persoană sau de forţa majoră să prezinte instanţei 
judecătoreşti un testament scris (prin care a fost desemnată legatar)? 

În această ipoteză, se disting două situații: 

a) Când reclamantul pretinde că forţa majoră sau terţa per- 
soană l-au împiedicat pe testator să îşi exprime voinţa de a-l gratifica 
într-una dintre formele testamentare scrise (de pildă, din cauza bolii 
a fost în imposibilitate fizică de a scrie testamentul), apreciem că 
manifestarea de ultimă voinţă a defunctului, chiar dacă este probată 
de reclamant cu martori, nu întruneşte condiţiile de formă pentru 
testament. 

b) Când reclamantul pretinde că un înscris testamentar valabil a 
existat, dar că a dispărut ulterior prin pierdere, distrugere sau dosire, 
soluţia depinde de situaţia în care s-a aflat testatorul, şi anume: a cu- 
noscut sau nu despre pieirea, distrugerea sau dosirea testamentului? 

În situaţia în care testatorul a cunoscut pieirea, distrugerea sau 
dosirea testamentului, se consideră că ne aflăm în cazul unei revocări 
tacite a legatelor cuprinse în înscris, întrucât acesta putea să refacă 
testamentul, făcând astfel dovada stăruinţei sale în intenţia de a face 
o liberalitate. 

Dacă însă testamentul a fost distrus sau dosit fără ştiinţa auto- 
rului sau după moartea acestuia, fie prin fapta unei terţe persoane, 
fie printr-un caz de forţă majoră, legatarul va putea dovedi prin orice 
mijloc de probă existenţa şi cuprinsul testamentului valabil încheiat. 


b). Obligativitatea testamentului separat. Oprirea testamen- 
tului reciproc. A doua regulă de formă? comună tuturor testamen- 
telor este cea care opreşte testamentul reciproc (art. 1036 C. civ.). 


i Nuncupatio — lat., declarare de moştenitori. 

? Testamentul oral a fost recunoscut de dreptul roman, dar şi de dreptul 
vechi românesc, fiind aplicabil şi în secolul trecut în Transilvania, prin dispoziţiile 
Codului civil austriac; a se vedea M. Eliescu, op. cit., p. 243. 

3 În doctrina juridică s-a pus întrebarea dacă oprirea testamentului conjunctiv 
este condiţie de formă sau de fond. Majoritatea autorilor au opinat în favoarea 

Legea interzice ca două persoane să testeze prin acelaşi act una 
în favoarea celeilalte sau în favoarea unei terţe persoane (testa- 
mentul conjunctiv). 

Interdicţia impusă de Codul civil se justifică prin preocuparea 
legiuitorului de a garanta caracterul unilateral şi personal al testa- 
mentului, dar mai ales caracterul prin esenţă revocabil al acestuia. 
Fără această interdicţie, fiecare testator nu ar putea revoca propriile 
sale dispoziţii fără consimţământul celorlalţi. 

În practică, problema se pune în faţa notarului public, când 
soţii solicită să facă un testament unul în favoarea celuilalt prin ace- 
laşi act, pentru ca niciunul să nu îl poată revoca fără consimţământul 
celuilalt. 

Interdicţia testamentului reciproc (conjunctiv) se justifică prin 
aceea că, în materie de testament nu se pot lua măsuri de siguranţă, 
întrucât acestea ar contraveni, atât libertăţii testatorului de a reveni 
asupra manifestării sale de voinţă pentru cauză de moarte, cât şi 
caracterului unilateral şi personal al testamentului. 


vee 


D. Sancţiunea nerespectării formei testamentului. 


Nerespectarea condiţiilor de formă cerute pentru orice fel de 
testament este nulitatea absolută şi va putea fi invocată de orice 
persoană interesată (art. 1041 şi urm. C. civ.). 

În cadrul conversiunii formei testamentare, un „testament nul 
din cauza unui viciu de formă produce efecte dacă îndeplineşte con- 
diţiile prevăzute de lege pentru altă formă testamentară” (art. 1050, 
art. 1260 alin. 1 C. civ.). 

Cu alte cuvinte, acelaşi testament poate fi nul pentru vicii ale 
uneia dintre formele prevăzute de lege şi valabil dacă întruneşte 
condiţiile altei forme. De exemplu, testamentul autentic nul pentru 


condiţiei de formă; a se vedea M.B. Cantacuzino, op. cit., p. 349; M. Eliescu, op. cit., 
p. 432. 

1 Testamentul este conjunctiv „numai dacă este, ca act juridic, o operă 
comună a două sau mai multor persoane, dispoziţiile fiind contopite în acelaşi 
context”; a se vedea Fr. Deak, op. cit., p. 195. 

vicii de formă poate avea valoare de testament olograf valabil dacă 
este scris în întregime, datat şi semnat de testator!. 

În doctrină s-a apreciat că sancţiunea nulităţii absolute este 
atenuată în anumite situaţii”. Astfel, testamentul nul pentru vicii de 
formă dă naştere unei obligaţii imperfecte (naturale) în sarcina 
moştenitorilor defunctului, care poate constitui cauza unei obligaţii 
civile perfecte pe care şi-o asumă un moştenitor de a executa ultima 
voinţă a defunctului (cu toate că testamentul este nul). 

În contextul de mai sus, moştenitorul care, voluntar şi în cunoş- 
tinţă de cauză, execută legatul făcut printr-un testament nul pentru 
vicii de formă nu se mai poate prevala de nulitatea acelui legat’. 


$ 3. Interpretarea şi proba testamentului 


Potrivit art. 1039 alin. 1 C. civ., regulile de interpretare a con- 
tractelor sunt aplicabile şi testamentului, în măsura în care sunt com- 
patibile cu caracterele juridice ale acestuia. Regulile de interpretare a 
contractelor sunt prevăzute de art. 1266-1269 C. civ. 


A. Metoda interpretării subiective a testamentului. 


Potrivit art. 1266 alin. 1 C. civ., „Contractele se interpretează 
după voinţa concordantă a părţilor, iar nu după sensul literal al 
termenilor” (s.n.). Rezultă că, inclusiv determinarea sensului clauzelor 
testamentului, se va face numai în raport de voinţa reală a testa- 
torului. 

În interpretarea sistematică (indivizibilă) a actului juridic, 
„clauzele se interpretează unele prin altele, dând fiecăreia înţelesul 
ce rezultă din ansamblul contractului” (art. 1267 C. civ.). 


1 Testamentul autentic, nul absolut pentru lipsa formei autentice, poate fi 
convertit într-un testament olograf (negotium şi instrumentum, în acelaşi timp); a se 
vedea |. Reghini, Ș. Diaconescu, P. Vasilescu, Introducere în dreptul civil, vol. II, 
Editura Sfera Juridică, Cluj-Napoca, 2007, p. 335. 

? A se vedea M. Eliescu, op. cit., p. 247. 

3 Precizăm că posibilitatea confirmării, ratificării sau executării testamentului 
nul absolut pentru vicii de formă, după deschiderea moştenirii de către succesori, 
ţinea de particularităţile raporturilor juridice mortis causa şi a fost consacrată în 
doctrină şi jurisprudenţă; a se vedea Fr. Deak, op. cit., p. 196-197. În acest context, 
apreciem drept regretabilă „lipsa de interes” manifestată în noul Cod civil. 

Potrivit art. 1039 alin. 2 C. civ., elementele extrinseci înscrisului 
testamentar pot fi folosite numai în măsura în care se sprijină pe cele 
intrinseci. 
Legatul în favoarea creditorului nu este prezumat a fi făcut în 
compensaţia creanţei sale (art. 1039 alin. 3 C. civ.). 


B. Proba testamentului incumbă succesibilului. 


Astfel, orice persoană „care pretinde un drept ce se întemeiază 
pe un testament trebuie să dovedească existenţa şi conţinutul lui în 
una dintre formele prevăzute de lege” (art. 1037 alin. 1 C. civ.). 

Ca excepţie, când testamentul a dispărut printr-un caz fortuit 
sau de forţă majoră ori prin fapta unui terţ, fie după moartea testa- 
torului, fie în timpul vieţii sale, însă fără ca acesta să îi fi cunoscut 
dispariţia, valabilitatea formei şi cuprinsul testamentului vor putea fi 
dovedite prin orice mijloc de probă (art. 1037 alin. 2 C. civ.). 


Secţiunea a Il-a. Formele testamentelor 


În dreptul nostru sunt cunoscute trei categorii de testamente 
în care autorul îşi poate manifesta ultima sa voinţă: 

— testamentele ordinare, încheiate în condiţii normale, obiş- 
nuite; 

— testamentele privilegiate, încheiate în cazuri excepţionale; 

— alte forme testamentare. 


$ 1. Testamentele ordinare 


Din categoria testamentelor ordinare fac parte: testamentul 
olograf şi testamentul autentic (art. 1040 C. civ.). 


A. Testamentul olograf. 


Potrivit art. 1041 C. civ., testamentul olograf trebuie să fie în 
întregime scris, datat şi semnat de mâna testatorului (art. 1041 
C. civ je. 

Testamentul olograf prezintă următoarele avantaje: 

— este supus formalităţilor celor mai simple; 


1 Denumirea sa provine din cuvintele greceşti holos — întreg şi graphein — 
a scrie. 

— poate fi făcut oriunde, oricând şi fără ajutorul nimănui; 

— permite păstrarea secretului asupra dispoziţiilor de ultimă 
voinţă. 

Pe de altă parte, acest tip de testament prezintă şi neajunsuri, 
precum: 

— voinţa testatorului poate fi uşor influenţată (prin sugestie sau 
captaţie); 

— poate fi uşor falsificat din pricina simplităţii formelor sale; 

— întocmirea lui fără asistenţă juridică poate avea ca efect o 
redactare defectuoasă şi, ulterior, greutăţi de interpretare; 

— poate fi uşor dosit sau distrus. 

În practică, testamentul olograf este cel mai des întâlnit. Aceas- 
ta se datorează simplităţii formelor prevăzute de lege pentru vali- 
ditatea lui. 


a). Scrierea testamentului olograf se face în întregime şi în 
orice limbă ştiută de testator’. 

Testamentul olograf poate fi scris pe orice suport, de exemplu, 
pe hârtie cu stiloul sau creionul, pe perete cu pensula sau cărbunele, 
pe geam sau oglindă cu un diamant şi, în general, pe orice suport şi 
cu orice instrument scriptural, cu condiţia ca scrisul să fie de mână 
(adică să reproducă acele caracteristici grafice individuale ale fiecărei 
persoane în parte). Acest testament nu poate fi însă dactilografiat sau 
tipărit (executat prin metode mecanice de scris). 

Fiind un înscris sub semnătură privată, dacă scrierea sau sem- 
nătura nu este recunoscută de către moştenitori, se va recurge la 
verificare de scripte (se poate dispune o expertiză grafoscopică?). 

În cazul dactilografierii sau al tipăririi testamentului pe baza 
scrisului executat de maşină, expertul grafoscop nu va putea iden- 
tifica autorul scrierii. Prin urmare, testamentul dactilografiat sau tipă- 
rit este nul’. 


1 se consideră că numai actul scris în întregime de testator este expresia liberă 
şi conştientă a voinţei acestuia; a se vedea C.A. Craiova, s. civ., dec. nr. 1084/1994; C.A. 
laşi, s. civ., dec. nr. 560/2000, în Jurisprudenţa în materie civilă pe anul 2000, p. 127. 

2 Grafoscopia: ştiinţa identificării scriptorului pe baza elementelor de exe- 
cuţie caracteristice scrisului. 

3 A se vedea C.S.J., s. civ., dec. nr. 1409/1992, în Dreptul nr. 8/1992, p. 81. 

Orice fel de scriere este permisă, chiar şi stenodactilografia sau 
alfabetul special pentru orbi. 

Testamentul olograf poate fi întocmit dintr-o singură dată sau 
pe etape, poate să poarte titulatura de testament sau nu, dar este 
necesar să rezulte din conţinut că este un act final (şi nu un proiect). 

După cum am văzut, legea impune ca testamentul olograf să 
fie în întregime scris chiar de mâna testatorului. 

Ce se va întâmpla dacă testamentul va cuprinde şi o scriere 
străină? 

Sunt posibile două situaţii: 

a) Scrierea străină nu are nicio legătură cu dispoziţiile de ultimă 
voinţă ale testatorului. În acest caz, testamentul este valabil, întrucât 
voinţa testatorului nu a fost afectată cu nimic. 

b) Scrierea străină priveşte dispoziţiile testamentare, de exem- 
plu, este vorba despre o ştersătură, o modificare sau o adăugire cu- 
prinsă în testament. În acest caz, testamentul va fi nul dacă inter- 
venţia străină s-a făcut cu ştirea testatorului şi va fi, dimpotrivă, 
valabil aşa cum a fost conceput de către testator, dacă acesta nu a 
avut cunoştinţă de intervenţie. 

Testatorul poate efectua modificări ulterioare ale actului său 
de ultimă voinţă, însă acestea trebuie datate şi semnate. 

Uneori, testamentul cuprinde adăugiri, ştersături sau modifi- 
cări executate chiar de mâna testatorului. Acestea trebuie datate şi 
semnate numai în măsura în care produc modificări de esenţă ale 
dispoziţiilor testamentare cuprinse în conţinutul testamentului. 

În ceea ce priveşte libertatea de redactare, testatorul poate fi 
asistat de o altă persoană, care să îl ajute la materializarea voinţei 
sale, însă „asistenţa materială” care viciază libertatea de ultimă voin- 
ţă a autorului atrage după sine nulitatea actului. 

Testamentul este valabil şi dacă a fost întocmit după un model 
ce i-a fost pus la dispoziţie testatorului de o altă persoană, cu condiţia 
ca redactarea acestuia să fie la nivelul pregătirii intelectuale a 
autorului. 


1 A se vedea Fr. Deak, St. Cărpenaru, op. cit., p. 434. 

b). Data testamentului olograf trebuie să fie completă sau, cel 
puţin, de natură a se putea identifica momentul încheierii actului!. 

Data testamentului este importantă, întrucât în raport de ea se 
poate stabili capacitatea testatorului ori validitatea testamentului (în 
cazul în care testatorul a lăsat mai multe testamente, ultimul revo- 
când dispoziţiile contrare sau incompatibile cuprinse într-un testa- 
ment anterior). 

Data cuprinde, de regulă, anul, luna şi ziua când s-a redactat 
testamentul. Ea poate fi expresă, dar poate fi şi implicită, de pildă „Sf. 
Marie 2011”. Ora redactării nu este, de regulă, necesară. Dacă situa- 
ţia prezintă interes, de exemplu, două testamente au aceeaşi dată, 
dar dispoziţii contradictorii, ora se poate stabili prin orice mijloc de 
probă (fiind o chestiune de fapt). 

Data poate fi poziționată oriunde în cuprinsul testamentului, 
iar când testamentul a fost redactat pe mai multe coli (suporturi), se 
va data o singură pagină, rezultând însă că este valabilă pentru întreg 
actul. Testamentul redactat la diferite intervale de timp se va data în 
final. 

Lipsa datei atrage nulitatea testamentului. 

Când data există, dar este inexactă, deosebim două situaţii. 

— Data este falsă, adică a fost alterată cu bună ştiinţă de testa- 
tor (caz în care testamentul va fi nul). 

Proba falsităţii se poate face prin orice mijloc de probă, dacă 
falsificarea datei a avut drept scop frauda, şi numai prin elementele 
intrinseci ale testamentului, dacă nu s-a urmărit frauda legii. 

— Data este incompletă sau eronată, fiind rodul unei greşeli 
involuntare. Ea se datorează unei simple greşeli a testatorului. În 
acest caz, instanţele judecătoreşti o vor putea întregi sau rectifica. 

Fiind un element esenţial al testamentului, data va putea fi 
rectificată numai cu ajutorul elementelor materiale sau intelectuale 
rezultate din cuprinsul actului de ultimă voinţă (căci numai astfel se 
consideră că figurează în testament). Proba va fi deci intrinsecă. 


1 În doctrină se admite şi valabilitatea datei care este în parte tipărită şi în 
parte scrisă de testator; a se vedea C. Hamangiu, |. Rosetti-Bălănescu, Al. Băicoianu, 
op. cit., p. 505; M. Eliescu, op. cit., p. 221. 

Dovada va putea fi făcută şi prin elemente extrinseci, cum ar fi 
moartea testatorului sau data când a fost pusă în vânzare o anumită 
calitate de hârtie sau când poşta a ştampilat înscrisul, însă numai 
dacă elementele extrinseci îşi găsesc principiul şi rădăcina în elemen- 
tele intrinseci şi contribuie la întărirea indicaţiilor ce decurg din conți- 
nutul înscrisului de ultimă voinţă (şi nu la contrazicerea acestora). 

Inexactitatea datei este acoperită dacă a fost rectificată ulte- 
rior de testator printr-un supliment la testament (codicil). 

Data poate fi incertă dacă testamentul cuprinde mai multe 
date diferite, dacă este incompletă sau dacă scrierea defectuoasă a 
testamentului nu permite descifrarea ei, cazuri în care se aplică 
aceleaşi reguli ca cele privitoare la data eronată. 


c). Semnătura testatorului finalizează şi întăreşte dispoziţiile 
cuprinse în actul juridic de ultimă voinţă. Actul nesemnat poate fi 
interpretat ca un simplu proiect ce nu exprimă voinţa autorului de a 
produce efecte juridice?. 

Semnătura nu trebuie să cuprindă obligatoriu numele din actul 
de stare civilă al testatorului, ci poate fi chiar un pseudonim folosit de 
obicei. Esenţial este ca semnătura să permită identificarea testa- 
torului. 

Ea trebuie, de asemenea, să fie executată de mâna testato- 
rului. Punerea de deget a neştiutorului de carte nu constituie o sem- 
nătură şi atrage nulitatea testamentului. 

De obicei, semnătura se execută la sfârşitul testamentului; 
aşezarea acesteia însă la începutul actului sau la sfârşitul acestuia, de 
natură să se înţeleagă că autorul acesteia şi-a însuşit astfel cuprinsul 
şi data, nu determină anularea lui. Când testamentul este întocmit pe 
mai multe foi, nu este obligatoriu semnarea pe fiecare în parte. 

Scrierea, data şi semnătura sunt formalităţi esenţiale pentru 
testamentul olograf. Lipsa oricăreia dintre ele atrage nulitatea abso- 
lută a testamentului (art. 1041 C. civ.). 


d). Prezentarea testamentului olograf se va face, de către orice 
persoană care l-a găsit, în faţa „unui notar public pentru a fi vizat spre 
neschimbare” (art. 1042 alin. 2 C. civ.). 


1 A se vedea D. Macovei, I.E. Cadariu, op. cit., p. 125. 

În cadrul procedurii succesorale, notarul public procedează, în 
condiţiile legii speciale, la deschiderea şi validarea testamentului 
olograf şi îl depune în dosarul succesoral. Deschiderea testamentului 
şi starea în care se găseşte se constată prin proces-verbal (art. 1042 
alin. 2 C. civ.). 

După finalizarea procedurii succesorale, originalul testamen- 
tului se predă legatarilor, potrivit înţelegerii dintre ei, iar în lipsa aces- 
teia, persoanei desemnate prin hotărâre judecătorească!. 

Formalitatea prezentării testamentului olograf se deosebeşte 
de celelalte prin faptul că este ulterioară întocmirii testamentului. 

Lipsa formalităţii de prezentare nu este sancţionată, astfel că 
testamentul olograf îşi produce efectele şi în cazul în care nu a fost 
înfăţişat notarului. 


e). Puterea doveditoare. Testamentul olograf, deşi este un act 
juridic solemn, este constatat printr-un înscris sub semnătură privată. 
Cei cărora li se opune acest testament (moştenitorii legali) pot să 
conteste scrierea, datarea şi semnarea acestuia de către testator. 

Data indicată în testament este opozabilă însă terţilor numai 
până la proba contrară. Terţii (moştenitorii legali) o pot combate 
numai cu elemente intrinseci testamentului (se pot folosi însă, ca 
excepţie, orice mijloace de probă, dar numai în caz de fraudă sau de 
incapacitate a testatorului)?. 


B. Testamentul autentic. 


Potrivit art. 1043 alin. 1 C. civ., testamentul „este autentic dacă 
a fost autentificat de un notar public sau de o altă persoană învestită 
cu autoritate publică de către stat, potrivit legii”. 

Avantajele testamentului autentic sunt următoarele: 

— poate fi folosit de cei care nu pot sau nu ştiu să citească şi să 
scrie; 

— folosirea mijloacelor dolosive este mai dificilă, întrucât nota- 
rul asigură realizarea voinţei testatorului în cadrul dispoziţiilor testa- 


1 Cei interesaţi pot primi, după vizarea spre neschimbare, pe cheltuiala lor, 
copii legalizate ale testamentului olograf (art. 1042 alin. 3 C. civ.). 
? A se vedea Fr. Deak, op. cit., p. 210; D. Macovei, I.E. Cadariu, op. cit., p. 127. 

mentare (influențarea prin sugestie sau captaţie este mai greu de 
realizat); 

— conservarea înscrisului testamentar este bine asigurată, 
întrucât un exemplar este păstrat la notarul public (nefiind posibilă 
dosirea sau sustragerea acestuia). 

Dezavantajele testamentului autentic sunt: 

— necesită un timp mai îndelungat, precum şi cheltuieli materiale 
sporite, în comparaţie cu testamentul olograf; 

— nu asigură păstrarea deplină a secretului dispoziţiilor de ulti- 
mă voinţă. 

a). Formalităţile autentificării testamentului încep, prin prezen- 
tarea unui proiect de testament (care este, de regulă, şi redactorul 
actului), în faţa notarului public. Proiectul poate fi redactat şi de o 
altă persoană (de exemplu, un avocat) care, în această situaţie, tre- 
buie să se prezinte şi el la biroul notarial pentru atestarea înscrisului. 

Testatorul nu este însă, obligat să prezinte notarului un proiect 
de testament. Testamentul poate fi întocmit, la cererea testatorului, 
şi de către notarul public. În această situaţie, testatorul îşi dictează 
dispoziţiile în faţa notarului, care se îngrijeşte de scrierea actului şi 
apoi i-l citeşte sau, după caz, i-l dă să îl citească, menţionându-se 
expres îndeplinirea acestor formalităţi (art. 1044 alin. 1 C. civ.). 

Întrucât testamentul este un act juridic strict personal, nu este 
permisă reprezentarea testatorului. 

Testamentul autentic se poate încheia şi în alte locuri decât la 
sediul notarului public (de exemplu, la locuinţa testatorului) în situaţii 
bine justificate, precum ar fi: vârsta înaintată, boala testatorului etc. 
Împrejurările în care se va încheia testamentul în alte locuri rămân la 
libera apreciere a notarului public. 

În toate cazurile, notarul verifică identitatea testatorului, even- 
tual pe a redactorului şi a martorilor. Apoi, se dă citire înscrisului, 
cuvânt cu cuvânt, în auzul testatorului, iar „dispunătorul trebuie să 
declare că actul exprimă ultima sa voinţă” (art. 1044 alin. 2 C. civ.)!. 


1 . . . Y m ee . Y 
Mai precis, testatorul trebuie să declare că actul citit de notar exprimă 
voința sa liberă şi neviciată (şi nu neapărat „ultima sa voinţă”). 

Cu ocazia autentificării, testatorul poate fi asistat de unul sau 
de 2 martori. 

În final, testamentul este semnat de către testator (şi eventual 
de martori), iar încheierea de autentificare de către notar. 

În cazul acelora care, din pricina infirmităţii, a bolii sau din 
orice alte cauze, nu pot semna, notarul public, îndeplinind actul, va 
face menţiune despre această împrejurare în încheierea pe care o 
întocmeşte, menţiunea astfel făcută ţinând loc de semnătură. Men- 
ţiunea va fi citită testatorului de către notar, în prezenţa obligatorie a 
2 martori, „această formalitate suplinind absenţa semnăturii testa- 
torului” (art. 1045 alin. 1 C. civ.). 

Declaraţia de voinţă a surdului, mutului sau surdomutului, 
ştiutori de carte, se va da în scris în faţa notarului public, prin înscrie- 
rea de către parte, înaintea semnăturii, a menţiunii „consimt la pre- 
zentul act, pe care l-am citi”. 

Pentru a lua consimţământul unui nevăzător, notarul public va 
întreba dacă a auzit bine când i s-a citit cuprinsul testamentului, 
consemnând aceasta în încheierea de autentificare (art. 1045 alin. 4 
C. civ.). 

După luarea consimţământului, înscrisul se semnează în faţa 
notarului de către testator şi de eventualul redactor. 

Dacă testamentul este întocmit conform dispoziţiilor legale, 
notarul va încuviinţa autentificarea acestuia printr-o rezoluţie pusă 
pe cererea testatorului. Faptul îndeplinirii autentificării testamentului 
se constată printr-o încheiere întocmită de notarul public. 

Pentru informarea persoanelor care justifică existența unui 
interes legitim, notarul care autentifică testamentul are obligaţia să îl 
înscrie, de îndată, în Registrul naţional notarial ţinut în format elec- 
tronic, potrivit legii. De precizat că informaţiile cu privire la existenţa 
unui testament se pot da numai după decesul testatorului (art. 1046 
C. civ.). 


1 Dacă surdul, mutul sau surdomutul este, din orice motiv, în imposibilitate 
de a scrie, declaraţia de voinţă se va lua prin interpret (art. 1045 alin. 3 C. civ.). 

Potrivit art. 95 din Legea nr. 71/2011, înlăturarea efectelor 
nedemnităţii prin testament autentic sau printr-un act autentic este 
supusă înscrierii în Registrul naţional. 


b). Puterea doveditoare a testamentului autentic este (până la 
înscrierea în fals) aceea a oricărui înscris autentic. 

Forţa probantă a înscrisului autentic se referă şi la menţiunile 
procesului-verbal de autentificare, întemeiate pe constatările făcute 
în limitele atribuţiilor sale de notar, prin propriile sale simţuri (ex 
propriis sensibus), cum ar fi: constatarea prezentării în persoană a 
testatorului şi a redactorului testamentului sau a martorilor; consta- 
tarea prezentării testamentului în două exemplare; constatarea citirii 
înscrisului testamentar în auzul testatorului; consemnarea decla- 
raţiilor acestuia, a redactorului şi a martorilor; menţiunea referitoare 
la locul autentificării. 

Rezultă că existenţa declaraţiilor făcute în faţa notarului public 
care autentifică şi care au fost consemnate de el în încheierea de 
autentificare nu poate fi combătută decât prin înscrierea în fals, în 
schimb, sinceritatea acestor declaraţii poate fi combătută prin orice 
mijloc de probă?. 

Sancţiunea pentru nerespectarea formalităţilor esenţiale? pre- 
văzute de lege este nulitatea absolută. 


$ 2. Testamentele privilegiate 


Atunci când testatorul se află în situaţii speciale, de natură 
a-l împiedica să îndeplinească formalităţile cerute de lege pentru tes- 
tament, legiuitorul a prevăzut posibilitatea întocmirii unor testamen- 
te autentice, simplificate, denumite „testamente privilegiate”. 

Simplitatea testamentelor privilegiate se justifică prin aceea că, 
pe de o parte, sunt întocmite în condiţii excepţionale, iar, pe de altă 
parte, sunt instrumentate de persoane fără pregătire specială. 

Testamentele privilegiate sunt: testamentele în caz de epide- 
mii, catastrofe, războaie; testamentele militarilor; testamentele per- 


1 Constatările făcute personal de agentul instrumentator (notarul public), dar 
care depăşesc atribuţiile sale legale, vor putea fi combătute prin orice mijloc de probă. 
2 . t 
A se vedea M. Eliescu, op. cit., p. 219. 

soanelor internate într-o instituţie sanitară şi testamentele maritime 
şi fluviale. 


A. Testamentele în caz de epidemii, catastrofe, războaie. 


Persoanele aflate pe un teritoriu izolat din cauza unor epidemii 
(în carantină) au posibilitatea să testeze în formă simplificată 
(art. 1047 alin. 1 lit. a C. civ.). 

Pot uza de această formă simplificată toate persoanele izolate, 
indiferent dacă sunt contaminate sau nu, cu condiţia de a se afla în 
„împrejurări excepţionale”. 

Agentul instrumentator va fi, în acest caz, un funcţionar com- 
petent al autorităţii locale, asistat obligatoriu de doi martori. 

Sub sancţiunea nulităţii absolute, testamentul se semnează de 
testator, de agentul instrumentator şi de cei 2 martori. Dacă testa- 
torul sau unul dintre martori nu poate semna, se va face menţiune 
despre cauza care l-a împiedicat să semneze (art. 1047 alin. 3 C. civ.). 

Testamentul făcut în timp de boală contagioasă nu va putea fi 
folosit dacă în localitate există notar public, căci abaterea de la for- 
mele testamentelor ordinare nu ar avea justificare (întrucât testa- 
torul poate face un testament autentic în formele prevăzute de drep- 
tul comun). 


B. Testamentele maritime şi fluviale. 


În cursul unei călătorii maritime sau fluviale, călătorii şi mem- 
brii echipajului pot testa în această formă simplificată (art. 1047 
alin. 1 lit. b C. civ.). 

Situaţiilor de mai sus le sunt asimilate şi călătoriile la bordul 
unei aeronave aflate în zbor. 

Persoanele de mai sus se pot folosi de această formă privile- 
giată numai dacă vasul se află în timpul călătoriei efective (de exem- 
plu, pe mare). Dacă însă vasul este ancorat într-un port românesc sau 
într-un port străin în care există un agent diplomatic sau consular 
român, testamentul se poate întocmi numai în formele ordinare. 


Le . 8 . A ga A 
În doctrină s-a pus problema unui vas ancorat într-un port străin în care nu 
se află agent diplomatic sau consular român. În acest caz, s-a opinat pentru posi- 
bilitatea cetăţeanului român de a testa în formă autentică simplificată (privilegiată), 

Agentul instrumentator, în acest caz, este comandantul vasului 
sau un înlocuitor al său şi obligatoriu, în prezenţa a doi martori. 

Testamentul se semnează de testator, de agentul instrumen- 
tator şi de cei 2 martori. Când testatorul sau unul dintre martori nu 
poate semna, se va face menţiune despre cauza care l-a împiedicat să 
semneze. 


C. Testamentele militarilor. 


Pot uza de această formă testamentară militarii, precum şi cei 
asimilați lor (personalul salariat ori care prestează servicii în cadrul 
forţelor armate ale României) cât timp se află sub serviciul militar şi 
în imposibilitate de a se „adresa unui notar public” (art. 1047 alin. 1 
lit. c C. civ.). 

Agentul instrumentator va fi, în această situaţie, comandantul 
unităţii militare ori alt militar care îl înlocuieşte, asistat obligatoriu de 
doi martori. 

Testamentul se semnează de testator, de comandantul unităţii 
militare şi de cei 2 martori. Dacă testatorul sau unul dintre martori nu 
poate semna, se va face menţiune despre cauza care l-a împiedicat să 
semneze (art. 1047 alin. 3 C. civ.). 

Dacă militarul este rănit sau bolnav, apreciem că agentul 
instrumentator va fi medicul militar-şef al spitalului ori comandantul 
unităţii militare, asistat de doi martori. 


D. Testamentele persoanelor internate în instituţii sanitare. 


Ca noutate a Codului civil 2011, bolnavii internaţi într-o 
instituţie sanitară pot testa în formă simplificată, dacă din cauze 
obiective „notarul public nu are acces” (art. 1047 alin. 1 lit. d C. civ.). 

Apreciem că dispoziţiile Codului civil operează numai dacă 
internarea bolnavului este permanentă (dar necondiţionat de durata 
internării). 

În acest caz, agentul instrumentator va fi, în această situaţie, 
medicul şef al instituţiei sanitare sau medicul şef al serviciului ori, în 
lipsa acestora, medicul de gardă, asistat obligatoriu de doi martori. 


neputând fi obligat să recurgă la aplicarea legii străine; a se vedea M. Eliescu, op. cit., 
p. 225. 

Testamentul se semnează de testator, de medicul şef al insti- 
tuţiei sanitare şi de cei doi martori. Dacă testatorul sau unul dintre 
martori nu poate semna, se va face menţiune despre cauza care l-a 
împiedicat să semneze. 


E. Reguli comune testamentelor privilegiate. 


Testamentele privilegiate sunt cârmuite de trei reguli comune: 

a). Sub sancţiunea nulităţii, testamentele privilegiate trebuie 
semnate de agentul instrumentator, de testator (făcându-se men- 
ţiune dacă acesta nu ştie sau nu poate să semneze) şi cei doi martori 
care au asistat la întocmirea înscrisului. 

Dacă testatorul sau unul dintre cei doi martori nu poate semna 
se va face menţiune în testament, despre cauza care i-a împiedicat să 
semneze. 

Datarea testamentului este necesară pentru a proba întoc- 
mirea acestuia în împrejurări excepţionale!. 

b). Testamentele privilegiate sunt valabile şi produc efecte 
juridice numai dacă testatorul a murit în împrejurări neobişnuite (care 
l-au împiedicat să folosească formele testamentare ordinare). 

În caz contrar, testamentul îşi va pierde eficacitatea. 

Testamentul privilegiat devine caduc la 15 zile de la data când 
dispunătorul ar fi putut să testeze în vreuna dintre formele ordinare. 
Termenul se suspendă dacă testatorul a ajuns într-o stare în care nu îi 
este cu putinţă să testeze (art. 1048 alin. 1 C. civ.). 

Ca excepţie, testamentul privilegiat nu devine ineficace la 
împlinirea termenului prevăzut de lege, atunci când printr-o dispo- 
ziţie a acestuia „se recunoaşte un copi!” (art. 1048 alin. 2 C. civ.). 

c). Dacă testatorul a decedat în cele patru situaţii speciale (pre- 
văzute de art. 1047 C. civ.), înainte de a fi executat, testamentul privi- 
legiat se va prezenta unui notar public pentru îndeplinirea procedurii 
de deschidere şi „viza spre neschimbare” (asemănătoare deschiderii 
testamentului olograf). 


1 Nu toţi autorii consideră însă data o formalitate esenţială; a se vedea A. 
lonaşcu, Curs de drept civil. Succesiunile, Cluj, 1948-1949, p. 140. 

§ 3. Alte forme testamentare 


Pe lângă formele ordinare şi privilegiate prevăzute de lege, 
testatorul poate uza şi de alte două forme testamentare aşa-zise 
„speciale”. 


A. Dispoziţii de ultimă voinţă cu privire la depunerile la bănci. 


Dispoziţiile testamentare privind sumele de bani, valorile sau 
titlurile de valoare depuse la instituţii specializate sunt valabile cu 
respectarea condiţiilor de formă prevăzute de legile speciale apli- 
cabile acestor instituţii (art. 1049 alin. 1 C. civ.). 

Instituţiile de credit au obligaţia ca, la instituirea de către clien- 
ţii acestora a unei dispoziţii testamentare, să comunice, de îndată, 
menţiunea acesteia în Registrul naţional notarial ţinut în format 
electronic. Dispoziţiile se aplică în mod corespunzător şi în cazul 
modificării, revocării sau al retractării revocării dispoziţiei testamen- 
tare de către testator, precum şi în cazul în care, până la data dece- 
sului testatorului, contul curent, depozitul sau alt instrument bancar 
în care au fost depuse de către acesta sumele de bani, valorile sau 
titlurile de valoare a fost lichidat!. 

Potrivit legii, informaţii cu privire la existenţa unui testament 
se pot da numai după decesul testatorului (art. 1046 şi art. 1049 
alin. 2 C. civ.). 

Potrivit Ordinului M.J. nr. 1903/2011 privind condiţiile de 
formă necesare pentru valabilitatea dispoziţiilor testamentare privind 
sumele de bani, valorile sau titlurile de valoare depuse de clienţii 
instituţiilor de credit, deponentul unor sume de bani, valori sau titluri 
de valoare la o instituţie de credit „poate dispune de acestea, pentru 
cauză de moarte, printr-o dispoziţie testamentară cuprinsă în cadrul 
convenției încheiate cu instituţia de credit” (art. 1 din ordin). 


1 Procedura comunicării şi înscrierii datelor în Registrul naţional notarial se 
stabileşte de către Uniunea Naţională a Notarilor Publici din România şi va fi adusă la 
cunoştinţa instituţiilor de credit prin postarea pe pagina de internet a acesteia. 

? Facem precizarea că Ordinul M.J. nr. 1903/2011 modifică şi completează 
art. 1049 C. civ. (?) cu toate că, în cuprinsul acestuia se precizează că dispoziţiile 
testamentare în cauză, „sunt valabile cu respectarea condiţiilor de formă prevăzute 
de legile speciale aplicabile acestor instituţii” (s.n.). 

Pentru valabilitatea dispoziţiilor de mai sus, testatorul trebuie 
să completeze, „prin scriere olografă clauza cuprinzând dispoziţia tes- 
tamentară” (art. 2 alin. 1 din ordin). Nerespectarea scrierii olografe a 
clauzei testamentare atrage nulitatea absolută a dispoziţiei mortis 
causa. 

Dispoziţia testamentară cuprinde desemnarea directă sau 
indirectă a beneficiarului acesteia, obiectul, semnătura testatorului, 
precum şi data întocmirii’. 

Desemnarea beneficiarului clauzei testamentare trebuie să 
conţină suficiente elemente de identificare, astfel încât acesta să 
poată fi determinat sau determinabil la momentul deschiderii moş- 
tenirii (art. 3 alin. 1 din ordin). 

Dispoziţia testamentară se completează, se semnează şi se 
datează de către testator numai în prezenţa a 2 funcţionari ai 
instituţiei de credit, special împuterniciţi în acest scop, care semnează 
convenţia alături de testator (art. 4 din ordin). 

Având în vedere că Ordinul M.J. nr. 1903/2011 nu precizează 
cum va fi „încorporată” dispoziţia testamentară scrisă de mâna depo- 
nentului în „convenţia încheiată cu instituţia de credit”, apreciem că 
aceasta ar putea fi, eventual, ataşată. 

Predarea legatului având ca obiect sume de bani, valori sau 
titluri de valoare depuse la bănci se face numai în baza hotărârii jude- 
cătoreşti ori a certificatului de moştenitor, care constată valabilitatea 
dispoziţiei testamentare şi calitatea de legatar (prevederile referi- 
toare la raport şi reducţiune fiind aplicabile, potrivit art. 1049 alin. 2 
C. civ.). 

Dispoziţiile testamentare privind sumele de bani, valorile sau 
titlurile de valoare depuse de clienţii instituţiilor de credit prezintă 
asemănări cu testamentele olografe (fiind scrise de mâna testatoru- 
lui), cu testamentele autentice (fiind „completate, semnate şi datate 
numai în prezenţa a 2 funcţionari ai instituţiei de credit, special împu- 


1 Modelul dispoziţiei testamentare încorporate în convenţia încheiată cu 
instituţia de credit este prezentat în Anexa la ordinul M.J. nr. 1903/2011. 

? Beneficiarii dispoziţiei testamentare vor fi identificaţi prin următoarele 
elemente: numele şi prenumele, domiciliul sau reşedinţa ori, pentru persoane juri- 
dice, denumirea şi sediul lor (art. 3 alin. 2 din ordin). 

terniciţi în acest scop”) şi cu testamentele privilegiate (sub aspectul 
procedurii urmate). 

Apreciem că dispoziţiile mortis causa au natura juridică a unui 
legat cu titlu particular, având ca obiect sumele de bani [inclusiv 
dobânzile) care se vor găsi depuse la instituţia de credit, la data dece- 
sului titularului. 

Clauza testamentară, reglementată de art. 1049 C. civ. şi Ordi- 
nul nr. 1903/2011, are următoarele caracteristici: 

a). Clauza testamentară nu trebuie confundată cu clauza de 
împuternicire. Clauza de împuternicire este un mandat care produce 
efecte în timpul vieţii titularului şi deci împuternicitul poate dispune 
de aceste sume până în clipa morţii titularului de libret. 

Din momentul morţii acestuia, clauza de împuternicire înce- 
tează a produce efecte juridice; în schimb, clauza testamentară pro- 
duce efecte din momentul decesului titularului. 

b). Clauza testamentară este o formă specială de a testa în 
condiţiile depunerii la instituţiile de credit a unor sume de bani, valori 
sau titluri de valoare. 

c). Clauza testamentară este un legat cu titlu particular şi, deci, 
în privinţa acestei dispoziţii, se aplică toate regulile care guvernează 
regimul juridic al legatelor cu titlu particular (mai puţin cele refe- 
ritoare la formă). De exemplu: titularul are moştenitori rezervatari şi, 
prin această clauză (plus eventualele alte legate făcute prin alte tes- 
tamente), se încalcă rezerva; soluţia este că va trebui să se facă re- 
ducţiunea liberalităţilor excesive. Dacă nu se încalcă rezerva succe- 
sorală, clauza testamentară produce efectele generale ale unui legat. 

d). Clauza testamentară reprezintă un testament şi, în conse- 
cinţă, se aplică regulile specifice testamentului, printre care principiul 
revocabilităţii dispoziţiilor testamentare până în ultima clipă a vieţii 
testatorului. 

Clauza testamentară făcută de titular nu-l obligă pe acesta să o 
menţină până la moarte; el poate reveni asupra ei anulând-o sau 
poate anula clauza testamentară printr-un alt testament. 


1 A se vedea Al. Bacaci, Gh. Comăniţa, op. cit., p. 86. 

De menţionat că nu se cere o simetrie a formelor testamentare, 
dispoziţia de ultimă voinţă făcută în formă specială va putea fi 
revocată printr-un testament ordinar sau privilegiat sau invers: o 
dispoziţie cuprinsă într-un testament ordinar sau privilegiat va putea 
fi revocată prin forma specială a clauzei testamentareL. 


B. Testamentul făcut în străinătate. 


Pentru a înlesni exprimarea voinţei testamentare, în raportu- 
rile de drept internaţional privat (cu element de extraneitate), potri- 
vit art. 2635 C. civ., întocmirea, modificarea sau revocarea testamen- 
tului sunt considerate valabile dacă actul respectă condiţiile de formă 
aplicabile, fie la data când a fost întocmit, modificat sau revocat, fie la 
data decesului testatorului, conform oricăreia dintre legile urmă- 
toare: 

a) legea naţională a testatorului (lex patriae); 

b) legea reşedinţei obişnuite (lex domicilii); 

c) legea locului unde a fost întocmit, modificat sau revocat (lex 
loci testamenti); 

d) legea situaţiei imobilului ce formează obiectul testamentului 
(lex rei sitae); 

e) legea instanţei sau a organului care îndeplineşte procedura 
de transmitere a bunurilor moştenite. 


$ 4. Testamentul internaţional 


Prin Convenţia de la Washington din 26 octombrie 1973 privind 
legea uniformă asupra formei testamentului internațional’, a fost 
reglementată o nouă formă simplificată de testament (asemănătoare 
testamentului mistic sau secret, existent în dispoziţiile Codului civil de 
la 1864) recomandată statelor aderente?. 


1 A se vedea M. Eliescu, op. cit., p. 237. 

? Potrivit primului articol din Convenţie, fiecare stat aderent va trebui să 
introducă legea uniformă în legislaţia naţională, cel mai târziu la şase luni de la 
intrarea sa în vigoare (31 decembrie 1973). 

E Deşi, denumit „testament internațional”, dispoziţiile Convenţiei au avut în 
vedere reglementarea exclusivă a unei forme testamentare uniforme aplicabile pe 
plan naţional (fără elemente de extraneitate). 


” 

Scopul reglementării internaţionale a fost acela de a asigura 
„într-o mai mare măsură respectul actelor de ultimă voinţă prin 
stabilirea unei forme suplimentare de testament”. 

Potrivit anexei la Convenţie (care prezintă legea uniformă), 
testamentul „internaţional” se redactează în scris de către testator 
sau de o altă persoană, prin orice mijloace şi în orice limbă (art. 3 din 
Convenţie). 

În prezenţa unei persoane împuternicite şi a doi martori, 
testatorul trebuie să citească dispoziţiile sale de ultimă voinţă sau să 
declare că cele cuprinse îi aparţin şi apoi să semneze. 

La sfârşitul testamentului, împuternicitul trebuie să consem- 
neze data desfăşurării procedurii şi să semneze împreună cu cei doi 
martori (în prezenţa testatorului). 

După semnarea actului mortis causa, documentul va fi predat 
testatorului sau va fi încredinţat împuternicitului pentru păstrare şi 
conservare. 

Procedura se finalizează prin încheierea unui proces-verbal de 
către împuternicit care atestă respectarea dispoziţiilor cuprinse în 
legea uniformă (art. 9). Procesul-verbal se redactează în două exempla- 
re, dintre care unul obligatoriu se ataşează testamentului. 

De precizat că nerespectarea unor formalităţi impuse de 
Convenţie precum: forma scrisă, declaraţia şi semnătura testatorului, 
semnăturile împuternicitului şi a martorilor, atrag nulitatea absolută 
a testamentului. 

Desigur că, în temeiul principiului conversiunii formelor testa- 
mentare (reconfirmat şi de art. 1050 C. civ.), testamentul inter- 
naţional nul pentru vicii de formă „produce efecte dacă îndeplineşte 
condiţiile prevăzute de lege pentru altă formă testamentară” (adică, 
poate fi valabil într-o altă formă). 

Nerespectarea altor formalităţi precum: semnarea fiecărei 
pagini sau chiar datarea testamentului nu atrag nulitatea actului 
(dovada lor putând fi făcută cu orice mijloace legale de probă). 

Potrivit art. 14 din lege, testamentul internaţional poate fi 
revocat în condiţiile dreptului comun. 


1 A se vedea D. Chirică, op. cit., p. 209 şi urm. 

Testamentul internaţional „face credinţa până la proba contra- 
ră în privinţa menţiunilor cuprinse în testamentul propriu-zis şi până 
la înscrierea în fals în privinţa menţiunilor făcute de persoana abi- 
litată în cuprinsul atestatului” +. 

Menţionăm că testamentul internaţional nu are suport legis- 
lativ naţional, deoarece Convenţia de la Washington din 26 octom- 
brie 1973 privitoare la legea uniformă nu a fost ratificată de România. 

În contextul de mai sus şi în condiţiile în care testamentul mistic 
(secret) a „scăpat” reglementărilor noului Cod civil, deşi se adresa unei 
anume categorii de persoane, opinăm în favoarea ratificării Convenţiei 


de la Washington (pentru acoperirea spaţiului creat, nejustificat). 
Secţiunea a III-a. Legatul 
$ 1. Definire şi condiţii 


Principalele dispoziţii cuprinse în testament sunt cele referi- 
toare la: legat, exheredare şi execuţiunea testamentară. 

Legatul este actul juridic cuprins într-un testament prin care 
testatorul desemnează una sau mai multe persoane care, la decesul 
său, vor primi întreg patrimoniul, o fracțiune din el sau bunuri deter- 
minate din patrimoniul testatorului?. 

Din definiţia dată legatului se rețin trei condiţii. 

a). Desemnarea legatarului trebuie făcută prin testament, 
astfel că acesta trebuie să precizeze persoana legatarului (sau cel 
puţin să prevadă elementele necesare cu ajutorul cărora persoana 
legatarului să poată fi identificată). 

Nu este posibil ca testatorul să comunice verbal unei persoane 
numele şi prenumele legatarului, chiar dacă prin testament arată per- 
soana căreia i-a comunicat numele legatarului. 

b). Desemnarea trebuie făcută în aşa fel încât determinarea 
legatarului să fie posibilă la data când se execută testamentul. De 
exemplu: este posibil să se facă un legat în favoarea viitorului soţ al 


1 A se vedea D. Chirică, op. cit., p. 212. 
2 A se vedea J. Manoliu, Şt. Răuschi, op. cit., p. 53; Fr. Deak, St. Cărpenaru, 
op. cit. (1983), p. 443. 


116 


Moştenirea testamentară 
fiicei; esenţial este însă ca, în momentul executării testamentului, să 
se poată determina legatarul. 

c). Desemnarea nu poate fi lăsată la alegerea unei terţe per- 
soane, ci această alegere trebuie să rezulte din cuprinsul testamen- 
tului (deci, desemnarea legatarului trebuie să fie făcută personal de 
către testator). De exemplu: fiica testatorului se căsătoreşte; ea îşi 
alege un soţ (nu un legatar), deci desemnarea acestuia s-a făcut de 
către testator, şi nu de către fiica sa. 

Legatul prin care testatorul a dispus ca persoana legatarului să 
fie aleasă de o terță persoană (legatul cu facultatea de alegere) va fi 
nul. 

Pentru desemnarea persoanei legatarului, legea nu cere anu- 
mite forme sacramentale, din testament trebuind să rezulte numai 
intenţia testatorului de a face o liberalitate în favoarea acestuia. 

Desemnarea legatarului poate fi directă, prin indicarea numelui 
şi prenumelui acestuia, sau indirectă, prin indicarea unor elemente cu 
ajutorul cărora va putea fi identificat. 


$ 2. Clasificarea legatelor 


Legatele pot fi de mai multe feluri. De regulă, ele sunt împăr- 
ţite fie după modalitatea ce afectează voinţa testatorului, fie după 
obiectul lor. 

După modalităţile care afectează voinţa testatorului, legatele 
pot fi: pure şi simple, cu termen, sub condiție şi cu sarcină (art. 1054 
alin. 2 C. civ.). 


A. Clasificarea legatelor după modalităţile care afectează 
voinţa testatorului. 


a). Legatul pur şi simplu este cel care îşi produce efectele la 
data morţii testatorului (dată la care legatarul dobândeşte şi începe 
să îşi exercite drepturile), nefiind afectat de nicio modalitate. 


b). Legatul cu termen este cel a cărui executare sau stingere 
depinde de împlinirea unui termen (întotdeauna un eveniment 
viitor şi sigur). 

Termenul poate fi suspensiv sau extinctiv. 

Termenul suspensiv suspendă executarea dreptului; legatarul 
poate cere predarea bunului legat la data împlinirii termenului. 

Termenul extinctiv stinge, la împlinirea lui, dreptul care a luat 
naştere şi s-a executat din momentul deschiderii succesiunii. 

În cazul termenului extinctiv, legatul produce efecte de la des- 
chiderea succesiunii (precum un legat pur şi simplu), însă la împli- 
nirea termenului dreptul legatarului se va stinge pentru viitori. 


c). Legatul sub condiţie este cel a cărui naştere sau stingere 
depinde de un eveniment viitor şi nesigur că se va îndeplini. 

Condiţia poate fi suspensivă sau rezolutorie. 

Condiţia suspensivă suspendă, până la îndeplinirea ei, naşterea 
dreptului la legat; odată îndeplinită însă, dreptul legatarului ia naş- 
tere retroactiv de la data deschiderii succesiunii. 

Condiţia rezolutorie, la împlinirea ei, desfiinţează retroactiv 
(din momentul deschiderii succesiunii) dreptul la legat. Când condiţia 
rezolutorie nu se realizează sau este sigur că nu se va realiza, legatul 
devine definitiv, pur şi simplu. 


d). Legatul cu sarcină (sub modo) este cel care prevede o obli- 
gaţie (sarcină) de a da, a face sau a nu face, impusă de testator lega- 
tarului. 

Sarcina este specifică liberalităţilor şi poate fi prevăzută în inte- 
resul: 

— unei terțe persoane; de exemplu: testatorul lasă printr-un 
legat averea sa legatarului, cu sarcina de a întreține o persoană inca- 
pabilă de muncă; 

— testatorului; de exemplu, testatorul lasă o casă legatarului, cu 
sarcina de a-i plăti anumite datorii; 

— legatarului; de exemplu, testatorul lasă legatarului o sumă 
de bani pentru a continua o lucrare de care el (legatarul) este 
interesat?. 


1 Prin derogare de la dreptul comun, în materie de legate se admite că „ter- 
menul incert (suspensiv) valorează condiţie”; a se vedea M. Eliescu, op. cit., p. 187; 
Fr. Deak, op. cit., p. 250; D. Macovei, I.E. Cadariu, op. cit., p. 141. 

2 A se vedea M. Eliescu, op. cit., p. 188. În acest caz, nu vom avea două 
liberalităţi, ci o singură liberalitate, dar cu afectaţiune specială. 

B. Clasificarea legatelor după obiectul lor. 


După obiectul lor, legatele pot fi: universale, cu titlu universal 
sau cu titlu particular (art. 1054 alin. 1 C. civ.). 


a). Legatul universal este cel prin care testatorul lasă uneia sau 
mai multor persoane întreaga masă succesorală. 

Precizăm că ceea ce caracterizează legatul universal nu este 
numai cantitatea bunurilor culese (emolumentul), ci şi vocaţia la 
întreaga universalitate pe care o oferă legatarului. Astfel, se explică 
faptul că testatorul poate să lase mai mulţi legatari universali’. 

În condiţiile de mai sus, legatul universal există şi în cazul în 
care, datorită drepturilor conferite altora de către testator, emolu- 
mentul moştenirii este redus considerabil. De exemplu, dacă testa- 
torul a lăsat mai mulţi legatari universali şi toţi acceptă moştenirea, 
deşi au vocaţie la întreaga moştenire, fiecare va culege efectiv numai 
o parte din succesiune; dacă un singur legatar acceptă, el va culege 
întreaga moştenire în virtutea vocației sale universale. 

În cazul în care legatarul universal nu culege foloase efective, 
deoarece întreg emolumentul legatului universal este absorbit de alte 
legate particulare sau de sarcini, în doctrină s-a pus întrebarea: ne 
aflăm în faţa unui legatar universal, a unui executor testamentar sau 
a unei simple persoane interpuse? 

Soluţia cea mai realistă este cea care lasă la aprecierea instan- 
ţei de judecată interpretarea voinţei testatorului şi, în funcţie de cir- 
cumstanţele cauzei, va stabili dacă testatorul a dorit să lase un legat 
universal, să instituie un executor testamentar sau pretinsul legatar 
este numai o persoană interpusă. 

Testatorul poate califica expres legatul său ca fiind universal 
sau se pot folosi şi alte cuvinte din care să rezulte că s-a conferit 
vocaţie asupra întregii moşteniri. 

Doctrina şi practica judiciară, deopotrivă, au considerat legate 
universale: legatul tuturor bunurilor mobile sau imobile, legatul nudei 


1 Potrivit art. 1056 alin. 1 C. civ., „Legatul universal este dispoziţia testa- 
mentară care conferă uneia sau mai multor persoane vocaţie la întreaga moştenire”. 
Apreciem că definiţia dată de noul Cod civil este deficitară, deoarece are în vedere 
exclusiv vocaţia (chemarea) la moştenire, şi nu obiectul legatului (în funcţie de care 
legatele se clasifică în universale, cu titlu universal sau cu titlu particular). 

proprietăţi asupra întregii moşteniri, legatul cotităţii disponibile, lega- 
tul rămăşiţei sau prisosului succesoral etc. 

Problema legatarilor universali se pune numai în materia moşte- 
nirii testamentare, deoarece moştenitorii legali sunt dobânditori uni- 
versali (oricare dintre ei având vocaţia de a culege întreaga moştenire). 


b). Legatul cu titlu universal este dispoziţia testamentară care 
conferă uneia sau mai multor persoane vocaţie succesorală numai la 
o fracțiune din moştenirea lăsată de defunct (art. 1056 alin. 1 C. civ.). 

Asemănarea dintre legatul universal şi legatul cu titlu universal 
constă în aceea că sunt caracterizate de întinderea emolumentului, 
dar şi a vocației succesorale. 

Deosebirea dintre ele este că legatul universal conferă vocaţie 
la întreaga moştenire, pe când legatul cu titlu universal numai la o 
fracțiune din moştenire (chiar dacă un alt legatar cu titlu universal nu 
ar putea să moştenească sau ar renunţa la moştenire). 

Potrivit art. 1056 alin. 2 C. civ., prin fracțiune a moştenirii se 
înţelege: fie proprietatea unei cote-părţi din aceasta; fie un dezmem- 
brământ al proprietăţii asupra totalităţii sau a unei cote-părţi din 
moştenire; fie proprietatea sau un dezmembrământ asupra totalităţii 
ori asupra unei cote-părţi din universalitatea bunurilor determinate 
după natura sau proveniența lor. 

Legatul cu titlu universal se situează între legatul universal şi 
legatul cu titlu particular. 


c). Legatul cu titlu particular are, de regulă, ca obiect unul sau 
mai multe bunuri individual determinate. 

Noul Cod civil defineşte legatul cu titlu particular prin exclu- 
dere, prevăzând că este singular orice legat „care nu este universal 
sau cu titlu universal” (art. 1057 C. civ.). 

Rezultă că obiectul legatului cu titlu particular excede bunurilor 
individual determinate. Astfel, obiectul acestuia poate fi orice bun 
aflat în circuitul civil cert şi individual determinat dar și bunurile 
determinate generic (care sunt precis determinate cantitativ). 

Obiectul legatului cu titlu particular poate fi şi un lucru incor- 
poral; de exemplu, testatorul lasă în favoarea legatarului o creanţă pe 
care o avea contra unui terţ. 

Caracteristica legatului cu titlu particular constă în faptul că el 
conferă un drept asupra unor bunuri singulare, şi nu asupra unei 
universalităţi (patrimoniu) sau unei fracțiuni din universalitate. 

C. Forme ale legatului cu titlu particular. 


În practică, cele mai cunoscute legate cu titlu particular sunt: 
legatul uzufructului, legatul bunului altuia şi legatului bunului indiviz. 


a). Legatul uzufructului este asimilat situaţiei în care, testa- 
torul transmite nuda proprietate unui legatar şi dreptul de uzufruct 
asupra unui bun (sau patrimoniu) altui legatar. 

De regulă, legatul uzufructului este lăsat în favoarea soţului 
defunctului şi are caracter viager, iar nuda proprietate este lăsată în 
favoarea unei rude apropiate a defunctului (urmând ca la moartea 
soţului dreptul de proprietate transmis să se întregească prin cuprin- 
derea tuturor prerogativelor sale). 

În ceea ce priveşte natura juridică a legatului uzufructului, 
trebuie să facem distincţie între situaţiile următoare. 

În cazul în care nuda proprietate are ca obiect întregul 
patrimoniu, o fracțiune din acesta sau bunuri singulare, legatul va fi 
universal, cu titlu universal sau cu titlu particular. 

Când uzufructul poartă asupra unor bunuri determinate, 
legatul uzufructului va fi cu titlu particular. 

Când însă uzufructul poartă asupra întregului patrimoniu 
succesoral sau a unei fracțiuni din acesta soluţiile doctrinare sunt 
diferite (conturându-se două opinii): 

— legatul uzufructului este cu titlu universal (art. 1056 alin. 2 
pct. b din Noul cod civil)‘; 

— legatul uzufructului este un legat cu titlu particular (deşi are 
ca obiect o universalitate sau o parte din aceasta), deoarece legatul 
uzufructului nu poate conferi vocaţie succesorală la întreg patri- 
moniul defunctului?. 

În situaţia contradictorie de mai sus, susţinem soluţia legatului 
cu titlu particular, reţinând opinia mai bine argumentată juridic potrivit 


1 Soluţie împărtăşită şi în doctrina naţională; a se vedea D. Chirică, op. cit. 
(2003), p. 224 şi practica franceză citată de autor. 

z Astfel, în literatura de specialitate s-a susținut că „uzufructul întregii averi 
nu poate constitui decât o dispoziţie testamentară cu titlu particular” (s.n.); a se 
vedea M.D. Bocşan, Natura juridică a legatului de uzufruct al întregii moştenirii, în 
Dreptul nr. 5/2001, p. 81. 

căreia „cu toate că obiectul uzufructului nu este determinat, ceea ce 

interesează este obiectul legatului care este un drept determinat”. 
Precizăm că legatele nudei proprietăţi şi al uzufructului nu 

constituie substituţii fideicomisare, deoarece cele două liberalităţi au 


obiecte diferite şi care nu se transmit succesiv. 


b). Legatul bunului altuia are în vedere situaţia în care „bunul 
individual determinat care a făcut obiectul unui legat cu titlu parti- 
cular aparţine unei alte persoane decât testatorul şi nu este cuprins 
în patrimoniul acestuia la data deschiderii moştenirii” (art. 1064 
alin. 1 C. civ.). 

În situaţia de mai sus se pune întrebarea: Ce se întâmplă dacă 
testatorul a făcut un legat având ca obiect bunul altuia? 

Problema legatului bunului altuia se pune numai dacă sunt 
întrunite cumulativ două conditii: 

— defunctul nu avea niciun drept actual sau viitor (la momentul 
deschiderii moştenirii) asupra bunului obiect al legatului; 

— obiectul legatului este un bun individual determinat. 

Soarta legatului va fi apreciată după cum testatorul a dispus 
prin testament cunoscând sau nu situaţia reală a bunului. Astfel: 

— dacă testatorul a lăsat bunul altuia crezând că este al lui, 
legatul este anulabil (art. 1064 alin. 2 C. civ.); 

— dacă testatorul a dispus de bunul altuia ştiind că nu este al 
său, cel însărcinat cu executarea legatului va avea o obligaţie alter- 
nativă: fie de a procura bunul de la proprietarul acestuia, fie de a plăti 
valoarea bunului (din momentul deschiderii moştenirii) şi a-l transmi- 
te legatarului (art. 1064 alin. 3 C. civ.)?. 

Sarcina probei va reveni legatarului, întrucât el este acela care 
emite o pretenţie (legatarul va trebui, deci, să probeze că testatorul 
ştia, la încheierea testamentului, că dispune de un lucru străin). 
Proba va putea fi atât intrinsecă, cât şi extrinsecă?. 


1 În acelaşi mod de interpretare şi „legatul altor dezmembrăminte ale 
proprietăţii (de exemplu, uzul sau abitaţia) constituie legate cu titlul particular” se 
vedea Fr. Deak, op. cit., p. 244. 

2 „Un astfel de legat este interpretat ca o sarcină în favoarea beneficiarului 
testamentului instituită de testator în contul celui ținut la executarea legatului”; a se 
vedea D. Chirică, op. cit., p. 121. 

3 A se vedea C.A. laşi, s. civ., dec. nr. 1309/1997, în C.P.J. 1997, p. 20. 

c). Legatul bunului indiviz este asimilat situaţiei în care bunul 
(obiect al legatului cu titlu particular) se află în indiviziune la data 
deschiderii moştenirii. În acest caz, soarta juridică a legatului va fi 
diferită, după cum urmează: 

— dacă testatorul a lăsat legatarului o cotă-parte ideală ce îi 
aparţine din bunul determinat aflat în indiviziune, legatul este valabil 
(deoarece defunctul, coindivizar, este în drept să îşi transmită cota sa 
prin acte juridice mortis causa); 

— atunci când testatorul a lăsat nu cota sa ideală, ci o parte 
determinată din bunul aflat în indiviziune (deci nepartajat), legatul va 
fi soluţionat asemănător regulilor stabilite mai sus valabile pentru 
legatul bunului altuia. Astfel, legatul va fi fie valabil, fie nul, după cum 
testatorul a dispus în cunoştinţă de cauză sau cu credinţa greşită că 
bunul îi aparţine. 


$ 3. Efectele legatelor 


Legatarul cu titlu particular al unui bun individual determinat 
dobândeşte proprietatea acestuia de la data deschiderii moştenirii 
(art. 1059 alin. 1 C. civ.). Tot astfel, când obiectul legatului cuprinde o 
rentă viageră sau o creanţă de întreţinere, executarea acestuia este 
datorată din ziua deschiderii moştenirii (art. 1062 C. civ.). 

Legatarul cu titlu particular al unor bunuri de gen este titularul 
unei creanţe asupra moștenirii’. 

Bunul care constituie obiectul unui legat cu titlu particular se 
predă cu accesoriile sale, în starea în care se găseşte la data deschi- 
derii moştenirii. 

Legatarul are dreptul şi la fructele bunurilor moştenirii care i se 
cuvin din ziua deschiderii moştenirii sau din ziua în care legatul pro- 
duce efecte în privinţa sa. Ca excepţie, cel care a posedat bunurile de 
bună-credinţă păstrează fructele până la predare (art. 1058 C. civ.). 

Legatul unui bun care, după întocmirea testamentului, a cunos- 
cut creşteri cantitative, calitative sau valorice prin alipire, lucrări 
autonome, lucrări adăugate sau achiziţionarea altor bunuri în cadrul 


1 Dacă testatorul nu a prevăzut altfel, cel însărcinat cu executarea acestui 
legat este obligat a preda bunuri de calitate medie (art. 1059 alin. 2 C. civ.). 

unei universalităţi se prezumă, până la proba contrară, a viza întreg 
bunul ori universalitatea rezultată”. 

În cazul în care legatarul nu poate îndeplini sarcina cu care este 
grevat legatul său fără a depăşi valoarea bunurilor primite în temeiul 
acestuia, el (legatarul) „se va putea libera predând beneficiarului sar- 
cinii bunurile ce i-au fost lăsate prin legat sau valoarea lor” (art. 1060 
alin. 1 C. civ.). 

În cazul în care legatarului cu titlu particular i-a fost lăsat fie un 
bun, fie altul, dreptul de alegere revine celui ţinut să execute legatul, 
dacă testatorul nu a conferit acest drept legatarului sau unui terţ 
(art. 1063 C. civ.). 

Ca regulă, cheltuielile predării legatului sunt în sarcina moşte- 
nirii, fără ca prin aceasta să se aducă atingere rezervei succesorale 
(art. 1066 C. civ.). 

Dreptul de preferinţă al creditorilor moştenirii faţă de legatari. 
Potrivit art. 1067 alin. 1 C. civ., „Creditorii moştenirii au dreptul să fie 
plătiţi cu prioritate faţă de legatari”. 

Reducţiunea legatelor excesive. Potrivit art. 1067 alin. 2 C. civ., 
dacă legatele cu titlu particular depăşesc activul net al moştenirii, ele 
vor fi reduse în măsura depăşirii, la cererea creditorilor moştenirii sau 
a celui care este obligat să le execute. 

Restituirea excesului. Când un legat a fost executat, fără a se 
cunoaşte anumite datorii sau sarcini ale moştenirii, moştenitorul legal 
sau testamentar, creditorii sau orice persoană interesată poate soli- 
cita restituirea de la legatarul plătit, în măsura în care legatul urmea- 
ză a fi redus (art. 1067 alin. 3 C. civ.). 


$ 4. Ineficacitatea legatelor 


Dispoziţiile testamentare făcute cu îndeplinirea condiţiilor de 
validitate produc, de regulă, efecte juridice. Este posibil însă ca mani- 
festarea de voinţă a unei persoane, deşi a fost făcută cu respectarea 
condiţiilor de validitate (devenind act juridic valabil), datorită unor 


1 Legatul cuprinde şi dreptul la acţiunea în despăgubire pentru prejudiciul adus 
bunului de către un terţ după întocmirea testamentului (art. 1061 alin. 2 C. civ.). 

? în acest caz, valoarea bunurilor lăsate prin legat şi a sarcinilor va fi aceea de 
la data deschiderii moştenirii (art. 1060 alin. 2 C. civ.). 

cauze posterioare, să nu producă totuşi efectele juridice scontate, 
actul juridic devenind, în aceste condiţii, ineficace. 

În condiţiile de mai sus, ineficacitatea actului juridic presupune 
două condiţii: 

— existenţa unui act juridic valabil încheiat; 

— lipsa efectelor juridice ale acestuia, datorată unor cauze pos- 
terioare întocmirii actului. 

Principalele cauze care împiedică producerea efectelor legate- 
lor (cauzele de ineficacitate) sunt revocarea şi caducitatea dispozi- 
ţiilor testamentare. 

Deşi doctrina prezintă (în general) şi nulitatea alături de celelalte 
cauze de ineficacitate a actului juridic, nu ne putem ralia acestei opinii. 
Argumentăm prin aceea că nulitatea sancţionează nerespectarea con- 
diţiilor de validitate a actului juridic şi are drept consecinţă neîncheie- 
rea acestuia (manifestarea de voinţă rămânând în acelaşi stadiu). În 
acest context, stricto sensu, nulitatea nu poate fi şi cauză de inefi- 
cacitate a actului juridic (deoarece ineficacitatea presupune existenţa 
unui act juridic valabil încheiat, dar care, ca excepţie, nu produce 
efecte). 

În consecinţă, în caz de revocare sau caducitate, legatele au 
luat naştere în mod valabil, dar datorită unor cauze posterioare, nu 
produc efectele obişnuite (sunt ineficace). 

Revocarea poate fi de două feluri: revocare voluntară, care se 
datorează voinţei unilaterale a testatorului, şi revocarea judecăto- 
rească, datorată unor fapte culpabile săvârşite de legatari. 

Caducitatea înseamnă imposibilitatea de executare, indepen- 
dentă de voinţa testatorului sau de faptele culpabile săvârşite de 
legatar. 


1 În doctrină, nulitatea este definită de cele mai multe ori ca fiind sancţiunea 
care lipseşte actul juridic de efecte (în caz de nerespectare a condiţiilor de validitate); 
a se vedea Gh. Beleiu, Drept civil român. Introducere în dreptul civil. Subiectele 
dreptului civil, Editura Şansa, Bucureşti, 1998, p. 192. Apreciem că nulitatea 
afectează însăşi existenţa actului juridic preconizat, şi nu numai efectele lui (nulitatea 
constând în desfiinţarea cu efect retroactiv a actului juridic încheiat cu încălcarea 
cerinţelor legale). Precizăm că în art. 1068-1073 dedicate ineficacităţii legatelor, noul 
Cod civil nu sesizează rolul distinct al nulităţii legatului (şi al actului juridic, în 
general). 


125 


Moştenirea testamentară 


A. Revocarea legatelor. 


Revocarea legatelor pentru faptele săvârşite de legatar poate fi 
opera voinţei testatorului sau a instanţei de judecată. 


a). Revocarea voluntară. Până în ultima clipă a vieţii sale, 
testatorul are dreptul să revină asupra dispoziţiilor testamentare 
printr-o manifestare de voinţă ulterioară care să aibă ca efect revo- 
carea totală sau parţială a dispoziţiilor făcute anterior. Acest drept 
decurge din caracterul esenţial revocabil al legatului. 

Potrivit art. 1068 alin. 1 C. civ., „Legatele sunt supuse dispo- 
ziţiilor privind revocarea voluntară a testamentului”. Rezultă că, în 
concepţia noului Cod civil, revocarea voluntară a legatului are loc în 
aceleaşi condiţii ca şi revocarea voluntară a testamentului. 

După modul de manifestare a voinţei testatorului, revocarea 
voluntară a legatului poate fi: expresă sau tacită. 

Revocarea voluntară expresă este revocarea ce rezultă dintr-o 
declaraţie a testatorului cuprinsă într-un înscris întocmit în formă 
testamentară sau autentică. 

Înseamnă că testatorul care a făcut un testament poate ulte- 
rior să facă un alt testament prin care îl revocă pe primul sau, fără să 
facă un nou testament, printr-un act autentic revocă testamentul 
anterior (art. 1051 alin. 1 C. civ.). 

Nerespectarea acestor forme atrage nulitatea absolută a revo- 
cării. 

Potrivit art. 1051 alin. 2 C. civ., nu se cere ca testamentul ce 
conţine revocarea să aibă aceeaşi formă cu cel pe care îl revocă (de 
exemplu, testamentul autentic poate fi revocat printr-un testament 
olograf). Astfel, în principiu, revocarea voluntară expresă nu trebuie 
făcută în termeni sacramentali!. 

De precizat însă că, numai revocarea expresă a testamentului 
făcută printr-un act autentic notarial sau printr-un testament autentic 


1 În practică se consideră valabilă revocarea unui testament prin scrierea 
cuvântului „anulat”, a datei şi a semnăturii testatorului ori se face menţiunea „nu 
mai este valabil” trăgând pe o pagină şi două linii în diagonală; a se vedea Fr. Deak, 
op. cit., p. 258 şi T.B., s. civ., nr. 1909/1968, în R.R.D. nr. 3/1971, p. 126. 

se va înscrie de îndată de către notar în registrul naţional notarial 
(art. 1051 alin. 3 C. civ.). 

Când revocarea se face printr-un testament ulterior, aceasta 
produce efecte, chiar dacă celelalte dispoziţii din noul testament ar fi 
nule, indiferent din ce cauză. 

Revocarea voluntară tacită este manifestarea care, fără a fi 
fost expres declarată, rezultă neîndoielnic din anumite acte sau fapte 
săvârşite ulterior de testator. 

Testatorul poate revoca tacit testamentul olograf şi prin 
distrugerea, ruperea sau ştergerea sa (art. 1052 alin. 1 C. civ.).. 

Potrivit art. 1052 alin. 2 C. civ., „Distrugerea, ruperea sau şter- 
gerea testamentului olograf, cunoscută de testator, atrage de aseme- 
nea revocarea, cu condiția ca acesta să fi fost în măsură să îl refacă”. 

În consecinţă, distrugerea testamentului de către testator (în 
cunoştinţă de cauză) prezumă intenţia acestuia de revocare a actului 
juridic mortis causa (art. 1068 alin. 4 C. civ.). 

De precizat că distrugerea involuntară (de către testator) sau 
distrugerea de către alţii (fără ştirea testatorului) a bunului nu pro- 
duce revocarea, ci caducitatea legatului. 

Testamentul încheiat ulterior îl revocă tacit pe cel anterior, 
dacă conţine dispoziţii contrare sau incompatibile (art. 1052 alin. 3 
C. civ.). 

Incompatibilitatea intervine în cazul în care testatorul a făcut 
două sau mai multe testamente care conţin dispoziţii incompatibile 
între ele (imposibilitatea materială sau juridică de a fi executate 
ambele). De exemplu, testatorul, în primul testament, lasă o creanţă 
(pe care el o are împotriva unei terţe persoane) în favoarea legataru- 
lui. Ulterior, testatorul, printr-un alt testament, prevede o iertare de 
datorie în favoarea debitorului (terţa persoană) din creanţa respec- 
tivă. În situaţia de mai sus, produce efecte ultimul testament (debi- 
torul va fi iertat de datorie). 

Contrarietatea între cele două dispoziţii testamentare intervine 
în cazul în care, din punct de vedere juridic, nu ar exista incompatibili- 


1 Modificările realizate prin ştergere se semnează de către testator (art. 1052 
alin. 1 C. civ.). 

tate, dar, din contextul dat, rezultă că al doilea testament a reprezen- 
tat o revocare a primului (imposibilitate rezultată din intenţia testa- 
torului). 

De exemplu, în primul testament, testatorul lasă un bun unei 
persoane; ulterior, printr-un alt testament, lasă acelaşi bun altei 
persoane. Din punct de vedere juridic, ar fi posibil ca două persoane 
să aibă un drept asupra aceluiaşi bun în calitate de legatari (dar în 
acelaşi testament). Fiind vorba de două testamente succesive, rezultă 
că al doilea testament reprezintă o revocare a primului. 

De precizat că, atât în cazul incompatibilităţii, cât şi al contra- 
rietăţii, revocarea se produce numai în legătură cu dispoziţiile care 
sunt incompatibile sau contrare, celelalte rămânând valabile (dacă 
testatorul nu a dispus altfel). 

Potrivit art. 1068 alin. 2 C. civ., „Orice înstrăinare a bunului ce 
constituie obiectul unui legat cu titlu particular, consimţită de către 
testator, chiar dacă este afectată de modalităţi, revocă implicit lega- 
tul pentru tot ceea ce s-a înstrăinat” (s.n.). 

Rezultă că înstrăinarea voluntară a bunului care face obiectul 
legatului denotă voinţa testatorului de a revoca legatul făcut prin 
testament. Nu are importanţă felul cum s-a încheiat contractul de 
vânzare-cumpărare (sub termen sau condiţie), el poate fi chiar nul. 
Esenţial este ca manifestarea de voinţă a testatorului din care rezultă 
intenţia de a înstrăina să însemne că a dorit revocarea legatului cu 
titlu particulari. 

Pentru ca înstrăinarea să provoace revocarea, ea va trebui să 
fie şi reală, adică să fie înfăptuită, nu o simplă intenţie de a înstrăina. 

De menţionat că ineficacitatea înstrăinării nu afectează revo- 
carea decât dacă este determinată de incapacitatea sau vicierea 
voinţei testatorului ori înstrăinarea reprezintă o donaţie în favoarea 
beneficiarului legatului şi „nu s-a făcut sub condiţii sau cu sarcini 
substanţial diferite de acelea care afectează legatul” (art. 1068 alin. 3 
C. civ.). 


1 înstrăinarea nu atrage revocarea decât în cazul legatelor cu titlu particular. Ea 
nu priveşte legatele universale sau cu titlu universal (T.S., col. civ., dec. nr. 552/1953). 

Apreciem că cele trei cazuri de revocare voluntară (prevăzute 
de Codul civil) nu reprezintă cazuri limitative, ci sunt numai enunţia- 
tive. Rezultă că, ori de câte ori din acte sau fapte săvârşite de testator 
se poate proba intenţia de revocare, legatele nu mai pot produce 
efecte. 

Retractarea revocării este admisă, revocarea fiind (ca şi legatul) 
un act de ultimă voinţă esențialmente revocabil. 

Retractarea revocării se face în aceleaşi condiţii ca şi revocarea 
(prin act notarial sau prin testament). 

Retractarea „unei dispoziţii revocatorii înlătură efectele revo- 
cării, cu excepţia cazului în care testatorul şi-a manifestat voinţa în 
sens contrar sau dacă această intenţie a testatorului rezultă din 
împrejurările concrete” (art. 1053 alin. 2 C. civ.). 

Retractarea revocării are deci, ca efect, reînvierea dispozițiilor 
testamentare revocate. 

În cazul testamentului distrus, retractarea revocării se va face 
prin întocmirea unui alt testament. 


B. Revocarea judecătorească. 


Potrivit Codului civil, legatul poate fi revocat prin hotărâre 
judecătorească, drept sancţiune pentru fapte culpabile săvârşite de 
către legatar faţă de defunct sau faţă de memoria acestuia“. 

Cazurile de revocare judecătorească a legatelor sunt, în prin- 
cipiu, aceleaşi ca cele în care legea permite revocarea legală a dona- 
tiei (art. 1020 C. civ.)”. 

Potrivit art. 1069 C. civ., revocarea judecătorească a legatului 
operează în caz de neexecutare a sarcinii şi pentru ingratitudine. 


1 A se vedea C.S.J., s. civ., dec. nr. 1912/1992, în Dreptul nr. 8/1993, p. 82. 

? Retractarea unei dispoziţii revocatorii făcută printr-un act autentic notarial 
sau printr-un testament autentic se va înscrie de îndată de către notar în registrul 
naţional notarial (art. 1053 alin. 3 C. civ.). 

3 Opinăm că instituția revocării este atributul exclusiv al dispunătorului (în 
cazul de față al testatorului) şi, în consecință, instanța de judecată ar putea, în 
cazurile prevăzute de lege, să constate pur şi simplu, ineficacitatea legatului. 

1 Revocarea judecătorească a legatelor prezintă asemănări atât cu materia 
revocării donațiilor, cât şi cu materia nedemnităţii succesorale (din cadrul devo- 
luţiunii succesorale legale). 

a). Legatul poate fi revocat judecătoreşte în cazul neîndeplinirii, 
fără justificare, a sarcinilor de către legatarul care a fost gratificat cu 
un astfel de legat (art. 1069 alin. 1 C. civ.). 

Pentru ca legatul să fie revocat pentru neexecutarea de sarcini, 
trebuie să fie vorba de o sarcină propriu-zisă, şi nu despre o simplă 
recomandare cuprinsă în testament!. Revocarea presupune neexe- 
cutarea sarcinii, şi nu o simplă întârziere. 

Neexecutarea sarcinii trebuie să fie culpabilă; dacă ea este 
datorată unui caz fortuit ori de forţă majoră, legatul nu va putea fi 
revocat. 

Ca excepţie, neîndeplinirea fortuită a sarcinii nu atrage revo- 
carea legatului, decât dacă, potrivit voinţei testatorului, eficacitatea 
legatului este condiţionată de executarea sarcinii. 

În toate cazurile, acţiunea în revocare aparţine celor care au 
interes ca liberalitatea testamentară să fie revocată. 

Dreptul la acţiunea în revocarea judecătorească a legatului se 
prescrie în termen de un an de la data la care moştenitorul a cunos- 
cut fapta de ingratitudine sau, după caz, de la data la care sarcina 
trebuia executată (art. 1070 C. civ.). 

b). Legatul poate fi revocat judecătoreşte şi în caz de ingratitu- 
dine a legatarului. În acest caz, revocarea poate fi solicitată, în două 
situaţii: 

— dacă legatarul a atentat la viaţa testatorului, a unei persoane 
apropiate lui sau, ştiind că alţii intenţionează să atenteze, nu l-a 
înştiinţat; 

— dacă legatarul se face vinovat de fapte penale, cruzimi sau 
injurii grave faţă de testator ori de injurii grave la adresa memoriei 
testatorului. 

În ceea ce priveşte prima cauză, pentru a îndreptăţi revocarea, 
atentatul trebuie să fi fost săvârşit cu intenţia de a ucide (neavând 
importanţă încadrarea juridică în faptă consumată sau tentativă). 

Privitor la cea de-a doua categorie de fapte de ingratitudine, 
prin cruzimi înţelegem rele tratamente fizice, iar prin delicte faptele 


1 A se vedea T.S., col. civ., dec. nr. 1229/1959, în C.D. 1959, p. 193. 

pedepsite de legea penală. Injuria desemnează suferinţele morale 
pricinuite cu ştiinţă testatorului*. 
Dreptul la acţiunea în revocarea judecătorească a legatului se 
prescrie în termen de un an, de la data la care moştenitorul a cunos- 
cut fapta de ingratitudine (art. 1070 C. civ.). 


C. Caducitatea legatelor. 


Deşi se întocmeşte (încheie) în timpul vieţii, testamentul pro- 
duce efecte numai la moartea testatorului. Întrucât între momentul 
încheierii testamentului şi momentul în care urmează să îşi producă 
efectele se scurge, de regulă, o perioadă de timp, este posibil ca, în 
interiorul acesteia, să intervină anumite împrejurări care să împiedice 
executarea legatelor. 

Dacă împrejurările care împiedică executarea legatului sunt 
străine de voinţa testatorului sau de vreo culpă a legatarului, legatul 
devine caduc?. 

Legatul caduc se desființează cu efect retroactiv. 

Potrivit art. 1071 C. civ., caducitatea legatului intervine în şase 
cazuri. 

a). Legatul este caduc dacă legatarul nu mai este în viaţă la 
data deschiderii moştenirii. Se prezumă că legatul este o liberalitate 
care a fost făcută numai în considerarea persoanei legatarului, intuitu 
personae. Astfel, legatul nu îşi întinde, în principiu, efectele şi asupra 
moştenitorilor legatarului. 

b). Legatul este caduc dacă legatarul este „incapabil de a primi 
legatul la data deschiderii moştenirii”. Dacă legatarul era deja inca- 
pabil în momentul întocmirii testamentului, legatul nu este caduc, ci 
nul. 


i Injuria trebuie să fie gravă pentru a legitima revocarea. De exemplu, 
infidelitatea soţului constituie o injurie gravă. 

? Potrivit art. 1073 C. civ., caducitatea sau revocarea judecătorească a unui 
legat grevat cu un legat-sarcină în favoarea unui terţ nu atrage ineficacitatea acestui 
din urmă legat. Moştenitorii care beneficiază de ineficacitatea legatului sunt obligaţi 
să execute legatul-sarcină. 

De exemplu, în cazul persoanelor juridice care au încetat să 
mai existe după moartea testatorului sau, datorită modificării capa- 
cităţii de folosinţă, şi-au schimbat obiectul de activitate. 

c). Legatul este caduc dacă legatarul este nedemn (indiferent 
dacă nedemnitatea este de drept sau judiciară sau moştenirea este 
legală ori testamentară). 

Reamintim că efectele nedemnităţii de drept sau judiciare pot 
fi înlăturate expres prin testament sau prin act autentic notarial de 
către cel care lasă moştenirea. 

Precizăm că, după săvârşirea faptei care atrage nedemnitatea, 
efectele nedemnităţii pot fi înlăturate de testator numai prin „o 
declaraţie expresă” notarială (art. 961 alin. 1 C. civ.). 

d). Legatul este caduc dacă legatarul renunţă la legat. Condiţia 
este ca renunţarea legatarului să intervină numai după deschiderea 
succesiunii (altfel ar fi nulă, deoarece ar alcătui un pact asupra unei 
moşteniri viitoare). 

În condiţiile art. 1120 C. civ., renunţarea la moştenire, în prin- 
cipiu, „nu se presupune”. Declaraţia de renunțare se face în formă 
autentică la orice notar public sau la misiunile diplomatice şi oficiile 
consulare. Pentru informarea terţilor, declaraţia de renunțare se 
înscrie în registrul naţional, ţinut în format electronic. 

Renunţarea va fi valabilă dacă legatul este sub condiţie suspen- 
sivă, iar legatarul renunţă după deschiderea moştenirii, dar înainte de 
împlinirea condiţiei. 

e). Legatul este caduc dacă legatarul decedează înaintea împli- 
nirii condiţiei suspensive şi dacă acesta avea caracter pur personal. 

Precizăm că, atunci când legatul este făcut sub condiţie sus- 
pensivă şi aceasta este sigur că nu se va realiza, legatul este caduc. 

În cazul în care condiţia este rezolutorie, dreptul legatarului se 
va naşte ca şi când ar fi pur şi simplu, adică de la deschiderea moş- 
tenirii, dar se va desfiinţa retroactiv dacă se îndeplineşte condiţia. 

f). Legatul este caduc când bunul a pierit în totalitate din 
motive care nu ţin de voinţa testatorului, în timpul vieţii testatorului 
sau înaintea împlinirii condiţiei suspensive ce afectează legatul. 

Din punct de vedere juridic, are importanţă dacă obiectul lega- 
tului a pierit în întregime înainte de deschiderea succesiunii sau după 
această dată. 

Când bunul a pierit înainte de deschiderea succesiunii, legatul 
este caduc ca fiind lipsit de obiect. Cauza pieirii lucrului poate fi: 
culpa legatarului sau a testatorului, fapta unui terţ, un caz fortuit sau 
de forţă majoră. Acest caz de caducitate nu poate interveni decât 
dacă legatul este cu titlu particular, căci, dacă este universal sau cu 
titlu universal, pieirea bunului nu poate avea ca efect decât acela de a 
reduce emolumentul legatului?. 

În cazul în care bunul a pierit numai în parte, caducitatea lega- 
tului va fi numai parţială. 

Pieirea bunului după deschiderea succesiunii nu atrage cadu- 
citatea legatului. În această situaţie, drepturile legatarului se deose- 
besc în funcţie de împrejurarea în care a pierit bunul: dacă bunul a 
pierit din culpa debitorului legatului sau a unui terţ, legatarul are 
dreptul la despăgubire, iar dacă pieirea s-a datorat cazului fortuit sau 
forţei majore, legatarul suportă riscul pieirii. 

Din momentul deschiderii succesiunii, legatarul dobândeşte 
proprietatea bunului. 


D. Legatul conjunctiv şi dreptul de acrescământ. 


Tot în legătură cu ineficacitatea legatelor se pune şi întrebarea: 
ce se întâmplă cu bunurile ce făceau obiectul legatului care nu îşi 
produce efectele? 

Potrivit art. 1072 C. civ., de ineficacitatea legatului profită moş- 
tenitorii „ale căror drepturi succesorale ar fi fost micşorate sau, după 
caz, înlăturate prin existenţa legatului sau care aveau obligaţia să 
execute legatul”. 

Moştenitorii care profită de ineficacitatea legatului sunt: moş- 
tenitorii legali, legatarii universali, legatarii cu titlu universal şi chiar 
legatarii cu titlu particular (dar numai dacă au fost însărcinaţi cu exe- 
cutarea legatului în cauză). De exemplu, testatorul a desemnat doi 
legatari universali, iar unul nu acceptă legatul; rezultă că al doilea 


1 Când bunul a pierit înainte de întocmirea testamentului, legatul va fi nul. 
? A se vedea T.S., col. civ., dec. nr. 59/1963, în J.N. nr. 4/1964, p. 175. 

legatar universal profită, culegând şi cealaltă parte, întrucât are voca- 
ţie la întreaga moştenire. Dacă ambii renunţă, moştenirea va fi culea- 
să de moştenitorii legali. 

De la principiul de mai sus, Codul civil se abate în două cazuri, 
când de ineficacitatea legatului profită alte persoane: 

— în cazul substituţiei vulgare, când de ineficacitatea legatului 
profită persoana stabilită subsidiar de către testator; 

— în cazul legatului conjunctiv, când operează dreptul de acres- 
cământ (sau de adăugire) în favoarea colegatarului. 

Legatul conjunctiv este cel al cărui bun (determinat individual 
sau generic) este lăsat mai multor legatari, fără ca testatorul să indice 
partea fiecăruia, colegatarii având chemare (eventuală) la întregul 
obiect (art. 1065 alin. 1 C. civ.). 

În cazul legatului conjunctiv se pot ivi două situaţii: 

— toţi legatarii acceptă legatul, caz în care chemarea la întreg a 
fiecăruia va fi limitată la o parte din bun, iar bunul se va împărţi în 
părţi egale; 

— unul sau mai mulţi legatari nu pot sau nu doresc să primească 
legatul, caz în care părţile acestora se vor cuveni celorlalţi colegatari 
care primesc legatul şi ale căror părţi vor creşte în mod corespun- 
zător (art. 1065 alin. 2 C. civ.); astfel, operează dreptul de acrescă- 
mânt (sau de adăugire)’. 

Precizăm că dreptul de acrescământ operează numai dacă 
legatul este conjunctiv. Caracterul conjunctiv al legatului poate fi 
rezultatul exclusiv al voinţei testatorului?. 

Pentru ca dreptul de acrescământ să opereze, trebuie întrunite 
următoarele condiţii: 

— să existe o pluralitate de legatari; 

— dispoziţiile făcute în favoarea lor să aibă acelaşi obiect; 


i Dreptul de acrescământ operează „şi atunci când obiectul legatului con- 
junctiv îl constituie un dezmembrământ al dreptului de proprietate” (art. 1065 alin. 3 
C. civ.). 

G Dreptul de acrescământ, întemeindu-se pe voința testatorului, poate fi 
acordat cu ajutorul substituţiei vulgare sau poate fi înlăturat, chiar în cazul când 
legea îl admite. 

— să existe intenţia testatorului de a conferi fiecărui colegatar o 
vocaţie la întregul obiect, şi nu o vocaţie fracționată; 

— unul sau mai mulţi colegatari să nu poată sau să nu dorească 
să primească legatul. 

În literatura de specialitate şi în practica judecătorească s-a pus 
problema dacă dreptul de acrescământ operează facultativ sau obli- 
gatoriu (dacă sunt obligaţi colegatarii ce primesc legatul să primească 
adaosul sau ar putea să îl refuze, păstrând totodată din legat ce li s-ar 
cuveni în lipsa acrescământului). 

Soluţia este că dreptul de acrescământ operează obligatoriu şi 
întotdeauna cu sarcini!. Astfel, în toate cazurile, dreptul de acrescă- 
mânt are la bază vocaţia la întregul obiect al legatului (când colega- 
tarii acceptă legatul, ei acceptă pentru întreg, şi nu pentru o parte a 
legatului). 

În lipsa unei stipulaţii contrare a testatorului, colegatarii care 
primesc legatul sunt obligaţi să execute sarcinile care reveneau cole- 
gatarilor care nu au putut ori nu au dorit să primească legatul (cu 
excepţia sarcinilor cu caracter personal). De exemplu, testatorul a 
lăsat 1/2 din moştenire la trei legatari; dacă toţi acceptă, va reveni 
fiecăruia câte 1/6 din moştenire, dacă însă unul nu poate sau nu 
doreşte să primească legatul, ceilalţi doi nu pot refuza surplusul, 
deoarece ei au acceptat legatul (de asemenea, vor suporta şi dato- 
riile); rezultă că fiecare dintre cei doi va primi 1/4 din moştenire. 

Dreptul de acrescământ se aplică şi în cazul moştenirii legale. 
Dacă moştenirea este deferită mai multor moştenitori legali, partea 
celui care, fiind renunţător, nu doreşte să vină la moştenire sau care, 
fiind nevrednic, este îndepărtat de la moştenire prin puterea legii se 
va dobândi de ceilalţi moştenitori legali care au vocaţie la întreaga 
moştenire, fiecare profitând potrivit cotelor prevăzute de lege. În 
cazul reprezentării, partea reprezentatului decedat se împarte între 
reprezentanţii lui. 

Dreptul de acrescământ operează şi în cazul moştenirii legale 
(întotdeauna obligatoriu şi cu sarcini). 


1 A se vedea M. Eliescu, op. cit., p. 282; Fr. Deak, St. Cărpenaru, op. cit. 
(1983), p. 455. 

Secţiunea a IV-a. Exheredarea (dezmoştenirea) 


O altă dispoziţie testamentară principală ce poate fi cuprinsă în 
cadrul testamentului este exheredarea (dezmoştenirea). 

Exheredarea este acea dispoziţie testamentară prin care testa- 
torul înlătură de la moştenire unul sau mai mulţi moştenitori legali 
(art. 1074 alin. 1 C. civ.). Astfel, orice persoană are posibilitatea ca, 
prin derogare de la regulile devoluţiunii legale a moştenirii, să înlă- 
ture de la moştenire persoana sau persoanele neagreate (indiferent 
de motive). 

Exheredarea este o prerogativă ce aparţine testatorului, dar 
care nu se poate exercita nelimitat. Astfel, moştenitorii rezervatari nu 
vor putea fi înlăturați în totalitate de la moştenire, neputând fi astfel 
lipsiţi de rezerva succesorală (care li se cuvine în temeiul legii, chiar 
împotriva voinţei testatorului)!. 

În consecinţă, testatorul poate dezmoşteni numai parţial moş- 
tenitorii rezervatari (cât priveşte cotitatea disponibilă). Ceilalţi moşte- 
nitori, nerezervatari, pot fi dezmoşteniţi fără nicio limită. 


A. Felurile exheredării. 


După modul de manifestare, voinţa de a dezmoşteni poate fi 
directă sau indirectă (art. 1074 alin. 2 C. civ.). 


a). Exheredarea directă este acea dispoziţie prin care testato- 
rul declară, în mod expres, prin testament, voinţa sa de a înlătura de 
la moştenire anumiţi moştenitori. 

Exheredarea directă poate fi parţială sau totală. 

Exheredarea directă este parţială când testatorul înlătură de la 
moştenire anumiţi moştenitori legali. În acest caz, voinţa testatorului 
se întregeşte cu cea a legiuitorului, în sensul că succesiunea se va 
cuveni moştenitorilor legali după înlăturarea celor dezmoşteniţi. 

Prin dezmoştenirea unuia sau mai multor moştenitori (dar nu a 
tuturor), testatorul a acceptat indirect sporirea părţilor celorlalţi moş- 
tenitori legali. 


1 Pi . . e . sa Fi k 
Instituția rezervei succesorale va fi analizată în cadrul capitolului rezervat 
limitelor dreptului de a dispune prin act juridic de bunurile succesiunii. 

Deci, exheredarea directă parţială poate fi interpretată şi ca o 
instituire indirectă de legatari!. 

Exheredarea directă este totală în cazul în care testatorul îi 
dezmoşteneşte pe toţi moştenitorii legali (rude cu vocaţie succeso- 
rală legală şi soţul supravieţuitor). 

De precizat că validitatea unei dispoziţii testamentare, care 
înlătură în totalitate devoluţiunea legală (dacă nu există moştenitori 
rezervatari), fără a o înlocui printr-una testamentară, dificil de 
acceptat din punct de vedere juridic, a fost totuşi, recunoscută în 
doctrină?. 

În cazul exheredării totale, bunurile ce alcătuiesc moştenirea 
rămân bunuri vacante şi cu acest titlu revin comunei, oraşului sau 
municipiului în a cărui rază teritorială se aflau bunurile la data deschi- 
derii moştenirii (singurul moştenitor legal ce nu poate fi exheredat), 
în temeiul art. 1138 C. civ. 


b). Exheredarea indirectă se realizează prin instituirea unor 
legate care epuizează întreaga moştenire. În felul acesta, în limitele 
cotităţii disponibile, moştenitorii legali sunt înlăturați de la succesiu- 
ne, întrucât a institui legatari înseamnă, în aceeaşi măsură, a exhe- 
reda moştenitorii legali. 

O situaţie specială intervine în cazul în care testatorul a lăsat 
un legat universal în favoarea unui terţ, dezmoştenind astfel pe toţi 
moştenitorii legali, iar legatul este caduc. Întrebarea care se pune, în 
acest caz, este cui i se vor cuveni bunurile moştenirii: moştenitorilor 
legali sau unităţii administrativ-teritoriale locale ? 

Apreciem că rezolvarea problemei de mai sus depinde de inter- 
pretarea voinţei testatorului. Astfel, dacă testatorul a dorit să înde- 
părteze necondiţionat moştenitorii legali de la succesiune, bunurile 
devin vacante; dacă testatorul s-a mulţumit să prefere persoana insti- 
tuită legatar universal altor moştenitori, bunurile vor reveni acestora 
din urmă. 


1 A se vedea M. Eliescu, op. cit., p. 286. 
? A se vedea A. lonaşcu, op. cit., p. 168-169. 

B. Efectele exheredării. 


Ca efect al exheredării, moştenitorul legal nu mai are vocaţie la 
succesiune. 

În cazul dezmoştenirii soţului supravieţuitor, moştenitorii din 
clasa cu care acesta vine în concurs culeg partea din moştenire 
rămasă după atribuirea cotei cuvenite soţului supravieţuitor ca urma- 
re a dezmoştenirii (art. 1075 alin. 1 C. civ.). 

Când, în urma dezmoştenirii, pe lângă soţul supravieţuitor, vin 
la moştenire atât cel dezmoştenit, cât şi acela care beneficiază de 
dezmoştenire, acesta din urmă culege partea rămasă după atribuirea 
cotei soţului supravieţuitor şi a cotei celui dezmoştenit (art. 1075 
alin. 2 C. civ.). 

Atunci când, în urma dezmoştenirii, un moştenitor primeşte o 
cotă inferioară cotei sale legale, moştenitorul cu care vine în concurs 
culege partea care ar fi revenit celui dezmoştenit (art. 1075 alin. 3 
C. civ.). 

Dacă, în urma dezmoştenirii, o persoană este înlăturată total 
de la moştenire, cota ce i s-ar fi cuvenit se atribuie moştenitorilor cu 
care ar fi venit în concurs sau, în lipsa acestora, moștenitorilor sub- 
secvenţi (art. 1075 alin. 4 C. civ.). 


C. Nulitatea exheredării. 


Dezmoştenirea este un act juridic (o manifestare de voinţă) 
distinct, cuprins, de regulă, într-un testament. 

Ca orice act juridic, exheredarea trebuie să se conformeze 
condiţiilor de validitate prevăzute de art. 1179 C. civ. În caz contrar, 
„este supusă cauzelor de nulitate, absolută sau relativă, prevăzute de 
lege” (art. 1076 alin. 1 C. civ.). 

Termenul de prescripţie a dreptului la acţiunea în anulare 
curge de la data la care cei dezmoşteniţi au luat cunoştinţă de dispo- 
ziţia testamentară prin care au fost înlăturați de la moştenire, dar nu 
mai devreme de data deschiderii moştenirii (art. 1076 alin. 2 C. civ.). 

Deoarece textul de lege nu stabileşte şi durata termenului, în- 
semnă că se aplică dreptul comun, deci termenul este cel de trei ani. 
În schimb, acţiunea în constatarea nulităţii absolute este imprescrip- 
tibilă extinctiv. 

Secţiunea a V-a. Execuţiunea testamentară 


Dreptul şi îndatorirea de a executa dispoziţiile testamentare 
revin, în temeiul legii, moştenitorilor legali şi legatarilor universali. 

Pentru a asigura îndeplinirea dispoziţiilor sale de ultimă voinţă, 
testatorul poate însă desemna unul sau mai mulţi executori testa- 
mentari. 

Executorul testamentar „poate fi desemnat şi de către un terţ 
determinat prin testament”. Dacă au fost desemnaţi mai mulţi execu- 
tori testamentari, oricare dintre ei poate acţiona fără concursul 
celorlalţi, cu excepţia cazului în care testatorul a dispus altfel sau le-a 
împărţit atribuţiile (art. 1077 alin. 1 şi 2 C. civ.). 

Potrivit art. 97 din Legea nr. 71/2011, execuţiunile testamen- 
tare începute înainte de data intrării în vigoare a noului Cod civil nu 
pot dura mai mult de 2 ani calculaţi de la această dată, cu posibi- 
litatea de prelungire în condiţiile dreptului de administrare (art. 1079 
C. civ.). 


$ 1. Delimitarea execuţiunii testamentare 


Execuţiunea testamentară se prezintă ca un mandat în care 
executorul testamentar este mandatarul, iar testatorul mandantul. 

Execuţiunea testamentară nu este însă un mandat de drept 
comun, ci un mandat supus unor reguli speciale. Pentru aceste consi- 
derente, execuţia testamentară prezintă unele particularităţi faţă de 
mandatul de drept comun. 

a) Executorul testamentar este instituit sau revocat de testator 
printr-un înscris în formă testamentară sau prin declaraţie autentică 
notarială (art. 1077 alin. 3 C. civ.). 

Spre deosebire, mandatul de drept comun poate fi conferit 
prin orice înscris sau chiar tacit. 

b) Execuţiunea testamentară începe să producă efecte de la 
moartea testatorului (mandantului). 

Mandatul (de drept comun) încetează însă la moartea man- 
dantului. 


1 Puterile executorului testamentar pot fi exercitate de la data acceptării 
misiunii prin declaraţie autentică notarială (art. 1077 alin. 3 C. civ.). 


139 


Moştenirea testamentară 


c) Puterile (atribuţiile) executorului testamentar sunt stabilite 
de lege. 

În dreptul comun, mandantul stabileşte atribuţiile mandata- 
rului. 


d) Executorul testamentar, după ce a acceptat sarcina, nu mai 
poate, în principiu, să renunţe la ea. 

Mandatarul poate întotdeauna să renunţe la mandat. 

e) Termenul limită al împuternicirii executorului testamentar 
cu sezină este stabilit de lege (doi ani). Astfel, executorul testamentar 
are dreptul să administreze patrimoniul succesoral „pe o perioadă de 
cel mult 2 ani de la data deschiderii moştenirii, chiar dacă testatorul 
nu i-a conferit în mod expres acest drept” (art. 1079 alin. 1 C. civ.)!. 

Prin testament, dreptul de administrare poate fi restrâns doar 
la o parte din patrimoniul succesoral sau la un termen mai scurt. 

Durata mandatului din dreptul comun este liber convenită de 
părţi. 

Ca o incapacitate specială în materie, persoana lipsită de 
capacitate de exerciţiu sau cu capacitate de exerciţiu restrânsă nu 
poate fi executor testamentar (art. 1078 C. civ.). 


$ 2. Drepturile şi obligaţiile (puterile) executorului testamentar 


Executorul testamentar are sarcina de a asigura executarea 
dispoziţiilor testamentare. 

Potrivit art. 1080 alin. 1 C. civ., executorul testamentar este 
obligat: 

— să ceară punerea sigiliilor, dacă printre moştenitori sunt şi 
minori, persoane puse sub interdicţie judecătorească sau dispărute; 

— să facă inventarul bunurilor moştenirii în prezenţa sau cu 
citarea moştenitorilor; 

— să ceară instanţei încuviințarea vânzării bunurilor, în lipsă de 
sume suficiente pentru executarea legatelor;; 


1 Termenul de 2 ani poate fi prelungit de instanţa de judecată, pentru motive 
temeinice, prin acordarea unor termene succesive de câte un an (art. 1079 alin. 3 
C. civ.). 

? De precizat că instanţa va putea încuviinţa vânzarea imobilelor succesorale 
numai dacă nu există moştenitori rezervatari (art. 1080 alin. 1 lit. c C. civ.). 

— să depună toate diligenţele pentru executarea testamentului, 
iar în caz de contestaţie, pentru a apăra validitatea sa; 

— să plătească datoriile moştenirii, dacă a fost împuternicit în 
acest sens prin testament (în lipsa unei asemenea împuterniciri, exe- 
cutorul testamentar va putea achita datoriile numai cu încuviințarea 
instanţei); 

— să încaseze creanţele moştenirii. 

De precizat că testatorul poate dispune ca executorul testa- 
mentar să procedeze la partajarea bunurilor moştenirii. În acest caz, 
partajul produce însă efecte „numai dacă proiectul prezentat de către 
executor a fost aprobat de toţi moştenitorii” (art. 1080 alin. 2 C. civ.). 

De precizat că dispoziţiile art. 1080 C. civ., sunt aplicabile şi în 
cazul moştenirilor care se deschid după data intrării în vigoare a 
noului Cod civil, caz în care executorii cu sau fără sezină instituiţi prin 
testamente anterioare acestei date au atribuţiile prevăzute de noua 
reglementare, „cu excepţia cazului în care au fost limitate expres de 
testator” (art. 98 din Legea nr. 71/2011). 

În principiu, drepturile executorului testamentar nu pot fi 
cesionate. Ca excepţie, „misiunea executorului testamentar numit în 
considerarea unei funcţii determinate poate fi continuată de către 
persoana care preia acea funcţie” (art. 1081 C. civ.). 

Potrivit art. 1082 alin. 1 C. civ., „la sfârşitul fiecărui an şi la 
încetarea misiunii sale, executorul testamentar este obligat să dea 
socoteală pentru gestiunea sa, chiar dacă nu există moştenitori 
rezervatari”. Obligaţia se transmite moştenitorilor executorului. 

Executorul testamentar răspunde ca un mandatar în legătură 
cu executarea dispoziţiilor testamentare. În cazul pluralităţii de exe- 
cutori testamentari, „răspunderea acestora este solidară, cu excepţia 
cazului în care testatorul le-a împărţit atribuţiile şi fiecare dintre ei s-a 
limitat la misiunea încredinţată” (art. 1082 alin. 2 şi 3 C. civ.). 

Activitatea executorului testamentar este gratuită, dacă testato- 
rul nu a stabilit o remuneraţie în sarcina moştenirii (art. 1083 C. civ.). 

Cheltuielile făcute de executorul testamentar în exercitarea 
puterilor sale sunt în sarcina moştenirii (art. 1084 C. civ.). 

§ 3. Încetarea execuţiunii testamentare 


Potrivit art. 1085 C. civ., execuţiunea testamentară încetează în 
următoarele cazuri: 

— prin îndeplinirea sau imposibilitatea aducerii la îndeplinire a 
misiunii primite; 

— prin renunțare în forma unei declaraţii autentice notariale; 

— prin decesul executorului testamentar; 

— prin punerea sub interdicţie judecătorească a executorului 
testamentar; 

— prin revocarea de către instanţă a executorului testamentar 
care nu îşi îndeplineşte misiunea ori o îndeplineşte în mod necores- 
punzător; 

— prin expirarea termenului în care se exercită dreptul de admi- 
nistrare, afară de cazul în care instanţa decide prelungirea terme- 
nului. 


Secţiunea a Vl-a. Limitele dreptului de a dispune prin acte 
juridice de bunurile succesiunii 


În principiu, orice persoană fizică poate dispune aşa cum 
doreşte de bunurile sale şi pentru timpul când nu va mai fi în viaţă. 
Astfel, „legea consacră principiul libertăţii testamentare, în sensul că 
orice persoană fizică capabilă poate dispune de patrimoniul său” 
mortis causa (s.n.).. 

Dreptul persoanei fizice de a dispune prin acte juridice de 
bunurile ce vor alcătui moştenirea a fost însă recunoscut numai în 
anumite limite?. Astfel, s-au impus următoarele reguli: 

— dispoziţia mortis causa este un act juridic ce poate îmbrăca 
numai forma unor testamente esențialmente revocabile; 

— sunt interzise actele juridice asupra moştenirilor viitoare, 
nedeschise (art. 956 C. civ.). 


1 A se vedea Fr. Deak, op. cit., p. 320. 

? Limitele dreptului de a dispune prin acte juridice de bunurile moştenirii sunt 
dictate de „ordinea publică succesorală”; a se vedea M. Grimaldi, op. cit. (2001), 
p. 273. 

— testatorul poate face, în principiu, orice liberalităţi, cu condi- 
ţia de a nu încălca rezerva succesorală (art. 1086 C. civ.). 

Rezerva succesorală este o parte a moştenirii pe care legea o 
atribuie unor persoane apropiate defunctului (moştenitori rezer- 
vatari), chiar împotriva voinţei dispunătorului. Acesta, în prezenţa 
moştenitorilor rezervatari, nu poate dispune prin liberalităţi decât de 
o parte din moştenire, numită cotitate disponibilă. 

Prezentăm, în continuare, succint, cele trei limite ale dreptului 
de a dispune prin acte juridice de bunurile succesiunii. 


$ 1. Oprirea actelor (pactelor) asupra moştenirii nedeschise 


Potrivit art. 956 C. civ., sunt interzise „actele juridice având ca 
obiect drepturi eventuale asupra unei moşteniri nedeschise încă, 
precum actele prin care se acceptă moştenirea sau se renunţă la 
aceasta, înainte de deschiderea ei, ori actele prin care se înstrăinează 
sau se promite înstrăinarea unor drepturi care s-ar putea dobândi la 
deschiderea moştenirii”! 

Justificarea interdicţiei impuse de art. 956 C. civ., în privinţa 
actelor asupra succesiunilor nedeschise este de natură morală, 
contravenind regulilor de convieţuire socială. Astfel, în doctrină s-a 
apreciat că „ele trezesc dorinţa morţii celui care lasă moştenirea”?. 

Precizăm că, potrivit art. 1228 C. civ., ca regulă, „contractele 
pot purta şi asupra bunurilor viitoare”. În categoria bunurilor viitoare 
nu este însă cuprinsă şi moştenirea. Astfel, obiectul unui contract nu 
poate „purta” asupra bunurilor cuprinse într-o moştenire eventuală 


(care nu a fost deschisă deoarece autorul ei este în viaţă). 
A. Condiţii. 


Potrivit art. 956 C. civ., oprirea actelor „asupra unei moşteniri 
nedeschise” presupune îndeplinirea a patru condiţii. 


1 Precizăm că în doctrina naţională interdicţia de faţă a fost consacrată sub 
denumirea de „oprirea pactelor asupra succesiunilor viitoare” (nepreluată însă şi de 
dispoziţiile noului Cod civil). 

? A se vedea Fr. Deak, St. Cărpenaru, op. cit. (1983), p. 460. 

a). Să existe un act (o convenţie) cu privire la o moştenire, 
inclusiv actele juridice unilaterale de acceptare sau renunțare asupra 
unei moşteniri viitoare!. 

b). Obiectul actului (convenției) să fie o moştenire nedeschisă. 

După deschiderea moştenirii, succesorii pot dispune liber de 
drepturile dobândite prin moştenire. Data deschiderii moştenirii este 
momentul în raport cu care se apreciază valabilitatea actului. 

c). Dreptul „ce se dobândeşte sau la care se renunţă trebuie să 
fie un drept succesoral eventual, o simplă expectativă, iar nu un drept 
actual şi nenăscut”? 

Până în momentul deschiderii succesiunii, drepturile celui care 
ar urma să moştenească sunt simple nădejdi, deoarece titularul are 
dreptul de a dispune şi a schimba discreţionar şi nesusceptibil de 
abuz, oricând în timpul vieţii sale, dispoziţiile mortis causa. 

Dreptul succesoral eventual prezintă asemănări cu dreptul sub 
condiţie suspensivă (a cărui naştere este condiţionată de un eveni- 
ment viitor şi nesigur). Având în vedere că evenimentul în cauză este 
moartea (care, mai devreme sau mai târziu, este sigură), între cele 
două există şi deosebiri’. 

În consecinţă, dreptul eventual este acel drept căruia îi lipsesc 
atât obiectul, cât şi subiectul, neştiindu-se în viitor dacă obiectul va 
exista şi dacă dreptul va aparţine unei alte persoane. 

d). Actul juridic să nu facă parte dintre cele permise, în mod 
excepţional, de lege. De exemplu, este valabilă împărţeala de ascen- 
dent făcută prin acte inter vivos, dacă s-au respectat condiţiile de 
fond şi de formă prevăzute de art. 1160-1162 C. civ. 


B. Nulitatea actelor asupra moştenirilor nedeschise. 


În conformitate prevederile art. 956 C. civ., actele (pactele) 
asupra succesiunilor viitoare (nedeschise) sunt sancţionate cu nulita- 
tea absolută. 


1 A se reţine că interdicţia vizează deopotrivă atât actele juridice de formaţie 
bilaterală (contractele), cât şi pe cele unilaterale; a se vedea Fr. Terre, Y. Lequette, 
op. cit., p. 488. 

? A se vedea M. Eliescu, op. cit., p. 299-302. 

3 Pentru amănunte, a se vedea C. Stătescu, op. cit., p. 188. 

1 A se vedea Fr. Deak, op. cit., p. 32-324. 

Sunt deci nule absolut: 

— cesiunea drepturilor succesorale ale unui eventual moşteni- 
tor făcută înaintea morţii lui de cuius; 

— împărțeala între moştenitori a unei succesiuni nedeschise; 

— actul (pactul) prin care eventualii moştenitorii convin că nu 
vor aplica testamentul titularului lor sau că î] vor respecta. 

Sancţiunea nulităţii absolute se justifică prin aceea că aseme- 
nea convenţii (prin caracterul lor irevocabil) aduc atingere dreptului 
celui care lasă moştenirea de a dispune de bunurile sale până în 
ultima clipă a vieţii sale, prin acte juridice esențialmente revocabile. 

În doctrină s-a pus întrebarea dacă nulitatea pactului asupra 
unei succesiuni viitoare poate fi acoperită prin confirmarea actului 
mortis causa de către moştenitori după moartea testatorului. 

Considerăm corect răspunsul potrivit căruia validarea actului 
prin confirmare sau ratificare nu este posibilă. 


$ 2. Substituţia fideicomisară 


În principiu, legea permite celui care lasă moştenirea să dispu- 
nă liber, de bunurile sale (prin legat cuprins în testament). 

În general, testatorul dispune printr-un singur legat încheiat în 
favoarea unuia sau mai multor legatari, care produce efecte faţă de 
toţi legatarii (la momentul deschiderii moştenirii). Ca excepţie, testa- 
torul poate lăsa moştenirea la doi sau mai mulţi legatari succesivi 
(prin care moştenirea să fie transmisă de la unul la celălalt, potrivit 
voinţei testatorului). 

Potrivit noului Cod civil, liberalitatea care constă în obligaţia 
celui gratificat (numit instituit), de a administra bunurile lăsate cu 
titlu gratuit şi de a le transmite altei persoane desemnată de dispu- 
nător (numită substituit) nu produce efecte („decât în cazul în care 
este permisă de lege” — art. 993 C. civ.).? 

În consecinţă, este interzis legatul prin care testatorul dispune 
de patrimoniul său în favoarea succesivă a doi legatari (instituitul 


1 pentru opinie contrară, E. Safta-Romano, Dreptul de moştenire, Ed Graphix, 
laşi, 1995, p. 287. 
? A se înţelege că, în acest caz, în principiu, liberalitatea nu este valabilă. 

fiind obligat să administreze şi să le transmită, apoi în timpul vieţii, 
substituitului). 

Ce excepţie, la interdicţia impusă de art. 993 C. civ., substituţia 
fideicomisară este permisă de lege. 


A. Definire şi elemente constitutive. 


Substituţia fideicomisară este o dispoziţie (sarcină) cuprinsă 
într-o liberalitate (testament ori donaţie) permisă de lege, prin care 
dispunătorul obligă pe instituit să administreze bunurile primite şi să 
le transmită la moartea sa, altei persoane (desemnat tot de dispu- 
nător) numită substituit (art. 994 alin. 1 C. civ.). 

De exemplu, dispunătorul A (testatorul) lasă un imobil lui B 
(numit instituit), cu obligaţia pentru B de a păstra şi conserva imobilul 
(şi a nu-l înstrăina ori greva) şi apoi a-l transmite, la moartea sa, lui C 
(numit substituit), pe care l-a desemnat tot dispunătorul A. 

Rezultă că, în concepţia noului Cod civil, ceea ce diferenţiază 
substituţia fideicomisară (permisă de lege) de liberalitatea prevăzută 
de art. 993 C. civ. (prohibită de lege) este momentul transferului bu- 
nului către substituit, în timpul vieţii sau la moartea instituitului.! 

Prin substituţia fideicomisară, testatorul dispune atât pentru 
propria-i moarte, cât şi pentru moartea instituitului. Astfel dispună- 
torul stabileşte ordinea succesorală a bunurilor sale nu numai pentru 
propria sa moarte, cât şi a gratificatului său. 

Substituţia fideicomisară presupune existenţa unui dispunător 
(testatorul sau donatorul) şi a cel puţin doi legatari succesivi: insti- 
tuitul şi substituitul. 

Potrivit art. 994 alin. 2 C. civ., „instituitului i se aplică în mod 
corespunzător dispoziţiile din prezentul cod referitoare la fiduciar”, în 


1 Ne exprimăm nedumerirea faţă de dispoziţiile imprecise şi contradictorii ale 
art. 993-994 alin. 1 C. civ. Astfel, potrivit titlului secţiunii a 3-a „Substituţiile fideicomi- 
sare” s-ar putea interpreta că „ele” sunt (cel puţin) două: cea prevăzută de art. 993 şi 
cea prevăzută de art. 994 alin. 1 C. civ; în schimb, denumirile marginale „noţiune” şi 
respectiv „substituţia fideicomisară” lasă impresia unei singure instituţii. În ceea ne 
priveşte, în conformitate cu accepțiunea consacrată în doctrină şi practică, opinăm în 
favoarea celei reglementate (şi permise de această dată) de art. 994 alin. 1 C. civ. 

consecinţă el trebuie să prezinte garanţiile legale pentru asigurarea 
administrării şi a transferului către substituit. 

Incapacităţile de a dispune se apreciază în raport cu dispu- 
nătorul, iar cele de a primi, în raport cu instituitul şi cu substituitul 
(art. 994 alin. 3 C. civ.). 

Substituţia fideicomisară poate fi numai unică, adică poate fi 
stabilit un singur substituit (şi deci nu poate fi graduală, când dispu- 
nătorul grevează pe primul substituit cu o substituție în favoarea unui 
al doilea, al treilea substituit etc.)!. Astfel, „substituitul nu poate fi, la 
rândul său, supus obligaţiei de administrare şi de transmitere a 
bunurilor” (art. 996 alin. 3 C. civ.). 


B. Condiţiile substituţiei fideicomisare. 


Existenţa substituţiei fideicomisare presupune îndeplinirea 
următoarelor trei conditii: 

a). Dispunătorul să fi făcut două sau mai multe liberalităţi, ce 
urmează să fie executate succesiv, având acelaşi obiect, către două 
sau mai multe persoane diferite. Deci, substituţia fideicomisară pre- 
supune două sau mai multe transmisiuni succesive, cu titlu gratuit, 
„despărțite una de cealaltă printr-o scurgere de timp” (s.n.); 

b). Instituitul să fie obligat de dispunător a păstra şi conserva 
(şi a nu înstrăina ori greva) bunurile primite, pentru a le transmite 
apoi substituitului. Astfel, bunurile moştenirii vor fi lovite de indis- 
ponibilitate. Facem însă precizarea că, potrivit art. 44 din Constituţie, 
dreptul proprietarului de a dispune liber de bunurile sale este garan- 
tat de lege; 

c). Dreptul substituitului se naşte numai la decesul instituitului. 

Precizăm că dispoziţia prin care instituitul este obligat să transmi- 
tă bunul substituitului, în timpul vieţii sale (şi nu la data morţii lui), nu 
constituie substituție fideicomisară în sensul art. 994 alin. 1 C. civ. şi, în 
consecinţă, se supune dispoziţiilor prohibitive ale art. 993 C. civ.* 


1 În consecinţă, nu este posibil ca substituţia să fi fost făcută în folosul tuturor 
descendenților (la infinit) şi, deci, substituţia fideicomisară nu poate fi nici veşnică 
(perpetuă). 

? A se vedea Fr. Deak, op. cit., p. 327. 

3 A se vedea M. Eliescu, op. cit., p. 316. 

C. Efectele substituţiei fideicomisare. 


Potrivit art. 995 alin. 1 C. civ., sarcina produce efecte numai cu 
privire la bunurile care au constituit obiectul liberalităţii şi care la 
data decesului instituitului pot fi identificate şi se află în patrimoniul 
său. 

Ca excepţie, de la regula de mai sus, atunci „când liberalitatea 
are ca obiect valori mobiliare, sarcina produce efecte şi asupra valo- 
rilor mobiliare care le înlocuiesc” (art. 995 alin. 2 C. civ.). 

În cazul imobilelor, sarcina este supusă notării în cartea fun- 
ciară. 

Drepturile substituitului se nasc la moartea instituitului. Substi- 
tuitul dobândeşte bunurile care constituie obiectul liberalităţii ca 
efect al voinţei dispunătorului (şi poate dispune de acestea). 

În vederea executării sarcinii, dispunătorul poate impune 
instituitului constituirea de garanţii şi încheierea unor contracte de 
asigurare (art. 997 C. civ.). 

Dacă instituitul este moştenitor rezervatar al dispunătorului, 
sarcina nu poate încălca rezerva sa succesorală (art. 998 C. civ.). 

În caz de caducitate, prin predecesul substituitului (ori prin 
renunţarea acestuia „la beneficiul liberalităţii”), „bunul revine insti- 
tuitului, cu excepţia cazului în care s-a prevăzut că bunul va fi cules de 
moştenitorii substituitului ori a fost desemnat un al doilea substituit” 
(art. 1000 C. civ.). 


D. Legatul rămăşiţei (liberalităţile reziduale). 


Potrivit art. 1001 C. civ., într-o liberalitate „se poate stipula ca 
substituitul să fie gratificat cu ceea ce rămâne, la data decesului 
instituitului, din donațiile sau legatele făcute în favoarea acestuia din 
urmă”. 

Legatul rămăşiţei, cunoscut în doctrină şi ca fideicomis fără 
inalienabilitate, este o liberalitate care nu obligă legatarul să con- 
serve bunurile, putând în timpul vieţii să le înstrăineze însă, la moar- 
tea sa, este obligat să transmită patrimoniul său succesoral unei terţe 
persoane desemnate de dispunător. 

În consecinţă, legatul rămăşiţei „nu îl împiedică pe instituit să 
încheie acte cu titlu oneros” (s.n.) şi nici să reţină bunurile ori sumele 
obţinute în urma încheierii acestora (art. 1002 C. civ.). 

Instituitul nu poate însă să dispună prin testament de bunurile 
care au constituit obiectul unei liberalităţi reziduale (art. 1003 alin. 1 
C. civ.). Tot astfel, dispunătorul poate interzice instituitului să dispună 
de bunuri prin donaţie. Cu toate acestea, atunci când este moştenitor 
rezervatar al dispunătorului, instituitul păstrează posibilitatea de a 
dispune prin acte între vii sau pentru cauză de moarte de bunurile 
care au constituit obiectul donațiilor imputate asupra rezervei sale 
succesorale (art. 1003 alin. 2 C. civ.). 

De precizat că instituitul se bucură de aşa-zisa „independenţă 
patrimonială”, întrucât „nu este ţinut să dea socoteală dispunătorului 
ori moştenitorilor acestuia” de modul în care a dispus de bunurile 
legatului (art. 1004 C. civ.). 

În contextul general, precizăm că substituţia fideicomisară mai 
prezintă asemănări şi cu alte instituţii apropiate (fără însă a se con- 
funda cu acestea), cum ar fi: fideicomisul fără obligaţie şi dublul legat 
condiţional. 

Dublul legat condiţional (legatul alternativ) este o dispoziţie a 
testatorului prin care acesta face două liberalităţi sub aceeaşi con- 
diţie şi având acelaşi obiect. Cele două condiţii se deosebesc, întrucât 
cea impusă instituitului este rezolutorie, iar cea impusă substituitului 
este suspensivăl. 

Fideicomisul fără obligaţie este o liberalitate făcută gratifica- 
tului fără obligaţia de a conserva bunurile şi a le transmite la moartea 
sa altei persoane. Dispunătorul adresează legatarului numai o rugă- 
minte de a gratifica altă persoană şi numai dacă bunurile moştenirii 
vor mai exista la moartea ultimului’. 


E. Noţiunea de substituție ordinară (vulgară). 


Substituţia ordinară este o dispoziţie cuprinsă într-o liberalitate 
(donaţie sau testament), prin care dispunătorul desemnează, în mod 
subsidiar, unul sau mai mulţi substituiţi pentru ipoteza în care primul 


1 A se vedea D. Chirică, op. cit., p. 126 şi urm. 
? A se vedea Fr. Deak, op. cit., p. 329 şi urm. 

gratificat nu ar putea sau „renunţă la beneficiul liberalităţii” (art. 1000 
C. civ.). 

Substituţia ordinară (vulgară) este o măsură de prevedere a 
dispunătorului pentru cazul în care legatul devine ineficace şi este 
permisă de lege (ca şi substituţia fideicomisară). 

În principiu, substituţia ordinară poate îmbracă trei forme: 

— simplă, în care dispunătorul substituie legatarului principal 
un alt legatar; de exemplu, A (testatorul) instituie legatar universal pe 
B, dar prevede totodată că, dacă B va predeceda, patrimoniul succe- 
soral să revină lui Ct; 

— multiplă, în care dispunătorul desemnează, pe lângă instituit, 
mai mulţi legatari în subsidiar; de exemplu, A (testatorul) instituie 
legatar universal pe B, dar prevede că, dacă B nu acceptă moştenirea, 
patrimoniul succesoral să revină lui C şi D; 

— reciprocă, în care, dacă au fost instituiţi mai mulţi legatari în 
cote diferite, se prezumă că şi legatarilor substituiţi le vor reveni 
aceleaşi cote; de exemplu, dacă A (testatorul) instituie legatari pe B 
cu 1/3 din moştenire şi pe C cu 2/3 din moştenire şi, în subsidiar 
acestora, pe D şi E, în cazul în care B şi C nu pot primi moştenirea, 
aceasta se va transmite lui D şi E tot în cotele de 1/3, respectiv 2/3 
din moştenire. 

Principala deosebire dintre substituţia fideicomisară şi cea 
vulgară constă în aceea că, în ultimul caz, cei doi legatari nu vin suc- 
cesiv la moştenire (ci alternativ). 

În consecinţă, în cazul substituţiei ordinare, atât dreptul substi- 
tuitului, cât şi al instituitului se nasc la moartea dispunătorului şi 
dintre cei doi legatari se va alege numai unul. Astfel, dacă instituitul 
va primi legatul, dreptul substituitului nu se va mai naşte (pentru 
neîndeplinirea condiţiei suspensive). 


$ 3. Oprirea liberalităţilor care încalcă rezerva succesorală 


În principiu, o persoană fizică poate dispune, în timpul vieţii, 
liber şi neîngrădit de averea sa. Astfel, ea poate, prin acte inter vivos, 


1 A se vedea D. Mureşan, K. Josef, op. cit. (1996), p. 61 şi jurisprudenţa citată 
de autori. 

să-şi înstrăineze toată averea (întrucât nimeni nu este obligat să lase 
o moştenire). 

Libertatea persoanei nu poate fi însă nelimitată. Prin excepţie, 
dreptul acesteia de a dispune liber de bunurile sale prin liberalităţi 
este îngrădit de lege în privinţa rezervei succesorale şi a cotităţii dis- 
ponibile (art. 1086-1090 C. civ.)*. Astfel, în vederea protejării unor 
apropiaţi ai defunctului împotriva liberalităţilor excesive ale acestuia, 
legiuitorul a stabilit imperativ un drept la succesiune în favoarea moş- 
tenitorilor legali rezervatari. 

Rezerva succesorală este o parte a moştenirii pe care legea o 
atribuie unor persoane apropiate defunctului (moştenitorii rezerva- 
tari), chiar împotriva voinţei dispunătorului „manifestată prin liberali- 
tăţi ori dezmoşteniri” (art. 1086 C. civ.). Astfel, în prezenţa rezer- 
vatarilor, o persoană nu poate dispune prin liberalităţi decât de o 
parte din moştenirea sa, numită cotitate disponibilă. 

Cotitatea disponibilă este partea din moştenire asupra căreia 
defunctul poate dispune liber, atât prin liberalităţi, cât şi prin acte cu 
titlu oneros?. Cotitatea disponibilă se obţine prin scăderea din masa 
succesorală a rezervei. 

În lipsa moştenitorilor legali nerezervatari, testatorul poate dis- 
pune de bunurile moştenirii după cum doreşte, fără limite, atât prin 
acte cu titlu oneros, cât şi gratuit. 

În consecinţă, când există moştenitori rezervatari, iar defunctul 
a dispus de bunurile sale prin donaţii şi/sau testament, masa succeso- 
rală se împarte în două părţi: rezerva succesorală şi cotitatea disponi- 
bilă. 

A. Caracterele juridice ale rezervei succesorale. 


Rezerva succesorală se particularizează prin cele două caracte- 
re juridice: este o parte a moştenirii şi este lovită de indisponibilitate. 


1 Facem precizarea că legea îngrădeşte numai dreptul de dispoziţie al titula- 
rului dreptului de proprietate asupra liberalităţilor, şi nu dreptul de dispoziţie asupra 
actelor cu titlu oneros. 

? Potrivit art. 1089 C. civ., „cotitatea disponibilă este partea din bunurile 
moştenirii care nu este rezervată prin lege şi de care defunctul putea dispune în mod 
neîngrădit prin liberalităţi”. 

a). Rezerva este o parte a moştenirii şi anume, aceea pe care 
legea o deferă, în mod imperativ, moştenitorilor rezervatari, împo- 
triva voinţei defunctului. 

Dreptul la rezervă este un drept propriu, născut la data des- 
chiderii moştenirii, şi nu un drept dobândit de la defunct pe cale suc- 
cesorală!. Altfel, toate actele defunctului ar fi opozabile moştenito- 
rului rezervatar, inclusiv cele prin care se aduce atingere rezervei, şi 
deci ocrotirea legală a rezervatarilor nu ar mai putea fi eficientă. 

Rezerva nu este o parte din moştenirea pe care defunctul o 
lasă efectiv, ci o porţiune din moştenirea pe care acesta ar fi lăsat-o 
dacă nu ar fi făcut donaţii”. 

Din caracteristica rezervei de parte a moştenirii rezultă urmă- 
toarele consecinţe juridice: 

— rezerva poate fi pretinsă numai de către moştenitorii care au 
vocaţie şi care vin efectiv la moştenire. Astfel, vin efectiv la moştenire 
numai persoanele care fac parte din clasa de moştenitori sau grupul 
de rudenie cu vocaţie succesorală utilă (concretă), au capacitate 
succesorală, nu sunt nedemne şi nici nu au renunţat la moştenires; 

— acceptarea sau renunţarea la rezervă a eventualilor moşte- 
nitori rezervatari, făcută înainte de deschiderea moştenirii, este nulă 
absolut (acte asupra unei succesiuni viitoare); 

— când există o pluralitate de moştenitori rezervatari, rezerva 
succesorală este colectivă, globală (şi nu individuală). Excepţie face 
rezerva soţului supravieţuitor, care se atribuie în mod individual, 
chiar dacă vine la moştenire în concurs şi împreună cu alţi moşte- 
nitori rezervatari. De menţionat că rezerva se calculează în raport de 
numărul moştenitorilor rezervatari care vin efectiv la moştenire; 


1 A se vedea Fr. Deak, St. Cărpenaru, op. cit. (1983), p. 466. 

? A se vedea R. Popescu, Limitele dreptului de a dispune prin acte juridice de 
bunurile moştenirii, în C. Toader, L. Stănciulescu, R. Popescu, V. Stoica, op. cit., p. 55. 

? De exemplu, „părinţii defunctului nu au dreptul la rezervă în prezenţa 
descendenților, pentru că, în acest caz, ei nu au vocaţie succesorală utilă (concretă), 
întrucât fac parte din clasa a Il-a de moştenitori legali”. De asemenea, moştenitorul 
rezervatar care renunţă la moştenire pierde şi dreptul asupra rezervei ce i se cuve- 
nea, întrucât devine, prin renunțare, o persoană străină de moştenire; a se vedea 
Fr. Deak, op. cit., p. 56. 


152 


Moştenirea testamentară 

— moştenitorii rezervatari au dreptul la rezerva legală în natură 
(nu sub forma unui echivalent în bani). Dacă prin actele liberale ale 
titularului s-a încălcat rezerva, aceasta va fi reîntregită, de asemenea, 
în natură, şi nu prin echivalent. În cazuri de excepţie şi numai în 
condiţiile expres prevăzute de lege, rezerva va putea fi atribuită sub 
forma unui echivalent în bani. De exemplu, dacă bunul donat a fost 
înstrăinat de donatar înainte de deschiderea moştenirii. 


b). Rezerva succesorală este indisponibilă în sensul că partea 
din moştenire care constituie rezerva succesorală „nu poate fi ştirbită 
prin donaţii sau legate”!. 

Indisponibilitatea rezervei succesorale este relativă şi parţială. 

Indisponibilitatea este relativă, deoarece dreptul de a dispune 
al celui ce lasă moştenirea este limitat numai în prezenţa moştenito- 
rilor rezervatari şi numai în folosul lor. Numai moştenitorii rezervatari 
pot invoca atingerea adusă rezervei şi numai ei pot pretinde reîntre- 
girea acesteia. 

Indisponibilitatea este parțială sub dublu aspect: 

— ea loveşte numai o fracțiune a moştenirii (rezerva succeso- 
rală), nu şi cotitatea disponibilă; 

— actele cu titlu oneros săvârşite de titular sunt valabile şi opo- 
zabile moştenitorilor rezervatari (deoarece nu intră în masa succe- 
sorală); astfel, nu toate actele defunctului vor fi raportate la cotitatea 
disponibilă, ci numai donațiile şi legatele. 

Precizăm că problema caracterelor rezervei succesorale este 
una disputată în doctrina de specialitate. În acest context, se apre- 
ciază că la cele de mai sus se pot adăuga şi alte caractere precum: 
caracterul imperativ, caracterul colectiv, caracterul de ordine publică 
etc. 


B. Rezerva succesorală a descendenților. 


Potrivit art. 1087 C. civ., sunt moştenitori rezervatari: soțul 
supravieţuitor, descendenții (fără limită în grad) şi ascendenţii privile- 
giaţi (tatăl şi mama) ai defunctului. 


1 A se vedea M Eliescu, op. cit. (|), p. 325. 

Rezerva succesorală a fiecărui moştenitor rezervatar este de 
jumătate din cota succesorală care, în absenţa liberalităţilor sau dez- 
moştenirilor, i s-ar fi cuvenit ca moştenitor legal (art. 1088 C. civ.). 

În consecinţă, rezerva se va calcula din masa de bunuri pe care 
defunctul ar fi lăsat-o dacă nu ar fi făcut donaţii (şi nu aceea pe care a 
lăsat-o efectiv). 

Descendenții care culeg rezerva sunt rudele în linie dreaptă 
descendentă ale defunctului. În acest sens, prin descendenţi se înţe- 
leg nu numai descendenţii de gradul |, dar şi ceilalţi descendenţi 
(nepoți, strănepoţi etc.). 

Descendenții pot proveni din căsătorie, cei din afara căsătoriei, 
precum şi cei adoptați. 

Prin adopţia încheiată după intrarea în vigoare a O.U.G. 
nr. 25/1997 şi, în prezent, în condiţiile art. 469 şi urm. C. civ., filiaţia 
dintre copilul adoptat şi părinţii săi naturali încetează (deci el nu va 
putea cere rezerva din moştenirea părinţilor naturali). În schimb, în 
cazul adopţiei cu efecte restrânse, valabil încheiată înainte de 12 
iunie 1997 (adică înainte de intrarea în vigoare a O.U.G. nr. 25/1997), 
adoptatul avea un drept la rezervă atât faţă de moştenirea lăsată de 
rudele lui fireşti, cât şi faţă de averea adoptatorilor săi?. 

Descendenții pot veni la moştenire atât în nume propriu, cât şi 
prin reprezentare, fără consecinţe diferite în planul rezervei succe- 
sorale. 

Când rezervatarii vin la moştenire în nume propriu, rezerva se 
va împărţi între ei, pe capete. 

Când rezervatarii vor veni la moştenire prin reprezentare, 
rezerva se va împărţi între ei, pe tulpini. De exemplu, dacă defunctul 
a lăsat un fiu A şi doi nepoți C şi E, copii ai lui B (alt fiu predecedat al 
defunctului), rezerva acestora va fi de 1/2 din moştenire, din care A 


1 Precizăm că, potrivit Codului civil de la 1864 (art. 842) termenul de „copii” 
desemna „descendenţii de orice grad”. Noul Cod civil foloseşte, sporadic, termenul în 
aceeaşi accepţiune. 

? Adoptatul cu efecte restrânse nu va putea însă pretinde dreptul la rezervă 
față de averea lăsată de ascendenţii adoptatorilor săi, cu care nu are legături de 
rudenie. 

va culege jumătate, adică 1/4 din moştenire, iar C şi E câte 1/8 din 
moştenire. 
În consecinţă, atunci când sunt singurii moştenitori rezervatari, 
rezerva descendenților va fi 1/2 din moştenire, iar când vin împreună 
cu soţul supravieţuitor rezerva acestora va fi de 3/8 din moştenire. 


C. Rezerva succesorală a ascendenţilor privilegiați. 


În categoria ascendenţilor privilegiați intră tatăl şi mama 
defunctului indiferent dacă acesta s-a născut din căsătorie, din afara 
căsătoriei sau este din adopţie (fără a deosebi dacă adopţia a fost 
făcută cu efecte depline sau restrânse; situaţie aplicabilă adopţiilor 
efectuate până la apariţia O.U.G. nr. 25/1997). 

Ascendenţii privilegiați fac parte din clasa a Il-a de moştenitori 
legali, alături de colateralii privilegiați. Dintre aceştia, numai ascen- 
denții privilegiați (părinţii defunctului) sunt moştenitori rezervatari. 

De precizat că ascendenţii privilegiați culeg rezerva numai în 
lipsa descendenților (rude ale defunctului din clasa | de moştenitori 
legali). 

a). Cuantumul rezervei ascendenţilor privilegiați. Potrivit dis- 
poziţiilor art. 1088 C. civ., rezerva succesorală este de jumătate (1/2) 
din cota ce „i s-ar fi cuvenit (rezervatarului, s.n.) ca moştenitor legal”. 

În cadrul clasei a Il-a, părinţii defunctului culeg o cotă legală 
variabilă, după cum vin la moştenire singuri sau în concurs cu colate- 
ralii privilegiați şi/sau cu soţul supravieţuitor. În consecinţă, cota 
rezervei cuvenită ascendenţilor privilegiați este o cotă fixă (1/2) 
dintr-o cotă variabilă (cota legală). 

Faţă de cele de mai sus, la calculul rezervei părinţilor se con- 
turează patru situaţii: 

a) când vin singuri la moştenire (în lipsa soţului supravieţuitor 
şi a colateralilor privilegiați) ascendenţii privilegiați culeg întreaga moș- 
tenire, iar rezerva lor este de 1/2; 

b) când vin la moştenire în concurs numai cu soţul supra- 
vieţuitor, ascendenţii privilegiați culeg o cotă legală de 1/2, iar 
rezerva lor va fi de 1/4 din moştenire; 

c) când vin la moştenire în concurs, numai cu colaterali pri- 
vilegiaţi, părinţii defunctului culeg o cotă de 1/4 sau 1/2 (după numă- 
rul lor”) şi deci, rezerva lor va fi de 1/8 sau 1/4 din moştenire; 

d) când vin la moştenire în concurs cu soţul supravieţuitor şi cu 
colateralii privilegiați, părinţii vor culege o cotă de 1/4 din 2/3 sau de 
1/2 din 2/3 (după numărul lor) şi deci, rezerva lor va fi de 1/12 sau de 
1/6 din moştenire; rezultă că în această situaţie, dacă defunctul a 
instituit legatar universal o terță persoană la moştenirea de 120.000 
lei, dar a lăsat şi un părinte, un frate şi soţul supravieţuitor, rezerva 
succesorală a părintelui va fi de 10.000 de lei. 


b). Calculul rezervei ascendenţilor privilegiați şi conflictul de 
legi civile. Când la moştenire vin atât părinţii adoptatori, cât şi 
părinţii fireşti (dacă defunctul a fost adoptat cu efecte restrânse, 
situaţie în care putea avea trei sau chiar patru părinţi) se pune 
întrebarea: cum se va calcula rezerva părinţilor? 

De exemplu, defunctul a fost adoptat cu efecte restrânse în 
anul 1980, a instituit legatar universal o terță persoană în anul 2010, 
moştenirea s-a deschis după intrarea în vigoare a noului Cod civil, iar 
părinţii acestuia pretind rezerva succesorală. 

Din speța dată mai sus, rezultă că defunctul a fost adoptat cu 
efecte restrânse în condiţiile Codului familiei din 1953 (azi abrogat), 
testamentul a fost încheiat potrivit Codului civil de la 1964 (azi abro- 
gat), iar rezerva datorată părinţilor urmează a fi calculată sub impe- 
riul noului Cod civil. 

În situaţia unui conflict de legi civile, avem în vedere în primul 
rând, principiul potrivit căruia, legea civilă „nu are putere retroac- 
tivă”, iar actele juridice „săvârşite sau produse înainte de intrarea în 
vigoare a legii noi nu pot genera alte efecte juridice” (art. 6 alin. 1 şi 2 
C. civ.). 

Răspunzând la întrebare, rezerva succesorală a ascendenţilor 
privilegiați se cuvine (în acest caz) părinţilor adoptatori şi fireşti aflaţi 
în viaţă la data deschiderii moştenirii (şi va avea drept consecinţă 


1 Reamintim că, potrivit art. 978 C. civ., în cadrul clasei a Il-a de moştenitori 
legali, ascendenţii privilegiați în concurs cu colateralii privilegiați culeg o cotă legală 
1/4 sau 1/2 din moştenire (după cum vin la moştenire unul sau mai mulţi părinţi). 

reducţiunea liberalităţii excesive săvârşite de defunct prin legatul 
universal). 

Calculul rezervei succesorale a părinţilor, în speța de mai sus, se 
va efectua însă, în condiţiile noului Cod civil, corespunzător „situaţii- 
lor juridice născute după intrarea sa în vigoare” (art. 6 alin. 5 C. civ.). 
Astfel, în cazul moştenirii testamentare, trebuie deosebit între vali- 
ditatea testamentului (pentru care se aplică legea în vigoare la mo- 
mentul încheierii sale) şi efectele dispoziţiilor testamentare (care sunt 
guvernate de legea în vigoare la momentul deschiderii succesiunii, 
potrivit art. 91 din Legea nr. 71/2011)!. 

În condiţiile speţei date, rezerva părinţilor va fi: 

— de 1/8 din moştenire, dacă la moştenire vine un singur 
părinte (indiferent dacă acesta este adoptator sau părinte firesc); 

— de 1/4 din moştenire, dacă la moştenire vin doi, trei sau 
patru părinţi (adoptatori şi părinţi fireşti). 

De menţionat că rezerva cuvenită mai multor părinţi se atri- 
buie colectiv şi se împarte în mod egal (pe capete). 

În literatura de specialitate s-a pus de asemenea, problema: ce 
se întâmplă dacă defunctul are doi părinţi în viaţă, dar unul dintre 
aceştia este nedemn sau renunţător: rezerva este de 1/8 sau de 1/4? 

În această situaţie, împărtăşim opinia potrivit căreia rezerva va 
fi de 1/8, întrucât renunţătorul sau nedemnul este străin de moşte- 
nire şi vor fi luaţi în calcul părinţii efectiv chemaţi la moştenire, iar nu 
acela de părinţi rămaşi în viaţă” (s.n.)?. 


1 De exemplu, dacă între momentul întocmirii testamentului şi cel al morţii 
testatorului intervine o lege care modifică forma testamentului, legea nouă nu se va 
aplica actului deja făcut. În schimb, dacă în acelaşi interval de timp, legea nouă sta- 
bileşte o altă cotitate disponibilă, ea se va aplica şi testamentului anterior fără a fi 
considerată retroactivă, deoarece „drepturile legatarilor se nasc în momentul des- 
chiderii succesiunii”. Astfel, dispoziţiile art. 1088 C. civ. care stabilesc o altă moda- 
litate de determinare a rezervai descendenților şi ascendenţilor privilegiați, „influen- 
ţează şi legatele făcute înainte de 1 octombrie 2011”, dacă moştenirea s-a deschis 
după cu această dată; a se vedea G. Boroi, C.A. Anghelescu, op. cit. (2011), p. 35. 

? A se vedea Fr. Deak, op. cit., p. 349. 

D. Rezerva succesorală a soţului supravieţuitor. 


Potrivit legii, rezerva soţului supravieţuitor este de 1/2 din cota 
succesorală care i se cuvine în calitate de moştenitor legal. 

Cota-parte din moştenire cuvenită soţului supravieţuitor diferă 
însă în funcţie de clasa de moştenitori cu care el vine în concurs, 
astfel că şi întinderea rezervei va fi diferită în funcţie de clasa de moş- 
tenitori cu care vine la moştenire. 

Deci, rezerva soţului supravieţuitor va fi: 

— 1/8 din moştenire, dacă vine în concurs cu descendenţii 
defunctului (clasa | de moştenitori legali); deci 1/2 din 1/4 = 1/8, cu 
menţiunea că numărul descendenților şi gradul de rudenie a acestora 
cu defunctul (copii, nepoți, strănepoţi etc.) nu afectează cuantumul 
rezervei; 

— 1/6 din moştenire, dacă vine în concurs atât cu ascendenţii 
privilegiați, indiferent de număr, cât şi cu colateralii privilegiați, deci 
1/2 din 1/3 = 1/6; 

— 1/4 din moştenire, dacă vine în concurs numai cu ascendenţii 
privilegiați sau numai cu colateralii privilegiați, deci 1/2 din 1/2 = 1/4; 

— 3/8 din moştenire, dacă vine în concurs cu ascendenţii ordi- 
nari (clasa a Ill-a) sau colateralii ordinari (clasa a IV-a), deci 1/2 din 
3/4; 

— 1/2 din moştenire, în lipsa rudelor din cele patru clase de 
moştenitori legali, deci 1/2 din întreg. 

De menţionat că soţul supravieţuitor este rezervatar numai în 
privinţa cotei de moştenire legală (nu şi în privinţa dreptului special 
asupra mobilierului şi a obiectelor de uz casnic, precum şi a dreptului 
de abitaţie). 

În contextul de mai sus, rezerva se va calcula prin raportare la 
valoarea integrală a moştenirii (deci incluzându-se şi valoarea mobi- 
lierului casnic). De exemplu, masa succesorală la moartea unui soţ 
este de 100 milioane lei şi se compune dintr-o casă în valoare de 80 
milioane lei şi bunuri aparţinând gospodăriei casnice în valoare de 20 
milioane lei. Dacă defunctul a lăsat prin testament toată averea unei 
terţe persoane, soţul supravieţuitor (în lipsa rudelor defunctului) are 
dreptul la rezerva de 1/2 din moştenire, care se va calcula prin rapor- 

tare la valoarea integrală a moştenirii (şi nu la valoarea de 80 milioane 
rămasă prin scăderea valorii mobilierului şi a bunurilor de uz casnic). 

Rezerva soţului supravieţuitor nu are caracter colectiv, ci se 
atribuie individual, calculându-se distinct, chiar dacă sunt mai mulţi 
moştenitori rezervatari. 


$ 4. Cotitatea disponibilă specială a soţului supravieţuitor 


Potrivit art. 1090 C. civ., „liberalităţile neraportabile făcute 
soţului supravieţuitor, care vine la moştenire în concurs cu alţi des- 
cendenţi decât cei comuni lor, nu pot depăşi un sfert din moştenire şi 
nici partea descendentului care a primit cel mai puţin”. 


A. Domeniul de aplicare. 


În vederea protejării unei categorii de descendenţi ai defunc- 
tului, atunci când vin la moştenire în concurs cu soţul supravieţuitor, 
legiuitorul a intervenit instituind anumite limite în care acesta din 
urmă poate fi grevat. 

Textul de lege se referă la „alţi descendenţi decât cei comuni 
lor”, înţelegându-se prin aceştia alţi copii ai defunctului, decât cei pe 
care acesta i-a avut cu soţul supravieţuitor. Astfel, art. 1090 alin. 1 
C. civ. se referă la copiii defunctului dintr-o altă căsătorie, a copiilor 
din afara căsătoriei, cât şi a celor adoptați (atât cu efecte restrânse, 
cât şi cu efecte depline, cu singura condiţie ca, în acest din urmă caz, 
adopţia să fi fost încuviinţată anterior încheierii căsătoriei adopta- 
torului). 

Pentru a se prevala de dispoziţiile art. 1090 alin. 1 C. civ., copiii 
defunctului din afara căsătoriei cu soţul supravieţuitor trebuie să 
existe la data deschiderii succesiunii şi să nu fie nedemni sau renun- 
țători, întrucât textul de lege ocroteşte pe acei descendenţi care vor 
şi pot să vină la moştenire. 

Prin copii trebuie să înţelegem atât descendenţii de gradul |, 
cât şi descendenţii de gradul al II-lea şi al III-lea etc. 

Este asimilat descendenților protejaţi de lege şi descendentul 
„dezmoştenit direct” de defunct, căruia i „se aplică în mod corespun- 
zător” dispoziţiile referitoare la cotitatea disponibilă specială, dar 

numai atunci când „de această dezmoştenire ar beneficia soţul supra- 
vieţuitor” (art. 1090 alin. 3 C. civ.). 

În consecinţă, dacă există descendenţi dintr-o căsătorie ante- 
rioară a defunctului, soțul din ultima căsătorie nu poate fi gratificat 
de către cel care lasă moştenirea (testatorul) în limitele cotităţii dis- 
ponibile ordinare, ci numai în limitele unei cotităţi disponibile spe- 
ciale, care are un maximum variabil (partea copilului care a luat mai 
puţin) şi, în acelaşi timp, un maxim fix (un sfert din moştenire)’. 


B. Liberalităţile care intră sub incidenţa art. 1090 C. civ. . 


Domeniul de aplicare al dispoziţiilor art. 1090 alin. 1 C. civ. îl 
constituie „liberalităţile neraportabile făcute soţului supravieţuitor”. 
Astfel, limitarea impusă de legiuitor are ca obiect donațiile scutite de 
raport făcute soţului supravieţuitor?, dar şi legatele defunctului. 

Precizăm că şi anterior adoptării noului Cod civil, cotitatea dis- 
ponibilă specială a vizat şi legatele, ca liberalităţi ce ar putea fi rodul 
influenţei şi presiunilor exercitate de soţul din căsătoria subsecventă 
asupra celui care lasă moştenirea (pentru a-l determina să îi facă libe- 
ralităţi în detrimentul copiilor dintr-o altă căsătorie). 

În consecinţă, liberalităţile supuse cotităţii speciale sunt: 

— donațiile scutite de raport făcute în timpul căsătoriei soţului 
din a doua sau subsecventa căsătorie; 

— donațiile scutite de raport făcute anterior căsătoriei soţului 
din ultima căsătorie (dacă au fost făcute în vederea căsătoriei); 

— legatele în folosul soţului din ultima căsătorie, indiferent de 
data testamentului. 


z Dispoziţiile referitoare la cotitatea disponibilă specială (defavorabile soțului 
supravieţuitor) urmăresc să ocrotească dreptul la moştenire al copiilor dintr-o căsă- 
torie anterioară „împotriva influențelor şi presiunilor pe care soţul din ultima căsă- 
torie ar putea să le exercite asupra părintelui care s-a recăsătorit, determinându-l pe 
acesta din urmă să îi facă liberalităţi în detrimentul copiilor”; a se vedea R. Popescu, 
op. cit., p. 65. 

2 Precizăm că, potrivit art. 1146 alin. 1 C. civ., raportul donațiilor este „obli- 
gaţia pe care o au între ei soţul supravieţuitor şi descendenţii defunctului care vin 
efectiv şi împreună la moştenirea legală de a readuce la moştenire bunurile care 
le-au fost donate” (fără scutire de raport de către cel ce lasă moştenirea). 

C. Determinarea cuantumului cotităţii disponibile speciale . 


Potrivit art. 1090 alin. 2 C. civ., dacă defunctul nu a dispus prin 
liberalităţi de diferenţa dintre cotitatea disponibilă stabilită „ordi- 
nară” şi cotitatea disponibilă specială, atunci această diferenţă revine 
descendenților. 

În contextul legal de mai sus, calculul urmează o anumită 
ordine." 

a) Mai întâi se deduce rezerva soţului supravieţuitor, cât şi a 
descendenților, stabilindu-se cotitatea disponibilă ordinară; 

b) Apoi, din cotitatea disponibilă ordinară se deduce cotitatea 
disponibilă specială, în conformitate cu dispoziţiile art. 1090 alin. 2 
C. civ. (aceasta trebuie să respecte două limite: să nu fie mai mare 
decât partea descendentului care a luat mai puţin şi să nu depăşească 
1/4 din moştenire); 

c) Diferenţa rămasă dintre cotitatea disponibilă ordinară şi cea 
specială revine descendenților (dacă defunctul nu a dispus de această 
diferenţă prin liberalităţi). 

De exemplu, atunci când soţul supravieţuitor a fost instituit 
legatar universal şi vine la moştenire în concurs cu un copil dintr-o 
căsătorie anterioară, moştenirea se va împărţi astfel: 

— rezerva soţului supravieţuitor va fi de 1/8, iar rezerva copi- 
lului de 3/8 (1/2 din 3/4), deci rezervele cumulate vor fi de 1/8 plus 
3/8 = 1/2 din moştenire. Scăzând rezervele cumulate din masa succe- 
sorală, se va obţine cotitatea disponibilă ordinară, care este de 1/2 
din moştenire; 

— din cotitatea disponibilă ordinară, soţul supravieţuitor va 
putea primi numai 1/4 din moştenire (deci, mai puţin decât toată 
cotitatea disponibilă ordinară de 1/2); 

— diferenţa de 1/4 din moştenire va reveni copilului. 

În concluzie: 

— soţul supravieţuitor va cumula: 1/8 rezerva succesorală şi 1/4 
cotitatea disponibilă specială, deci, în total, 3/8 din moştenire. 


1 A se vedea Fr. Deak, op. cit., p. 362-364. 

Copilul din căsătoria anterioară va cumula 3/8 rezerva succe- 
sorală şi 1/4 diferenţa cuvenită, deci, în total, 5/8 din moştenire.. 

În ceea ce priveşte raportul dintre cotitatea disponibilă specia- 
lă şi cotitatea disponibilă ordinară, precizăm că acestea nu se cumu- 
lează. Cu alte cuvinte, defunctul care a lăsat copii dintr-o altă căsă- 
torie nu poate, pe de o parte, să facă liberalităţi soţului supravieţuitor 
în limitele cotităţii speciale disponibile, iar, pe de altă parte, să facă 
liberalităţi unor terţi în limitele cotităţii disponibile ordinare (deoa- 
rece s-ar încălca rezerva copiilor defunctului). 

În consecinţă, în toate cazurile, cotitatea disponibilă specială 
este mai mică decât cotitatea disponibilă ordinară şi se impută asu- 
pra celei din urmă. În niciun caz, liberalităţile făcute soţului supravie- 
ţuitor nu pot depăşi cotitatea disponibilă specială. 


§ 5. Determinarea masei succesorale 


Operaţiunea premergătoare reducţiunii liberalităţilor excesive şi 
a partajului succesoral (în general) este stabilirea masei succesorale. 

Mase succesorală constituie şi „masa de calcul”, în funcţie de 
care se individualizează rezerva succesorală şi cotitatea disponibilă 
(art. 1091 alin. 1 C. civ.). 

Masa de calcul se apreciază, atât în raport de bunurile exis- 
tente (efective) în patrimoniul defunctului la data deschiderii moşte- 
nirii, cât şi în funcţie de liberalităţile inter vivos făcute de acesta. 

Astfel, patrimoniul lăsat de defunct urmează să fie întregit 
fictiv, aşa cum ar fi arătat el dacă cel care lasă moştenirea nu ar fi 
făcut liberalităţi (donaţii şi legate)?. 

Potrivit art. 1091 alin. 1 C. civ., pentru determinarea masei de 
calcul se vor efectua succesiv trei operaţii: 


1 pentru amănunte privind logica de calcul a cotităţii disponibile speciale, a se 
vedea E. Boroi, G. Boroi, Corelaţia dintre prevederile art. 939 din Codul civil şi 
Decretul-lege nr. 319/1944, în R.R.D nr. 9-12/1989, p. 30-31. 

2 Precizăm că instituţia juridică a rezervei succesorale îl ocroteşte pe moş- 
tenitorul rezervatar nu numai împotriva legatelor, dar şi împotriva donațiilor (când 
depăşesc limitele disponibilului). 

— stabilirea activului brut al moştenirii, prin însumarea valorii 
bunurilor existente în patrimoniul succesoral la data deschiderii moş- 
tenirii; 

— scăderea pasivului succesoral din activul brut, pentru a 
obţine activul net al moştenirii; 

— reunirea fictivă (pentru calcul), la acest activ net, a valorii 
donațiilor făcute în timpul vieţii de către cel care lasă moştenirea. 


A. Determinarea valorii bunurilor existente în patrimoniul 
defunctului la data deschiderii succesiunii (activul brut). 


În primă etapă se identifică toate bunurile existente în patri- 
moniul defunctului la data deschiderii succesiunii: bunuri mobile, 
imobile, drepturi de creanţă etc., pentru obținerea activului brut. 

Sunt cuprinse, de asemenea, şi bunurile care constituie obiectul 
unor legate, întrucât acestea se află în patrimoniul succesoral. 

În schimb, nu se vor cuprinde în valoarea bunurilor existente la 
data deschiderii moştenirii: 

— bunurile lipsite de valoare patrimonială (de exemplu, foto- 
grafii de familie, diplome etc.); 

— drepturile care s-au stins la moartea titularului (de exemplu, 
o creanţă de întreţinere, de rentă viageră etc.); 

— bunurile care nu au făcut parte din patrimoniul defunctului 
(de exemplu, fructele naturale percepute după data deschiderii suc- 
cesiunii, fructele civile şi cele naturale ajunse la scadenţă ori indemni- 
zaţia de asigurare plătită de asigurător terţului beneficiar al asigurării 
de persoane!). 

Evaluarea bunurilor se face la momentul deschiderii succesiunii. 


B. Determinarea activul net al moştenirii. 


În cea de-a doua etapă a constituirii masei succesorale se 
obţine activul net al moştenirii, prin scăderea pasivului succesoral din 
valoarea bunurilor existente. 


1 potrivit art. 2230 C. civ., în cazul decesului asiguratului, dacă nu s-a desem- 
nat un terţ beneficiar, indemnizaţia de asigurare se plăteşte moştenitorilor legali ai 
asiguratului, dreptul la indemnizaţie făcând parte din patrimoniul succesoral. 

Activul net trebuie individualizat, întrucât rezerva succesorală 
(dar şi cel al legatarului) este o parte din acesta (şi nu din activul brut). 

Practic, vor fi scăzute din valoarea moştenirii toate obligațiile 
existente în patrimoniul defunctului la data deschiderii succesiunii. 

Conform art. 1090 alin. 2 C. civ., mai întâi se scade pasivul 
succesoral şi după aceea are loc reunirea fictivă a valorii donațiilor la 
valoarea bunurilor existente. 

Precizăm că ordinea operaţiilor nu are însă nicio importanţă în 
cazul în care moştenirea este solvabilă. În schimb, dacă moştenirea 
este insolvabilă (valoarea pasivului este mai mare decât valoarea 
activului), ordinea operaţiilor este importantă. De exemplu, defunctul 
a lăsat bunuri în valoare de 50 milioane lei şi datorii în valoare de 100 
milioane lei, iar în timpul vieţii a făcut o donaţie de 50 milioane lei, 
urmând ca la moştenirea sa să fie chemat un descendent. 

Respectând ordinea impusă de art. 1090 alin. 1 C. civ.: 

— mai întâi, din activul brut de 50 milioane lei se scade pasivul 
de 100 milioane lei, rezultatul fiind O (deficitul de 50 milioane lei 
rămânând în sarcina creditorilor?); 

— apoi, la activul net al moştenirii (0) se va reuni fictiv valoarea 
donaţiei de 50 milioane lei şi se va obţine o masă de calcul de 50 
milioane lei. Întrucât rezerva copilului este de 1/2 din moştenire, 
adică 25 milioane lei, înseamnă că donatarul va restitui” la masa 
succesorală 25 milioane lei, iar restul de 25 milioane lei îi va rămâne 
lui, în limitele cotităţii disponibile. 


C. Reunirea fictivă la activul net a donațiilor făcute de titu- 
larul moştenirii. 


Moştenitorii rezervatari sunt apăraţi nu numai împotriva dispo- 
ziţiilor testamentare ale defunctului, dar şi împotriva liberalităţilor 
inter vivos ale acestuia. 


i Excepție fac obligațiile care se sting prin moartea defunctului (de exemplu, 
pensia de întreținere datorată de defunct, obligațiile civile imperfecte, obligațiile 
morale etc.). 

? Creditorii nu pot urmări bunul donat pentru că nu face parte din patri- 
moniul defunctului; a se vedea R. Popescu, op. cit., p. 72. 

Prin mecanismul instituţiei reducţiunii liberalităţilor excesive. 

Reunirea valorii bunurilor donate nu este efectivă, fiind numai 
fictivă (doar pentru calcul). 

Sunt supuse reuniunii fictive toate donațiile făcute de defunct, 
indiferent de forma de realizare: act autentic, donaţii deghizate, 
donaţii indirecte sau daruri manuale. 

Nu vor face obiectul reunirii fictive darurile obişnuite, donațiile 
remuneratorii şi, atunci când nu sunt excesive, „nici sumele cheltuite 
pentru întreţinerea sau, dacă este cazul, pentru formarea profe- 
sională a descendenților, a părinţilor sau a soţului şi nici cheltuielile 
de nuntă” (art. 1091 alin. 3 C. civ.). 

Tot astfel, dacă bunul donat sau cel care l-a înlocuit pe acesta a 
pierit fortuit, indiferent de data pieirii, donația nu se va supune 
reunirii fictive (art. 1091 alin. 2 C. civ.). 

De precizat că înstrăinarea cu titlu oneros către un descendent 
ori un ascendent privilegiat sau către soţul supravieţuitor este prezu- 
mată a fi donaţie dacă înstrăinarea s-a făcut cu rezerva uzufructului, 
uzului ori abitaţiei sau în schimbul întreţinerii pe viaţă ori a unei rente 
viagere. 

Prezumția de mai sus operează numai în favoarea descenden- 
ţilor, ascendenţilor privilegiați şi a soţului supravieţuitor ai defunctului, 
dacă aceştia nu au consimţit la înstrăinare (art. 1091 alin. 4 C. civ.). 

Conform art. 1091 alin. 2 C. civ., donațiile cuprinse în operaţia 
de reunire fictivă se evaluează la data deschiderii moştenirii, ţinându- 
se însă cont de starea lor în momentul donaţiei, din care se scade 
valoarea sarcinilor asumate prin contractele de donaţie. 

De exemplu, dacă un imobil donat valora 100 milioane lei şi, 
ulterior, datorită creşterii preţului imobilelor, el va valora 200 milioa- 
ne lei, imobilul va fi prețuit la 200 milioane lei, pentru că o asemenea 
creştere s-ar fi înregistrat şi dacă bunul ar fi rămas în patrimoniul 
defunctului. 

Dacă, dimpotrivă, imobilul valora la data donaţiei 100 milioane 
lei şi la data deschiderii succesiunii valorează 200 milioane lei datorită 
îmbunătăţirilor aduse de donatar, imobilul se va evalua pentru ope- 
raţia de reunire fictivă a donațiilor la 100 milioane lei. 

Dacă bunurile au fost înstrăinate de donatar, se ţine seama de 
valoarea lor la data înstrăinării, iar dacă bunurile donate au fost înlo- 

cuite cu altele, se ţine cont de valoarea, la data deschiderii moştenirii, 
a bunurilor intrate în patrimoniu şi de starea lor la momentul 
dobândirii. 

Totuşi, dacă devalorizarea bunurilor intrate în patrimoniu era 
inevitabilă la data dobândirii, în virtutea naturii lor, înlocuirea bunu- 
rilor nu este luată în considerare. 

Sumele de bani sunt supuse indexării în raport cu indicele infla- 
ţiei, corespunzător perioadei cuprinse între data intrării lor în patri- 
moniul donatarului şi data deschiderii moştenirii (art. 1091 alin. 2 
C. civ.). 

Precizăm că rezerva succesorală şi cotitatea disponibilă se cal- 
culează în funcţie de valoarea masei succesorale. La stabilirea rezer- 
vei nu se ţine seama de cei care au renunţat la moştenire, cu excepţia 
celor obligaţi la raport (art. 1091 alin. 5 C. civ.). 


$ 6. Reducţiunea liberalităţilor excesive 


În cazul în care defunctul a dispus prin testament peste limita 
cotităţii disponibile, dreptul moştenitorilor rezervatari este afectat. 
Sancţiunea care se aplică, în cazul în care liberalităţile făcute de cel 
care lasă moştenirea aduc atingere drepturilor moştenitorilor rezer- 
vatari, este reducţiunea. 

Potrivit art. 1092 C. civ., „liberalităţile care încalcă rezerva suc- 
cesorală sunt supuse reducţiunii, la cerere”. 

Acţiunea prin care moştenitorii rezervatari vor putea solicita 
reducerea liberalităţilor este acţiunea în reducţiune. Dreptul de a pre- 
tinde reducţiunea ia naştere odată cu rezerva (deci la data deschiderii 
succesiunii) şi este un drept propriu, personal al moştenitorului rezer- 
vatar (şi nu dobândit pe cale succesorală de la defunct), împrejurare 
ce face ca liberalităţile consimţite de către defunct, prin care se încal- 
că rezerva, să nu fie opozabile rezervatarului. 

Reducţiunea liberalităţilor excesive poate fi cerută numai de 
către moştenitorii rezervatari, de succesorii lor, precum şi de către 
creditorii chirografari ai moştenitorilor rezervatari (art. 1093 C. civ.). 

În cazul pluralităţii de moştenitori rezervatari, reducţiunea ope- 
rează numai în limita cotei de rezervă cuvenite celui care a cerut-o şi 
profită numai acestuia (art. 1094 alin. 3 C. civ.). 

De menţionat că donatarii şi legatarii defunctului nu pot 
beneficia de reducţiune (reducţiunea operând împotriva acestora). 


A. Căile procedurale de exercitare a dreptului la reducţiune. 


Dreptul la reducţiune se poate realiza pe două căi: amiabil 
(prin bună-învoială) sau pe cale judecătorească. 

Potrivit art. 1094 C. civ., reducţiunea liberalităţilor excesive se 
poate realiza prin buna învoială a celor interesaţi sau poate fi 
invocată în faţa instanţei de judecată pe cale de excepţie sau pe cale 
de acţiune. 

În conformitate cu dispoziţiile de mai sus, titularii dreptului la 
rezervă au la dispoziţie două căi procedurale, după cum obiectul libe- 
ralităţii excesive se află în posesia gratificatului sau în posesia moş- 
tenitorilor rezervatari (respectiv acţiunea în reducţiune şi excepţia în 
reducţiune). 


a). Acţiunea în reducţiune va fi folosită de moştenitorii rezer- 
vatari în cazul în care bunurile ce fac obiectul liberalităţii se află în 
posesia celui gratificat (de exemplu, în cazul unei donaţii). 

Acţiunea în reducţiune nu operează de drept, urmând a fi obli- 
gatoriu invocată. Ea este o acţiune personală patrimonială?, fiind 
supusă prescripţiei de 3 ani, iar termenul de prescripţie începe să 
curgă de la data deschiderii succesiunii. 

Ca excepţie de la regula de mai sus (a momentului începerii ter- 
menului), termenul de prescripţie curge „de la data la care moşte- 
nitorii rezervatari au pierdut posesia bunurilor care formează obiectul 
liberalităţilor” (art. 1095 alin. 1 C. civ.). 

În cazul liberalităţilor excesive a căror existenţă nu a fost 
cunoscută de moştenitorii rezervatari, termenul de prescripţie începe 
să curgă de la data când au cunoscut existenţa acestora şi caracterul 
lor excesiv (art. 1095 alin. 2 C. civ.). 


1 A se vedea I.C.C.J., s. civ., dec. nr. 1547/2005, în Jurisprudenţa Secţiei civile 
pe anul 2005, Ed. Hamangiu, Bucureşti, 2006, p. 414. 

Menţionăm că acţiunea în reducţiune este divizibilă, ceea ce 
înseamnă că de ea urmează să beneficieze doar moştenitorul rezer- 
vatar care a invocat-o, pe cale de excepţie sau pe cale de acţiune.. 


b). Excepţia în reducţiune poate fi invocată de către moşteni- 
torii rezervatari numai în cazul în care bunul se află în posesia moşte- 
nitorului rezervatar (deşi beneficiarul liberalităţii are un drept asupra 
lui). 

În acest caz, dacă rezerva succesorală a fost încălcată prin 
efectuarea de liberalităţi excesive, moştenitorii rezervatari se vor 
putea apăra invocând excepţia în reducţiune. 

Excepţia în reducţiune este imprescriptibilă extinctiv (art. 1095 
alin. 3 C. civ.). 

În toate cazurile, dovada depăşirii cotităţii disponibile revine 
moştenitorilor rezervatari. Ei pot folosi orice mijloc de probă admis 
de lege. 


B. Ordinea reducţiunii liberalităţilor excesive. 


Dacă titularul succesiunii a făcut mai multe liberalităţi, donaţii 
sau legate, care depăşesc cotitatea disponibilă, ele vor fi supuse re- 
ducţiunii după o anumită ordine (fiind fără relevanţă dacă de acestea 
au beneficiat una sau mai multe persoane). 

Ordinea reducţiunii este dată de regulile consacrate de Codul 
civil. 

a). Potrivit art. 1096 alin. 1 C. civ., legatele se reduc înaintea 
donațiilor. 

Regula se justifică prin aceea că legatele sunt ultimele liberalităţi 
făcute de defunct şi, deci, ele sunt cele care au depăşit cotitatea dis- 
ponibilă, încălcând rezerva (liberalităţile anterioare prezumându-se că 
s-au făcut în limitele cotităţii disponibile). 

Dacă donațiile s-ar reduce înaintea legatelor sau odată cu ele, 
ar însemna că testatorul a luat înapoi ceea ce donase, pentru a reface 
cotitatea disponibilă, urmând ca ulterior să dispună de aceleaşi 


1 A se vedea Fr. Deak, St. Cărpenaru, op. cit. (1983), p. 473; T.S., s. civ., dec. 
nr. 780/1973, în R.R.D. nr. 1/1974, p. 159. 

bunuri pe cale de legat. O asemenea soluţie ar încălca principiul ire- 
vocabilităţii donaţiilor!. 

Regula de mai sus are caracter imperativ şi deci orice clauză 
contrară este nulă. 


b). Potrivit art. 1096 alin. 2 C. civ., legatele se reduc toate 
deodată şi proporţional, întrucât toate liberalităţile mortis causa îşi 
produc efectele numai după deschiderea moştenirii. 

Regula de mai sus are numai un caracter dispozitiv (nu impe- 
rativ), întemeindu-se pe prezumția că defunctul nu a dorit să stabi- 
lească o anumită ordine în reducţiunea legatelor. 

Ordinea poate fi stipulată în mod expres sau poate fi implicită. 

c). Potrivit art. 1096 alin. 3 C. civ., donațiile se reduc succesiv, în 
ordinea inversă a datei lor, începând cu cea mai nouă. 

Se prezumă că ultima sau ultimele donaţii au depăşit această 
cotitate, încălcând rezerva (cele mai vechi făcându-se din cotitatea 
disponibilă). 

Dacă donațiile au aceeaşi dată, ele se reduc proporţional. 

Dispoziţiile de mai sus au caracter imperativ, ceea ce înseamnă 
că defunctul nu poate prestabili o altă ordine a reducţiunii. 

Potrivit art. 1096 alin. 4 C. civ., donațiile concomitente se reduc 
toate deodată şi proporţional, afară dacă donatorul a dispus că anu- 
mite donaţii vor avea preferinţă, caz în care vor fi reduse mai întâi 
celelalte donaţii”. 


C. Efectele reducţiunii. 


După cum reducţiunea se referă fie la legate sau exheredări, fie 
la donaţii, efectele reducţiunii se realizează diferit. 


a). În cazul legatelor, reducţiunea are ca efect ineficacitatea 
totală sau parţială, după cum legatul depăşeşte cotitatea disponibilă 
în întregul său ori numai în parte (art. 1097 alin. 1 C. civ.). 

Ineficacitatea intervine şi dacă s-a produs exheredarea directă 
a unui moştenitor rezervatar. 


1 A se vedea M. Eliescu, op. cit., p. 368. 
2 Dacă beneficiarul donaţiei care ar trebui redusă este insolvabil, se va 
proceda la reducţiunea donaţiei anterioare (art. 1096 alin. 5 C. civ.). 


169 


Moştenirea testamentară 

b). În cazul donațiilor, reducţiunea are ca efect „desființarea lor 
în măsura necesară întregirii rezervei” (s.n.). 

După cum afectează rezerva, desfiinţarea donaţiei poate fi 
totală sau parțială şi, în consecinţă, moştenitorul rezervatar devine 
retroactiv proprietar al bunului, de la data deschiderii succesiunii (nu 
de la data încheierii contractului). 

Ca urmare a celor de mai sus, se produc următoarele conse- 
cinţe: 

— în calitate de proprietar al bunurilor donate, donatarul 
păstrează fructele naturale percepute şi pe cele civile, scadente ante- 
rior deschiderii succesiunii. El va trebui să restituie fructele percepute 
sau scadente numai după ce va deveni posesor de rea-credinţă (prin 
cererea de reducţiune); 

— în ceea ce priveşte actele de înstrăinare sau de grevare a 
bunurilor consimţite de către donatar faţă de terţi înainte de deschi- 
derea succesiunii, rămân valabile; numai actele de înstrăinare sau 
grevare consimţite de către donatar după deschiderea succesiunii vor 
fi desfiinţate, ele neputând fi opuse moștenitorilor rezervatari. 

Ca urmare a reducţiunii, moştenitorul rezervatar are dreptul la 
restituirea în natură a bunurilor („Întregirea rezervei, ca urmare a 
reducţiunii, se realizează în natură” — art. 1097 alin. 2 C. civ.). 

În cazul întregirii rezervei în natură, gratificatul păstrează 
fructele părţii din bun care depăşeşte cotitatea disponibilă, percepute 
până la data la care cei îndreptăţiţi au cerut reducţiunea. 

Ca excepție la principiul restituirii în natură, reducţiunea dona- 
ţiilor se face prin echivalent atunci când, înainte de deschiderea moș- 
tenirii: 

— donatarul a înstrăinat bunul ori a constituit asupra lui drep- 
turi reale, precum şi 

— bunul a pierit dintr-o cauză imputabilă donatarului (art. 1097 
alin. 3 C. civ.). 

Când donația supusă reducţiunii a fost făcută unui moştenitor 
rezervatar care nu este obligat la raportul donaţiei, acesta va putea 
păstra în contul rezervei sale partea care depăşeşte cotitatea dispo- 
nibilă (art. 1097 alin. 4 C. civ.). 


1 A se vedea Fr. Deak, op. cit., p. 389. 
170 


Moştenirea testamentară 

Dacă donatarul este un succesibil obligat la raport, iar partea 
supusă reducţiunii reprezintă mai puţin de jumătate din valoarea 
bunului donat, donatarul rezervatar poate păstra bunul, iar reducţiu- 
nea necesară întregirii rezervei celorlalţi moştenitori rezervatari se va 
face prin luare mai puţin sau prin echivalent bănesc (art. 1097 alin. 5 
C. civ.). 

Potrivit art. 1098 alin. 1 C. civ., în cazul reducţiunii unor „libera- 
lităţi speciale”, precum donația sau legatul ce are ca obiect un uzu- 
fruct, uz ori abitaţie sau o rentă ori întreţinere viageră, moştenitorii 
rezervatari au facultatea fie de a executa liberalitatea astfel cum a 
fost stipulată, fie de a abandona proprietatea cotităţii disponibile în 
favoarea beneficiarului liberalităţii, fie de a solicita reducţiunea potri- 
vit dreptului comun. În acest caz, dacă moştenitorii rezervatari nu se 
înţeleg asupra opțiunii, reducţiunea se va face potrivit dreptului 
comun. 

Potrivit art. 1099 C. civ., imputarea liberalităţilor se face după 
următoarele reguli: 

— dacă beneficiarul liberalităţii nu este moştenitor rezervatar, 
liberalitatea primită se impută asupra cotităţii disponibile, iar dacă o 
depăşeşte, este supusă reducţiunii; 

— dacă gratificatul este moştenitor rezervatar şi liberalitatea nu 
este supusă raportului, ea se impută asupra cotităţii disponibile 
(excedentul se impută asupra cotei de rezervă la care are dreptul gra- 
tificatul şi, dacă o depăşeşte, este supus reducţiunii); 

— dacă gratificatul este moştenitor rezervatar şi liberalitatea 
este supusă raportului, ea se impută asupra rezervei celui gratificat, 
iar dacă există, excedentul se impută asupra cotităţii disponibile, 
afară de cazul în care dispunătorul a stipulat imputarea sa asupra 
rezervei globale. În acest ultim caz, numai partea care excedează 
rezervei globale se impută asupra cotităţii disponibile. În toate cazu- 
rile, dacă se depăşeşte cotitatea disponibilă, liberalitatea este supusă 
reducţiunii. 

— când există mai multe liberalităţi, imputarea se face, ţinându- 
se seama şi de ordinea reducţiunii liberalităţilor excesive (art. 1099 
alin. 4 C. civ.). 

Secţiunea |. Dreptul de opţiune succesorală 


La moartea unei persoane, patrimoniul său se transmite moş- 
tenitorilor legali sau testamentari. 

Transmiterea patrimoniului celui care decedează se realizează 
fără manifestarea de voinţă a moștenitorilor (adică operează de drept 
din clipa morţii persoanei care lasă succesiunea) şi indiferent dacă 
moştenirea este legală sau testamentară. Faptul că de la data des- 
chiderii succesiunii şi până la exercitarea dreptului de opţiune succe- 
sorală trece un timp (mai îndelungat sau mai scurt) nu produce con- 
secinţe importante asupra transmiterii patrimoniului succesoral. 

Potrivit art. 1100 alin. 1 C. civ., „cel chemat la moştenire în 
temeiul legii sau al voinţei defunctului poate accepta moştenirea sau 
poate renunţa la ea”. 

În condiţiile dispoziţiilor de mai sus, persoanele cu vocaţie 
generală la dobândirea patrimoniului succesoral (succesibilii) îşi pot 
exercita dreptul de opţiune succesorală, alegând între două posibilităţi: 

— să accepte moştenirea; 

— să renunţe la moştenire. 

În consecinţă, dreptul de opţiune succesorală este un drept 
subiectiv al moştenitorilor cu vocaţie succesorală, din momentul 
deschiderii succesiunii. 

Potrivit art. 1106 C. civ., „Nimeni nu poate fi obligat să accepte 
o moştenire ce i se cuvine”!. Astfel, dintre posibilităţile persoanei cu 
vocaţie succesorală de a opta la moştenirea defunctului, cea mai 
importantă o reprezintă posibilitatea de a nu accepta moştenirea 
(deci, de a renunţa la moştenire)?. 

Principalele probleme în materie privesc subiectele, prescrip- 
ţia, ineficacitatea şi formele actului de opţiune succesorală. 


Dreptul de opţiune succesorală reprezintă „o simplă aplicaţie a opririi 
pactelor asupra succesiunilor viitoare”; a se vedea M. Grimaldi, op. cit., p. 443. 

z Legiuitorul poate interveni în materie succesorală prin anumite limitări ale 
drepturilor la moştenire, dar nu poate impune vreunei persoane să accepte moşte- 
nirea dacă aceasta nu o doreşte; a se vedea V. Stoica, op. cit. (2003), p. 240. 


Transmisiunea moştenirii 


$ 1. Subiectele dreptului de opţiune succesorală 


În principiu, dreptul de opţiune succesorală aparţine tuturor 
moştenitorilor cu vocaţie generală la moştenire [indiferent dacă, în 
concret, persoana are sau nu vocaţie). 


A. Succesibilii legali şi testamentari. 


La data deschiderii succesiunii, patrimoniul succesoral se 
transmite moştenitorilor defunctului, pentru fiecare dintre aceştia 
născându-se un drept subiectiv de opţiune succesorală. 

Dreptul de opţiune succesorală poate fi exercitat, în termenul 
de prescripţie prevăzut de lege, de toţi succesibilii. A nu se înţelege 
însă că toţi moştenitorii care şi-au exercitat acest drept (indiferent de 
clasa din care fac parte) vor primi şi bunurile moştenirii. Astfel, moş- 
tenirea va fi culeasă în ordinea stabilită de lege (sau de defunct). De 
exemplu, dacă există moştenitori acceptanţi atât din clasa |, cât şi din 
clasa a Il-a de moştenitori, moştenirea se va deferi numai celor din 
clasa |. 

În cazul moştenirilor succesive, când titularul dreptului de 
opţiune succesorală decedează înainte de a-l fi exercitat, dreptul său 
de opţiune se transmite moştenitorilor săi. Astfel, moştenitorii celui 
care a decedat fără a fi exercitat dreptul de opţiune succesorală 7] 
exercită separat, fiecare pentru partea sa, în termenul aplicabil 
dreptului de opţiune privind moştenirea autorului lor (art. 1105 alin. 1 
C. civ.). 

Dacă succesorii titularului nu se înţeleg între ei asupra modului 
de exercitare a dreptului de opţiune succesorală (unii dorind să 
accepte moştenirea, alţii renunțând la ea), atunci, de partea succesi- 
bilului care renunţă, vor profita ceilalţi moştenitori ai autorului său 
(art. 1105 alin. 2 C. civ.). 

În concluzie, noul Cod civil a modificat regula anterioară!, insti- 
tuind că, atunci când moştenitorii primesc o succesiune prin retransmi- 


1 Precizăm că, potrivit dispoziţiilor anterioare (ale art. 693 din Codul civil de la 
1864), în caz de retransmitere, dreptul de opţiune nu se împărțea între moştenitori, 
transmițându-se astfel un singur drept (pe considerentul că ei moştenesc numai pe 
acela care le transmite moştenirea, şi nu pe de cuius). 

tere, dreptul de opţiune se împarte între ei, fiecare putându-l exercita 
separat (dar în termenul aplicabil autorului lor). 

Tot astfel, dacă mai multe persoane vin la moştenire prin 
reprezentare succesorală, fiecare are dreptul să se pronunţe asupra 
acceptării sau renunţării la moştenire, întrucât reprezentanţii moşte- 
nesc personal. 


B. Creditorii personali ai succesibilului. 


Potrivit art. 1107 C. civ., dreptul de opţiune succesorală (accep- 
tarea moştenirii) poate fi exercitat şi de către creditorii personali ai 
succesibilului, pe calea acţiunii oblice”. 

Precizăm că dreptul de opţiune al creditorilor personali ai 
succesibilului (instituit de lege) este cel puţin discutabil. De exemplu, 
s-ar putea interpreta că el contravine principiului libertăţii acceptării 
moştenirii, potrivit căruia „Nimeni nu poate fi obligat să accepte o 
moştenire ce i se cuvine” (art. 1106 C. civ.). 

De remarcat că posibilitatea legală este dată exclusiv credi- 
torilor personali ai succesibilului, nu şi creditorilor moştenirii (care nu 
pot opta pe cale oblică în locul şi în numele succesibililor, motivul 
fiind acela că, atâta timp cât nu au optat, aceştia din urmă sunt străini 
de moştenire”)?. 


$ 2. Actul juridic de opţiune succesorală 


Dreptul de opţiune succesorală se exercită prin intermediul 
actului juridic de opţiune succesorală. Acesta reprezintă manifestarea 
de voinţă prin care titularul dreptului subiectiv de opţiune succeso- 
rală are posibilitatea de alegere între a accepta sau a renunţa la 
moştenire. 


1 în doctrină s-a apreciat că de această posibilitate nu pot beneficia însă 
creditorii personali ai legatarului „în cazul în care exerciţiul dreptului de opţiune ar 
implica o apreciere morală”; a se vedea M. Eliescu, Transmisiunea şi împărţeala 
moştenirii în dreptul R.S.R., Editura Academiei, Bucureşti, 1966, p. 89. 

2 A se vedea D. Chirică, op. cit., (2003), p. 369 şi doctrina franceză citată de 
autor. 

A. Caractere juridice. 


Actul juridic de opţiune succesorală se individualizează prin 
caracteristicile sale juridice. 

a) Este un act juridic unilateral, întrucât reprezintă voinţa unei 
singure persoane (a succesibilului); act încheiat personal sau prin 
mandatar cu procură specială. 

b) Este un act juridic indivizibil (unitar), deoarece succesibilul 
are dreptul să opteze între a renunţa sau a accepta moştenirea (în 
întregul ei, nimeni neavând posibilitatea de a accepta o anumită 
parte din moştenire şi de a renunţa la altă parte). Astfel succesibilul, 
moştenitor legal sau testamentar, trebuie să accepte în întregime 
moştenirea sau „trebuie să rămână pe de-a dreptul străin de ele”, 
prin efectul renunţării”. 

Ca excepţie, când moştenitorul întruneşte atât calitatea de 
moştenitor legal, cât şi pe aceea de beneficiar al unui testament, el 
poate opta diferit în privinţa moştenirii legale faţă de moştenirea tes- 
tamentară. Astfel, „moştenitorul care, în baza legii sau a testamen- 
tului, cumulează mai multe vocaţii la moştenire are, pentru fiecare 
dintre ele, un drept de opţiune distinct” (s.n.). 

În contextul de mai sus, legatarul chemat la moştenire şi ca 
moştenitor legal își va putea exercita opţiunea în oricare dintre aceste 
calităţi. Dacă, deşi nu a fost încălcată rezerva, din testament rezultă 
că defunctul a dorit să diminueze cota ce i s-ar fi cuvenit legatarului 
ca moştenitor legal, acesta din urmă poate opta doar ca legatar 
(art. 1102 C. civ.). 

c) Este un act juridic pur şi simplu, neputând fi afectat de 
modalităţi (termen sau condiţie). Astfel, opţiunea subiectului înseam- 
nă exclusiv pronunţarea pentru una dintre cele două posibilităţi 
(art. 1101 C. civ.). 

Sancţiunea actului încheiat cu nerespectarea dispoziţiilor de 
mai sus este nulitatea absolută. 


1 Indivizibilitatea, ca expresie a regulei nemo pro parte heredes (totul sau 
nimic) priveşte atât moştenirea legală, cât şi moştenirea testamentară; a se vedea 
FI. Vădeanu, Transmisiunea moştenirii, Ed. Wolters Kluwer, Bucureşti, 2010, p. 49. 

d) Este un act juridic, în principiu, irevocabil, prin aceasta înţe- 
legându-se că, odată ce s-a exercitat dreptul de opţiune succesorală, 
nu se mai poate reveni asupra opțiunii făcute. 

Ca excepţie, în cazul renunţării la moştenire, se poate reveni 
asupra acesteia. 

e) Este un act juridic declarativ, adică efectele opțiunii operea- 
ză retroactiv, de la data deschiderii succesiunii. 

În doctrină, s-a opinat! că dreptul de opţiune succesorală are la 
bază principiul libertăţii opțiunii (în raport de care sunt influențate 
toate celelalte caractere juridice). 


B. Condiţii de validitate. 


Actul de opţiune succesorală este, în primul rând, un act juridic 
şi deci, trebuie să întrunească condiţiile de validitate de fond şi de 
formă prevăzute de lege (art. 1179 C. civ.). În continuare, vom face 
trimitere numai la cele care prezintă particularităţi. 


a). Capacitatea necesară exercitării dreptului de opţiune succe- 
sorală. 

Întrucât opţiunea succesorală este un act de dispoziţie, succe- 
sibilul trebuie să aibă capacitate de exercițiu deplină. Astfel, subiectul 
dreptului de opţiune succesorală trebuie să fie, în principiu, major şi 
să nu fie interzis judecătoresc. 

În aceste condiţii, minorul care nu a împlinit vârsta de 14 ani şi 
interzisul judecătoresc nu îşi pot exercita dreptul de opţiune succe- 
sorală, întrucât sunt lipsiţi de capacitate de exerciţiu (dreptul lor de 
opţiune fiind exercitat de către reprezentantul legal, art. 43 C. civ.). 

Minorul cu capacitate de exerciţiu restrânsă (peste 14 ani) îşi 
poate exercita personal dreptul de opțiune succesorală, însă cu încu- 
viinţarea părinţilor sau a tutorelui şi în unele cazuri, cu autorizarea 
instanţei de tutelă?. 

Precizăm că, în condiţiile art. 40 C. civ., pentru motive temei- 
nice, instanţa de tutelă poate recunoaşte minorului care a împlinit 


1 A se vedea D. Chirică, op. cit. (2003), p. 371 şi urm. 

2 Regulile privitoare la acceptare se aplică şi în privinţa renunţării la moşte- 
nire; a se vedea C. Bîrsan, O. Gâdei, Este necesară încuviințarea autorităţii tutelare 
pentru acceptarea succesiunii de un minor, în R.R.D. nr. 5/1982, p. 23-24. 

vârsta de 16 ani capacitatea deplină de exerciţiu (caz în care acesta îşi 
va putea exercita nestingherit şi dreptul de opţiune succesorală). 


b) Consimţământul valabil înseamnă că voinţa exprimată în 
actul de opţiune succesorală nu trebuie viciată (în condiţiile dreptului 
comun — art. 1206 C. civ.). 

Dintre viciile consimţământului, sunt caracteristice actului de 
opţiune succesorală: eroarea, dolul şi violenţa. 

În doctrină s-a opinat că dolul poate vicia deopotrivă nu „nu- 
mai actul acceptării, dar şi al renunţării şi poate proveni de la orice 
persoană”?. 

Diferit, se apreciază că, în cazul în care voinţa succesibilului a 
fost viciată prin eroare, actul este anulabil numai în cazul în care moş- 
tenitorul acceptant descoperă un legat de care nu a avut cunoştinţă 
la data acceptării „şi ale cărui dispoziţii absorb mai mult de jumătate 
din ea”. 

c) Sub aspectul formei, în principiu, actul de opţiune succe- 
sorală este consensual (deci, care nu trebuie să îmbrace o anumită 
formă, nici măcar ca o cerinţă ad probationem). 

Ca excepţie, declaraţia de acceptare (supusă înscrierii în regis- 
trul naţional notarial) şi de renunțare la moştenire sunt acte 
autentice (art. 1109, art. 1120 alin. 2 C. civ.). 

Nerespectarea condiţiilor de validitate a actului de opţiune 
succesorală se sancţionează cu: nulitatea relativă (de exemplu, dacă 
nu s-au respectat condiţiile privind capacitatea) ori cu nulitatea 
absolută (când nu s-au respectat condiţiile privind forma solemnă, 
obiectul, cauza etc.). 


$ 3. Prescripţia dreptului de opţiune succesorală 


„Dreptul de opţiune succesorală se exercită în termen de un an 
de la data deschiderii moştenirii” (art. 1103 alin. 1 C. civ.). 


1 în doctrina franceză s-a pus şi problema leziunii în actul de opţiune succe- 
sorală; pentru amănunte a se vedea J. Maury, op. cit., p. 84-86. 

2 A se vedea Fr. Deak, op. cit., p. 428. 

3 Soluţia de mai sus pentru acceptarea moştenirii fiind valabilă şi pentru cazul 
renunţării la moştenire (deşi textul de lege nu face precizări cu privire la aceasta); a 
se vedea M. Eliescu, op. cit., vol. II, p. 94. 

În consecinţă, legea prevede un termen de prescripţie de un an, 
termen în care succesibilul trebuie să se pronunţe cu privire la 
dreptul său de opţiune succesorală!. 

În cazul în care succesibilul a cerut întocmirea inventarului 
anterior exercitării dreptului de opţiune succesorală, termenul de 
opţiune nu se va împlini mai devreme de două luni de la data la care i 
se comunică procesul-verbal de inventariere (art. 1104 alin. 1 C. civ.)?. 

Deoarece Codul civil face trimiteri exclusiv la „moştenire”, în 
sensul unei universalităţi (a unui patrimoniu), rezultă că termenul de 
un an vizează numai transmisiunile succesorale universale sau cu titlu 
universal. 

Per a contrario, legatarilor cu titlu particular le vor fi aplicabile 
dispoziţiile dreptului comun în materie, astfel că dreptul de opţiune 
succesorală cu privire la aceste legate se exercită în cadrul termenului 
general de prescripţie de 3 ani (art. 2517 C. civ.).* 

Termenul (special) de prescripţie de un an se explică prin 
necesitatea lichidării într-un termen scurt a cauzelor succesorale, 
pentru stabilirea drepturilor cuvenite moştenitorilor şi eliberarea 
certificatelor de moştenitor (sau declararea succesiunilor vacante, în 
cazurile când nu există moştenitori ori când moştenitorii existenţi au 
renunţat la drepturile lor)“. 

În doctrină s-a opinat că termenul de un an are natura juridică 
a unui un termen de decădere deoarece, pe de o parte stinge dreptul 
respectiv, iar pe de altă parte, dacă ar fi calificat ca termen de 
prescripţie atunci ar deveni inutilă dispoziţia potrivit căreia termenul 
se aplică Codului civil, Cartea a VI referitoare la suspendarea şi 


1 Termenului de opţiune succesorală i se aplică prevederile cuprinse în Cartea 
a VI-a referitoare la suspendarea şi repunerea în termenul de prescripţie extinctivă 
(art. 2522, art. 2532 şi urm. C. civ.). 

? De precizat că, pe durata efectuării inventarului, succesibilul nu poate fi 
considerat moştenitor, cu excepţia cazului în care a acceptat moştenirea (art. 1104 
alin. 2 C. civ.). 

3 A se înţelege că legiuitorul din 2011 a preluat soluţia anterioară a doctrinei 
şi practicii, instituind un termen distinct pentru legatul cu titlu particular; a se vedea 
T.S., s. civ., dec. nr. 875/1969, în R.R.D. nr. 8/1970, p. 117. 

1 A se vedea Al. Bacaci, Gh. Comăniţă, op. cit., p. 188. 

repunerea în termenul de prescripţie extinctivă (art. 1103 alin. 3 
C. civ.).. 

Reducerea termenului de opţiune. Potrivit art. 1113 alin. 1 
C. civ., pentru motive temeinice, la cererea oricărei persoane inte- 
resate, un succesibil poate fi obligat, cu aplicarea procedurii prevă- 
zute de lege pentru ordonanța preşedinţială, să îşi exercite dreptul de 
opţiune succesorală înăuntrul unui termen stabilit de instanţa jude- 


sn 


cătorească” (mai scurt decât cel de un an). 
A. Începutul prescripţiei dreptului de opţiune succesorală. 


De regulă, termenul de opţiune de un an începe să curgă de la 
data deschiderii moştenirii (art. 1103 alin. 1 C. civ.). 

De menţionat că nu are relevanță dacă moștenitorul a cunos- 
cut sau nu despre moartea celui care lasă moştenirea, termenul 
calculându-se de la data deschiderii succesiunii. 

În cazul moştenirii prin retransmitere, termenul se calculează 
tot de la data deschiderii succesiunii, astfel că succesibilii care moşte- 
nesc prin retransmitere au la dispoziţie pentru exercitarea dreptului 
de opţiune succesorală termenul rămas de la data morţii succesi- 
bilului şi până la expirarea termenului legal (un an sau 3 ani). 

Ca excepție, potrivit dispoziţiilor art. 1103 alin. 2 C. civ., terme- 
nul de opţiune de un an începe să curgă: 

a) de la data naşterii celui chemat la moştenire, dacă naşterea 
s-a produs după deschiderea moştenirii; 

b) de la data înregistrării morţii în registrul de stare civilă, dacă 
înregistrarea se face în temeiul unei hotărâri judecătoreşti de decla- 
rare a morţii celui care lasă moştenirea, afară numai dacă succesibilul 
a cunoscut faptul morţii sau hotărârea de declarare a morții la o dată 
anterioară, caz în care termenul curge de la această din urmă dată?; 

c) de la data la care legatarul a cunoscut sau trebuia să cu- 
noască legatul său, dacă testamentul cuprinzând acest legat este 
descoperit după deschiderea moştenirii; 


1 A se vedea G. Boroi, C.A. Anghelescu, op. cit. (2011), p. 288. 
2 A se vedea C. Toader, R. Popescu, Consideraţii în legătură cu aplicarea 
principiului aparenţei în drept în materia moştenirii, în Dreptul nr. 9/1993, p. 35-36. 

d) de la data la care succesibilul a cunoscut sau trebuia să cu- 
noască legătura de rudenie pe care se întemeiază vocaţia sa la moş- 
tenire (dacă această dată este ulterioară deschiderii moştenirii). 


B. Suspendarea şi repunerea în termenul de prescripţie. 


a). Suspendarea prescripţiei. Potrivit art. 2532 C. civ., „Prescrip- 
ţia nu începe să curgă, iar, dacă a început să curgă, ea se suspendă”, 
în cazurile prevăzute de lege. 

De exemplu, cursul prescripţiei se suspendă în cazul în care 
titularul dreptului sau cel care l-a încălcat face parte din forțele 
armate ale României, cât timp acestea se află în stare de mobilizare 
sau de război (art. 2532 pct. 8 C. civ.). 

Cursul prescripţiei se suspendă şi în cazul în care cel împotriva 
căruia curge sau ar urma să curgă prescripţia este împiedicat de un 
caz de forţă majoră să facă acte de întrerupere, cât timp nu a încetat 
această împiedicare. Ca excepţie, „forţa majoră, când este tempo- 
rară, nu constituie o cauză de suspendare a prescripţiei decât dacă 
survine în ultimele 6 luni înainte de expirarea termenului de prescrip- 
ţie” (art. 2532 pct. 9 C. civ.). 

În materie succesorală, suspendarea prescripţiei prezintă unele 
particularităţi (art. 2533 C. civ.). Astfel, prescripţia nu curge contra 
creditorilor defunctului în privinţa creanţelor pe care aceştia le au 
asupra moştenirii cât timp aceasta nu a fost acceptată de către succe- 
sibili ori, în lipsa acceptării, cât timp nu a fost numit un curator care 
să îi reprezinte. 

Prescripţia nu curge nici contra moştenitorilor defunctului cât 
timp aceştia nu au acceptat moştenirea ori nu a fost numit un curator 
care să îi reprezinte. 

Prescripţia nu curge, de asemenea, contra moştenitorilor, în 
privinţa creanţelor pe care aceştia le au asupra moştenirii (de la data 
acceptării moştenirii şi până la data lichidării ei). 

Potrivit dreptului comun în materie, „când cauza de suspenda- 
re a încetat, prescripţia îşi reia cursul, socotindu-se pentru împlinirea 
termenului şi timpul scurs înainte de suspendare”. Totuşi, prescripţia 


1 A se vedea FI. Vădeanu, op. cit., p. 72-75. 

nu se va împlini mai înainte de expirarea unui termen de 6 luni de la 
data când suspendarea a încetat (cu excepţia prescriptiilor de 6 luni 
sau mai scurte, care nu se vor împlini decât după expirarea unui ter- 
men de o lună de la încetarea suspendării — art. 2534 alin. 1 C. civ.). 

Mai precizăm că suspendarea prescripţiei poate fi invocată nu- 
mai de către partea care a fost împiedicată să facă acte de întrerupe- 
re, afară de cazul în care prin lege se dispune altfel (art. 2535 C. civ.). 


b). Repunerea în termenul de prescripţie. Potrivit art. 1103 
alin. 3, termenului de opţiune succesorală i se aplică prevederile Co- 
dului civil „referitoare la suspendarea şi repunerea în termenul de 
prescripţie extinctivă”. 

Potrivit dispoziţiilor art. 2522 C. civ., „Cel care, din motive te- 
meinice, nu şi-a exercitat în termen dreptul la acţiune supus prescrip- 
ţiei poate cere organului de jurisdicție competent repunerea în ter- 
men şi judecarea cauzei” (s.n.). 

Din textul de lege de mai sus se conturează două situaţii ce 
privesc exercitarea dreptul de opţiune succesorală: 

— când, datorită cazului „de forță majoră”, succesibilul a fost 
împiedicat să îşi exercite dreptul de opţiune succesorală; 

— când „din motive temeinice” a fost împiedicat să îşi exercite 
acest drept’. 

În prima ipoteză, dacă succesibilul a fost împiedicat din cauză 
de forţă majoră să îşi exercite dreptul de opţiune succesorală, atunci 
se aplică regulile cunoscute de la prescripţia extinctivă, potrivit cărora 
forţa majoră suspendă de drept curgerea termenului de prescripţie 
(în perioada cât acţionează cauza de forţă majoră). Astfel, în caz de for- 
tă majoră, intervine suspendarea de drept a termenului de prescripție?. 

Când împiedicarea nu s-a datorat unei cauze de forţă majoră, ci 
din motive temeinice, instanţa de judecată va putea dispune repune- 
rea în termenul de opţiune succesorală (în condiţiile art. 2522 alin. 2 
C. civ.). 


1 între cazul de forţă majoră şi „motive temeinice” există o deosebire esen- 
ţială; forţa majoră produce de drept suspendarea termenului de prescripţie, pe când, 
în cazul motivelor temeinice, instanţa de judecată admite sau respinge cererea de 
repunere în termen; a se vedea V. Stoica, op. cit. (2003) p. 250-251. 

? A se vedea C. Stătescu, op. cit. (1967), p. 217. 

În practică s-a apreciat că instanţa de judecată poate dispune 
repunerea în termen numai atunci când constată că împrejurările ce 
l-au împiedicat pe cel chemat la moştenire să îşi exercite dreptul de 
opţiune nu îi sunt imputabile!. Astfel, repunerea în termen nu îi poate 
fi acordată succesibilului atunci când depăşirea termenului de prescrip- 
ţie se datorează unei culpe proprii?. 

Cererea de repunere în termen trebuie făcută de succesibil în 
termen de 30 de zile, socotit din ziua în care a cunoscut sau trebuia să 
cunoască încetarea motivelor care au justificat depăşirea termenului 
de prescripţie (art. 2522 alin. 2 C. civ.). 

Admiterea cererii de repunere în termen constituie o acceptare 
implicită a moştenirii, nefiind necesară acordarea unui nou termen 
pentru exercitarea dreptului de opţiune succesorală”. 

Dispoziţii speciale referitoare la repunerea în termenul de 
prescripţie sunt prevăzute de art. 13 din Legea nr. 18/1991, republicată 
(Legea fondului funciar), art. 5 alin. 3 din Legea nr. 112/1995 şi art. 4 
alin. 3 din Legea nr. 10/2001. 

Potrivit dispoziţiilor de mai sus, calitatea de moştenitor se re- 
cunoaşte nu numai persoanelor care au acceptat moştenirea lăsată 
de proprietar (repuşi de drept în termenul de acceptare cu privire la 
cota ce li se cuvine), dar şi moștenitorilor ce nu acceptaseră moşte- 
nirea lăsată de fostul proprietar la data decesului, ei fiind consideraţi 
acceptanţi prin cererea făcută comisiei constituite potrivit legii şi 
repuşi de drept în termenul de acceptare. 

În schimb, moştenitorul acceptant al moştenirii lui de cuius, 
care nu a făcut cerere, nu poate pretinde drept de proprietate asupra 
terenului reconstituit pe numele comoştenitorilor sau moştenitorilor 
subsecvenţi. 


Repunerea în termen este de competenţa exclusivă a instanţei de judecată; 
a se vedea Fr. Deak, op. cit., p. 452. 

2 A se vedea T.B., s. a IV-a civ., dec. nr. 389/1990, în C.D. 1990, p. 94; T.S., 
col. civ., dec. nr. 1723/1957, în C.D. 1957, p. 64-65; T.S., s. civ., dec. nr. 213/1987, în 
C.D. 1987, p. 113-116; C.A. Bucureşti, s. a III-a civ., dec. nr. 1633/2001. 

3 A se vedea |. Turculeanu, Repunerea în termenul de opţiune succesorală a 
moştenitorilor, în Dreptul nr. 5/2000, p. 61. 

$ 4. Acceptarea moştenirii 


Acceptarea moştenirii este un act unilateral de voinţă prin care 
succesibilul îşi însuşeşte calitatea de moştenitor al defunctului (în 
limitele activului succesoral). 

Acceptarea moştenirii poate fi făcută şi de creditorii succesibilu- 
lui, pe cale oblică (în limitele îndestulării creanţei lor — art. 1107 C. civ.). 


A. Acceptarea voluntară şi acceptarea forţată. 


După raportul în care se află voinţa subiectului şi dispoziţiile 
legale în materie, acceptarea poate îmbrăca două forme: acceptarea 
voluntară şi acceptarea forţată. 

Acceptarea voluntară a moştenirii constă în actul sau faptul 
unilateral şi necondiţionat al succesibilului de a păstra moştenirea. 

Acceptarea forţată este impusă de lege, în anumite cazuri strict 
reglementate. Astfel, succesibilul care, cu rea-credinţă, a sustras ori a 
ascuns bunuri din patrimoniul succesoral sau a ascuns o donaţie su- 
pusă raportului ori reducţiunii este considerat că a acceptat moşte- 
nirea, chiar dacă anterior renunţase la ea (art. 1119 alin. 1 C. civ.). 

În consecinţă, acceptarea forţată intervine când succesibilul a 
dat la o parte sau a ascuns lucruri din succesiune, fiind o sancțiune 
prin care moştenitorii pierd dreptul de opţiune. 

Pentru ca acceptarea forţată să opereze, este necesară înde- 
plinirea următoarelor condiţii: 

— să existe o intenţie frauduloasă sau rea-credinţă din partea 
moştenitorului; 

— sustragerea frauduloasă să fie imputabilă moştenitorului; 

— să existe o dosire sau dare la o parte a unor bunuri ce aparţin 
succesiunii, ca urmare a unei sustrageri sau tăinuiri? şi se realizează o 


1 A se vedea FI. Vădeanu, op. cit., p. 82. 
Piy i A ERE I x A par 
In practica judiciară, ascunderea sau dosirea bunurilor moştenirii este 
interpretată în sens larg (de exemplu, nedeclararea unor datorii ale succesibilului, 
ascunderea primirii unor donaţii supuse reducţiunii etc.); a se vedea M. Eliescu, op. 
cit., p. 130; Fr. Deak, op. cit., p. 47; Trib. Suprem, col. civ., dec. nr. 1238/1955, în C.D. 
1955, p. 187. 

împosedare ascunsă! a unui comoştenitor, în dauna celorlalţi comoş- 
tenitori (ascunderea de lucruri din succesiune poate rezulta din orice 
fraudă sau mijloace dolosive comise de moştenitor); 

— bunurile sau lucrurile dosite să facă parte din masa succe- 
sorală. 

Dispoziţiile art. 1119 C. civ. sunt aplicabile atât în cazul moşte- 
nirii legale, cât şi în cazul moştenirii testamentare. 


B. Acceptarea expresă şi acceptarea tacită. 


După forma de exteriorizare, acceptarea poate fi expresă sau 
tacită (art. 1108 C. civ.). 

Acceptarea este expresă când succesibilul îşi însuşeşte explicit 
titlul sau calitatea de moştenitor printr-un înscris autentic sau sub 
semnătură privată (art. 1108 alin. 2 C. civ.). 

Acceptarea expresă trebuie să îndeplinească două condiţii. 
Astfel, succesibilul trebuie să îşi însuşească calitatea de moştenitor în 
formă scrisă, iar din înscrisul respectiv să rezulte că înţelege să își 
exercite drepturile succesorale?, dobândind ceea ce i se cuvine în 
virtutea legii sau testamentului.” 

Înscrisul acceptării poate fi chiar şi o simplă scrisoare adresată 
unui alt moştenitor sau unui creditor al succesiunii din care însă tre- 
buie să rezulte, neîndoielnic, voinţa succesibilului de a accepta moş- 
tenirea”. 

Rezultă că pentru valabilitatea acestui act juridic trebuie ca: 

— manifestarea de voinţă a moştenitorului să fie constatată 
numai printr-un înscris autentic sau sub semnătură privată, nefiind 
posibilă o acceptare verbală. 


3 Acțiunea de împosedare ascunsă trebuie să fie comisă de către un erede cu 
vocație universală sau cu titlu universal la moştenire; a se vedea D. Chirică, op. cit., 
p. 372 şi urm. 

? A se vedea Al. Bacaci, Gh. Comăniţă, op. cit., p. 197. 

3 „Legiuitorul a înlăturat acceptarea orală, atât pentru ca succesibilul să nu fie 
legat printr-un cuvânt rostit la întâmplare, cât şi pentru a evita dovada prin martori a 
unei acceptări date prin viu grai”; a se vedea M. Eliescu, op. cit., vol. II, p. 122. 

“ Nu este obligatoriu ca înscrisul să fie întocmit special pentru acceptarea 
succesiunii, putând ca aceasta să se facă printr-un înscris întocmit în alt scop; a se 
vedea D. Alexandresco, op. cit., vol. III, partea a Il-a, p. 236. 

— succesibilul trebuie să îşi fi însuşit, în mod neechivoc, titlul 
sau calitatea de moştenitor (din înscris trebuie să rezulte că succesi- 
bilul înţelege să îşi exercite drepturile şi să îşi asume obligaţiile rezul- 
tate din calitatea sa de moştenitor). 

Acceptarea este tacită când succesibilul a făcut un act sau fapt, 
pe care nu ar putea să îl facă decât în calitate de moştenitor 
(art. 1108 alin. 3 C. civ.). 

În consecinţă, esenţa acceptării tacite o constituie manifesta- 
rea intenţiei neîndoielnice de a accepta moştenirea (prin acte juridice 
săvârşite de moştenitor, ce pot privi atât bunuri succesorale singu- 
lare, cât şi bunuri succesorale ca universalitate). 

Prin dispoziţiile art. 1108 C. civ., au fost instituite două condiții 
pentru acceptarea tacită a moştenirii: 

— actul să nu poată fi făcut decât în calitate de moştenitor; 

— actul îndeplinit să presupună neapărat intenţia de a accepta. 

Când un asemenea act este echivoc (adică în măsură să primeas- 
că şi o altă interpretare), el nu mai are valoare de acceptare tacită”. 

Pentru delimitarea actelor care se circumscriu condiţiilor 
acceptării tacite, în doctrina şi în practica anterioară, s-au pus unele 
întrebări precum: Care sunt actele ce vor putea fi considerate acte de 
acceptare tacită a moştenirii? Orice act poate constitui o acceptare? 

În întâmpinarea întrebărilor de mai sus, noul Cod civil a realizat 
o departajare a actelor juridice (în raport de semnificaţia acceptării 
tacite). 


Li 


a). Acte juridice „cu valoare de acceptare tacită”. Potrivit 
art. 1110 alin. 1 C. civ., actele de dispoziţie juridică privind o parte sau 
totalitatea drepturilor asupra moştenirii atrag acceptarea tacită a 
acesteia (art. 1110 alin. 1 C. civ.). 

Sunt acte de dispoziţie care valorează acceptare tacită a succe- 
siunii: înstrăinarea bunurilor succesorale şi constituirea de drepturi 
reale asupra lor; dărâmarea şi reparaţiile care nu au un caracter 


1 Nu toate actele legate de patrimoniul succesoral presupun intenţia de 
acceptare. De exemplu, în practică s-a apreciat că achitarea taxelor fiscale pentru un 
imobil din succesiune nu reprezintă un act de dispoziţie, ci constituie un act de 
administrare ce nu poate fi interpretat în sensul art. 689 C. civ.; a se vedea Trib. 
Bucureşti, s. a Ill-a civ., dec. nr. 326/1992, în C.P.J.C. 1992, p. 167. 

urgent, făcute la imobilele succesorale; exercitarea în justiţie a acţiu- 
nilor privitoare la succesiune, în afară de cele cu caracter conservator 
(art. 1110 alin. 1 lit. a C. civ.). 

Practica judecătorească a statuat că reprezintă, de asemenea, 
acte de acceptare tacită a moştenirii: achitarea taxelor succesorale”; 
plata impozitelor asupra masei succesorale; solicitarea inventarierii 
bunurilor; constituirea unor drepturi reale asupra imobilului succe- 
soral (servitute, ipotecă); fapta succesibilului de a construi după des- 
chiderea succesiunii, dar în termenul legal de opţiune, pe terenul 
defunctului, un şopron şi un trotuar din beton; arendarea pământului 
succesoral; contractul de valorificare a dreptului de autor încheiat de 
succesibil în termenul de opţiune succesorală etc. 

Actele săvârşite de succesibil asupra universalităţii bunurilor 
moştenirii au semnificaţia unei acceptări tacite, după cum urmează. 
Astfel, donația, vânzarea sau cesiunea drepturilor succesorale către 
un terţ sau către unul sau toţi comoştenitorii constituie acte de 
acceptare a succesiunii. 

De precizat că terţul căruia moştenitorul îi vinde drepturile sale 
succesorale nu are dreptul să opteze pentru acceptarea sau renun- 
tarea la succesiune, întrucât cesiunea drepturilor succesorale consti- 
tuie prin ea însăşi o acceptare tacită a succesiunii. 

Renunţarea la moştenire în favoarea unuia sau mai multor suc- 
cesori (renunțare in favorem) înseamnă acceptarea moştenirii urmată 
de transmiterea ei cu titlu gratuit sau cu titlu oneros (art. 1110 alin. 1 
lit. b C. civ.)?. 

Renunţarea cu titlu oneros în folosul tuturor comoştenitorilor 
(sau a moştenitorilor subsecvenţi) constituie o vânzare şi, deci, o 
acceptare tacită a succesiunii (art. 1110 alin. 1 lit. c C. civ.)?. Ca excep- 


1 A se vedea V. Stoica, op. cit., p. 256 şi practica judiciară: Trib. reg. Dobrogea, 
dec. nr. 25/1962, în J.N. nr. 2/1963, p. 150; Trib. Suprem, s. civ., dec. nr. 355/1972, în 
R.R.D. nr. 11/1972, p. 168. 

? A se vedea Al. Bacaci, Gh. Comăniţă, op. cit., p. 217-218. 

3 A se vedea Fr. Deak, op. cit., p. 465. 

ţie, atunci când succesibilul renunţă impersonal şi cu titlu gratuit, ne 
aflăm în faţa unei renunţări pur abdicativel. 

De asemenea, pot avea valoare de acceptare tacită a moşte- 
nirii actele de dispoziţie, administrare definitivă ori folosinţă a unor 
bunuri din moştenire. Intră în această categorie, actele de adminis- 
trare cele care angajează viitorul (nu cele cu caracter urgent), cum 
sunt actele de folosinţă a bunurilor succesorale; socotite acte de 
acceptare pentru că succesibilul s-a comportat ca un proprietar şi 
deci, se prezumă că nu a putut săvârşi aceste acte fără să fi voit 
acceptarea moştenirii. 

Rezultă că, potrivit noului Cod civil, actele de administrare şi 
conservare a patrimoniului succesoral pot fi considerate manifestări 
de acceptare tacită moştenirii, numai dacă „angajează viitorul” iar 
succesibilul şi-a „însuşit calitatea de moştenitor”. 

Declaraţia de neacceptare. Potrivit art. 1111 C. civ., „succe- 
sibilul care intenţionează să îndeplinească un act ce poate avea sem- 
nificaţia acceptării moştenirii, dar care doreşte ca prin aceasta să nu 
fie considerat acceptant, trebuie să dea în acest sens, anterior înde- 
plinirii actului, o declaraţie autentică notarială” (s.n.). 


b). Acte juridice care nu valorează acceptare. Actele de con- 
servare, supraveghere şi de administrare provizorie nu valorează 
acceptare, dacă din împrejurările în care acestea s-au efectuat nu 
rezultă că succesibilul şi-a însuşit prin ele calitatea de moştenitor. 

Constituie acte de conservare: „cererile de punere şi ridicare a 
sigiliilor şi de facere a inventarului”? întreruperea prescripţiei, luarea 
unei inscripţii ipotecare sau cererea de reînnoire a unei ipoteci 
înscrise, cheltuielile de înmormântare. 

Potrivit legii, sunt considerate „a fi de administrare provizorie 
actele de natură urgentă a căror îndeplinire este necesară pentru 


1 în practică s-a apreciat că pârâtul a acceptat tacit succesiunea prin supor- 
tarea unei părţi din sarcinile moştenirii, plătind suma în contul cheltuielilor de înmor- 
mântare şi luând din bunurile defunctei unele lucruri; a se vedea D.M. Munteanu, Cu 
privire la acceptarea tacită a succesiunii prin contribuirea la cheltuielile de 
înmormântare şi preluarea unui bun mobil de valoare redusă, în Dreptul nr. 1/2005, 
p. 53 şi Trib. Bistriţa Năsăud, s. civ., dec. nr. 250/A din 20 iunie 2003. 

? A se vedea C. Hamangiu, |. Rosetti-Bălănescu, Al. Băicoianu, op. cit., p. 450-454. 

normala punere în valoare, pe termen scurt, a bunurilor moştenirii” 
(art. 1110 alin. 4 C. civ.). 

În practica judiciară s-a considerat că nu atrag acceptarea 
tacită a moştenirii: luarea din patrimoniul moştenirii a unei amintiri 
de familie, bibelouri etc., preluarea de către unii moştenitori legali, 
imediat după deces, a unui singur bun de valoare redusă (în raport cu 
obiceiul locului). 

De asemenea, încasarea de către unul dintre copiii mamei 
defuncte a chiriei imobilului şi, în absenţa unei locuinţe proprii, ocu- 
parea temporară a casei părinteşti nu pot fi considerate acte de 
acceptare a succesiunii, deoarece prima împrejurare are caracterul 
unui act de conservare şi administrare care nu implică în mod necesar 
acceptarea, iar cea de-a doua a fost determinată de o situaţie vremel- 
nică şi personală ce exclude ideea preluării bunurilor ca proprietar?. 

În concluzie, apreciem că determinarea acceptării tacite a 
moştenirii este o operaţie dificilă, ce presupune o examinare atentă a 
actelor săvârşite de succesibil, în vederea stabilirii intenţiei sale reale 
de a păstra sau nu calitatea de moștenitor’. 


Yee 


C. Efectele acceptării moştenirii. 


În doctrină, efectele acceptării moştenirii se împart în: efecte 
generale (comune) ce se produc indiferent dacă acceptarea s-a făcut 
voluntar sau forțat şi efecte speciale (proprii acceptării forțate a 
moştenirii). 

a). Efectele generale ale acceptării moştenirii sunt: 

— succesibilul acceptant își „consolidează” titlul de moştenitor“; 


1 A se vedea practica: T.S., s. civ., dec. nr. 110/1975, în R.R.D. nr. 11/1976, 
p. 62; T.S., s. civ., dec. nr. 830/1983, în R.R.D. nr. 1/1984, p. 59. 

? A se vedea T.S., s. civ., dec. nr. 1092/1972, în R.R.D. nr. 3/1974, p. 72. 

3 se impune să facem distincţie între bunurile succesiunii privite ut singuli şi 
actele juridice care privesc moştenirea ca universalitate. Astfel, bunurile succesorale 
singulare pot face obiectul unor acte de conservare, de administrare şi acte de 
dispoziţie. 

“Anu se înţelege că exercitarea actului de opţiune prin acceptarea moştenirii 
şi deci, „consolidarea” titlului de moştenitor ar însemna şi momentul dobândirii 
calităţii de moştenitor (probată cu certificatul de moştenitor). 

— bunurile ce au aparţinut defunctului intră în patrimoniul 
moştenitorului; 

— moştenitorii legali şi legatarii universali sau cu titlu universal 
răspund pentru datoriile şi sarcinile moştenirii numai cu bunurile din 
patrimoniul succesoral, proporţional cu cota fiecăruia; 

— legatarul cu titlu particular, în principiu, nu este obligat să 
suporte datoriile şi sarcinile moştenirii. 

Ca excepţie, potrivit art. 1114 alin. 3 C. civ., legatarul cu titlu 
particular răspunde pentru pasivul moştenirii, însă numai cu bunul 
sau bunurile ce formează obiectul legatului, dacă: 

— testatorul a dispus în mod expres în acest sens; 

— dreptul lăsat prin legat are ca obiect o universalitate, cum ar 
fi o moştenire culeasă de către testator şi nelichidată încă; în acest 
caz, legatarul răspunde pentru pasivul acelei universalităţi“; 

— celelalte bunuri ale moştenirii sunt insuficiente pentru plata 
datoriilor şi sarcinilor moştenirii. 

În cazul înstrăinării bunurilor moştenirii după deschiderea 
acesteia, bunurile intrate în patrimoniul succesoral prin efectul 
subrogaţiei pot fi afectate stingerii datoriilor şi sarcinilor moştenirii 
(art. 1114 alin. 4 C. civ.). 

Ca efect (general) al acceptării moştenirii se produce confuziu- 
nea dintre patrimoniul succesoral şi patrimoniul succesibilului. Situa- 
ţia este aceeaşi şi în cazul în care succesibilii, creditorii ori alte per- 
soane interesate au cerut efectuarea inventarului bunurilor succe- 
siunii (art. 1115 alin. 1 C. civ.). 

În concluzie apreciem că, în condiţiile noului Cod civil, efectuarea 
inventarului nu este de natură să determine separaţia de patrimonii. 

În sprijinul opiniei de mai sus, a se reţine şi că, potrivit art. 1156 
alin. 5 C. civ., din bunurile moştenirii, „creditorii moştenirii vor fi plă- 
tiţi cu preferinţă faţă de creditorii personali ai moştenitorului” (s.n.). 
Astfel, în cazul insolvabilităţii moştenitorului, creditorii săi personali 
vor putea urmări bunurile moştenirii atribuite la partaj însă, numai 
după îndestularea creditorilor moştenirii. 


1 git m FA ` Ad ie $ 
Reamintim că, potrivit art. 1057 din noul Cod civil, „orice legat care nu este 
universal sau cu titlu universal este un legat cu titlu particular”. 

b). Efectele speciale ale acceptării (specifice acceptării forţate) 
sunt: 

— moştenitorul care a acceptat forţat succesiunea, „nu va avea 
însă niciun drept cu privire la bunurile sustrase sau ascunse şi, după 
caz, va fi obligat să raporteze ori să reducă donația ascunsă fără a 
participa la distribuirea bunului donat” (art. 1119 alin. 1 C. civ.); 

— moştenitorul aflat în situaţia de mai sus „este ţinut să plă- 
tească datoriile şi sarcinile moştenirii proporţional cu cota sa din 
moştenire, inclusiv cu propriile sale bunuri”, deci succesibilul va răs- 
punde faţă de creditori, proporţional cu partea sa succesorală de care 
ar fi beneficiat dacă nu ar fi fost sancţionat (art. 1119 alin. 2 C. civ.);; 

— întrucât acceptarea pură şi simplă forţată constituie o pe- 
deapsă civilă, ea va fi suportată de către toţi moştenitorii ce se fac 
vinovaţi de comiterea faptelor de sustragere şi va fi aplicată atât 
succesibililor cu capacitate de exerciţiu, cât şi celor lipsiţi de o aseme- 
nea capacitate sau cu capacitate de exerciţiu restrânsă, în măsura în 
care aceştia au avut capacitate delictuală la momentul dosirii sau 
dării la o parte a bunurilor din succesiune?. 


$ 5. Renunţarea la moştenire 


Renunţarea la moştenire este un act unilateral, expres şi solemn 
prin care succesibilul declară că nu doreşte (renunţă la) calitatea de 
moştenitor. Ca urmare a renunţării, vocaţia succesorală a succesibilului 
este desființată retroactiv, iar el devine străin de moştenire. 

Dreptul de a renunţa la moştenire îl au toţi moştenitorii, indife- 
rent dacă sunt legali sau testamentari, rezervatari ori nerezervatari, 
universali, cu titlu universal sau cu titlu particular. 

Motivele pentru care succesibilul ar putea renunţa la moş- 
tenire sunt diverse şi frecvent întâlnite în practică. 

Rezultă că renunţarea la moştenire este o manifestare de voin- 
ţă a moștenitorului prin care acesta declară că înţelege a nu se folosi 
de drepturile succesorale pe care vocaţia sa i le oferă. 


1 În cazul în care sunt mai mulţi moştenitori care au ascuns în complicitate 
lucruri succesorale, ei vor fi obligaţi la restituire în mod solidar. 
? A se vedea C. Stătescu, op. cit. (1967), p. 222. 

A. Condiţii de fond şi de formă cerute pentru renunțare. 


Ca orice act juridic, pentru a fi valabil încheiată (şi deci, a pro- 
duce efecte), renunţarea la succesiune trebuie să îndeplinească unele 
condiţii. 

Potrivit art. 1120 C. civ., renunţarea la moştenire trebuie să fie 
solemnă şi expresă (spre deosebire de acceptarea succesiunii, care 
poate fi tacită). 

Declaraţia de renunțare se face în formă autentică la orice 
notar public sau, după caz, la misiunile diplomatice şi oficiile consu- 
lare ale României, în condiţiile şi limitele prevăzute de lege. 

Pentru informarea terţilor, declaraţia de renunțare se va 
înscrie, pe cheltuiala renunţătorului, în registrul naţional notarial, 
ținut în format electronic, potrivit legii (art. 1120 alin. 3 C. civ.)!. 

În consecinţă, ca regulă, „Renunţarea la moştenire nu se presu- 
pune” (art. 1120 alin. 1 C. civ.). 

Ca excepţie de la regula de mai sus, este prezumat că a renun- 
tat la moştenire: 

— succesibilul care, deşi cunoştea deschiderea moştenirii şi cali- 
tatea lui de succesibil, ca urmare a citării sale în condiţiile legii, nu 
acceptă moştenirea în termenul legal de un an? (în acest caz, pre- 
zumţia de renunțare operează numai dacă citaţia i-a fost comunicată 
succesibilului cu cel puţin 30 de zile înainte de expirarea termenului 
de opţiune succesorală); 

— succesibilul care nu optează în termenul (de opţiune redus) 
stabilit de instanţa judecătorească este considerat că a renunţat la 
moştenire (art. 1112 şi art. 1113 alin. 2 C. civ.). 

Nerespectarea formei solemne prevăzute de lege atrage nuli- 
tatea absolută a actului de renunțare, fapt care determină, în cadrul 


i Declaraţiile de acceptare sau renunțare la succesiune se fac în formă 
autentică şi se înscriu pentru opozabilitate în Registrul naţional de evidenţă a opţiu- 
nilor succesorale. 

? Citaţia trebuie să cuprindă, sub sancţiunea nulităţii acesteia, pe lângă ele- 
mentele prevăzute de Codul de procedură civilă, şi precizarea că, dacă succesibilul nu 
îşi exercită dreptul de a accepta moştenirea în termenul legal, va fi prezumat că 
renunţă la moştenire (art. 1112 alin. 1 C. civ.). 

termenului de un an, posibilitatea acceptării succesiunii de către 
succesibilul în cauză, alături de alţi moştenitori (dacă este cazul). 

Renunţarea este valabilă numai dacă, anterior, succesibilul nu 
şi-a exercitat dreptul său de opţiune succesorală prin acceptare. Cel 
care a acceptat o moştenire nu mai poate reveni asupra sa, fiind con- 
siderat că a acceptat-o pentru totdeauna, conform principiului semel 
heres semper heres.? 

Ca şi acceptarea moştenirii, renunţarea este un act juridic indi- 
vizibil, în sensul că succesibilul nu poate accepta o parte a moştenirii 
şi renunţa la restul. 

Ea trebuie să fie impersonală şi cu titlu gratuit (pur abdicativă), 
neputând fi făcută în favoarea altor moştenitori (renunțare in 
favorem);. 


B. Efectele renunţării la moştenire. 


Ca urmare a renunţării în condiţiile legii, succesibilul care 
renunţă la moştenire este considerat că nu a fost niciodată moşte- 
nitor (art. 1121 alin. 1 C. civ.). 

Astfel, moştenitorul renunţător este lipsit de toate avantajele 
care ar fi decurs din moştenire dar, în acelaşi timp, este descărcat şi 
de orice obligaţie potrivit calităţii sale de moştenitor”. 

În consecinţă, renunţătorul este considerat o persoană străină 
de moştenire. 

Din cele de mai sus, se desprind următoarele consecinţe: 

— renunţătorul nu beneficiază de niciun drept al moştenirii; el 
nu poate fi nici reprezentat (descendenţii săi putând culege moşte- 
nirea numai în nume propriu); 

— drepturile şi obligaţiile succesibilului renunţător faţă de de- 
funct, stinse prin confuziune, vor renaşte; 


1 A se vedea G. Boroi, op. cit., (2008), p. 311. 
27 A Y Pi i v š 
In consecință, declaraţia de renunțare la moştenire după acceptarea ei este 

lipsită de orice efecte juridice; ase vedea TMB, s. civ. dec. nr. 1325/1992 în C.S. Ricu, 
op. cit. (2009), p. 135. 

3 A se vedea Fr. Deak, op. cit., p. 481-482. 

“ A se vedea T. lonaşcu, Curs de drept civil. Succesiuni şi liberalităţi, Bucureşti, 
1943, p. 152. 

— partea renunţătorului „profită moştenitorilor pe care i-ar fi 
înlăturat de la moştenire sau celor a căror parte ar fi diminuat-o dacă 
ar fi acceptat moştenirea” (art. 1121 alin. 2 C. civ.); 

— renunţătorul nu are obligaţia de plată a taxelor succesorale; 

— moştenitorul renunţător nu mai poate fi obligat la raportarea 
liberalităţilor primite de la defunct (în caz de renunțare la moştenirea 
legală, descendentul sau soţul supravieţuitor nu mai are obligaţia de 
raport, putând păstra liberalitatea primită în limitele cotităţii dispo- 
nibile — art. 1147 alin. 1 C. civ.).. 


vee 


C. Revocarea (retractarea) renunțării de către succesibili. 


Potrivit art. 1123 alin. 1 C. civ., „în tot cursul termenului de 
opţiune, renunțătorul poate revoca renunțarea, dacă moştenirea nu 
a fost deja acceptată de alți succesibili care au vocație la partea care 
i-ar reveni”?. 

Revocarea renunţării la moştenire este supusă aceloraşi forma- 
lităţi ca şi renunţarea la moştenire (declaraţia de revocare în formă 
autentică, informarea terţilor şi înscrierea în registrul naţional nota- 
rial). 

În condiţiile de mai sus, revocarea renunţării la moştenire, 
trebuie să îndeplinească două condiţii de fond: 

— să nu fi expirat termenul de un an pentru exercitarea drep- 
tului de opţiune succesorală; 

— moştenirea să nu fi fost acceptată, între timp, de alţi succe- 
sori ai defunctului. 

Ca efect principal al revocării renunţării, moştenitorul în cauză 
este considerat că a acceptat moştenirea de la data deschiderii succe- 
siunii („revocarea renunţării valorează acceptare” — art. 1123 alin. 2 
C. civ.). 


1 Ca excepţie, prin stipulaţie expresă în contractul de donaţie, donatarul 
poate fi obligat la raportul donaţiei şi în cazul renunţării la moştenire (art. 1147 
alin. 2 C. civ.). 

i Spre deosebire de moştenitorul care a acceptat moştenirea şi care nu mai 
poate reveni asupra acceptării, aceasta având un caracter irevocabil; a se vedea C.A. 
Bucureşti, s. a III-a civ., dec. nr. 1858/2002, în Practică judiciară civilă 2001-2002, 
p. 293. 

De menţionat că, deşi retractarea renunţării operează retro- 
activ, bunurile moştenirii sunt „preluate în starea în care se găsesc”, 
iar drepturile pe care terţii de bună-credinţă le-au dobândit asupra 
bunurilor moştenirii anterior retractării rămân valabile (art. 1123 
alin. 2 C. civ.). 


D. Revocarea renunţării de către creditorii succesibililor. 


Potrivit art. 1122 alin. 1 C. civ., revocarea renunţării poate fi şi 
judiciară. 

În condiţiile legii, creditorii succesibilului care a renunţat la 
moştenire în frauda lor pot cere instanţei revocarea renunţării în ceea 
ce îi priveşte. 

În acest caz, dreptul la acţiune se prescrie în termen de 3 luni 
de la data la care creditorul a cunoscut actul succesibilului de renun- 
tare la moştenire. 

De precizat însă că admiterea „acţiunii în revocare” în acest caz 
produce efectele acceptării moştenirii de către succesibilul debitor 
numai în privinţa creditorului reclamant şi în limita creanţei acestuia 
(art. 1122 alin. 2 C. civ.). 


Secţiunea a Il-a. Transmisiunea patrimoniului succesoral 


La moartea unei persoane fizice, patrimoniul acesteia (moşte- 
nirea) se transmite succesorilor ei, în puterea legii sau testamentului 
(de la data încetării din viaţă a autorului). 


§ 1. Obiectul transmisiunii 


Transmisiunea succesorală are ca obiect patrimoniul defunc- 
tului (alcătuit din totalitatea drepturilor şi obligaţiilor patrimoniale 
care au aparţinut acestuia). 

De precizat că obiectul transmisiunii succesorale îl formează 
numai drepturile şi obligaţiile patrimoniale ale defunctului, nu şi 


i Spre deosebire de dreptul comun instituit în teoria obligaţiilor, potrivit 
căruia acţiunea revocatorie produce efecte în favoarea creditorului care a introdus 
acţiunea, dar şi a creditorilor care au intervenit în cauză (art. 1565 alin. 1 C. civ.), 
precizăm că noul Cod civil a preluat mot ă mot dispoziţiile art. 1631 din Codul civil 
Quebec ce privesc „acţiunea în inopozabilitate” (cunoscută în dreptul mai vechi ca, 


sn 


„pauliană” sau „revocatorie”). 

drepturile personale nepatrimoniale, care sunt strâns legate de per- 
soană şi care încetează în momentul morţii celui care lasă moşte- 
nirea’. 

În consecință: 

— activul moştenirii este alcătuit din drepturile ce formează 
patrimoniul succesoral, în principiu, numai drepturile patrimoniale 
existente la data deschiderii moştenirii; 

— pasivul este format din obligațiile pe care le avea cel care lasă 
moştenirea. 

Pentru stabilirea activului şi pasivului succesoral, succesibilii, 
creditorii moştenirii şi orice persoană interesată „pot cere notarului 
competent să dispună efectuarea unui inventar al bunurilor din 
patrimoniul succesora!” (art. 1115 alin. 1 C. civ.). 


A. Cuprinsul activului succesoral. 


Activul succesoral cuprinde toate drepturile reale şi de creanţă 
ale celui care lasă moştenirea, după cum urmează: 

— dreptul de proprietate asupra imobilelor din intravilan sau 
extravilan, indiferent de localitatea în care sunt amplasate, şi dreptul 
asupra bunurilor mobile; 

— alte drepturi reale principale care au aparţinut defunctului şi 
care nu se sting la moartea lui (de exemplu, dreptul de servitute sau 
de superficie) şi drepturi reale accesorii: ipoteca, gajul etc.; 

— drepturile patrimoniale de autor: dreptul de a trage foloase 
materiale din valorificarea operei etc.; 

— acţiunile patrimoniale care au aparţinut defunctului: acţiunea 
în revendicare, acţiunea în reziliere sau rezoluţiune, în revocare 
pentru ingratitudine, acţiuni care nu au fost intentate sau soluționate 
în timpul vieţii celui care lasă moştenirea şi care vor fi pornite sau 
continuate de către succesorii acestuia potrivit regulilor aplicabile. 

Anumite drepturi nu intră în activul succesoral, cum ar fi: drep- 
turile viagere care rezultă dintr-un contract de întreţinere sau de 
rentă viageră sau dreptul la indemnizaţia de asigurare stipulată în 


1 š A i 
A se vedea D. Macovei, I.E. Cadariu, op. cit., p. 200. 
24 : . di x Pi . A e 
Intocmirea inventarului şi măsurile speciale de conservare a bunurilor vor fi 
analizate în cadrul procedurii succesorale notariale. 

favoarea moştenitorului (întrucât acesta este un drept propriu care 
rezultă dintr-un contract aleatoriu). 

Facem precizarea că, în cazul decesului titularului contractului 
de închiriere, membrii familiei pot opta pentru continuarea contrac- 
tului de închiriere, în condiţiile art. 1834 alin. 2 şi 3 C. civ. (inde- 
pendent de calitatea lor de moştenitori). 


B. Cuprinsul pasivului moştenirii (datoriile şi sarcinile). 


Pe lângă activul succesiunii, patrimoniul succesoral cuprinde şi 
datoriile şi sarcinile moştenirii (acestea din urmă formează pasivul 
succesoral). 

În primul rând, pasivul succesoral va cuprinde datoriile lăsate 
de defunct (obligaţiile sale patrimoniale). 

Datoriile moştenirii sunt obligaţii născute în timpul vieţii auto- 
rului şi care se află în plată la data deschiderii succesiunii. 

Datoriile succesiunii pot avea izvor diferit: 

— delictual (născute ca urmare a săvârşirii de către defunct a 
unor fapte ilicite cauzatoare de prejudicii unei terţe persoane); 

— contractual (asumate prin contracte ce nu au caracter intuitu 
personae, cum sunt, de exemplu, vânzarea, împrumutul, schimbul 
etc.). 

Sarcinile moştenirii sunt obligaţii care se nasc după deschiderea 
succesiunii şi care decurg din faptul autorului patrimoniului mortis 
causa. 

Sarcinile moştenirii pot fi: cheltuieli care au loc cu ocazia inven- 
tarierii, conservării, administrării, lichidării succesiunii, cheltuieli de 
înmormântare, legatele cu titlu particular care au ca obiect bunuri 
generice etc. 

De precizat că, potrivit doctrinei, nu pot fi incluse în pasivul 
moştenirii cheltuielile suportate de unul dintre viitorii succesori cu 
întreţinerea defunctului (pe timpul vieţii acestuia). 


1 A se vedea T. S., s. civ., dec. nr. 427/1971, în C.D. 1971, p. 121. 
? A se vedea D. Chirică, op. cit., p. 421; Fr. Deak, op. cit., p. 507. 

$ 2. Transmisiunea activului moştenirii 


Transmisiunea drepturilor succesorale poate fi: universală, cu 
titlu universal sau cu titlu particular. 

Transmisiunea activului succesoral (ca şi a pasivului) operează 
de drept, de la data deschiderii succesiunii (din momentul încetării 
din viaţă a celui care lasă moştenirea)”. 


a) Transmisiunea universală are ca obiect totalitatea dreptu- 
rilor care formează patrimoniul defunctului. 

De precizat că transmisiunea universală conferă moştenitorului 
vocație (chemare) la întreg patrimoniul succesoral. Astfel, datorită 
vocației universale, moştenitorii pot deveni titularii întregului patri- 
moniu (chiar dacă emolumentul cules efectiv nu va cuprinde tot 
patrimoniul succesoral). 


b) Transmisiunea cu titlu universal are drept obiect numai o 
cotă-parte (fracțiune) din totalitatea drepturilor patrimoniale (care 
alcătuiesc activul succesoral). 

Transmisiunea universală şi cea cu titlu universal operează în 
cazul moştenitorilor legali, legatarilor universali sau a celor cu titlu 
universal. 

De la regula potrivit căreia prin moştenire se transmit toate 
drepturile existente la data deschiderii succesiunii în patrimoniul 
defunctului există şi anumite derogări, astfel: 

— unele drepturi care existau în patrimoniul defunctului, dar 
care se sting la moarte, nu se transmit moștenitorilor, cum ar fi, de 
exemplu, dreptul la pensia de întreţinere primită de defunct; 

— unele drepturi care nu existau în patrimoniul defunctului la 
data deschiderii succesiunii se reîntorc în acest patrimoniu, ca efect al 
raportului sau reducţiunii donațiilor etc. 

c) Transmisiunea cu titlu particular are ca obiect dreptul asupra 
unui bun sau asupra unor bunuri care au aparţinut defunctului (pri- 
vite ut singuli). 

Dacă obiectul legatului cu titlu particular este un lucru indi- 
vidual determinat, atunci dreptul real asupra acelui bun se transmite, 


1 A se vedea D. Macovei, I.E. Cadariu, op. cit., 2005, p. 205. 

ca şi în cazul transmisiunilor universale sau cu titlu universal, în 
momentul deschiderii succesiunii. 

În cazul în care obiectul legatului îl constituie un bun deter- 
minat generic, atunci legatul va fi cuprins în pasivul succesoral, iar 
legatarului i se va transmite, până în momentul predării bunului, 
„decât un drept de creanţă” împotriva moștenitorului obligat să îl 
plătească, iar din acest moment va dobândi dreptul de proprietate 
asupra bunului respectiv!. 

La deschiderea moştenirii, creanţele defunctului se divid, prin 
efectul legii, între comoştenitori şi terţi, proporţional. Astfel, fiecare 
moştenitor va putea urmări pe debitor numai pentru partea sa de 
creanţă?. 


$ 3. Transmisiunea pasivului succesoral 


Pasivul succesiunii cuprinde stricto sensu datoriile defunctului 
(obligaţiile sale cu caracter patrimonial), ce decurg din contracte, 
delicte, cvasicontracte, cvasidelicte şi sarcinile succesiunii (obligaţiile 
ce iau naştere ulterior morţii lui de cuius, cum sunt cheltuielile de 
înmormântare, cheltuielile de administrare, conservare şi lichidare a 
moştenirii). 

Precizăm că moştenitorii legali şi legatarii (universali sau cu 
titlu universal) nu pot accepta numai drepturile succesiunii (şi deci, să 
refuze plata datoriilor pe care de cuius le-a făcut în timpul vieţii). 

Potrivit art. 1101 C. civ., „Sub sancţiunea nulităţii absolute, 
opţiunea succesorală este indivizibilă şi nu poate fi afectată de nicio 
modalitate” (s.n.). 


A. Categorii de moştenitori care suportă pasivul moştenirii. 


Obligaţia de a suporta pasivul moştenirii revine moştenitorilor 
universali sau cu titlu universal, deoarece ei dobândesc întreg patri- 
moniul sau numai o fracțiune din patrimoniul defunctului (art. 1114 
alin. 2 C. civ.). 


1 A se vedea FI. Vădeanu, op. cit., p. 170. 
2 A se vedea Fr. Deak, op. cit., p. 507. 
3 . e Pr r A 
Cu privire la suportarea datoriilor pe care defunctul nu le onorase până la 
data deschiderii succesiunii, tradițional, în doctrina mai veche, se făcea deosebire 
între moştenitorii regulaţi şi moştenitorii neregulaţi. 

Legatarii cu titlu particular, nefiind decât dobânditorii unui 
anumit drept, în principiu, nu răspund pentru pasivul moştenirii. 

Ca excepţie, legatarul cu titlu particular va fi obligat la plata 
pasivului moştenirii, „însă numai cu bunul sau bunurile ce formează 
obiectul legatului” şi în următoarele situaţii: 

— când testatorul a dispus astfel, în mod expres; 

— când legatul are ca obiect o moştenire dobândită de testator, 
nelichidată până la decesul lui şi care cuprinde atât drepturi, cât şi 
obligaţii“; 

— când celelalte bunuri sunt insuficiente pentru plata datoriilor 
şi sarcinilor (art. 1114 alin. 3 lit. a-c C. civ.). 

În cazul moştenirii vacante, comuna, oraşul sau, după caz, mu- 
nicipiul răspunde de pasivul moştenirii vacante „numai în limita va- 
lorii bunurilor din patrimoniul succesoral”, deci răspunderea pentru 
plata pasivului este limitată în toate cazurile la valoarea activului 
dobândit (art. 1139 alin. 2 C. civ.). 

De menţionat că sarcinile născute după deschiderea succesiunii 
sunt asimilate datoriilor şi se suportă de toţi moştenitorii obligaţi la 
plata pasivului, în condiţiile arătate. 


B. Divizarea de drept a pasivului succesoral. 


Moştenitorii universali şi cu titlu universal contribuie la plata 
datoriilor şi sarcinilor moştenirii, proporţional cu cota succesorală ce 
îi revine fiecăruia (art. 1155 alin. 1 C. civ.)?. 

Prin „cota fiecăruia” trebuie să înţelegem în primul rând, voca- 
ţia la succesiune a moștenitorilor (şi nu ceea ce ei efectiv au cules)?. 

Diviziunea de drept a pasivului succesoral între comoştenitori 
influenţează dreptul de urmărire al creditorilor succesorali (astfel, va 
trebui ca aceştia să îşi divizeze urmărirea, îndreptându-se împotriva 
fiecărui comoştenitor proporţional cu partea lui ereditară şi, în conse- 


1 A se vedea M. Eliescu, op. cit., vol. Il, p. 144. 

? Tot astfel, potrivit art. 1114 alin. 2 C. civ., „Moştenitorii legali şi legatarii 
universali sau cu titlu universal răspund pentru datoriile şi sarcinile moştenirii (....), 
proporţional cu cota fiecăruia” (s.n.). 

3 A se vedea T.S., s. civ., dec. nr. 478/1989, în Dreptul nr. 1-2/1990, p. 128. 

cinţă, riscul insolvabilităţii unuia dintre coindivizari va fi suportat de 
către creditor, iar nu de ceilalţi moştenitori). 

Înainte de partajul succesoral, creditorii ale căror creanţe pro- 
vin din conservarea sau din administrarea bunurilor moştenirii ori 
s-au născut înainte de deschiderea moştenirii pot cere să fie plătiţi 
din bunurile aflate în indiviziune. De asemenea, ei pot solicita execu- 
tarea silită asupra acestor bunuri (art. 1155 alin. 2 C. civ.). 

Ca excepţie, regula divizării de drept a pasivului succesoral nu 
se aplică dacă: 

— obligaţia este indivizibilă; 

— obligaţia are ca obiect un bun individual determinat ori o 
prestație determinată asupra unui astfel de bun; 

— obligaţia este garantată cu o ipotecă sau o altă garanţie reală, 
caz în care moştenitorul care primeşte bunul afectat garanţiei va fi 
obligat pentru tot, însă numai în limita valorii acelui bun, iar parti- 
ciparea sa la restul pasivului moştenirii se reduce corespunzător; 

— unul dintre moştenitori este însărcinat, prin titlu, să execute 
singur obligaţia (în acest caz, dacă titlul îl reprezintă testamentul, scu- 
tirea celorlalţi moştenitori constituie o liberalitate, supusă reducţiunii 
dacă este cazul). 


Secţiunea a Ill-a. Dobândirea posesiunii moştenirii 


Drepturile succesorale cuvenite moştenitorilor se transmit 
acestora din momentul deschiderii moştenirii. 

Problemele legate de transmisiunea drepturilor succesorale se 
află în strânsă legătură şi cu dobândirea exerciţiului acestor drepturi, 
aspect cunoscut în materie drept dobândirea posesiunii moştenirii”. 

Potrivit art. 1126 C. civ., soțul supravieţuitor, descendenţii şi as- 
cendențţii privilegiați au posesiunea de drept a moştenirii, din momen- 
tul deschiderii acesteia, restul moştenitorilor, fără deosebire dacă sunt 
legali sau testamentari, fiind obligaţi să ceară trimiterea în posesie. 

Din acest punct de vedere, Codul civil distinge trei categorii de 
moştenitori: 

— moştenitorii care au sezină (sezinari); 


1 A se vedea M. Eliescu, Curs de succesiuni, Ed. Humanitas, Bucureşti, 1997, 
p. 296. 

— moştenitorii care nu au sezină (care trebuie să ceară trimi- 
terea în posesie); 
— legatarii, care trebuie să ceară predarea legatelor. 
În continuare, ne vom ocupa de prezentarea problemelor lega- 
te de dobândirea posesiunii, sub cele trei aspecte. 


$ 1. Dobândirea de drept a posesiei moştenirii (sezina) 
A. Noţiunea de sezină. 


Potrivit art. 1125 C. civ., sezina conferă unor moştenitori legali, 
pe lângă stăpânirea de fapt exercitată asupra patrimoniului succe- 


soral?, „şi dreptul de a administra acest patrimoniu şi de a exercita 


drepturile şi acţiunile defunctului”S. 


Precizăm că noţiunea de sezină, reglementată de noul Cod 
civil, constituie posesiunea de drept a moştenirii, termenul de pose- 
siune având, în acest text, un înţeles special, diferit de cel din art. 916 
C. civ.? 

Posesiunea bunurilor succesorale trece deci, de la defunct la 
moştenitorii cu sezină (de la data deschiderii succesiunii), fără nicio 
manifestare de voinţă din partea lor (fără vreo verificare prealabilă şi 
chiar dacă nu au dreptul la acestea). 


1 Enumerarea cuprinsă în art. 1126 C. civ. este lJimitativă şi imperativă, 
acordarea sau retragerea sezinei neputându-se face prin testament. 

2 Reamintim că, potrivit art. 916 alin. 1 C. civ., „Posesia este exercitarea în 
fapt a prerogativelor dreptului de proprietate asupra unui bun de către persoana 
care îl stăpâneşte şi care se comportă ca un proprietar” (s.n.). Cu privire la noţiunea 
de posesie ca stare de fapt, a se vedea V. Stoica, Drept civil. Drepturile reale princi- 
pale, Ed. Humanitas, Bucureşti, 2004, p. 147 şi urm. 

3 Sezina reprezintă „un beneficiu al legii în virtutea căruia anumiţi moştenitori 
au posesiunea de drept a bunurilor succesorale de la data deschiderii moştenirii şi se 
bucură fără nicio formalitate de exerciţiul drepturilor şi acţiunilor defunctului”; a se 
vedea M. Eliescu, op. cit., vol. II, p. 60. 

1 Sezina fiind independentă de posesiunea de fapt a bunurilor succesorale, 
este posibil ca moştenitorul sezinar să nu aibă această posesiune, iar bunurile să fie 
posedate de persoane ce nu au această calitate (şi nici măcar nu sunt succesori); a se 
vedea C. Stătescu, C. Bîrsan, op. cit, (1988), p. 66. 

În doctrină s-a opinat că sezina reprezintă deci, „o ficţiune a 
legii”, pentru că „ea presupune că unii moştenitori posedă moşte- 
nirea, deşi în fapt ei nu o posedă încă”!. 

Calitatea de moştenitor sezinar nu conferă însă celui în cauză 
dreptul de a reclama posesiunea de fapt asupra unui bun succesoral 
posedat de alte persoane cu care se găseşte în indiviziune şi care, ca 


atare, posedă în condiţiile legii. 
B. Moştenitorii sezinari. 


Potrivit dispoziţiilor art. 1126 C. civ., moştenitorii sezinari sunt: 
soțul supravieţuitor, descendenții şi ascendenţii privilegiați ai defunc- 
tului. 

Astfel, toţi moştenitorii de mai sus se bucură de sezină (dar nu 
o au toţi, deodată, în mod colectiv, ci pe rând, în ordinea în care au 
vocaţie la succesiune). 

Aşadar, potrivit noului Cod civil, moştenitorii sezinari sunt moş- 
tenitorii legali: 

— soţul supravieţuitor; 

— descendenţii din căsătorie, din afara căsătoriei şi din adopţie 
(rude în linie dreaptă descendentă cu defunctul; intră în această 
categorie nu numai rudele de gradul întâi, ci şi rudele de grad mai 
îndepărtat, indiferent de clasa din care fac parte); 

— ascendenții privilegiați (rude în linie dreaptă ascendentă cu 
defunctul) deci, părinţii defunctului; 


C. Efectele sezinei. 


Principalul efect al sezinei constă în faptul că moştenitorii 
sezinari au dreptul de a administra patrimoniul succesoral şi de a 
exercita toate acţiunile patrimoniale ale defunctului, fără a fi nevoie 
de îndeplinirea vreunei formalităţi. 

Dreptul de administrare a patrimoniului succesoral include şi 
dreptul asupra fructelor bunurilor succesiunii (din momentul des- 
chiderii moştenirii şi în limitele drepturilor moştenitorului sezinar). 


1 A se vedea D. Alexandresco, op. cit., p. 54-55. 

Dreptul sezinarului de a exercita, în mod activ şi pasiv, toate 
drepturile defunctului se rezumă la: 

— dreptul de a-i urmări pe toţi debitorii succesiunii şi deţinătorii 
bunurilor succesorale; 

— dreptul de a exercita acţiunile posesorii cu privire la bunurile 
succesorale (chiar dacă nu le-a posedat în fapt) şi orice alte acţiuni cu 
caracter patrimonial care aparţineau celui care lasă moştenirea; 

— dreptul de a se apăra, ca pârât, faţă de terţii reclamanţi, cu 
pretenţii referitoare la moştenire. 


$ 2. Trimiterea în posesie a moștenitorilor legali nesezinari 


Potrivit art. 1126 C. civ., moştenitorii sezinari sunt soţul supra- 
vieţuitor, descendenţii şi ascendenţii privilegiați ai defunctului. 

Rezultă, per a contrario, că moştenitorii nesezinari sunt toţi 
ceilalţi moştenitori legali cu vocaţie succesorală (adică rudele defunc- 
tului ascendenți ordinari şi colaterali). 

Moştenitorii legali nesezinari dobândesc sezina numai prin 
eliberarea certificatului de moştenitor, dar cu efect retroactiv din ziua 
deschiderii moştenirii (art. 1127 alin. 1 C. civ.). 

Potrivit art. 1139 alin. 1 C. civ., „comuna, oraşul sau, după caz, 
municipiul intră în stăpânirea de fapt a moştenirii de îndată ce toţi 
succesibilii cunoscuţi au renunţat la moştenire” sau „niciun moşte- 
nitor nu este cunoscut”. 

În completarea celor de mai sus, precizăm că în doctrină s-a 
apreciat că „statul nu are nevoie de trimitere în posesie, deoarece el 
intră în posesia bunurilor moştenirii prin certificatul de vacanţă 
succesorală””. 

Rezultă că, în cazul moştenirii vacante, comuna, oraşul sau 
municipiul poate să îşi exercite drepturile şi să îşi execute obligaţiile şi 
înainte de eliberarea certificatului de vacanţă succesorală. 

Procedura de trimitere în posesie este necontencioasă şi se 
realizează de către notarul public de la locul deschiderii moştenirii, la 
cererea moştenitorilor legali nesezinari?. 


1 A se vedea FI. Vădeanu, op. cit., p. 225. 
2 3 Y FER . . M M g 
Intr-o altă opinie, „moştenitorul nu este obligat să ceară eliberarea cer- 
tificatului de moştenitor, acest act fiind facultativ”, cererea pentru trimiterea în 

Pentru a fi puşi în posesiune, moştenitorii trebuie să facă dova- 
da calităţii lor, adică a vocației succesorale, precum şi a întinderii 
drepturilor fiecăruia. 

Actul doveditor al trimiterii în posesie îl constituie certificatul 
de moştenitor. 

Când eliberarea certificatului de moştenitor nu este posibilă pe 
cale necontencioasă, din cauza neînțelegerilor dintre părţi, trimiterea 
în posesie se solicită instanţei de judecată!. 

Până la trimiterea în posesie a moştenitorilor legali nesezinari, 
aceştia nu au exerciţiul acţiunilor patrimoniale ale defunctului şi nici 
dreptul de administrare a bunurilor succesorale. 

În consecinţă, până la intrarea în stăpânirea de fapt a moş- 
tenirii, moştenitorul legal nesezinar nu poate fi urmărit în calitate de 
moştenitor (art. 1127 alin. 2 C. civ.). 

Ca urmare a trimiterii în posesie a moştenitorilor legali nese- 
zinari, se produc aceleaşi efecte ca şi în cazul moştenitorilor legali 
sezinari (dreptul de a urmări debitorii succesiunii, dreptul de a exer- 
cita acţiunile posesorii, dreptul de a se apăra ca pârât faţă de terţii 
reclamanţi). 

Certificatul de moştenitor sau hotărârea judecătorească (dacă 
este cazul) dovedeşte că moştenitorul nesezinar a dobândit posesiu- 
nea bunurilor succesiunii retroactiv, de la data deschiderii moştenirii. 


$ 3. Predarea legatelor 


Legatarii nu sunt moştenitori sezinari şi, de aceea, pot obţine 
posesiunea bunurilor ce formează obiectul legatului cu care au fost 
gratificaţi numai cerând predarea legatului (art. 1128-1129 C. civ.)?. 

Predarea legatului constă, fie în remiterea materială a pose- 
siunii bunurilor care formează obiectul legatului, fie în învoirea la 
luarea lor în stăpânire. 


posesie putând fi adresată direct instanţei (care va stabili şi întinderea drepturilor 
succesorale); a se vedea E. Safta-Romano, op. cit., p. 140. 

1 A se vedea M. Eliescu, op. cit., vol. II, p. 65. 

? până la predarea legatului, legatarului îi este permis a face numai acte de 
conservare. El nu poate exercita niciun drept sau o acţiune, cu excepţia dreptului de 
a pretinde predarea legatului. 

Dacă obiectul legatului îl formează bunuri generice sau obli- 
gaţii, predarea se face prin plată. 

Legatarul devine proprietarul lucrurilor şi dobândeşte calitatea 
de titular al drepturilor cuprinse în legat de la data deschiderii succe- 
siunii, însă posesiunea acestor bunuri o dobândeşte numai de la data 
când i-au fost predate sau în ziua cererii de predare. 

Potrivit dispoziţiilor art. 1128-1129 C. civ., predarea legatelor 
diferă după cum acestea sunt: legate universale, cu titlu universal sau 
particular. 


A. Predarea legatului universal. 


Potrivit art. 1128 alin. 1 C. civ., când există moştenitori rezer- 
vatari, legatarul universal va cere acestora predarea posesiunii bunu- 
rilor cuprinse în legat!. 

Precizăm că, prin noile dispoziţii ale Codului civil, toţi moşte- 
nitorii rezervatari sunt şi moştenitori sezinari (soţul supravieţuitor, 
descendenţii şi ascendenţii privilegiați). 

Atunci când nu există moştenitori rezervatari (sau refuză pune- 
rea în posesie), legatarul universal intră în stăpânirea moştenirii prin 
eliberarea certificatului de moştenitor. 

Predarea legatului universal se poate face de bunăvoie, fără 
nicio formalitate. Ea poate fi acceptată expres, tacit sau numai prin 
lăsarea legatarului în stăpânirea bunurilor?. 

Legatarul universal are dreptul la fructele bunurilor succesorale 
din momentul în care a cerut punerea în posesie sau de când i-a fost 
predat de bunăvoie. 


B. Predarea legatului cu titlu universal. 


Potrivit art. 1128 alin. 2 C. civ., legatarul cu titlu universal poate 
cere intrarea în stăpânirea de fapt a moştenirii de la: 


1 Predarea legatului universal se va cere de la erezii rezervatari şi atunci când 
testatorul ar fi desemnat un executor testamentar căruia i s-ar fi încredinţat sezina 
bunurilor mobile; a se vedea E. Safta-Romano, op. cit., p. 141. 

? Predarea de bunăvoie se poate realiza şi prin consimţirea la eliberarea 
certificatului de moştenitor în cadrul procedurii succesorale notariale; Al Bacaci, 
Gh. Comăniţă, op. cit., p. 238. 

— moştenitorii rezervatari; 

— legatarul universal intrat în stăpânirea moştenirii; 

— moştenitorii legali nerezervatari care au intrat în stăpânirea 
moştenirii (fie de drept, fie prin eliberarea certificatului de moşte- 
nitor). 

Dacă nu există moştenitori rezervatari (şi nici legatar universal 
ori nerezervatari intraţi în stăpânirea moştenirii) sau aceştia refuză 
punerea în posesie, „legatarul cu titlu universal intră în stăpânirea 
moştenirii prin eliberarea certificatului de moştenitor” (art. 1128 
alin. 2 C. civ.). 

Legatarul cu titlu universal are dreptul la fructele bunurilor 
succesorale din momentul în care a solicitat punerea în posesie sau 
de când i-a fost predat legatul (de către persoanele obligate la exe- 
cutare). 


C. Predarea legatului cu titlu particular. 


Legatul cu titlu particular va fi predat de către moştenitorii 
legali sau legatarii universali ori cu titlu universal. 

Predarea legatului se poate cere din momentul deschiderii 
moştenirii, fără a se aştepta efectuarea împărţelii moştenirii”. 

Legatarul cu titlu particular intră în posesia obiectului legatului 
din ziua în care acesta i-a fost predat de bunăvoie sau, în lipsă, din 
ziua depunerii la instanţă a cererii de predare (art. 1129 C. civ.). 

Spre deosebire de legatarul universal sau cu titlu universal, 
legatarul cu titlu particular nu are la îndemână petiția de ereditate 
sau acţiunea în împărţeală în vederea intrării în stăpânirea bunului 
care formează obiectul legatului. În schimb, el poate uza de alte două 
acţiuni: 

— o acţiune personală, care are ca temei testamentul, dacă 
legatul are ca obiect bunuri generice sau obligaţii; 

— o acţiune reală, care poate fi o acţiune în revendicare, dacă 
obiectul legatului îl constituie dreptul de proprietate asupra unui bun 
individual determinat, sau acţiunea confesorie (dacă i s-a lăsat un alt 
drept real). 


1 A se vedea M. Eliescu, op. cit., vol. II, p. 83-84. 
? A se vedea Trib. Suprem, s. civ., dec. nr. 875/1969, în R.R.D. nr. 2/1970. 

Precizăm că legatarul poate intenta o acţiune reală, întrucât a 
dobândit dreptul real de la deschiderea moştenirii. 


§ 4. Procedura succesorală notarială 


Procedura succesorală notarială este reglementată de dispozi- 
ţiile Legii nr. 36/1995 a notarilor publici şi a activităţii notariale? pre- 
cum şi de Regulamentul de punere în aplicare a legii (adoptat prin 
Ordinul nr. 710/C/1995 al ministrului justiţiei). În completarea regle- 
mentărilor speciale, sunt aplicabile dispoziţiile Codului civil (care este 
astfel, dreptul comun în materie). 

Procedura succesorală notarială este o procedură neconten- 
cioasă, activitatea notarială întemeindu-se pe acordul moștenitorilor 
asupra tuturor aspectelor stabilite de notarul public. Procedura suc- 
cesorală notarială nu este obligatorie pentru moştenitori, ea având 
caracter facultativ (în caz de litigiu aceştia putându-se adresa direct 
instanţei de judecată). 


A. Deschiderea procedurii succesorale. 


Potrivit art. 69 alin. 1 din lege, procedura succesorală notarială 
se deschide la cererea oricărei persoane interesate (care pretinde a 
avea vocaţie succesorală) şi a secretarului consiliului local al localităţii 
în raza căreia se aflau bunurile defunctului la data deschiderii moş- 
tenirii. 

În cererea de deschidere a procedurii succesorale vor fi men- 
ţionate datele de stare civilă ale defunctului, numele, prenumele şi 
domiciliul moştenitorilor prezumtivi, bunurile defunctului şi valoarea 
acestora, precum şi pasivul succesoral (art. 70 alin. 1 din lege). 

Notarul public va dispune înregistrarea cererii, după care va 
efectua cercetări în opisul succesoral, astfel încât să nu se fi întocmit 
un alt dosar în aceeaşi cauză. 


i Dispoziţiile Legii nr. 36/1995 au fost modificate prin Legea nr. 71/2011 pen- 
tru punerea în aplicare a Legii nr. 287/2009 privind Codul civil şi, ulterior, repu- 
blicată. 

? A se vedea G. Boroi, O. Spineanu-Matei, Codul de procedură civilă adnotat, 
Ed. Hamangiu, Bucureşti, 2011, p. 219. 

a). Verificarea evidenţelor succesorale. Prin Legea nr. 202/2010 
s-a introdus obligativitatea îndeplinirii unei proceduri prealabile în 
cazul proceselor având ca obiect dezbateri succesorale, procedura 
constând în verificarea evidenţelor succesorale ţinute de notarii 
publici. 

În doctrină s-a arătat că „scopul acestei reglementări este de a 
împiedica derularea în instanţă a unei proceduri succesorale paralele 
sau ulterioare celei notariale, eventual cu riscul de a se stabili diferit, 
în una şi aceeaşi succesiune, care sunt moştenitorii, cotele, masa suc- 
cesorală etc.” 

Sancţiunea neîndeplinirii procedurii prealabile urmează să fie 
inadmisibilitatea acţiunii (pe care instanţa o poate invoca şi aplica şi 
din oficiu)”. 

Potrivit art. 106! din Ordinul ministrului justiţiei nr. 2923/C/2010, 
notarul public va elibera, la cererea oricărei persoane interesate, în 
termen de 3 zile lucrătoare de la solicitare, o încheiere cu privire la 
rezultatul verificărilor efectuate în Registrul de evidenţă a proce- 
durilor succesorale al Camerei notarilor publici şi în registrele unice 
ale Uniunii Naţionale a Notarilor Publici?. 

În încheiere se vor înscrie rezultatele verificării menţiunilor 
cuprinse în certificatele sau adeverinţele eliberate. 

Notarul public va proceda mai întâi la „interogarea Registrului 
de evidenţă a procedurilor succesorale al Camerei notarilor publici în 
a cărei circumscripție defunctul a avut ultimul domiciliu”. 

În cazul în care în urma verificării se constată că succesiunea 
este soluţionată, se va face menţiune despre acest fapt în încheiere, 
fără a se mai proceda la verificarea registrelor unice ale Uniunii 
Naţionale a Notarilor Publici (art. 1067 alin. 3 din ordin). 


1 A se vedea G. Boroi, O. Spineanu-Matei, op. cit, p. 219. 
z Competența eliberării încheierii revine notarului public din camera în a cărei 
circumscripție teritorială defunctul a avut ultimul domiciliu. 

Dacă se constată că succesiunea defunctului nu se află pe rolul 
niciunui birou notarial, se vor efectua verificări şi în registrele unice 
ale Uniunii Naţionale a Notarilor Publici:. 

Dacă se constată că succesiunea se află pe rolul unui birou 
notarial, se va proceda şi la verificarea registrelor unice ale Uniunii 
Naţionale a Notarilor Publici, făcându-se menţiune despre acestea în 
încheiere. 

Cererea prin care se solicită efectuarea verificărilor, împreună 
cu încheierea eliberată de notarul public în urma efectuării verifi- 
cărilor, se înregistrează în Registrul general notarial, iar un exemplar 
al încheierii se eliberează solicitantului personal sau, la cererea aces- 


sn 


tuia, se comunică prin poştă” (art. 106! alin. 6 din ordin). 


b). Întocmirea inventarului. Potrivit art. 71 alin. 1 din lege, „în 
cazurile prevăzute de lege sau la cererea celor interesaţi, notarul 
public, personal sau printr-un delegat, va face inventarierea bunurilor 
succesorale”. 

Succesibilii, creditorii moştenirii şi orice persoană interesată pot 
cere notarului competent să dispună efectuarea unui inventar al 
bunurilor din patrimoniul succesoral, toate cheltuielile care se vor 
face în acest scop fiind în sarcina moştenirii (art. 1115 alin. 1 C. civ.). 

Dacă succesibilii sau persoanele care deţin bunuri din patrimo- 
niul succesoral se opun, efectuarea inventarului este dispusă de către 
instanţa judecătorească de la locul deschiderii moştenirii (art. 1115 
alin. 2 C. civ.). 

Inventarul se efectuează de către persoana desemnată prin 
acordul succesibililor şi al creditorilor sau, în lipsa unui asemenea 
acord, de către persoana desemnată fie de notar, fie, după caz, de 
instanţa de judecată competentă. 

Procesul-verbal de inventariere cuprinde enumerarea, descrie- 
rea şi evaluarea provizorie a bunurilor care se aflau în posesia lui de 
cuius la data decesului. Bunurile a căror proprietate este contestată 
se vor menţiona separat (art. 1116 alin. 1 şi 2 C. civ.). 


1 3 3 $ 3 m è x 
Interogarea Registrului național de evidență a succesiunilor se va face 
numai în situaţia în care defunctul a avut ultimul domiciliu în străinătate, dar a deți- 
nut bunuri imobile pe teritoriul României. 

Inventarul va cuprinde şi menţiunile referitoare la pasivul 
succesoral. 

Bunurile moştenirii care se găsesc în posesia altei persoane vor 
fi inventariate „cu precizarea locului unde se află şi a motivului 
pentru care se găsesc acolo” (art. 1116 alin. 4 C. civ.).. 

Potrivit art. 1116 alin. 6 C. civ.? „inventarul se semnează de cel 
care l-a întocmit, de succesibilii aflaţi la locul inventarului, iar în lipsa 
acestora sau în cazul refuzului lor de a semna, inventarul va fi semnat 
de 2 martori”. 


c). Măsuri de conservare a bunurilor. Dacă există pericol de 
înstrăinare, înlocuire sau distrugere a bunurilor, notarul public va 
putea pune bunurile sub sigiliu sau le va preda unui custode. Sigiliile 
se vor aplica pe dulapurile şi sertarele în care se găsesc bunurile suc- 
cesorale, pe uşa de la intrare a încăperii sau pe magazii, garaje etc. 

Potrivit art. 1117 C. civ., poate fi numit custode, cu acordul 
tuturor celor interesaţi, unul dintre succesibili, iar în caz contrar, o 
altă persoană aleasă de către notar. 

Bunurile date în custodie sau în administrare se predau pe bază 
de proces-verbal semnat de notar şi de custode sau curator. Dacă 
predarea are loc concomitent cu inventarierea, se va face menţiune 
în procesul-verbal, un exemplar al acestuia predându-se custodelui 
sau curatorului. 

Custodele sau curatorul este obligat să restituie bunurile şi să 
dea socoteală notarului asupra cheltuielilor de conservare sau admi- 
nistrare a acestor bunuri la finalizarea procedurii succesorale sau 
atunci când notarul consideră necesar (art. 1117 alin. 2, 4 şi 5 C. civ.). 

Toate măsurile de conservare luate de notarul public se vor 
comunica moştenitorilor legali, legatarilor şi, dacă este cazul, execu- 
torilor testamentari, dovada comunicării anexându-se la dosar’. 


1 în cazul în care, cu ocazia inventarierii, se va găsi vreun testament lăsat de 
defunct, acesta va fi vizat spre neschimbare şi va fi depus în depozit la biroul 
notarului public (art. 1116 alin. 5 C. civ.). 

? Art. 1116 C. civ. a preluat în mare parte dispoziţiile art. 71 din Legea 
nr. 36/1995, abrogat prin Legea nr. 71/2001, forma înaintea republicării. 

3 A se vedea D. Macovei, I.E. Cadariu, op. cit., p. 214. 

Oricine se consideră vătămat prin inventarul întocmit sau prin 
măsurile de conservare şi administrare luate de notarul public poate 
face plângere la instanţa judecătorească competentă (art. 1117 
alin. 6 C. civ.). 

Sumele de bani, hârtii de valoare, cecuri sau alte valori, găsite 
pe timpul efectuării inventarului se depun în depozitul notarial sau la 
o instituţie specializată, făcându-se menţiune despre aceasta şi în 
procesul-verbal de inventariere (art. 1118 alin. 1 C. civ.). 

Potrivit art. 1118 alin. 2 C. civ., din sumele de bani găsite la in- 
ventariere se vor lăsa moștenitorilor sau celor care locuiau cu defunctul 
şi gospodăreau împreună cu acesta sumele necesare pentru: 

— întreţinerea persoanelor ce erau în sarcina celui decedat 
(pentru maximum 6 luni); 

— plata sumelor datorate în baza contractelor individuale de 
muncă sau pentru plata asigurărilor sociale; 

— acoperirea cheltuielilor pentru conservarea şi administrarea 
bunurilor moştenirii. 


d). Înregistrarea cauzei şi citarea părţilor. Potrivit art. 72 din 
lege, după ce constată că este legal sesizat, notarul public va înre- 
gistra cauza succesorală şi va dispune citarea persoanelor care au 
vocaţie la moştenire. 

Citaţia trebuie să cuprindă, sub sancţiunea nulităţii acesteia, pe 
lângă elementele prevăzute de Codul de procedură civilă, şi preci- 
zarea că, dacă succesibilul nu-şi exercită dreptul de a accepta în ter- 
menul prevăzut la art. 1103 C. civ., va fi prezumat că renunţă la 
moştenire (art. 72 alin. 2 din lege). 

Citarea moştenitorilor de către notarul public nu este obliga- 
torie în cazul în care certificatul de moştenitor se întocmeşte pe baza 
unei hotărâri judecătoreşti definitive şi irevocabile, decât dacă nota- 
rul consideră necesare anumite lămuriri din partea moştenitorilor. 

În cazul în care succesiunea urmează să fie declarată vacantă, 
notarul public va cita autoritatea administraţiei publice competentă a 
prelua bunurile moştenirii. 

Nerespectarea formelor legale de citare este sancţionată cu 
nulitatea actelor de procedură, conform art. 105-108 C. proc. civ., şi 
atrage nulitatea certificatului de moştenitor. 

B. Desfăşurarea procedurii succesorale. 


Potrivit art. 73 alin. 1 din lege, notarul public stabileşte calita- 
tea moştenitorilor şi a legatarilor, întinderea drepturilor acestora, 
precum şi compunerea masei succesorale. 

În ceea ce priveşte stabilirea numărului şi a calităţii moştenito- 
rului, notarul public va ţine cont de regulile stabilite de art. 957 C. civ. 
(cu trimitere şi la art. 36, art. 53 şi art. 208 C. civ.). Astfel, drepturile 
copilului sunt recunoscute de la concepţiune, însă numai dacă el se 
naşte viu. Cel dispărut este socotit a fi în viaţă, dacă nu a intervenit o 
hotărâre declarativă de moarte rămasă definitivă!. 

Vocaţia succesorală legală sau testamentară, calitatea şi numă- 
rul moştenitorilor se stabilesc cu certificate de stare civilă, testament 
şi, la nevoie, pe baza depoziţiilor martorilor audiaţi; la dosarul suc- 
cesoral se vor ataşa copii de pe actele de stare civilă ale celor care au 
acceptat succesiunea?. 

Dovada bunurilor ce compun masa succesorală se face prin 
înscrisuri sau orice alte mijloace de probă admise de lege. În cazul în 
care se constată că în masa succesorală nu există bunuri, se dispune 
prin încheiere închiderea procedurii succesorale şi se clasează cauza 
ca fiind fără obiect (art. 77 din Legea nr. 36/1995). 

Potrivit art. 79 alin. 3, notarul public, cu acordul tuturor moş- 
tenitorilor, va putea proceda la reducerea liberalităţilor, până la limi- 
tele prevăzute de lege. 

Dacă s-a realizat acordul moştenitorilor cu privire la bunurile 
care alcătuiesc patrimoniul succesoral şi drepturile ce li se cuvin şi au 
fost administrate probe suficiente, notarul public va întocmi încheie- 
rea finală a procedurii succesorale. Încheierea finală va cuprinde 
numele, prenumele şi ultimul domiciliu al celui despre a cărui moş- 
tenire este vorba, data decesului, numele, domiciliul şi întinderea 
drepturilor tuturor moştenitorilor legali şi ale legatarilor, bunurile şi 


1 Dacă prin lege nu se dispune altfel, orice persoană juridică poate primi 
liberalităţi în condiţiile dreptului comun, de la data actului de înfiinţare sau, în cazul 
fundațiilor, sunt necesare pentru ca persoana juridică să ia fiinţă în mod legal. 

2 Dacă sunt mai multe succesiuni, fiecare se dezbate în parte; a se vedea 
C.S.]., s. civ., dec. nr. 753/1990, în Dreptul nr. 2-3/1991, p. 127. 

datoriile succesiunii, taxele de timbru, onorariul, precum şi alte date 
care au fost necesare la soluţionarea cauzei. 
Încheierea procedurii succesorale se poate face şi înainte de 
expirarea termenului de opţiune succesorală dacă nu există îndoială 
că nu mai sunt şi alte persoane îndreptăţite la moştenire. 


C. Suspendarea procedurii succesorale. 


Potrivit art. 75 din Legea nr. 36/1995, „procedura succesorală 
se poate suspenda în următoarele cazuri: 

a) a trecut un an de la deschiderea moştenirii şi, deşi au fost 
legal citați, succesibilii nu s-au prezentat ori au abandonat procedura 
succesorală, fără a cere eliberarea certificatului de moştenitor şi 
există dovada că cel puţin unul dintre ei a acceptat moştenirea; 

b) succesibilii îşi contestă unii altora calitatea sau nu se înţeleg 
cu privire la compunerea masei succesorale şi întinderea drepturilor 
ce li se cuvin; 

c) moştenitorii sau alte persoane interesate prezintă dovada că 
s-au adresat instanţei de judecată pentru stabilirea drepturilor lor”. 

În încheierea de suspendare se consemnează elementele care 
au rezultat din dezbateri, până la momentul suspendării, cu privire la 
identitatea celor prezenţi, opţiunea succesorală a acestora şi com- 
punerea masei succesorale. 

În cazurile prevăzute de art. 75 alin. 1 lit. b, notarul public sta- 
bileşte prin încheiere masa succesorală, cu precizarea bunurilor sau a 
drepturilor care se contestă, întinderea drepturilor moştenitorilor şi 
motivele neînţelegerii, îndrumând părţile să soluţioneze neînţele- 
gerile dintre ele pe cale judecătorească. 

În cazurile de suspendare a procedurii succesorale prevăzute 
de art. 75 alin. 1 lit. a şi b, dacă nu s-a făcut dovada că cei în cauză 
s-au adresat instanţei sau cei interesaţi nu au cerut repunerea pe rol 
a cauzei, notarul public va stabili taxele succesorale provizorii şi ono- 
rariile şi le va comunica organelor financiare. 


1 a . Pi A YA . . A Ri 
Procedura se poate încheia şi de îndată, în temeiul unui testament încheiat 
în condiţiile legale de formă şi de fond, care nu aduce atingere moştenitorilor rezer- 
vatari sau în legătură cu care există acordul acestora. 


213 


Transmisiunea moştenirii 


Suspendarea poate fi cerută doar de moştenitori; creditorii 
succesiunii nu au dreptul de a cere suspendarea procedurii succeso- 
rale, doar dacă toţi moştenitorii recunosc existenţa creanţei în pasivul 
moştenirii. 


D. Certificatul de moştenitor. 


Au calitatea de moştenitori persoanele chemate la succesiune 
în temeiul legii sau prin testament. 

Potrivit art. 1132 C. civ., certificatul de moştenitor se elibe- 
rează de către notarul public şi cuprinde constatări referitoare la 
patrimoniul succesoral, numărul şi calitatea moştenitorilor şi cotele 
ce le revin din acest patrimoniu, precum şi alte menţiuni prevăzute 
de lege. 

Certificatul de moştenitor face dovada calităţii de moştenitor, 
legal sau testamentar, precum şi dovada dreptului de proprietate al 
moştenitorilor acceptanţi asupra bunurilor din masa succesorală, în 
cota care se cuvine fiecăruia (art. 1133 alin. 1 C. civ.)?. 

Certificatul de moştenitor reflectă acordul părţilor cu privire la 
calitatea lor de moştenitori, întinderea drepturilor acestora şi 
bunurile succesorale. 


a). Eliberarea certificatului de moştenitor. Procedura de elibe- 
rare a certificatului de moştenitor se face de notarul public de la locul 
deschiderii succesiunii, la cererea oricărui moştenitor legal sau tes- 
tamentar. 

În principiu, notarul public competent eliberează certificatul de 
moştenitor după trecerea termenului de opţiune succesorală de un 
an de la data deschiderii succesiunii. 

Încheierea procedurii succesorale notariale se poate face şi 
înainte de expirarea termenului de acceptare a succesiunii, „dacă 


1 A se vedea V.M. Ciobanu, G. Boroi, T.C. Briciu, op. cit., 2011, p. 457 şi urm. 

? De menţionat că atât doctrina, cât şi jurisprudenţa au reţinut în mod 
constant că certificatul de moştenitor nu constituie titlu de proprietate (ce ar putea fi 
opus terţilor). 

este neîndoielnic că nu mai sunt şi alte persoane îndreptăţite la 
succesiune” (art. 79 alin. 1 din Legea nr. 36/1995)". 

Certificatul de moştenitor se poate elibera numai dacă între 
comoştenitori nu există neînţelegeri cu privire la menţiunile pe care 
urmează să le cuprindă?. 

Certificatul de moştenitor eliberat în procedura succesorală 
necontencioasă notarială cuprinde constatări referitoare la calitatea, 
cotele moştenitorilor, masa succesorală şi face dovada deplină între 
moştenitori cu privire la aceste constări, având între ei valoarea unei 
convenţii. 

În cazul moştenirilor succesive, care se dezbat în acelaşi timp, 
notarul public va elibera un singur certificat de moştenitor, în care 
însă se va specifica cine sunt moştenitorii şi care sunt bunurile moşte- 
nite, pentru fiecare moştenire în parte. 


b). Cuprinsul certificatului de moştenitor. Potrivit prevederilor 
art. 80 alin. 1 din Legea nr. 36/1995, certificatul de moştenitor sau de 
legatar va cuprinde constatările din încheierea motivată referitoare la 
cel care lasă moştenirea, calitatea moştenitorilor, activul şi pasivul 
moştenirii, cota care revine fiecărui moştenitor, precum şi date refe- 
ritoare la data eliberării, notarul public competent, domiciliul moş- 
tenitorilor, taxele de timbru etc. 

În ipoteza în care moştenitorii s-au înţeles asupra modului de 
onorare a datoriilor succesiunii, notarul are obligaţia să facă men- 
ţiunile respective în certificatul de moştenitor?. 

Certificatul de moştenitor are o funcţie dublă: 

— este un mijloc de însezinare; astfel, moştenitorii nesezinari 
pot dobândi trimiterea în posesie numai prin eliberarea certificatului 


1 Acţiunea în anulare a certificatului de moştenitor pentru vicii de consim- 
ţământ este prescriptibilă în termenul general de prescripţie de 3 ani; a se vedea C.A. 
Bucureşti, s. a III-a civ., dec. nr. 2203/2001, în Practică judiciară civilă 2001-2002, 
p. 298. 

? Dacă există neînţelegeri între comoştenitori cu privire la menţiunile făcute 
în certificat, procedura succesorală notarială se suspendă. 

3 A se vedea Trib. Suprem, s. civ., dec. nr. 844/1981, în R.R.D. nr. 1/1982, 
p. 57. 

de moştenitor, dar cu efect retroactiv din ziua deschiderii moştenirii 
(art. 1127 alin. 1 C. civ.); 
— este un instrument probator care, până la anularea pe cale 
judecătorească, face dovada drepturilor dobândite prin moştenire. 


c). Puterea doveditoare a certificatului de moştenitor. Certifi- 
catul de moştenitor face deplină dovadă, până la anularea sa pe cale 
judecătorească, a calităţii de moştenitor, cota sau bunurile care revin 
fiecărui succesor (art. 1133 alin. 1 C. civ.)!. Certificatul de moştenitor, 
prin constatările făcute în el, nu are deci, putere de lucru judecat?. 

În consecinţă, certificatul de moştenitor nu face dovada drep- 
tului de proprietate (nici faţă de moştenitori, nici faţă de terţi), ci 
numai calitatea moştenitorilor de a intra în posesia bunurilor care au 
aparţinut defunctului, făcând parte din masa succesorală”. 

Între moştenitori, certificatul de moştenitor face dovada cu- 
prinsului său (datorită caracterului său convenţional). Astfel, urmează 
ca menţiunile pe care le cuprinde să facă dovada deplină împotriva 
succesorilor (atât timp cât nu s-a invocat un viciu de consimţământ 
sau alt motiv de anulare)”. 

Faţă de terţi, certificatul de moştenitor nu poate face dovadă 
(chiar dacă este un singur moştenitor), decât cu privire la calitatea sa 
de a fi dobândit bunurile ce constituie masa succesorală, dar nu şi cu 
privire la componenţa ei (chiar dacă o menţionează). Astfel, dacă 
defunctul era obligat să facă dovada dreptului de proprietate asupra 
bunurilor succesorale, nu se poate susţine că trecerea unor bunuri în 
masa succesorală, cu ocazia dezbaterilor în faţa notarului public, ar 
constitui proba în ceea ce priveşte dreptul de proprietate al moşte- 
nitorilor asupra lor’. Astfel, menţiunile din certificatul de moştenitor 


1 A se vedea CA. Bucureşti, s. a IV-a civ., dec. nr. 1070/2001, în Practică 
judiciară civilă 2001-2002, p. 299. 

? A se vedea Trib. Suprem, col. civ., dec. nr. 1733/1957, în C.D. 1957, p. 166. 

3 Potrivit art. 888 C. civ., „înscrierea în cartea funciară se efectuează în baza 
(...) certificatului de moştenitor (...)”. 

1 A se vedea Trib. Suprem, s. civ., dec. nr. 624/1978, în Repertoriu 1975-1980, 
p. 134. 

5 A se vedea Trib. Suprem, s. civ., dec. nr. 672/1976, în C.D. 1976, p. 150. 

nu au putere probantă împotriva terţilor în ceea ce priveşte drep- 
turile moştenitorilor. 

Menţiunile certificatului de moştenitor pot fi contestate pe 
calea acţiunii în anulare. Potrivit art. 85 alin. 1 din lege, terţele per- 
soane care au pretenţii la moştenire sau persoanele care au fost vătă- 
mate în drepturile lor ca urmare a menţiunilor făcute în certificat sau 
prin eliberarea lui pot cere anularea pe cale judecătorească. Împo- 
triva lor, certificatul de moştenitor face dovada drepturilor succe- 
sorale până la proba contrară. 

După eliberarea certificatului de moştenitor, notarul public va 
putea elibera un supliment de certificat, atunci când se constată că nu 
au fost cuprinse în certificatul iniţial toate bunurile succesorale 
(art. 83 alin. 2 din lege). Astfel, omisiunea unor bunuri din certificat, a 
unor bunuri aparţinând succesiunii nu constituie cauză de anulare a 
certificatului, acestea urmând a fi incluse în masa partajabilă. Supli- 
mentul de certificat se va putea elibera de către notar numai cu 
„acordul tuturor moștenitorilor” (art. 83 alin. 2 din lege). 

În situaţia în care nu s-a eliberat un certificat de moştenitor, 
dovada calităţii de moştenitor poate fi făcută şi prin alte mijloace de 
probă admise de lege, cum ar fi actele de stare civilă, proba cu 
martori, recunoaşterea pârâţilor chemaţi la interogatoriu etc.! 

Potrivit art. 1134 C. civ., „Cei care se consideră vătămaţi în 
drepturile lor prin eliberarea certificatului de moştenitor pot cere 
instanţei judecătoreşti constatarea sau, după caz, declararea nulităţii 
acestuia şi stabilirea drepturilor lor, conform legii” (s.n). 


$ 5. Petiţia de ereditate 


De regulă, odată cu deschiderea moştenirii, patrimoniul succe- 
soral se transmite succesorilor de drept ai defunctului. 


1 Această procedură este admisibilă atât în faţa notarului public, cât şi în faţa 
instanţei de judecată; a se vedea practica: C.S.J., s. civ., dec. nr. 90/1990, în Dreptul 
nr. 1/1991, p. 55; Trib. Suprem, s. civ., dec. nr. 2588/1973, în R.R.D. nr. 7/1974. 

? Faţă de dispoziţiile „discutabile” ale art. 1134 C. civ., precizăm că nulitatea 
sancţionează certificatul de moştenitor încheiat cu nerespectarea condiţiilor de 
validitate prevăzute de 1179 C. civ. şi are drept efect desfiinţarea actului juridic (în 
consecinţă, „stabilirea drepturilor” celor vătămaţi excede acţiunii în anulare). 

a 


In practică există situaţii când bunurile moştenirii sunt stă- 
pânite în fapt de alte persoane (decât cele cărora le reveneau de 
drept). 

În cazul de mai sus, persoanele care pretind că sunt adevărații 
moştenitori au la îndemână o acţiune (petiția de ereditate) pentru a 
intra în posesia moştenirii. 

Petitia de ereditate este acţiunea prin care reclamantul solicită 
instanţei recunoaşterea calităţii sale de moştenitor sau legatar! pre- 
cum şi obligarea celui în posesia căruia se află bunurile succesorale la 
restituirea lor (drepturile pretinse de cele două părţi fiind incon- 
ciliabile). 

În consecinţă, moștenitorul cu vocaţie universală sau cu titlu 
universal poate obţine oricând recunoaşterea calităţii sale de moşte- 
nitor contra oricărei persoane care, „pretinzând că se întemeiază pe 
titlul de moştenitor, posedă toate sau o parte din bunurile din 
patrimoniul succesora!” (art. 1130 C. civ.). 

Petiţia de ereditate nu este supusă prescripţiei extinctive (ca 
acţiune prin care se solicită constatarea calităţii de moştenitor). 


A. Delimitarea petiţiei de ereditate de alte acţiuni. 


Petiţia de ereditate prezintă elemente de asemănare cu alte 
acţiuni, de care însă se deosebeşte, întrucât are un obiect distinct. 

a) Petiţia de ereditate se deosebeşte de acțiunea în revendi- 
care?, prin care se contestă nu calitatea de moştenitor a reclaman- 
tului, ci calitatea de proprietar a celui care a lăsat moştenirea, pe 
când, în cazul petiţiei de ereditate, pârâtul care deţine bunurile suc- 
cesorale contestă calitatea de moştenitor a reclamantului. 

b) Petiţia de ereditate se deosebeşte şi de acţiunea în împăr- 
țeală, prin care moştenitorul reclamant pretinde partea sa din moşte- 
nire, pârâtul necontestând nici calitatea de moştenitor a recla- 
mantului şi nici întinderea vocației sale succesorale. 


j Legatarii cu titlu particular cărora li se contestă calitatea (şi, în consecință, 
nu primesc obiectul legatului) au la îndemână acţiunea în revendicare sau confesorie, 
şi nu acţiunea în petiție de ereditate. 

? A se vedea C. Stătescu, C. Bîrsan, op. cit. (1988), p. 196; FI Vădeanu, op. cit., 
p. 257. 

c) Petiţia de ereditate se deosebeşte şi de acţiunea personală, 
prin care reclamantul, a cărui calitate de moştenitor nu este con- 
testată, pretinde că o anumită persoană are o datorie către moşte- 
nire şi cere să fie plătită această datorie. Deci, pârâtul în acţiunea 
personală contestă existenţa datoriei pe care pretinde că o avea faţă 
de de cuius. 


B. Caractere juridice. 


Petiţia de ereditate are următoarele caractere juridice: 

— este o acţiune reală, întrucât moştenitorul apare ca un ade- 
vărat proprietar al moştenirii deschise şi are ca scop deposedarea 
moştenitorului aparent de moştenirea pe care o deţine; 

— este o acţiune divizibilă între moştenitorii reclamanţi, care au 
dreptul să o introducă fiecare proporţional cu partea sa succesorală, 
şi între moştenitorii pârâţi, fiind pornită împotriva fiecăruia; 

— este o acţiune imprescriptibilă extinctiv (ca acţiune prin care 
se solicită constatarea calităţii de moştenitor). 


C. Efectele petiţiei de ereditate. 


Dacă petiția de ereditate este admisă de către instanţa com- 
petentă, recunoaşterea titlului de moştenitor al reclamantului se pro- 
duce retroactiv, din momentul deschiderii succesiunii, indiferent de 
momentul introducerii acţiunii sau al pronunțării hotărârii. 

Hotărârea instanţei de judecată prin care se recunoaşte recla- 
mantului titlul de moştenitor poate fi cerută şi pronunţată însă numai 
după data deschiderii moştenirii. 

Admiterea petiţiei de ereditate produce efecte distincte în 
raporturile dintre adevăratul moştenitor şi deţinătorul fără titlu al 


1 A se vedea T. lonaşcu, Introducere la un curs aprofundat despre ideea de 
aparenţă şi rolul său în dreptul civil modern, în C.J., Bucureşti, 1943, p. 520. 

? potrivit doctrinei recente termenul de un an are natura juridică a unui un 
termen de decădere, iar petiția de ereditate nu este supusă prescripţiei extinctive; a 
se vedea G. Boroi, C.A. Anghelescu, op. cit., (2011), p. 288-289. Precizăm însă că alţi 
autori califică petiția de ereditate drept o acţiune prescriptibilă; a se vedea M. 
Eliescu, op. cit. (11), p. 192; Fr. Deak, op. cit., p. 537 şi practica: C.A. Bucureşti, s. a Ill-a 
civ., dec. nr. 3583/2001, în Practică judiciară civilă 2001-2002, p. 313. 

bunurilor succesorale, pe de o parte, şi în raporturile dintre adevă- 
ratul moştenitor şi terţi, pe de altă parte. 


a). Efectele produse în raporturile dintre adevăratul moşte- 
nitor şi deţinătorul fără titlu al bunurilor succesorale. Principalul 
efect ca urmare a admiterii petiţiei de ereditate constă în obligarea 
deţinătorului fără titlu la restituirea bunurilor succesorale adevă- 
ratului moştenitor. Restituirea se face, în principiu, în natură; dacă 
restituirea în natură nu mai este însă posibilă, întrucât bunul succe- 
soral a fost înstrăinat sau a pierit, atunci deţinătorul fără titlu va fi 
obligat la restituirea prin echivalent (art. 1131 alin. 1 C. civ.). 

Întinderea obligaţiei de restituire diferă după cum pârâtul a 
fost de bună-credinţă sau a fost de rea-credinţă. 

În privinţa fructelor produse de bunurile succesorale, dacă 
deţinătorul fără titlu al acestora a fost de bună-credinţă, atunci el va 
păstra fructele produse de bunul supus restituirii şi va suporta şi chel- 
tuielile angajate cu producerea lor, în condiţiile arătate la art. 1645 
alin. 1 teza |. Însă, când cel obligat la restituire a fost de rea-credinţă 
ori când cauza restituirii îi este imputabilă, el este ţinut, potrivit 
alineatului următor din acelaşi text de lege, să restituie fructele pe 
care le-a dobândit sau putea să le dobândească şi să îl indemnizeze 
pe creditor pentru folosinţa pe care bunul i-a putut-o procura, având 
dreptul la restituirea cheltuielilor angajate cu producerea lor. 


b). Efectele produse între adevăratul moştenitor şi terţi. Este 
posibil ca, în timpul cât a deţinut bunurile succesorale (în perioada 
cuprinsă între momentul intrării în posesia moştenirii şi până în 
momentul soluționării acţiunii intentate de adevăratul moştenitor), 
deţinătorul fără titlu să fi încheiat acte juridice cu terţii, acte ce au 
avut ca obiect aceste bunuri. 

Se pune deci întrebarea ce se întâmplă cu aceste acte juridice 
încheiate de către deţinătorul fără titlu? 

În soluţionarea acestei probleme, trebuie făcută distincţia între 
actele de administrare sau de conservare şi actele de dispoziţie pe 
care deţinătorul fără titlu le-a încheiat cu terţii”. 


Pentru analiza situaţiei juridice a moştenitorului aparent; a se vedea 


FI. Vădeanu, op .cit., p. 282-284. 

Cu privire la actele de conservare şi de administrare a bunurilor 
moştenirii, acestea se menţin, cu toate că deţinătorul fără titlu nu era 
titularul dreptului. Menţinerea lor este justificată, pentru că de ele 
profită, în final, adevăratul moştenitor şi este în interesul lui să 
rămână valabile (art. 960 alin. 3 C. civ.). 

În ceea ce priveşte actele de dispoziţie, ca şi în cazul nedem- 
nităţii succesorale, trebuie făcută deosebirea după cum actele de 
dispoziţie au avut ca obiect bunuri mobile sau imobile. 

a) Dacă obiectul actului de dispoziţie îl reprezintă un bun mobil 
şi dacă a fost înstrăinat unui terţ de bună-credinţă, terţul păstrează 
bunul respectiv în virtutea principiului „posesiunea de bună-credinţă 
valorează titlu de proprietate” (art. 937 alin. 1). 

b) Cu privire la actele de dispoziţie făcute de deţinătorul fără 
titlu asupra imobilelor, în vechea reglementare, doctrina şi jurispru- 
denţa recunoşteau valabilitatea teoriei moştenitorului aparent, potri- 
vit căreia, dacă erau îndeplinite următoarele condiţii, actul respectiv 
încheiat se menținea": 

— actul de înstrăinare să fi fost făcut cu titlu particular; 

— actul de înstrăinare să fi fost cu titlu oneros; 

— terţul care a contractat cu moştenitorul aparent să fie de 
bună-credinţă; 

- să fi existat o eroare comună (error communis facit ius); 

— eroarea terţului să fie scuzabilă, „căci altfel terţul şi-ar înte- 
meia pretenţia pe propria sa culpă”?, sau invincibilă (terţul neavând 
cum să descopere că moştenitorul aparent nu este adevăratul suc- 
cesor). 

În prezent, noul Cod civil a consacrat principiul efectului consti- 
tutiv al înscrierilor imobilelor în cartea funciară: dacă legea nu pre- 
vede altfel, drepturile reale asupra imobilelor cuprinse în cartea fun- 
ciară se dobândesc, atât între părţi, cât şi faţă de terţi, numai prin 
înscrierea lor în cartea funciară (art. 885 C. civ.). În aceste condiţii, 
teoria moştenitorului aparent nu mai este de actualitate, nemaipu- 


1 A se vedea C. Stătescu, C. Bîrsan, op. cit. (1988), p. 210. 
? A se vedea M. Eliescu, op. cit., vol. II, p. 200. 

tând-o considera ca fiind o aplicaţie a principiului error communis 
facit ius, având în vedere şi dispoziţiile alin. 4 al art. 17 C. civ. 

Actele de înstrăinare a imobilelor cu titlu oneros către terţul de 
bună-credinţă nu vor fi desfiinţate aşadar doar dacă sunt îndeplinite 
condiţiile prevăzute de dispoziţiile din materia cărţii funciare (art. 1131 
alin. 2 coroborat cu art. 960 alin. 3), respectiv art. 901 C. civ., ţinând 
cont şi de prevederile art. 76 şi 79 din Legea nr. 71/2011 pentru 
punerea în aplicare a acestui articol. 

Capitolul V. Indiviziunea şi împărţeala moştenirii 
Secţiunea |. Indiviziunea succesorală 


Când dreptul de proprietate asupra unui bun aparţine unei sin- 
gure persoane, exercitarea atributelor acestuia nu creează probleme 
juridice deosebite. Astfel, dacă la moştenirea unei persoane vine un 
singur moştenitor, acesta va stăpâni întreg patrimoniul succesoral (ca 
şi defunctul însuşi). 

Atunci când însă la moştenire vin mai mulţi succesori cu voca- 
ţie universală, patrimoniul defunctului se va transmite acestora în 
indiviziune, fiecare dintre moştenitori dobândind „o cotă-parte ideală 
şi abstractă din moştenire” (s.n.)". În această situaţie, proprietatea 
moştenitorilor asupra patrimoniului succesoral va fi comună. Astfel, 
atât drepturile, cât şi obligaţiile care compun patrimoniul succesoral 
se vor împărţi, de plin drept, între succesorii lui de cuius (din momen- 
tul deschiderii moştenirii). 

În general, atunci când mai multe persoane au un drept de pro- 
prietate asupra unui bun, se foloseşte termenul de „indiviziune”. 
Ceea ce distinge însă, în particular, starea de indiviziune de proprie- 
tatea pe cote-părţi este faptul că obiectul proprietăţii comune pe 
cote-părţi îl constituie un bun individual, pe când obiectul indiviziunii 
îl formează o universalitate de bunuri’. 

Codul civil 2011 face referiri la indiviziune în partea destinată 
succesiunilor, respectiv Cartea a IV-a, Titlul IV „Transmisiunea şi par- 
tajul moştenirii”, Capitolul IV „Partajul succesoral şi raportul”, Sec- 
ţiunea 1 „Dispoziţii generale referitoare la partajul succesora!”. 

Fără să definească noţiunea de indiviziune (art. 1143 alin. 1 
C. civ., fiind singurul destinat „stării de indiviziune”), Codul civil pre- 


1 Prin cota ideală sau abstractă înţelegem că fiecare copărtaş nu are o parte 
concretă din moştenire. Această soluţie este „tradiţională, unanim admisă în dreptul 
nostru”; a se vedea M. Eliescu, op. cit. (11), p. 207. 

2 În acest sens, a se vedea şi doctrina franceză: J. Maury, Successions et 
libéralités, Litec, Paris, 2002, p. 121. 

3 A se vedea D. Lupulescu, Dreptul de proprietate comună pe cote-părţi şi 
aplicaţiile sale practice, Editura Ştiinţifică, Bucureşti, 1973, p. 10; C. Stătescu, 
C. Bîrsan, Drept civil. Drepturi reale, Universitatea Bucureşti, 1988, p. 177. 

vede doar că „Nimeni nu poate fi obligat a rămâne în indiviziune. 
Moştenitorul poate cere oricând ieşirea din indiviziune, chiar şi atunci 
când există convenţii sau clauze testamentare care prevăd altfel”!. 

În condiţiile de mai sus definim indiviziunea succesorală ca fiind 
o formă a proprietăţii comune ce are ca obiect patrimoniul succe- 
soral, în care drepturile titularilor nu sunt divizate fizic, ci numai ideal 
(nici unul dintre ei neavând drepturi exclusive, ci doar comune)”. 


$ 1. Regimul juridic aplicabil indiviziunii 


Deoarece regimul juridic al indiviziunii succesorale nu este 
reglementat prin norme speciale de Codul civil, urmând a se face 
trimitere la regulile statuate de doctrină şi jurisprudenţă, dar şi ale 
art. 634-645 C. civ. privind coproprietatea obişnuită şi art. 669-686 
C. civ. privind partajul coproprietăţii. 


A. Principiile indiviziunii succesorale. 


Potrivit spiritului general instituit de normele Codului civil, 
indiviziunea succesorală este guvernată (ca oricare altă indiviziune, 
indiferent de izvorul ei)”, de două principii: 

a) niciun comoştenitor (coindivizar) nu are un drept exclusiv 
asupra vreunui bun din succesiune; 

b) fiecare comoştenitor are un drept exclusiv asupra unei 
cote-părţi ideale ce i se cuvine din indiviziune. 


B. Consecințele juridice ale indiviziunii succesorale. 


Având în vedere că fiecare coindivizar nu are un drept exclusiv 
asupra unui anumit bun din indiviziune, actele juridice cu privire la 
acesta nu pot fi făcute de către un singur comoştenitor (coindivizar), 
ci numai cu consimţământul tuturor celorlalţi comoştenitori. S-au 
conturat, astfel, două reguli. 


z Regulile cuprinse în art. 1143 alin. 1 C. civ. (ce preiau fidel dispozițiile ante- 
rioare ale art. 728 C. civ.) au caracter de generalitate, aplicându-se indiviziunilor izvo- 
râte nu numai din moştenire, ci şi din alte acte juridice; a se vedea E. Safta-Romano, 
op. cit. (1995), p. 185. 

? Potrivit art. 631 C. civ., proprietatea este comună când „dreptul de pro- 
prietate privată are 2 sau mai mulți titulari.” 

3 A se vedea D. Macovei, I.E. Cadariu, op. cit., p. 250. 

a). Actele juridice referitoare la bunurile succesorale privite 
individual sunt guvernate, în principiu, de regula unanimităţii, con- 
form căreia niciun coindivizar nu va putea efectua acte fără acordul 
tuturor celorlalţi coindivizari. 

Trebuie însă, să facem distincţie între actele materiale, pe de o 
parte, şi actele juridice, pe de altă parte. 

Regula unanimităţii nu operează în cazul actelor materiale 
efectuate de fiecare moştenitor. Astfel, un comoştenitor va putea 
conserva sau folosi bunurile succesorale aflate în indiviziune fără 
acordul celorlalţi şi va putea culege fructele „proporţional cu cota lor 
parte” (art. 637 C. civ.). Aceasta nu va putea împiedica însă pe ceilalţi 
coindivizari să pretindă partea din fructe care li se cuvine sau să li se 
plătească contravaloarea folosinţei, proporţional cu cota ideală şi 
abstractă a fiecăruia?. 

Actele de conservare pot consta în efectuarea unor lucrări de 
întreţinere a bunului succesoral pentru a preveni deteriorarea, insti- 
tuirea unei inscripţii ipotecare etc. 

În doctrină, s-a admis că, în temeiul gestiunii de afaceri, de 
actele de administrare şi de conservare făcute numai de unul dintre 
copărtaşi asupra unui imobil aflat în indiviziune profită şi ceilalţi 
(înlăturând, de exemplu, caracterul de imobil abandonat). 

Regula unanimităţii se aplică atât actelor de dispoziție (vân- 
zare-cumpărare, schimb, donaţie etc.), cât şi actelor de administrare. 

Actele de dispoziţie privind un anumit bun nu pot fi încheiate 
de un singur coindivizar (decât cu acordul unanim). Astfel, „Orice acte 
juridice de dispoziţie cu privire la bunul comun, actele de folosinţă cu 
titlu gratuit, cesiunile de venituri imobiliare şi locaţiunile încheiate pe 
termen mai mare de 3 ani, precum şi actele care urmăresc exclusiv 


1 De precizat că, prin actele materiale săvârşite de coindivizari, nu trebuie să 
fie lezate drepturile celorlalţi comoştenitori. 

? Dacă unul singur dintre coindivizari a cules fructele bunului indiviz, ceilalţi 
coindivizari au dreptul să pretindă cotele ce li se cuvin din acele fructe, independent 
de împărţeală; a se vedea; L. Mihai, În legătură cu obiectul partajului succesoral, în 
R.R.D. nr. 2/1987, p. 24; T.S., s. civ., dec. nr. 818/1980, în Repertoriu ... 1975-1980, 
p. 147. 

3 A se vedea Fr. Deak, St. Cărpenaru, op. cit. (1983), p. 525. 

înfrumusețarea bunului nu se pot încheia decât cu acordul tuturor 
coproprietarilor” (art. 641 alin. 4 C. civ.). 

În contextul de mai sus, orice act juridic cu titlu gratuit va fi 
considerat act de dispoziţie. 

Actele juridice făcute de un singur coindivizar fără acordul una- 
nim, sunt inopozabile coindivizarului care nu a consimţit, expres ori 
tacit, la încheierea actului (art. 642 alin. 1 C. civ.). Astfel, coproprieta- 
rului vătămat i se recunoaşte dreptul ca, înainte de partaj, să exercite 
acţiunile posesorii împotriva terţului care ar fi intrat în posesia 
bunului comun în urma încheierii actului’. 

Dacă totuşi, unul dintre coindivizari (fără acordul celorlalţi) a 
încheiat un de act de dispoziţie privind un bun al moştenirii, valabi- 
litatea actului va depinde de rezultatul împărţelii. Astfel, dacă la par- 
taj, bunul va cădea în lotul celui care a dispus de bun, actul va fi, 
retroactiv, valabil, iar dacă bunul va intra în lotul altui coindivizar, 
actul va fi, retroactiv, desfiinţat?. 

De precizat că situaţia de mai sus este valabilă numai dacă 
comoştenitorul dispune de un anumit bun (concret) din moştenire. În 
schimb, oricare dintre coindivizari poate dispune liber, fără acordul 
celorlalţi, de cota sa ideală de drept asupra universalităţii. 

În consecinţă, în cazul înstrăinării unui bun aflat în indiviziune 
(proprietate comună pe cote-părţi), nu se aplică regulile privitoare la 
vânzarea lucrului altuia, ci regulile proprii stării de indiviziune’. 

Regula unanimităţii este aplicabilă şi unor acte de administrare 
privitoare la bunurile indiviziunii. Astfel, acte precum încheierea sau 
denunţarea unor contracte de locaţiune, cesiunile de venituri imo- 


1 în acest caz, restituirea posesiei bunului se va face în folosul tuturor copro- 
prietarilor, cu daune-interese, dacă este cazul, în sarcina celor care au participat la 
încheierea actului (art. 642 alin. 2 C. civ.). 

? Pentru detalii în legătură cu „vânzarea lucrului altuia”, a se vedea Fr. Deak, 
Tratat de drept civil. Contracte speciale, Ed. Actami, Bucureşti, 1999, p. 56-59; 
C. Toader, R. Popescu, Consideraţii în legătură cu aplicarea principiului aparenţei de 
drept în materia moştenirii, în Dreptul nr. 9/1993, p. 33 şi urm. 

3 Practica judecătorească a validat însă actele juridice încheiate de un 
coindivizar (în virtutea unui mandat tacit sau a gestiunii de afaceri); a se vedea 
C. Toader, op cit. (1996), p. 144. 

biliare şi altele asemenea, pot fi făcute „numai cu acordul coindivi- 
zarilor ce deţin majoritatea cotelor părţi” (art. 641 C. civ.)!. 

Precizăm că, pe timpul indiviziunii, schimbarea modului de 
folosinţă a bunurilor se poate face numai cu acordul tuturor comoş- 
tenitorilor. 

În materia acţiunilor în justiţie, fiecare coindivizar „poate sta 
singur în justiţie, indiferent de calitatea procesuală, în orice acţiune 
privitoare la coproprietate, inclusiv în cazul acţiunii în revendicare?. 

Când acţiunea de mai sus, nu este introdusă de toţi coproprie- 
tarii, pârâtul poate cere instanţei de judecată introducerea în cauză a 
celorlalţi coproprietari în calitate de reclamanţi, în termenul şi con- 
diţiile prevăzute în Codul de procedură civilă (art. 643 alin. 3 C. civ.). 

Ca element de noutate al Codului civil, în condiţiile art. 644 
C. civ., coindivizarii pot încheia (cu acord unanim) un contract de ad- 
ministrare a bunurilor succesorale pe timpul stării indiviziune. Drept 
consecinţă, actele juridice încheiate pe seama succesiunii se vor 
supune exclusive regulilor contractului (derogând astfel, de la dispo- 
ziţiile legale impuse de art. 635-642 C. civ.). 

În temeiul contractului de administrare a bunurilor succesorale 
prevăzut de art. 644 C. civ., oricare dintre coproprietari poate de- 
nunta unilateral contractul de administrare. 

Ca urmare a încetării contractului de administrare a bunurilor 
aflate în indiviziune, actele juridice încheiate pe seama moştenirii 
urmează să reintre sub regimul instituit de dispoziţiile legale (art. 634 
şi urm.). 


1 în acest context apreciem că, un coindivizar nu va putea promova singur 
acţiunea în evacuare, dacă nu are consimţământul celorlalţi comoştenitori. 

? De remarcat, în acest context noua orientare a Codului civil 2011. Precizăm 
că în practica anterioară, acţiune în revendicarea unui bun aflat în indiviziune a fost 
respinsă ca inadmisibilă, în lipsa acordului unanim al coindivizarilor; a se vedea C.S.J., 
s. civ., dec. nr. 1474/1992, în Dreptul nr. 7/1993, p. 91; CAS |, dec. nr. 1430/1935, în 
Jurisprudenţa generală 1936, p. 526. 

* Hotărârile judecătoreşti pronunţate în folosul coproprietăţii profită tuturor 
coproprietarilor. Hotărârile judecătoreşti potrivnice unui coproprietar nu sunt opoza- 
bile celorlalţi coproprietari (art. 643 alin. 2 C. civ.). 

b). Coindivizarii pot dispune liber şi fără consimţământul 
celorlalţi de cota-parte ideală de drept ce li se cuvine din bunurile 
succesorale. 

Dreptul coindivizarilor liber şi neîngrădit, se referă exclusiv la 
cota-parte ideală de drept din bunurile succesiunii (şi deci, nu se con- 
fundă cu bunurile succesorale privite în individualitatea lor). 

Astfel, dacă un coindivizar are o cotă dintr-un bun al moştenirii 
(de exemplu, un imobil) el poate dispune liber de această cotă, dar 
nu va putea înstrăina o parte din bun în materialitatea lui (de exem- 
plu, etajul | al imobilului) chiar dacă valoarea bunului ar fi mai mică 
decât valoarea cotei ideale de drept din moştenire. 

Precizăm că, potrivit legii, cotele-părţi ideale sunt prezumate a 
fi egale, până la proba contrară. Dacă bunul a fost dobândit prin act 
juridic, proba contrară nu se va putea face decât prin înscrisuri 
(art. 634 alin. 2 C. civ.). 


C. Imprescriptibilitatea dreptului de a cere ieşirea din indi- 
viziune. 


Codul civil consacră principiul imprescriptibilităţii dreptului de a 
cere ieşirea din indiviziune. Astfel, potrivit art. 1143 alin. 1 C. civ., 
nimeni „nu poate fi obligat a rămâne în indiviziune”, iar moştenitorii 
pot „cere oricând ieşirea din indiviziune”. 

În temeiul celor de mai sus şi indiferent de cât timp a trecut de 
la deschiderea succesiunii, starea de indiviziune poate înceta oricând, 
fiecare dintre coindivizari putând să ceară ieşirea din indiviziune 
(dreptul lor fiind imprescriptibil din punct de vedere extinctiv). 

Ca excepţie, deşi dreptul de a cere împărţeala moştenirii este 
imprescriptibil (din punct de vedere extinctiv), el poate fi „paralizat” 
prin uzucapiune. Astfel, în condiţiile art. 930 C. civ., dacă unul dintre 
coindivizari exercită timp de 10 de ani o posesie utilă pentru sine a 
unor bunuri ale moştenirii, aflate în indiviziune, el va putea opune 
celorlalţi dobândirea proprietăţii exclusive asupra acelor bunuri.! În 
acelaşi context Codul civil dispune că „partajul poate fi cerut chiar şi 


1 A se vedea M. Eliescu, op. cit., vol. II, p. 215 şi urm.; E. Safta-Romano, op. 
cit., p. 190; Fr. Deak, op. cit., p. 550; T.S., s. civ., dec. nr. 726/1977, în R.R.D. 
nr. 11/1977, p. 61. 

atunci când unul dintre coproprietari a folosit exclusiv bunul, afară de 
cazul când acesta l-a uzucapat” (art. 675 C. civ.). 

În acelaşi context, partajul poate fi suspendat convenţional sau 
judiciar. 

a). Dacă rămânerea în indiviziune prezintă interes pentru 
coindivizar, legea permite acestora să încheie o convenţie de menţi- 
nere a stării de indiviziune pe un termen de maximum 5 ani (art. 672 
C. civ.). 

Convenţia de mai sus are ca efect, de regulă, realizarea unui 
partaj provizoriu (adică o împărţeală care are ca obiect numai posesia 
şi folosinţa, nu şi proprietatea)?. 

Precizăm însă că partajul folosinţei (mult disputat în doctrină şi 
practica judiciară) este admis numai prin acordul tuturor coindivi- 
zarilor, el neputând fi cerut prin acţiune în justiţie. Astfel, singura cale 
pentru coindivizar de a ieşi din indiviziune este împărţeala definitivă”. 

b). Potrivit art. 673 C. civ., instanţa sesizată cu cererea de par- 
taj „poate suspenda pronunţarea partajului” (?), pentru cel mult un 
an (pentru a nu se aduce prejudicii grave intereselor celorlalţi copro- 
prietari). Dacă în cadrul termenului de suspendare, pericolul prejudi- 
cierii coproprietarilor este înlăturat, la cererea părţii interesate, 
instanţa poate reveni asupra măsurii (scurtând termenul). 

Conform dispoziţiilor art. 1143 alin. 1 C. civ., imprescriptibilita- 
tea dreptului de a cere ieşirea din indiviziune este imperativă. Astfel, 
orice manifestare de voinţă (fie că vine din partea testatorului, fie că 
este o convenţie a comoştenitorilor) care are ca obiect renunţarea la 


1 în cazul imobilelor, convențiile trebuie încheiate în formă autentică şi supu- 
se formalităţilor de publicitate prevăzute de lege (art. 672 C. civ.). 

2 Imprescriptibilă este şi „cererea de împărţeală a fructelor produse de bu- 
nurile imobile aflate în indiviziune, dacă există în materialitatea lor”; a se vedea T.S, 
s. civ., dec. nr. 860/1983, în C.D. 1983, p. 87. 

3 Într-o opinie contrară soluţiei instanţei supreme, s-a susţinut că „raţiunile 
practice ar trebui să determine admisibilitatea partajului de folosinţă judiciar”; a se 
vedea C. Toader, op. cit., p. 148; D.M. Fruth-Oprişan, Examen teoretic al practicii Tri- 
bunalului Suprem în materia partajului (|), în R.R.D. nr. 5/1988, p. 39. Nu împărtăşim 
opinia de mai sus, întrucât coindivizarul care nu a primit acordul celorlalţi pentru 
partajul de folosinţă are la dispoziţie acţiunea în împărţeală. 

dreptul de a cere împărţeala şi asumarea obligaţiei de a rămâne în 
indiviziune este nulă. 

În final, precizăm că dreptul fiecărui indivizar cu privire la indi- 
viziunea succesorală este un drept real (şi nu un drept de creanţă) ce 
poartă asupra unei cote-părţi ideale din întreaga moştenire. 


Secţiunea a Il-a. Raportul donațiilor şi al datoriilor 
$ 1. Raportul donațiilor 
A. Definire, avantaje şi delimitare. 


Raportul donațiilor este obligaţia pe care o au între ei soţul 
supravieţuitor şi descendenţii defunctului care vin efectiv şi împreună 
la moştenirea legală de a readuce la moştenire bunurile care le-au 
fost donate fără scutire de raport de către cel ce lasă moştenirea 
(art. 1146 alin. 1 C. civ.)?. 

De exemplu, dacă defunctul lasă trei copii şi un patrimoniu în 
valoare de 100 milioane lei, iar în timpul vieţii a făcut o donaţie (ne- 
scutită de raport) de 20 milioane lei unuia dintre copii, moştenirea se 
va împărţi astfel: la masa succesorală de 100 milioane se va adăuga 
donația de 20 milioane lei, după care suma totală (120 milioane lei) 
se va împărţi egal între cei trei descendenţi (revenind fiecăruia câte 
40 milioane lei). În acest fel, copilul gratificat va primi efectiv din 
moştenire numai 20 milioane lei (ce se vor adăuga celor 20 milioane 
lei primite în timpul vieţii autorului). 

Astfel, în baza prevederilor art. 1146 alin. 1 C. civ., sunt obligaţi 
la raportul datoriilor descendenţii defunctului, precum şi soţul supra- 
vieţuitor, cu excepţia cazului în care donatorul a dispus scutirea de 
raport a donaţiei făcute acestuia. 


1 „Cât şi asupra fiecărei particule din fiecare bun succesoral”; a se vedea 
|. Adam, A. Rusu, op. cit. (2003), p. 492. 

2 Deşi noul Cod civil reglementează raportul donațiilor în Cartea a IV-a, Titlul 
IV, Capitolul IV intitulat „Partajul şi raportul” (preluând ordinea instituită de legiui- 
torul de la 1864) şi potrivit art. 1152 alin. 1 „se realizează în cadrul partajului”, opi- 
năm că locul raportului ar fi mai potrivit alături de rezerva succesorală, determinarea 
masei succesorale şi reducțiunea liberalităţilor excesive (de care nu poate fi separat). 
În acest sens, a se vedea Fr. Deak, op. cit., p. 397-399. 

Raportul donațiilor se justifică prin aceea că, atunci când de- 
functul face o donaţie unui viitor moştenitor, care este un descen- 
dent sau soţul supravieţuitor, se prezumă că el nu are intenţia de a-l 
favoriza pe acesta în detrimentul celorlalţi moştenitori (din aceleaşi 
categorii, arătate), ci doreşte să facă numai o anticipare a transmisiunii 
de drepturi, urmând ca aceasta să fie imputată asupra părţii din moş- 
tenire ce-i va reveni celui gratificat odată cu deschiderea moştenirii”. 

Raportul donațiilor obligă donatarul bunurilor raportabile să le 
readucă la masa succesorală. 

Donatarul are însă şi unele avantaje de pe urma donaţiei ac- 
ceptate?: 

— donatarii dobândesc imediat posesia şi folosinţa bunurilor 
donate, inclusiv dreptul de a culege fructele acestora (până la data 
deschiderii succesiunii); 

— la deschiderea succesiunii, donatarul are dreptul să opteze 
între a veni la moştenire (raportând bunul) sau a renunţa la succe- 
siune (păstrând bunul susceptibil de raport); 

— donatarul are dreptul să păstreze în natură bunul primit ca 
donaţie (în cazul în care este posibil raportul prin echivalent). 

Raportul donaţiei prezintă asemănări cu reducţiunea liberalită- 
ţilor şi cu împărţeala moştenirii. 

a). Raportul donațiilor se aseamănă cu reducțiunea liberalităţi- 
lor excesive prin aceea că amândouă au ca efect principal readucerea 
bunului care formează obiectul liberalităţii la masa succesorală. 

Cele două instituţii ale dreptului succesoral nu se confundă 
însă. 

Reducţiunea operează numai când s-a încălcat rezerva succeso- 
rală a moştenitorilor rezervatari, se răsfrânge asupra tuturor celor 
gratificaţi, indiferent dacă sunt moştenitori legali sau nu, şi priveşte 
atât donațiile, cât şi legatele. 


1 În doctrină, se precizează că instituţia raportului donațiilor are ca scop 
asigurarea egalităţii între descendenţii defunctului, precum şi între aceştia şi soţul 
supravieţuitor; a se vedea M. Eliescu, op. cit. (Il), p. 236; Fr. Deak, St. Cărpenaru, op. 
cit., p. 535. 

? A se vedea M. Eliescu, op. cit., vol. II, p. 236. 

Raportul donațiilor operează chiar dacă nu s-a încălcat rezerva 
succesorală, priveşte numai o parte de moştenitori (descendenţii şi 
soţul supravieţuitor) şi are ca obiect numai donațiile. 


b). Raportul donațiilor prezintă asemănări şi cu partajul suc- 
cesoral (împărţeala moştenirii), considerente pentru care, de cele mai 
multe ori, în doctrină, sunt tratate împreună. 

Abordarea separată a celor două instituţii din prezenta lucrare 
are în consideraţie şi deosebirile principale dintre elet: 

— dacă raportul donațiilor poate fi pretins atât printr-o acţiune 
de ieşire din indiviziune, dar şi printr-o acţiune separată (extrapartaj) 
şi este o acţiune personală patrimonială supusă termenului general 
de prescripţie (ce curge de la data deschiderii moştenirii), în schimb 

— partajul se solicită printr-o acţiune total independentă şi care 
este, potrivit art. 1143 alin. 1 C. civ., imprescriptibilă. 

Raportul donațiilor nu se confundă nici cu operaţiunea de sta- 
bilire a masei de calcul; dacă raportul înseamnă o readucere efectivă 
la masa succesorală a bunurilor donate, stabilirea masei de calcul 
este numai fictivă. 


B. Condiţiile obligaţiei legale de raport. 


Pentru ca obligaţia de raport al donațiilor să fie valabilă, se cer 
să fie întrunite patru condiţii. 


a). Succesorul să aibă calitatea de descendent al defunctului 
sau calitatea de soţ supravieţuitor (în acest ultim caz, numai dacă 
soţul vine în concurs cu descendenţii defunctului). 

Ceilalţi moştenitori legali şi legatari nu au obligaţia de raport?. 

De menţionat că descendenţii şi soţul supravieţuitor sunt obli- 
gaţi la raport „numai dacă ar fi avut vocaţie concretă la moştenirea 
defunctului în cazul în care aceasta s-ar fi deschis la data donaţiei” 
(art. 1146 alin. 2 C. civ.). 

Rezultă că, potrivit dispoziţiilor noului Cod civil, dacă de exem- 
plu, soţul supravieţuitor nu era căsătorit cu defunctul la data în- 
cheierii donaţiei, el nu are obligaţia de raport. 


1 A se vedea Fr. Deak, op. cit., p. 398 şi practica judiciară citată de autor. 
? A se vedea M. Eliescu, op. cit., vol. II, p. 237. 

Prin descendenţi trebuie înţeles nu numai pe cei din căsătorie, 
dar şi cei din afara căsătoriei, precum şi cei adoptați. 

Precizăm că descendenţii îşi datorează raportul chiar dacă sunt 
de grade de rudenie diferite (de exemplu, când descendentul donatar 
vine la moştenire prin reprezentare în concurs cu un alt descendent 
de un grad de rudenie mai apropiat). 


b). Moştenitorul (descendent sau soţ supravieţuitor în concurs 
cu descendenţii) să fi acceptat moştenirea. Nu prezintă relevanţă 
dacă acceptarea este pură şi simplă sau sub beneficiu de inventar. 

În caz de renunțare la moştenirea legală, descendentul sau soţul 
supravieţuitor nu mai are obligaţia de raport, putând păstra libera- 
litatea primită în limitele cotităţii disponibile (art. 1147 alin. 1 C. civ.). 

Ca excepţie la regula de mai sus, prin stipulaţie expresă în con- 
tractul de donaţie, donatarul poate fi obligat la raportul donaţiei şi în 
cazul renunţării la moştenire. În acest caz, donatarul va readuce la 
moştenire „numai valoarea bunului donat care depăşeşte partea din 
bunurile defunctului la care ar fi avut dreptul ca moştenitor legal” 
(art. 1147 alin. 2 C. civ.). 


c). Moştenitorul legal să aibă şi calitatea de donatar. 

Pentru ca obligaţia de raport să existe, trebuie să fie cumulate 
calitatea de moştenitor legal cu acea de donatar de către aceeaşi per- 
soană. 

Cele două calităţi trebuie să coexiste la momentul deschiderii 
succesiunii, şi nu la momentul efectuării donaţiei (art. 1146 alin. 1 
C. civ.). 

Precizăm că moştenitorul datorează raportul „numai pentru 
donațiile pe care le-a primit personal de la donator” (art. 1149 alin. 1 
C. civ.). Rezultă că raportul nu este datorat pentru altul, ci numai 
pentru donațiile primite personal de către cel care este obligat la 
raport. 

Dacă descendentul donatarului vine în nume propriu la moşte- 
nirea donatorului, nu este obligat să raporteze donația făcută ascen- 
dentului său, chiar dacă a acceptat moştenirea acestuia din urmă 
(art. 1149 alin. 2 C. civ.). 

În schimb, descendentul donatarului care vine la moştenire 
prin reprezentare succesorală este obligat să raporteze donația primi- 

tă de la defunct de către ascendentul său pe care îl reprezintă, chiar 
dacă nu l-a moştenit pe acesta din urmă (art. 1149 alin. 3 C. civ.). 


d). Donatia să nu fi fost scutită de raport (prin voinţa defunctu- 
lui sau a legii). 

Precizăm că scutirea de raport nu trebuie să aducă atingere re- 
zervei succesorale a moştenitorilor rezervatari. Dacă prin donația făcu- 
tă cu scutire de raport s-a încălcat rezerva succesorală a comoşte- 
nitorilor, donatarul-moştenitor nu va suporta raportul, dar donația va 
fi supusă reducţiunii în limitele cotităţii disponibile (art. 1147 alin. 2 
C. civ.). 


C. Persoanele care pot cere raportul donațiilor. 


Obligaţia de raport revine descendenților şi soţului supra- 
vieţuitor (când vine în concurs cu descendenţii) şi este reciprocă. 

Potrivit art. 1148 C. civ., raportul poate fi cerut numai: 

a) de descendenţii defunctului, când vin în concurs cu alţi des- 
cendenţi sau cu soţul supravieţuitor gratificat; 

b) de soţul supravieţuitor, când vine în concurs cu descendenţii“; 

c) de creditorii personali ai descendenților şi soţului supravie- 
ţuitor, pe cale oblică. 

Precizăm că dispoziţia noului Cod civil privind dreptul credi- 
torilor personali a preluat soluţia doctrinei anterioare?, care a admis 
unanim că, pe cale oblică, creditorii personali ai moştenitorilor pot 
exercita acţiunea de raport în numele şi pe seama debitorilor lor 
(atunci când moştenirea a fost acceptată pur şi simplu). 

În acest context apreciem că legatarii, fără deosebire dacă sunt 
universali, cu titlu universal sau cu titlu particular, nu pot cere rapor- 
tul donațiilor şi nici nu pot trage foloase de pe urma efectuării rapor- 
tului solicitat de alte persoane. 


1 A se vedea T.S., col. civ., dec. nr. 185/1965, în J.N. nr. 19/1965, p. 160. 

? A se vedea D. Alexandresco, op. cit., tom III, partea a Il-a, p. 282; M. Eliescu, 
op. cit., p. 242; C. Stătescu, op. cit., p. 244; Fr. Deak, op. cit., p. 403. 

* soluţia se impune, deoarece dreptul legatarilor asupra bunurilor testate se 
naşte numai la moartea testatorului, iar „a permite legatarilor să ceară raportul 
donațiilor făcute de către defunct ar însemna să se încalce principiul irevocabilităţii 
donațiilor”; a se vedea R. Popescu, op. cit. (1996), p. 88. 

Proba donațiilor raportabile se va face, în toate cazurile, de 
către cel care cere raportul. Cel care solicită raportul va fi obligat 
deci, să facă şi dovada. 

Întrucât valorifică un drept propriu prevăzut de lege şi nu este 
parte în contractul de donaţie (fiind terţ în raport cu părţile contrac- 
tante), cel care solicită raportul va putea folosi orice mijloc de probă 
admis de lege. 


D. Donaţiile supuse raportului. Excepţii. 


Potrivit art. 1146 alin. 1 C. civ., soţul supravieţuitor şi descen- 
denţii defunctului sunt obligaţi să readucă la moştenire bunurile pe 
care le-au fost donate fără scutire de raport de către cel care lasă 
moştenirea. 

Din formularea mai largă a textului de lege, rezultă că în prin- 
cipiu, toate donațiile sunt raportabile, indiferent de forma lor. Astfel, 
sunt raportabile: donațiile făcute prin act autentic; darurile manuale; 
donațiile indirecte (acte juridice inspirate din voinţa de a gratifica, însă 
înfăptuite pe calea unui alt act juridic decât donația propriu-zisă); de 
exemplu, renunţarea la un drept, remiterea de datorie etc. 

După cum am arătat, numai donațiile ca liberalităţi sunt supuse 
raportului. Există însă şi gratuităţi care deşi, sunt calificate ca donaţii, 
sunt exceptate de la raportul donațiilor. 

Astfel, potrivit art. 1150 alin. 1 C. civ., nu sunt supuse rapor- 
tului: 

a) donațiile pe care defunctul le-a făcut cu scutire de raport!. 

b) donațiile deghizate sub forma unor înstrăinări cu titlu oneros 
sau efectuate prin persoane interpuse (cu excepţia cazului în care se 
dovedeşte că cel care a lăsat moştenirea a urmărit un alt scop decât 
scutirea de raport); 

c) darurile obişnuite, donațiile remuneratorii şi, în măsura în 
care nu sunt excesive, sumele cheltuite pentru întreţinerea sau, dacă 
este cazul, pentru formarea profesională a descendenților, a părin- 


1 Scutirea poate fi făcută prin chiar actul de donaţie sau printr-un act ulterior, 
întocmit în una dintre formele prevăzute pentru liberalităţi (art. 1150 alin. 1 lit. a 
C. civ.). 

ţilor sau a soţului şi nici cheltuielile de nuntă, în măsura în care cel 
care lasă moştenirea nu a dispus altfel; 

d) fructele culese, veniturile scadente până în ziua deschiderii 
moştenirii şi echivalentul bănesc al folosinţei exercitate de donatar 
asupra bunului donat. 

În cazul de mai sus, scutirea de raport se explică prin pre- 
zumţia că donatorul a dorit să procure donatarului folosinţa antici- 
pată a bunurilor donate (ceea ce nu s-ar realiza dacă donatarul ar fi 
obligat să raporteze şi fructele). 

Potrivit art. 1150 alin. 2 C. civ., raportul nu este datorat nici în 
cazul în care bunul donat a pierit fără culpa donatarului. 

Ca excepţie la dispoziţia de mai sus, dacă bunul a fost reconsti- 
tuit prin folosirea unei indemnizaţii încasate ca urmare a pieirii sale, 
donatarul este ţinut să facă raportul bunului în măsura în care indem- 
nizaţia a servit la reconstituirea acelui bun?. 


E. Modurile de efectuare a raportului. 


Potrivit art. 1151 alin. 1 C. civ., „raportul se face sau prin echi- 
valent”, adică prin luare mai puţin. 

De precizat că, prin dispoziţiile noului Cod civil, raportul în 
natură (care constă în readucerea efectivă la masa succesorală a 
bunului obiect al liberalităţii) este prohibit. Astfel, este „considerată 
ca nescrisă dispoziţia care impune donatarului raportul în natură” 
(art. 1151 alin. 1 C. civ.). 

Ca excepţie la interdicţia de mai sus, „donatarul poate efectua 
raportul în natură dacă la data cererii de raport este încă proprietarul 
bunului şi nu l-a grevat cu o sarcină reală şi nici nu l-a dat în locaţiune 
pentru o perioadă mai mare de 3 ani” (art. 1151 alin. 2 C. civ.). 


1 Toate acestea justifică dispoziţia derogatorie a legii şi caracterul ei impe- 
rativ; a se vedea Fr. Deak, St. Cărpenaru, op. cit., p. 537. 

? în cazul în care indemnizaţia nu a fost utilizată în acest scop, ea însăşi este 
supusă raportului, iar dacă indemnizaţia rezultă dintr-un contract de asigurare, 
aceasta se raportează numai în măsura în care depăşeşte cuantumul total al primelor 
plătite de donatar (art. 1150 alin. 2 C. civ.). 

Raportul prin luare mai puţin (prin echivalent) dă posibilitatea 
moştenitorului obligat la raport să păstreze bunul donat, restituind 
valoarea lui şi se poate realiza pe trei căi (1151 alin. 3 C. civ.)!. 


a). Prin preluare. Conform prevederilor art. 1151 alin. 4 C. civ., 
raportul prin preluare se realizează prin luarea din masa succesorală 
de către moştenitorii îndreptăţiţi la raport a unor bunuri, pe cât 
posibil de aceeaşi natură şi calitate cu cele care au format obiectul 
donaţiei, ţinând seama de cotele succesorale ale fiecăruia. 

Deci, comoştenitorii cărora li se datorează raportul iau din ma- 
sa succesorală o parte egală cu valoarea donaţiei raportabile, pe cât 
posibil formată din obiecte de aceeaşi natură cu cele donate, după 
care restul bunurilor moştenirii se împarte între toţi comoştenitorii. 

Regula cuprinsă de art. 1151 alin. 4 C. civ. este aplicabilă atât 
bunurilor mobile, cât şi celor imobile. De exemplu, defunctul a lăsat 
doi copii A şi B şi bunuri în valoare de 10 milioane lei (iar în timpul 
vieţii a donat copilului A un bun în valoare de 2 milioane lei). Copilul B 
va lua din masa succesorală bunuri în valoare de 2 milioane lei, iar 
restul de 8 milioane lei se va împărţi, în mod egal, între copiii A şi B, 
fiecare luând câte 4 milioane lei. În final, copilul A va lua 4 milioane 
lei, plus donația de 2 milioane lei, iar copilul B va lua 6 milioane lei. 


b). Prin imputaţie. În această situaţie, valoarea bunurilor ce 
urmează a fi supuse raportului va fi reunită fictiv la masa succesorală. 
Valoarea donaţiei se scade din partea cuvenită moştenitorului obligat 
la raport, astfel încât acesta din urmă va culege o porţiune care 
reprezintă diferenţa dintre partea sa succesorală şi valoarea donaţiei 
(art. 1151 alin. 5 C. civ.). 

De exemplu, masa succesorală va fi de 12 milioane lei, din care 
10 milioane lei activul brut şi 2 milioane lei donația supusă raportului. 
Cei doi copii ai defunctului au dreptul la câte 6 milioane lei. În cazul 
copilului A (care a primit donația), valoarea bunului donat (2 milioane 
lei) se scade din partea sa succesorală (6 milioane lei), el urmând să 
primească bunuri în valoare de 4 milioane lei. 

Astfel, copilul A va primi bunuri în valoare de 4 milioane lei şi 
va rămâne cu donația raportabilă de 2 milioane lei, iar copilul B va 


1 A se vedea Fr. Deak, op. cit., p. 406-408. 

primi bunuri în valoare de 6 milioane lei, în acest fel egalitatea dintre 
comoştenitori fiind asigurată. 


c). Prin bani. În acest caz, cel obligat la raport va aduce la masa 
succesorală o sumă de bani ce reprezintă diferenţa dintre valoarea 
bunului donat şi partea din această valoare ce corespunde cotei sale 
succesorale (art. 1151 alin. 6 C. civ.). 

În această situaţie, este de presupus ca valoarea donaţiei să fie 
mai mare decât valoarea părţii din moştenire cuvenite moştenitorului 
gratificat!. 

De exemplu, defunctul a lăsat doi copii A şi B, a lăsat bunuri în 
valoare de 10 milioane lei, iar în timpul vieţii a donat copilului A un 
bun în valoare de 12 milioane lei. În baza prevederilor art. 752 C. civ., 
copilul A poate renunţa la moştenire păstrând bunul donat. În cazul 
acceptării forţate sau a decăderii din beneficiul de inventar însă, 
copilul A va depune la masa succesorală suma de 12 milioane lei, care 
reprezintă valoarea bunului donat. 


F. Evaluarea bunului raportat. 


În vederea efectuării raportului prin echivalent, pentru eva- 
luarea bunului donat, în principal se va lua în considerare valoarea 
acestuia la momentul judecății. 

În subsidiar, se va ţine cont şi de starea bunului din momentul 
încheierii donaţiei, din care se scade valoarea, la momentul judecății, 
a sarcinilor asumate prin contractul de donaţie (art. 1153 alin. 1 
C. civ.). 

Dacă bunul a fost înstrăinat de donatar anterior cererii de 
raport, se ţine seama de valoarea lui la data înstrăinării. Dacă bunul 
donat a fost înlocuit cu altul, se ţine cont de valoarea, la data rapor- 


1 De obicei, în acest caz, donatarul renunţă la moştenire pentru a păstra 
donația, dar în cazul unei acceptări forţate, ca urmare a dosirii unor bunuri succe- 
sorale; în cazul decăderii din beneficiu de inventar, raportul se face în bani şi are 
caracterul unui raport prin luare mai puţin; a se vedea R. Popescu, op. cit. (1996), 
p. 93-94. 

tului, a bunului intrat în patrimoniu şi de starea lui la momentul 
dobândirii (art. 1153 alin. 2 C. civ.).! 

Sumele de bani sunt supuse indexării în raport cu indicele 
inflaţiei, corespunzător perioadei cuprinse între data intrării lor în 
patrimoniul donatarului şi data realizării raportului (art. 1153 alin. 3 
C. civ.). 

În cazul în care bunul donat (raportat în natură) a suportat 
ameliorări sau degradări, donatarul are drepturi şi obligaţii aferente, 
corespunzător situaţiei date (art. 1154 C. civ.). 

În contextul de mai sus, donatarul are dreptul să recupereze, 
proporţional cu cotele succesorale, cheltuielile rezonabile pe care 
le-a făcut cu lucrările adăugate, precum şi cu lucrările autonome 
necesare şi utile până la data raportului (art. 1154 alin. 1 C. civ.). 

În schimb, donatarul este răspunzător de toate degradările şi 
deteriorările care au micşorat valoarea bunului ca urmare a faptei 
sale culpabile. (art. 1154 alin. 2 C. civ.). 

Donatarul are un drept de retenţie asupra bunul donat până la 
plata efectivă a sumelor ce îi sunt datorate pentru cheltuielile justifi- 
cate, afară de cazul în care creanţa lui se compensează cu despăgu- 
birile pe care le datorează (art. 1154 alin. 3 C. civ.). 


G. Căile de realizare a raportului donațiilor. 


În general, raportul se realizează în cadrul partajului, prin bună 
învoială sau pe cale judecătorească (art. 1152 alin. 1 C. civ.). 

În baza principiului libertăţii de voinţă, nimeni nu poate împie- 
dica pe succesori să aplice reglementările referitoare la raportul do- 
naţiilor, prin bună învoială, în cadrul procedurii succesorale notariale 
(art. 81 alin. 3 din Legea nr. 36/1995). 

Dacă însă între părţi există neînţelegeri, ele vor fi soluționate 
de instanţa de judecată în cadrul acţiunii pentru raportul donațiilor 
(art. 78 din Legea nr. 36/1995). 


i Totuşi, dacă devalorizarea bunului intrat în patrimoniu era inevitabilă la 
data dobândirii, în virtutea naturii sale, înlocuirea bunului nu este luată în consi- 
derare (art. 1153 alin. 2 C. civ.). 

Ca efect al raportul cerut de unul dintre moştenitori profită şi 
celorlalţi moştenitori îndreptăţiţi să solicite raportul, cu excepţia ce- 
lor care au renunţat în mod expres la raport (art. 1152 alin. 2 C. civ.). 

Acţiunea pentru raportul donațiilor poate fi făcută fie în cadrul 
unei acţiuni pentru partaj, fie separat (înainte sau ulterior partajului), 
ea având un caracter personal, deoarece poate fi intentată exclusiv 
împotriva moştenitorilor donatari, nu şi împotriva terţilor. 

Fiind o acţiune personală cu caracter patrimonial, acţiunea de 
raport se prescrie în termen de 3 ani (fiind supusă prescripţiei chiar 
atunci când este formulată în cadrul acţiunii de partaj, care este im- 
prescriptibilă). 

Termenul de prescripţie începe să curgă de la data deschiderii 
moştenirii. 


§ 2. Plata datoriilor 


În principiu, plata datoriilor şi sarcinilor moştenirii se face după 
efectuarea partajului succesoral. 


A. Divizibilitatea de drept a pasivului succesoral. 


Obligaţia de plată a datoriilor şi sarcinilor moştenirii revine 
moştenitorii universali şi cu titlu universal, proporțional cu cota suc- 
cesorală ce îi revine fiecăruia (art. 1155 alin. 1 C. civ.). 

Creditorii ale căror creanţe provin din conservarea sau din 
administrarea bunurilor moştenirii ori s-au născut înainte de deschi- 
derea moştenirii pot cere să fie plătiţi din bunurile aflate în indivi- 
ziune, înainte de partajul succesoral (art. 1155 alin. 2 C. civ.)!. 

Potrivit art. 1155 alin. 1 C. civ., regula divizării de drept a pasi- 
vului succesoral nu se aplică dacă: 

a) obligaţia este indivizibilă; 

b) obligaţia are ca obiect un bun individual determinat ori o 
prestație determinată asupra unui astfel de bun; 

c) obligaţia este garantată cu o ipotecă sau o altă garanţie 
reală, caz în care moştenitorul care primeşte bunul afectat garanţiei 


1 . .. . i A 

De asemenea, creditorii creanţelor ce provin din conservarea sau admi- 

nistrarea moştenirii pot solicita executarea silită asupra acestor bunuri (art. 1155 
alin. 2 C. civ.). 


240 


Indiviziunea şi împărţeala moştenirii 


va fi obligat pentru tot, însă numai în limita valorii acelui bun, iar 
participarea sa la restul pasivului moştenirii se reduce corespunzător; 

d) unul dintre moştenitori este însărcinat, prin titlu, să execute 
singur obligaţia. În acest caz, dacă titlul îl reprezintă testamentul, 
scutirea celorlalţi moştenitori constituie o liberalitate, supusă reduc- 
ţiunii dacă este cazul. 


B. Plata creditorilor. 


Creditorii personali ai moştenitorilor pot urmări partea aces- 
tora din bunurile moştenirii, numai după efectuarea partajului succe- 
soral (art. 1156 alin. 1 C. civ.). 

Creditorii personali ai moştenitorilor şi orice persoană ce justi- 
fică un interes legitim pot să ceară partajul în numele debitorului lor, 
pot pretinde să fie prezenţi la partajul prin bună învoială sau pot să 
intervină în procesul de partaj (art. 1156 alin. 2 C. civ.). 

Potrivit art. 1156 alin. 3 C. civ., ceilalţi moştenitori pot obţine 
respingerea acţiunii de partaj introduse de către creditor, plătind 
datoria în numele şi pe seama mogştenitorului debitor. 

Creditorii personali ai moştenitorilor pot solicita revocarea 
partajului fără a fi obligaţi să dovedească frauda copărtaşilor însă 
numai dacă, deşi au cerut să fie prezenţi, partajul s-a realizat în lipsa 
lor şi fără să fi fost convocați." 

Din bunurile moştenirii atribuite la partaj, precum şi din cele 
care le iau locul în patrimoniul moştenitorului, creditorii moştenirii 
vor fi plătiţi cu preferinţă faţă de creditorii personali ai moştenitorului 
(art. 1156 alin. 5 C. civ.). 

Dreptul de preferinţă al creditorilor moştenirii este aplicabil şi 
legatarilor cu titlu particular atunci când obiectul legatului nu constă 
într-un bun individual determinat (art. 1156 alin. 6 C. civ.). 

Dacă un moştenitor universal sau cu titlu universal care, din 
cauza garanţiei reale sau din orice altă cauză, a plătit din datoria 
comună mai mult decât partea sa (din cauza garanţiei reale sau din 
orice altă cauză), el are un drept de regres împotriva celorlalți moşte- 
nitori. 


1 4 . . Aa . . y A Y 
În toate celelalte cazuri, acţiunea în revocarea partajului rămâne supusă 
dispozițiilor privitoare la acțiunea revocatorie (art. 1156 alin. 4 C. civ.). 

Dreptul de regres, în situaţi de mai sus, operează însă numai 
pentru partea din datoria comună ce revenea fiecăruia, chiar şi atunci 
când moştenitorul care a plătit datoria ar fi fost subrogat în drepturile 
creditorilor (art. 1157 alin. 1 C. civ.). 

Când unul dintre moştenitorii universali sau cu titlu universal 
este insolvabil, partea lui din pasivul moştenirii se împarte între toţi 
ceilalţi în proporţie cu cotele succesorale ale fiecăruia (art. 1157 
alin. 2 C. civ.). 

De precizat că moştenitorul are dreptul de a cere plata crean- 
telor pe care le are faţă de moştenire de la ceilalţi moştenitori, ca 
orice alt creditor al moştenirii. 


C. Raportul datoriilor. 


În doctrină, readucerea bunurilor donate de defunct şi a dato- 
riilor pe care anumiţi moştenitori le-au avut faţă de acesta, la masa 
succesorală, este cunoscută sub denumirea de obligaţie de raport. 
Astfel, dacă un moştenitor are o datorie faţă de succesiune, ea se 
lichidează „nu prin plată sau prin dare în plată, ci prin instituţia rapor- 
tului în modalitatea luării mai puţin”?. 

Pentru ca raportul datoriilor să existe, trebuie să fie îndeplinite 
două condiţii: 

a) să existe mai mulţi moştenitori (comoştenitori); 

b) comoştenitorul să aibă o datorie faţă de moştenire. 

Prin raportul datoriilor se urmăreşte realizarea egalităţii dintre 
comoştenitori. 

Natura juridică a raportului datoriilor este o problemă contro- 
versată în literatura de specialitate. Apreciem că raportul datoriilor 
„se aplică tuturor succesorilor universali sau cu titlu universal care vin 
la împărţeală, iar nu numai descendenților sau soţului supravieţuitor 


în concurs cu descendenţii”s. 


1 în privinţa părţii din datorie care îi revine, moștenitorului îi sunt aplicabile 
dispoziţiile pertinente din materia stingerii obligaţiilor. 

? A se vedea Fr. Deak, op. cit., p. 412. 

3 A se vedea C. Toader, op. cit. (1996), p. 160-161. 

Potrivit legii, dacă la data partajului succesoral, un moştenitor 
are o datorie certă şi lichidă faţă de moştenire, aceasta se lichidează 
prin luare mai puţin (art. 1158 alin. 1 C. civ.). 

Când un moştenitor are mai multe datorii faţă de moştenire 
care nu sunt acoperite cu partea sa din bunurile moştenirii, acestea 
„se sting proporţional prin raport în limita părţii respective” (art. 1158 
alin. 2 C. civ.). 

De precizat că raportul datoriilor nu operează în privinţa 
creanţei pe care un moştenitor o are faţă de moştenire. Însă în cazul 
în care moştenitorul este atât creditor, cât şi debitor al moştenirii se 
poate prevala de compensaţia legală, chiar dacă nu ar fi întrunite 
condiţiile acesteia (art. 1158 alin. 3 C. civ.). 

Ca excepţie, prin acordul tuturor moştenitorilor, raportul datorii- 
lor se poate realiza şi înainte de partajul succesoral (art. 1158 alin. 4 
C. civ.).. 

În concluzie raportul datoriilor nu este o simplă plată, ci repre- 
zintă o lichidare în cadrul împărţelii. 

Raportul datoriilor creează următoarele avantaje pentru co- 
moştenitori: 

a) înlătură concursul creditorilor moştenitorului debitor; 

b) comoştenitorii au dreptul la dobândă pentru datorie, din 
momentul deschiderii succesiunii; 

c) raportul este permis şi pentru datoriile neajunse încă la 
scadenţă?. 

De exemplu, într-un caz defunctul a lăsat trei fii (A, B şi C) şi 
bunuri în valoare de 30 milioane lei, iar unul dintre fii (A) era dator 
tatălui său cu suma de 3 milioane lei. 

Suma de 3 milioane lei reprezintă o creanţă succesorală care se 
divide între cei trei fii, fiecăruia revenindu-i câte 1/3 din datorie (un 
milion). În acest fel, fiul A este debitor pentru 3 milioane lei şi 
creditor pentru 1 milion lei (datorând lui B şi C 2 milioane lei). 


1 Titlurile executorii obţinute împotriva defunctului pot fi executate şi împotriva 
moştenitorilor săi, în condiţiile prevăzute de Codul de procedură civilă (art. 1159 
C. civ.). 

? A se vedea D. Chirică, op. cit., p. 514. 

Dacă s-ar aplica dreptul comun, pentru cota de 1/3 (1 milion lei) 
ce-i revine fiului A, ar opera confuziunea, iar fiii B şi C, ca simpli cre- 
ditori, vor suporta concursul celorlalţi creditori şi chiar riscul insol- 
vabilităţii fiului A. 

Deoarece soluţia dreptului comun ar fi nedreaptă, legea a 
prevăzut instituţia raportului, conform căreia se va lichida datoria 
copilului A. Astfel, fie fiii B şi C vor lua bunuri din masa succesorală 
până la concurenţa sumei de 2 milioane lei, înainte de împărţeală 
(partaj), fie creanţa de 3 milioane lei va fi cuprinsă în lotul debito- 
rului, care va lua mai puţin din alte bunuri:. 


Secţiunea a III-a. Partajul (împărţeala) moştenirii 


În mod tradiţional partajul moştenirii se studiază sub două 
aspecte: partajul de drept comun şi partajul de ascendent. 


$ 1. Partajul moştenirii (dreptul comun) 


Prin împărţeală? ia sfârşit indiviziunea succesorală, bunurile 
aflate în indiviziune trecând în proprietatea exclusivă a coindiviza- 
rilor, potrivit cotei-părţi la care are dreptul fiecare. 

Împărţeala (partajul) succesoral este operaţiunea juridică prin 
care încetează starea de indiviziune, în sensul că bunurile stăpânite 
pe cote-părţi ideale sunt trecute în proprietatea exclusivă a fiecărui 
coindivizar şi determinate în materialitatea lor’. 

În conformitate cu prevederile art. 1143 alin. 1 C. civ., nimeni 
nu poate fi silit să rămână în indiviziune, ceea ce înseamnă că în 
dreptul naţional indiviziunea silită este exclusă. În condiţiile legii, este 
însă admisă indiviziunea voluntară. 

Încetarea stării de indiviziune prin partaj poate fi cerută ori- 
când (afară de cazul când partajul a fost suspendat) prin lege, prin act 
juridic ori prin hotărâre judecătorească (art. 669 C. civ.). 

Ca excepţie la regula de mai sus, prin dispoziţiile noului Cod 
civil, părţile sau instanţa de judecată pot suspenda temporar partajul. 


T . 2 
A se vedea M. Eliescu, op. cit., p. 257. 
23 i d PĂ rage ERT a sA 
In materie succesorală termenii de „partaj” şi „împărţeală” au acelaşi înțeles 
Pali 


(sunt sinonimi). Opinăm în favoarea termenului de „împărţeală”, consacrat în timp. 
3 A se vedea C. Stătescu, op. cit. (1967), p. 234. 

Astfel, potrivit art. 672 C. civ., convențiile privind suspendarea 
partajului nu pot fi încheiate pentru o perioadă mai mare de 5 ani. În 
cazul imobilelor, convențiile trebuie încheiate în formă autentică şi 
supuse formalităţilor de publicitate prevăzute de lege”. 

Tot astfel, potrivit art. 673 C. civ., instanţa de judecată sesizată 
cu cererea de partaj „poate suspenda pronunţarea partajului” (s.n.) 
pentru cel mult un an, pentru a nu se aduce prejudicii grave intere- 
selor celorlalţi coproprietari. Dacă pericolul acestor prejudicii este 
înlăturat înainte de împlinirea termenului, instanţa, la cererea părţii 
interesate, poate reveni asupra măsurii. 


A. Partajul de drept comun, succesoral şi judiciar. 


Împărţeala (partajul) este o modalitate prin care moştenitorii 
îşi realizează dreptul de a ieşi din indiviziune. Partajul nu este însă 
singura modalitate de încetare a indiviziunii (el este cel mai des întâl- 
nit în practică), însă partajul constituie dreptul comun aplicabil orică- 
rei forme de împărţeală. 

Împărţeala poate avea loc prin bună învoială, iar, în caz con- 
trar, va putea fi realizată pe cale judiciară’. 

Partajul inter vivos (care constituie şi dreptul comun în materie) 
este reglementat în Cartea a Ill-a, Capitolul IV, Secţiunea a 5-a „Par- 
tajul” art. 669-686 C. civ. 

Partajul succesoral este reglementat în Cartea a IV-a, Titlul IV, 
Capitolul IV „Partajul succesoral şi raportul”, art. 1143-1145 şi 
art. 1160-1163 C. civ. 

Partajul judiciar este reglementat ca o procedură specială în 
art. 6731-6731 C. proc. civ.s 


1 Potrivit art. 678 alin. 4 C. civ., convențiile de suspendare a împărţelii pot fi 
opuse creditorilor numai dacă, înainte de naşterea creanţelor, au dobândit dată 
certă în cazul bunurilor mobile sau au fost autentificate în cazul bunurilor imobile şi 
s-au îndeplinit formalităţile de publicitate prevăzute de lege. 

$ Acțiunea de ieşire din indiviziune nu trebuie confundată cu acțiunea în 
petiție de ereditate. Deosebirea constă în faptul că la partaj nu se contestă calitatea 
de moştenitor; în schimb, ori de câte ori într-o acțiune de partaj se contestă această 
calitate, va trebui introdusă o acțiune în petiție de ereditate. 

3 Potrivit art. 6731 C. proc. civ., partajul judiciar se realizează după aceleaşi 
norme indiferent că este vorba de o proprietate comună în indiviziune (care are ca 

B. Persoanele care pot cere partajul. 


Partajul moştenirii se face cu respectarea unor condiţii genera- 
le de fond ce privesc: persoanele care pot cere împărţeala; capacita- 
tea cerută de lege pentru a cere partajul; autorizaţii (dacă este cazul). 

leşirea din indiviziune poate fi cerută astfel de: coindivizarii 
(comoştenitorii), creditorii personali ai moştenitorilor, cesionarii 
drepturilor succesorale şi procurorul (art. 45 alin. 1 C. proc. civ.). 

Comoştenitorii, moştenitori legali şi testamentari aflaţi în 
indiviziune pot cere împărţeala. Astfel, legitimitatea procesuală activă 
aparţine oricăruia dintre titularii dreptului de proprietate comună. 

Precizăm că, dintre moştenitorii testamentari, doar legatarii 
universali şi cei cu titlu universal au această posibilitate?. 

În principiu, exercitarea acţiunii de împărţeală nu este condiţio- 
nată de înscrierea în cartea funciară, partajul având efecte decla- 
rative, şi nu translative de proprietate. 

Creditorii personali ai succesorilor pot cere, de asemenea, 
împărţeala. Ei au dreptul de a cere partajul în numele debitorului lor 
sau pot continua acţiunea de împărţeală pe care debitorul lor o 
începuse’. 


obiect o universalitate de bunuri), de o coproprietate (care are ca obiect un bun indi- 
vidual) sau de o proprietate comună în devălmăşie (care are ca obiect bunurile comune 
ale soţilor); a se vedea V.M. Ciobanu, G. Boroi, T.C. Briciu, op. cit. (2011), p. 451. 

1 Cel care ia iniţiativa declanşării procedurii judiciare va trebui să cheme în 
judecată pe toţi coindivizarii sau coproprietarii, deoarece, altfel, potrivit art. 797 C. 
civ., împărţeala este nulă; a se vedea V.M. Ciobanu, G. Boroi, T.C. Briciu, op. cit. 
(2011), p. 452. 

2 Legatarii cu titlu particular dobândesc, de la data deschiderii succesiunii, un 
drept privit ut singuli; a se vedea D. Chirică, op. cit, (2003), p. 517. 

3 Creditorii personali ai moştenitorilor trebuie să ceară partajul deoarece în 
faza indiviziunii succesorale nu pot urmări partea acestora din bunurile moştenirii 
(art. 1156 alin. 1 C. civ.). pentru ca acţiunea să nu fie considerată prematură, ei 
trebuie să facă dovada lipsei oricăror bunuri personale ale debitorului; a se vedea 
CAB, sec. a Ill-a civ., dec. 273/2008 în M. Paraschiv, Partajul judiciar. Practică judi- 
ciară, Editura Hamangiu, Bucureşti, 2009, p. 121. 

În general, literatura de specialitate a apreciat că acest dreptul 
creditorilor personali de a cere împărţeala este o aplicaţie a acţiunii 
oblice, prevăzută de art. 1560 C. civ.! 

Potrivit art. 679 alin. 1 C. civ., creditorii personali ai coindiviza- 
rilor vor putea, de asemenea, să intervină, pe cheltuiala lor, în 
partajul cerut de coindivizari ori de un alt creditor. 

Cesionarii de drepturi succesorale ale comoştenitorilor au drep- 
tul să ceară împărțeala moştenirii, întrucât ei se subrogă coindivizari- 
lor cedenţi?. 

În schimb dobânditorul unor bunuri privite ut singuli nu are 
acest drept deoarece el nu îl înlocuieşte pe autorul său în indiviziune. 

Întrucât acţiunea în partaj nu are un caracter strict personal, 
putând fi promovată şi de alte persoane decât coindivizarii, ea va 
putea fi introdusă şi de procuror, în temeiul art. 45 C. proc. civ. 

Mai precizăm că în procesul de partaj mai pot interveni şi terţe 
persoane, fie din proprie iniţiativă, fie la cererea uneia din părţile ini- 
ţiale. De exemplu, Ministerul Public va putea cere împărţeala pentru 
asigurarea protecţiei unor interese generale. 


C. Capacitatea necesară pentru a cere partajul. 


Întrucât împărţeala are numai caracter declarativ (şi nu transla- 
tiv), prin această operaţiune comoştenitorii nu înstrăinează şi nici nu 
dobândesc drepturi noi. 

Datorită însă consecinţelor pe care le poate provoca asupra 
patrimoniilor, legea asimilează împărţeala, sub aspectul capacităţii, 
unui act de dispoziţie. Astfel, pentru a participa valabil la împărţeală, 
coindivizarii trebuie să aibă capacitate deplină de exerciţiu. 


1 în doctrină s-a susţinut că, dacă creditorii au un titlu executoriu, ei acţio- 
nează în nume propriu, şi nu pe calea acţiunii oblice, consecinţa fiind inopozabilitatea 
faţă de creditori a convențiilor de menţinere a stării de indiviziune (în temeiul 
art. 728 alin. 2 C. civ.); a se vedea C. Turianu, V. Stoica, Partajul bunurilor care for- 
mează obiect de executare silită sau asupra cărora au fost luate măsuri asigurătorii, 
în R.R.D. nr. 3/1985, p. 25-29. 

2 A se vedea Fr. Deak, op. cit., p. 553; T.S, s. civ., dec. nr. 1941/1986, în C.D. 
1986, p. 101. 

În consecinţă, persoanele lipsite de capacitate de exerciţiu 
(minorii sub 14 ani şi persoanele puse sub interdicţie) nu pot cere 
împărţeala decât prin reprezentant legal (părinte sau tutore). 

Potrivit art. 144 alin. 2 C. civ., tutorele poate să facă acte de 
împărţeală pe seama minorului numai cu avizul consiliului de familie 
şi cu autorizarea instanţei de tutelă. Actele încheiate cu nerespec- 
tarea dispoziţiilor în cauză sunt anulabile!. 

Persoanele cu capacitate de exerciţiu restrânsă (minorii între 
14-18 ani) pot cere personal împărţeala moştenirii, dar cu încuviin- 
tarea prealabilă a ocrotitorilor legali. 

Astfel, când un coindivizar este lipsit de capacitate de exerciţiu 
ori are capacitate de exerciţiu restrânsă, partajul va putea fi făcut 
prin bună învoială numai cu autorizarea instanţei de tutelă, precum 
şi, dacă este cazul, a ocrotitorului legal (art. 674 C. civ.). 

Dacă unul dintre coindivizari este dispărut, instanţa de jude- 
cată este obligată să sesizeze autoritatea tutelară pentru numirea 
unui curator, după care procesul va continua, în contradictoriu şi cu 
cel care este numit curator (art. 178 pct. c C. civ.)?. 

De menţionat că legea nu impune existenţa vreunei autorizaţii 
administrative pentru efectuarea partajului. Dacă însă prin împăr- 
teala în natură a unor construcţii se ajunge la modificări arhitecto- 
nice, este necesară obţinerea unei autorizaţii de construire sau de 
desființare, eliberată de primărie sau prefectură, în condiţiile Legii 
nr. 50/1991, republicată şi modificată, privind autorizarea executării 
lucrărilor de construcţii şi unele măsuri pentru realizarea locuinţelor. 


D. Obiectul partajului succesoral. 


Obiectul material al împărţelii îl constituie masa indiviză alcă- 
tuită, în principiu, din toate bunurile asupra cărora poartă drepturile 
reale ale defunctului (existente la data deschiderii moştenirii). 


1 în acest caz, acţiunea în anulare poate fi exercitată de tutore, de consiliul de 
familie sau de oricare membru al acestuia, precum şi de către procuror, din oficiu sau 
la sesizarea instanţei de tutelă (art. 143 alin. 3 C. civ.). 

? A se vedea T.S., s. civ., dec. nr. 1163/1970, în Repertoriu... 1969-1975, p. 218. 

Deoarece patrimoniul succesoral este compus dintr-un activ şi 
un pasiv, împărţeala ar trebui să aibă în vedere toate elementele 
active şi pasive ale acestui patrimoniu. Împărţeala nu are însă ca 
obiect toate aceste elemente, deoarece sunt bunuri care au existat în 
patrimoniul defunctului, dar care nu vor face obiectul împărţelii şi 
bunuri care nu se aflau în patrimoniul lui de cuius, dar care vor fi 
supuse împărţelii. 

Creanţele şi datoriile celui decedat nu fac obiectul împărţelii, 
întrucât, în principiu, ele se împart în momentul deschiderii moşte- 
nirii, de plin drept, între comoştenitorii universali sau cu titlu univer- 
sal proporţional cu cota fiecăruia (art. 1155 alin. 1 C. civ.). 


a). Bunurile care pot face obiectul împărţelii. 

În principiu, pot face obiectul partajului toate bunurile care 
există în patrimoniul defunctului la data deschiderii moştenirii. 

Astfel, drepturile reale cu privire la bunurile aflate în patri- 
moniul defunctului (de exemplu, dreptul de proprietate, dreptul de 
superficie etc.) la data deschiderii moştenirii vor intra, în principiu, la 
împărţeală. Tot aşa şi drepturile de creanţă referitoare la: restituirea 
unui împrumut acordat de defunct, obligaţia de plată a preţului 
pentru un bun vândut de defunct etc. 

Dacă bunurile ce urmează a fi împărţite fac parte din două sau 
mai multe moşteniri diferite, instanţa va fi obligată să stabilească bu- 
nurile care intră în masa fiecărei succesiuni, apoi partajul se va face în 
ordinea deschiderii succesiunilor (separat sau în cadrul aceluiaşi 
proces). 

Bunuri care fac obiectul partajului, deşi nu existau la data 
deschiderii moştenirii. În această categorie intră următoarele bunuri: 

— fructele naturale, civile şi industriale produse de un bun 
succesoral după data deschiderii succesiunii; Doctrina şi practica 
judecătorească au apreciat că fructele sporesc masa succesorală prin 


1 Dacă drepturile şi obligaţiile defunctului faţă de terţi se împart între 
moştenitori şi nu vor forma obiectul împărţelii; în schimb, vor fi partajate drepturile 
şi obligaţiile între comoştenitori. 

accesiune şi s-a admis că acestea se cuvin coindivizarilor, urmând ca 
fiecare comoştenitor să le culeagă potrivit cotei sale de proprietate”; 

— bunurile readuse la masa succesorală ca efect al reducţiunii 
liberalităţilor excesive; 

— bunurile care sunt aduse la masa succesorală ca efect al 
raportului donațiilor; 

— bunuri care sunt aduse la masa succesorală ca urmare a sub- 
rogaţiei cu titlu universal (de exemplu, preţul bunurilor moştenirii 
care au fost înstrăinate). 


b). Bunuri care nu pot face obiectul împărţelii. 

Deşi existau în patrimoniul defunctului la data deschiderii 
succesiunii, nu sunt supuse partajului următoarele bunuri: 

— bunurile individual determinate sau creanţele lăsate de 
defunct cu titlu de legat particular (acestea cuvenindu-se legatarului, 
la deschiderea succesiunii); 

— adăugirile şi îmbunătățirile efectuate bunurilor de către unul 
sau unii dintre copărtaşi; 

— bunurile care fac obiectul dreptului de proprietate comună 
forţată sau perpetuă. 


c). Bunuri cu regim special de partajare. 

În această categorie intră bunurile care constituie amintiri de 
familie (bunuri ce au aparţinut membrilor familiei şi stau mărturie 
istoriei acesteia). 

Sunt incluse categoria amintirilor de familie bunuri precum 
corespondenţa purtată de membrii familiei, arhivele familiale, deco- 
rațiile, armele de colecţie, portretele de familie, documentele, pre- 
cum şi orice alte bunuri cu semnificaţie morală deosebită pentru res- 
pectiva familie (art. 1141 alin. 2 C. civ.). 

Potrivit art. 1142 alin. 1 C. civ., moştenitorii pot ieşi din indi- 
viziune cu privire la bunurile care constituie amintiri de familie numai 
prin partaj voluntar. 


1 A se vedea E. Safta-Romano, op. cit., p. 208-210; L. Mihai, loc. cit., p. 23-25; 
Fr. Deak, op. cit., p. 560. 

În cazul în care nu se realizează partajul voluntar, bunurile care 
constituie amintiri de familie rămân în indiviziune (art. 1142 alin. 2 
C. civ.). 

Pe durata indiviziunii, prin acordul moştenitorilor sau, în lipsa 
acestuia, prin hotărârea instanţei, amintirile de familie sunt depo- 
zitate în interesul familiei la unul ori mai mulţi dintre moştenitori sau 
în locul convenit de ei (art. 1142 alin. 3 C. civ.). 

Mai precizăm că în doctrină şi în practica judiciară, a fost mult 
disputată problema protejării construcţiile edificate de defunct pe 
terenul proprietatea altei persoane. 

Ne raliem opiniei după care se impune să se facă distincţia 
între situaţia când defunctul a construit pe terenul altuia cu acordul 
proprietarului terenului, de situaţia când a construit fără acordul lui. 

Astfel, în prima situaţie, constructorul va dobândi un drept de 
proprietate asupra construcţiei şi un drept de folosinţă asupra tere- 
nului (aflându-ne în prezenţa unui drept de superficie) şi deci 
construcţia va intra în masa succesorală. 

În cea d-a doua situaţie, proprietarul terenului, prin efectul 
accesiunii imobiliare artificiale, va dobândi şi proprietatea construc- 
tiei. În acest caz, dreptul constructorului este un drept de creanţă, 
astfel că ceea ce se va împărţi între comoştenitori va fi valoarea 
construcţiei (obiectul împărţelii fiind valoarea construcţiei, şi nu 
dreptul de proprietate asupra ei). 

În legătură cu evaluarea bunurilor ce formează masa succe- 
sorală supusă partajului, contribuţia principală revine practicii judi- 
ciare. Apreciem însă că în cauză sunt aplicabile şi dispoziţiile perti- 
nente privind evaluarea bunului în cazul raportului prin echivalent 
dar şi cele privind ameliorările şi degradările bunului în cazul rapor- 
tului în natură (art. 1153 şi 1154 C. civ.). 


1 De precizat în acest context că, moştenitorul desemnat ca depozitar poate 
revendica bunurile care constituie amintiri de familie de la cel care le deţine pe 
nedrept, dar nu le poate înstrăina, împrumuta sau da în locaţiune fără acordul 
unanim al coindivizarilor (art. 1142 alin. 3 C. civ.). 

2 A se vedea V. Stoica, Momentul în care se naşte dreptul de accesiune 
imobiliară artificială, în R.R.D. nr. 9/1987, p. 33; E. Safta-Romano, op. cit., p. 211. 

3 A se vedea T. S., s. civ., dec. nr. 1378/1986, în R.R.D. nr. 5/1987, p. 62. 

În general cu ocazia evaluării, părţile sunt libere să stabilească 
ele însele valoarea bunurilor supuse împărţelii sau să aleagă orice 
mod de evaluare neutru (conform criteriilor valorii de circulaţie). 

Practica judiciară a statuat că o evaluare corectă şi reală tre- 
buie să aibă în vedere starea fizică în care se aflau bunurile în 


momentul deschiderii succesiunii, dar valoarea luată în calcul este 
cea de la data partajului”. 

La evaluarea terenurilor se va ţine seama de unele criterii, pre- 
cum: categoria de folosinţă şi clasa, calitatea, fertilitatea, importanţa 
economică, destinaţia, amplasamentul construcţiilor, preţurile prac- 
ticate în zonă etc.? 

Când obiectul partajului este un bun de valoare (construcţii, 
bijuterii etc.), la împărţeală va trebui să se ţină seama de valoarea de 
circulaţie din momentul evaluării, în vederea asigurării unei egalităţi a 
părţilor interesate în efectuarea partajului”. 

Valoarea bunurilor supuse partajului se determină, de regulă, 
prin expertiză. 

În încheierea precizăm că partajul este valabil chiar dacă nu 
cuprinde toate bunurile comune. Astfel, pentru bunurile omise se 
poate face oricând un partaj suplimentar (art. 684 alin. 3 C. civ.). 


E. Formele partajului succesoral. 


Potrivit art. 1143 alin. 1 C. civ., „nimeni nu poate fi obligat a 
rămâne în indiviziune”*, astfel, împărţeala moştenirii poate fi cerută 
oricând. 

Partajul moştenirii se poate face „prin bună învoială sau prin 
hotărâre judecătorească” — art. 670 C. civ.). 


1 A se vedea T. S., s. civ., dec. nr. 1930/1993, în Dreptul nr. 7/1994, p. 93. 

2 A se vedea C.S.J., s. civ., dec. nr. 600/1992, în Dreptul nr. 10/1992, p. 92; 
C.S.]., s. civ., dec. nr. 1288/1992, în Dreptul nr. 7/1993, p. 94-95. 

3 pentru detalii privind evaluarea construcţiilor, a se vedea şi A. Cristian, 
FI. Baias, Consideraţii referitoare la preţurile actuale ale locuinţelor, în Dreptul 
nr. 1/1993, p. 47. 

2 Dispoziţia art. 728 este de aplicare generală (deci nu numai indiviziunilor 
succesorale) şi, întrucât este de ordine publică, nu poate fi modificată prin convenţia 
părţilor. 

a). Partajul voluntar (împărţeala prin bună învoială). 

În conformitate cu dispoziţiile art. 1144 alin. 1 C. civ., partajul 
voluntar! prin convenţia părţilor) se realizează când sunt îndeplinite 
trei condiții: 

a) sunt prezenţi toţi comoştenitorii; 

b) comoştenitorii au capacitatea deplină de exerciţiu; 

c) toţi comoştenitorii sunt de acord cu realizarea împărţelii pe 
această cale. 

Precizăm că cea de a treia condiţie nu se regăseşte expres în 
dispoziţiile art. 1144 alin. 1 C. civ. Deoarece însă, în cazul îndeplinirii 
primelor două condiţii, în condiţiile legii „partajul se poate realiza 
prin bună învoială”, înţelegem că prin acordul comoştenitorilor se 
poate realiza şi pe cale judecătorească?. 

Neîndeplinirea condiţiilor de mai sus se sancţionează cu nuli- 
tatea actului de partaj voluntar. 

De precizat că nulitatea relativă a partajului prin bună învoială 
nu poate fi invocată de coproprietarul care, cunoscând cauza de 
nulitate, înstrăinează în tot sau în parte bunurile atribuite (art. 685 
C. civ.). 

Potrivit noului Cod civil, în situaţia în care nu sunt prezenţi toţi 
moştenitorii ori dacă printre ei se află minori sau persoane puse sub 
interdicţie judecătorească ori persoane dispărute, atunci „se vor pune 
sigilii pe bunurile moştenirii în cel mai scurt termen”, „iar partajul 
voluntar se va realiza cu respectarea regulilor referitoare la protecţia 
persoanelor lipsite de capacitate de exerciţiu sau cu capacitate de 


1 Prin partajul amiabil, copartajanţii îşi repartizează, de comun acord, moşte- 
nirea; a se vedea Fr. Terré, Y. Lequette, Droit civil. Les successions. Les libéralités, 
Dalloz, Paris, 1997, p. 739. 

2 Apreciem că dispoziţia anterioară (corespunzătoare) avea o formulare mai 
precisă. Astfel, potrivit art. 730 din Codul civil de la 1864 „(1) Dacă toţi erezi sunt pre- 
zenţi şi majori, se poate împărţi între dânşii, oricum ar voi, fără îndeplinirea vreunei 
formalităţi” (s.n.). „(2) Dacă toţi erezii nu sunt prezenţi sau dacă între dânşii sunt 
minori sau interzişi, atunci se vor putea pune peceţi pe efectele succesiunii în cel mai 
scurt termen, sau după cererea erezilor sau după aceea a procurorului tribunalului 
de primă instanţă”. Rezultă că reglementarea de la alin. 2 privea exclusiv partajul 
judiciar. 

exerciţiu restrânsă ori privitoare la persoanele dispărute” (art. 1144 
alin. 2 C. civ.).. 

Ca regulă, potrivit art. 1144 alin. 1 C. civ., partajul prin bună 
învoială se poate realiza în forma şi prin actul pe care părţile le convin 
(chiar şi verbal, proba lui urmând a fi făcută în condiţiile art. 1191 
C. civ.)?. 

Când împărţeala prin bună învoială se realizează în cursul 
procedurii necontencioase notariale actul de împărţeală executat de 
notarul public constituie înscris autentic (art. 81 alin. 3 din Legea 
nr. 36/1995). 

Dacă printre bunurile succesorale se află imobile, şi convenţia 
de partaj trebuie încheiată în formă autentică, sub sancţiunea nuli- 
tăţii absolute. 

Partajul voluntar se poate realiza şi în faţa instanţei de jude- 
cată. În această situaţie, dacă părţile ajung la o înţelegere cu privire la 
împărţeala bunurilor, instanţa va hotărî potrivit învoielii lor. 

Împărţeala se poate face prin bună învoială şi dacă printre cei 
interesaţi se află minori sau persoane puse sub interdicţie, însă numai 
cu încuviințarea prealabilă a autorităţii tutelare, precum şi, dacă este 
cazul, a ocrotitorului legal’. 

În cazul în care înţelegerea priveşte împărţirea numai a anu- 
mitor bunuri, instanţa va lua act de această învoială şi va pronunţa o 
hotărâre parţială, continuând procesul pentru celelalte bunuri 
(art. 673" alin. 3 C. proc. civ.). 


b). Partajul judiciar. 

Când împărţeala prin bună învoială nu se doreşte sau nu se 
poate face, partajul bunurilor succesorale urmează a fi făcut pe cale 
judecătorească. 


1 Din dispoziţiile contradictorii ale art. 1144 alin. 2 C. civ., nu se înţelege dacă 
situaţia reglementată este supusă partajul voluntar sau partajului judiciar. 

2 î . k Pi y 5 gri. a É Fi 

În cazul partajului verbal, existenţa lui va trebui dovedită neîndoielnic, 

neputând fi dedusă din stări de fapt echivoce?; a se vedea Trib. Suprem, s. civ., dec. 
nr. 1238/1989, în Dreptul nr. 3/1990, p. 68; C.S.]., s. civ., dec. nr. 884/1992, în 
Dreptul nr. 11/1992, p. 84. 

3 A se vedea V.M. Ciobanu, G. Boroi, T.C. Briciu, op. cit. (2011), p. 456. 

Comogştenitorii pot cere direct împărţeala pe cale judecăto- 
rească (fără o prealabilă încercare de împărţeală prin bună învoială). 

Partajul judiciar este obligatoriu: 

— când vreunul din titularii dreptului de proprietate comună 
lipseşte; 

— când printre proprietari se găsesc persoane lipsite de capa- 
citate de exerciţiu sau cu capacitate de exerciţiu restrânsă şi nu există 
autorităţi tutelare pentru un partaj voluntar; 

În principiu, competenţa (materială) aparţine judecătoriei. 
Dacă însă obiectul cererii are o valoare de peste 1 miliard lei, com- 
petenţa pentru judecata în primă instanţă aparţine tribunalului?. 

Competența teritorială este stabilită în favoarea instanţei de la 
ultimul domiciliu al defunctului (art. 14 C. proc. civ.), chiar dacă în 
masa succesorală s-ar afla un bun imobil situat în raza altei instanţe. 

În principiu, sesizarea instanţei de judecată va avea loc printr-o 
cerere de chemare în judecată, în care vor figura toţi comoştenitorii. 

În conformitate cu dispoziţiile art. 14 C. proc. civ.*, împărţeala 
judecătorească poate avea loc şi la cererea a cel puţin unuia din 
coindivizari, însă partajul nu se poate judeca în lipsa unuia dintre 
comoştenitori“. 

Cererea de partaj va cuprinde numele defunctului, averea 
acestuia, numele şi prenumele moştenitorilor, cotele cuvenite aces- 
tora, datoriile şi creanţele comoştenitorilor faţă de defunct etc. 

Cererea de partaj va fi admisă, în principiu, printr-o încheiere 
care constată calitatea de comoştenitori a părţilor, cotele ce li se 
cuvin, bunurile care alcătuiesc masa succesorală, precum şi dacă 


1 A se vedea T.S., s. civ., dec. nr. 1401/1985, în R.R.D. nr. 5/1986, p. 82. 

? Tribunalul este competent să judece chiar şi o cerere sub această valoare, în 
temeiul art. 17 C. proc. civ., când se formulează o cerere accesorie sau incidentală 
într-o cerere de chemare în judecată ce este de competenţa tribunalului ca primă 
instanţă; a se vedea V.M. Ciobanu, G. Boroi, T.C. Briciu, op. cit. (2011) p. 452-453. 

3 în practica judiciară s-a pus întrebarea dacă pârâtul s-ar putea opune la 
admiterea acţiunii în împărţeală. Soluţia este că, odată învestită, instanţa trebuie să 
procedeze la împărţeală (conform art. 728 C. civ., „nimeni nu este obligat a rămâne 
în indiviziune”); a se vedea, C. Toader, op. cit., p. 163. 

4 Cel lipsă putând formula o nouă acţiune de împărţeală; a se vedea, Trib. 
Suprem, s. civ., dec. nr. 673/1982, în R.R.D. nr. 3/1983, p. 66. 

împărţeala se va face prin tragere la sorţi, prin atribuire în natură sau 
dacă bunurile vor fi scoase la licitaţie. 

Instanţa de judecată nu are latitudinea de a efectua partajul 
succesoral numai pentru o parte din comoştenitori (urmând ca 
cealaltă parte să rămână în indiviziune)”. 

Procedura partajului judiciar se desfăşoară, în principiu, în 
două etape: cea de admitere în principiu şi cea a pronunțării hotărârii 
de ieşire din indiviziune. 

Când cauza este simplă şi când instanţa are suficiente ele- 
mente probatorii, nu este necesară pronunţarea unei încheieri de 
admitere, putându-se trece direct la soluţionarea în fond?. 

Cererea de partaj poate fi introdusă oricând, deoarece este 
imprescriptibilă extinctiv şi împotriva ei se pot opune numai existenţa 
unui partaj voluntar şi prescripţia achizitivă (dacă posesia întruneşte 
condiţiile prevăzute de lege). 

În ceea ce priveşte modalităţile de realizare a partajului, 
instanţa de judecată va hotărî, prin încheierea de admitere în 
principiu, dacă partajul se va face prin tragerea loturilor la sorţi, prin 
atribuire sau dacă bunurile vor fi scoase la vânzare (art. 673° alin. 2, 
art. 6731 şi art. 673! C. proc. civ.). 

Potrivit art. 676 alin. 1 C. civ., partajul bunurilor comune se va 
face în natură, proporţional cu cota-parte a fiecărui coproprietar. 

Dacă bunul este „indivizibil ori nu este comod partajabil” în 
natură, partajul se va face în unul dintre următoarele moduri: 

— atribuirea întregului bun, în schimbul unei sulte, în favoarea 
unuia ori a mai multor coproprietari, la cererea acestoras; 

— vânzarea bunului în modul stabilit de coproprietari ori, în caz 
de neînțelegere, la licitaţie publică, în condiţiile legii, şi distribuirea 


1 Comoştenitorul reclamant are obligaţia să-i cheme, în calitate de părţi, pe 
toţi comoştenitorii; a se vedea C.A.B., s. a IV-a civ., dec. nr. 715/2002, în Practică 
judiciară civilă 2001-2002, p. 257. 

? De precizat că în prezent, nu se mai vorbeşte expres de admiterea în 
principiu (dar practic soluţia este aceeaşi cu cea consacrată în doctrina şi jurispruden- 
ţa mai veche); a se vedea V.M. Ciobanu, G. Boroi, T.C. Briciu, op. cit. (2011), p. 457. 

* Atribuirea va ţine cont de natura bunului, cota-parte disproporţionată şi 
folosinţa îndelungată a unuia dintre moştenitori, sumele de bani investite pe cont 
propriu etc. 

preţului către coproprietari proporţional cu cota-parte a fiecăruia 
dintre ei. 

Precizăm că atribuirea bunului unui copărtaş intervine în 
situaţia în care împărţirea lui în natură nu este posibilă, fie datorită 
unei imposibilităţi fizice, când bunul nu este comod partajabil, fie 
datorită unei imposibilităţi economice, deoarece s-ar ajunge la îmbu- 
cătăţirea peste măsură a bunului!. 

Hotărârea de partaj rămasă definitivă ori irevocabilă constituie 
titlu executoriu?, dacă a fost învestită cu formulă executorie. 

Hotărârea de partaj prin care se dispune predarea bunurilor 
instituie o obligaţie simplă, chiar dacă în dispozitiv se indică şi valoa- 
rea fiecărui bun, astfel că nu se poate face executarea prin echi- 
valent’. 

Executarea cu privire la predarea bunurilor împărţite poate fi 
cerută în termenul preväzut de art. 405 alin. 1 C. proc. civ., respectiv 
3 sau 10 ani, după cum hotărârea de partaj se referă la bunuri mobile 
sau imobile”. 


F. Efectul declarativ al partajului succesoral. 


Potrivit art. 680 alin. 1 C. civ., fiecare coproprietar devine pro- 
prietarul exclusiv al bunurilor sau, după caz, al sumelor de bani ce 
i-au fost atribuite la partaj. 

Indiferent de forma împărţelii, fiecare comoştenitor este pre- 
zumat că a moştenit singur şi imediat toate bunurile ce compun par- 
tea sa şi că nu a fost niciodată proprietar pe celelalte bunuri ale 
succesiunii (atribuite celorlalţi succesori). 

Spre deosebire de partajul bunurilor comune (inter vivos), 
partajul succesoral produce efecte retroactive, moştenitorii dobân- 
dind patrimoniul succesoral din momentul deschiderii moştenirii. 


1 A se vedea T.S., s. civ., dec. nr. 418/1989, în Dreptul nr. 1-2/1990, p. 134. 

? Chiar dacă hotărârea nu a dispus predarea bunurilor către comoştenitori; a 
se vedea T. S., s. civ., dec. nr. 1805/1980, în R.R.D. nr. 6/1981, p. 84. 

3 A se vedea V.M. Ciobanu, G. Boroi, op. cit., p. 318. 

1 Pentru o analiză a prevederilor art. 405 C. proc. civ., a se vedea V.M. Ciobanu, 
Tratat de executare silită, Editura Lumina Lex, Bucureşti, 2001, p. 216-217. 

Din cele de mai sus rezultă că, deşi între momentul deschiderii 
succesiunii şi momentul efectuării partajului între comoştenitori a 
subzistat o stare de indiviziune, prin împărţeală, succesorii nu înstrăi- 
nează şi nu dobândesc drepturi şi se consideră că ele sunt dobândite 
direct de la defunct, din momentul morţii acestuia. Astfel, partajul 
succesoral are un efect declarativ, şi nu translativ de drepturi:. 

În doctrină s-a apreciat astfel că efectul declarativ al partajului 
este o „ficţiune a legii”, considerându-se că numai aşa se poate expli- 
ca cum fiecare moştenitor nu dobândeşte prin împărţeală niciun 
drept de la ceilalţi comoştenitori, el nefiind succesorul lor în drepturi, 
ci toţi au un singur autor: de cuius?. 

Efectul operează indiferent dacă împărţeala se face pe cale 
judecătorească sau prin bună învoială?. 

În principal, efectul declarativ produce consecinţele juridice 
prezentate în continuare. 

a). Actele de dispoziţie făcute de un comoştenitor asupra unui 
bun din indiviziune pot fi valabile în funcţie de rezultatul partajului“: 

— dacă bunul cade în lotul comoştenitorului care a înstrăinat, 
actul juridic este valabil şi îi sunt opozabile acestuia (deoarece înstrăi- 
nătorul, prin efectul partajului, a devenit retroactiv proprietar exclu- 
siv — art. 681 C. civ.); 

— dacă însă a căzut în lotul altuia, actul se desfiinţează retro- 
activ, considerându-se că moştenitorul nu a avut niciun drept asupra 
acelui bun. 


1 în dreptul român anterior Codului civil, partajul avea un caracter translativ, 
asemenea dreptului roman. Astfel, art. 1092 din Codul Calimach prevedea că: 
„făcându-se împărţeala moştenirii şi luând fiecare moştenitor partea cuvenită lui, se 
face desăvârşit proprietar, pentru că împărţeala moştenirii are putere de cum- 
părare”; a se vedea E. Safta-Romano, op. cit., p. 269 şi lucrarea citată. 

? A se vedea N. Titulescu, Împărţeala moştenirilor, Bucureşti, 1907, p. 124 şi 
urm.; M. Eliescu, op. cit., p. 282. 

Regula instituită de legiuitor privind caracterul declarativ este supletivă, 
astfel încât comoştenitorii pot deroga de la ea, stipulând un efect translativ al par- 
tajului. 

4 pentru amănunte privind înstrăinarea unui bun determinat aflat în indi- 
viziune, a se vedea Fr. Deak, op. cit., p. 59-62. 

b). În principiu, actul de partaj succesoral nu este supus înscrie- 
rii în registrele de publicitate imobiliară pentru opozabilitate faţă de 
terţi (art. 711 C. proc. civ.! şi art. 26 din Legea nr. 7/1996), întrucât 
împărţeala succesorală este declarativă, şi nu translativă de proprie- 
tate?. 

În acelaşi context, art. 887 alin. 1 C. civ. dispune că drepturile 
reale ce provin din moştenire „se dobândesc fără înscriere în cartea 
funciară” însă titularul drepturilor astfel dobândite, „nu va putea 
dispune de ele prin cartea funciară decât după ce s-a făcut înscrierea” 
(art. 887 alin. 3 C. civ.). 

c). Garanţiile constituite de un coindivizar asupra cotei sale 
părţi se strămută de drept asupra bunului atribuit acestuia sau, după 
caz, a sumelor de bani care i-au fost atribuite prin partaj (art. 682 
C. civ.) 

d). Comoştenitorii nu pot folosi acțiunea în rezoluțiune (când 
unii dintre ei nu execută obligaţiile rezultând din împărţeală), deoa- 
rece nu sunt succesori în drepturi unii faţă de alţii. 

În mod excepţional, rezoluţiunea poate fi cerută dacă a existat 
o convenţie între comoştenitori ori în cazul neplăţii preţului pentru 
bunul dobândit de unul dintre ei, prin licitaţie publică. 


G. Obligaţia de garanţie între comoştenitori. 


Având în vedere necesitatea egalităţii în drepturi a comoşte- 
nitorilor şi după momentul realizării partajului, legiuitorul a dispus ca, 
atunci când unul dintre ei suferă o pierdere (privind bunurile succeso- 
rale) datorată unei cauze anterioare efectuării partajului, toţi ceilalţi 
să fie ţinuţi la suportarea ei, proporţional cu partea primită, aceasta, 
deşi împărţeala produce efecte declarative (dar dictată de raţiuni 
practice). 


1 Potrivit Legii nr. 7/1996, art. 711 C. proc. civ. se abrogă după definitivarea 
cadastrului la nivelul ţării. 

? Spre deosebire de partajul inter vivos care, în cazul imobilelor, produce 
efecte numai dacă actul de partaj încheiat în formă autentică sau hotărârea 
judecătorească rămasă definitivă au fost înscrise în cartea funciară (art. 680 alin. 2 
C. civ.). 

Potrivit art. 683 alin. 1 C. civ., coindivizarii îşi datorează, în 
limita cote lor-părţi, garanție pentru evicţiune şi vicii ascunse. 

În doctrină s-a considerat, pe bună dreptate, că obligaţia de 
garanţie este indispensabilă pentru menţinerea egalităţii între co- 
moştenitorii. 

Menţionăm că obligaţia de garanţie din materia împărţelii moş- 
tenirii este asemănătoare cu obligaţia de garanţie a vânzătorului din 
materia contractului de vânzare-cumpărare (art. 686 alin. 1 C. civ.). 

Obligaţia de garanţie se aplică atât partajului voluntar, cât şi 
partajului judiciar şi operează în aceleaşi condiţii pentru moştenitorii 
legali şi testamentari. 

Garanţia operează de drept şi nu trebuie stipulată în actul de 
partaj). 

Conform art. 683 C. civ., obligaţia de garanţie operează când 
sunt întrunite două condiţii. 

a). Unul dintre coindivizari a fost evins. Precizăm că prin evic- 
ţiune (stricto sensu) se înţelege „deposedarea prin judecată a copăr- 
taşului de dreptul său asupra unui bun din lotul său”?. 

Potrivit noului Cod civil în categoria generală a tulburărilor sunt 
incluse şi viciile ascunse ale bunurilor supuse partajului succesoral. 

b). Tulburarea determinată prin evicţiune sau vicii ascunse să 
aibă o cauză anterioară împărțelii. 

Potrivit art. 683 alin. 3 C. civ., nu se datorează garanţie, atunci 
când: comoştenitorii au fost scutiţi (de garanţie) prin actul de partaj“ 
sau evicţiunea este urmarea faptei săvârşite de un alt coproprietar. 

Ca efect al obligaţiei de garanţie, potrivit art. 683 alin. 3 C. civ., 
fiecare comoştenitor este obligat să îl despăgubească pe comoşte- 
nitorul prejudiciat (prin efectul evicţiunii sau al viciului ascuns). 


1 A se vedea C. Hamangiu, |. Rosetti-Bălănescu, Al. Băicoianu, op. cit., p. 549. 

5 Acțiunea în garanție nu va putea fi exercitată decât în cazul tulburărilor de 
drept, nu a celor de fapt (împotriva cărora comoştenitorul are obligaţia să se apere 
singur). 

3 A se vedea Fr. Deak, St. Cărpenaru, op. cit., p. 522 şi autori citați. 

1 Precizăm că aceste clauze trebuie întotdeauna să fie exprese şi speciale. Aşa 
cum nu este posibilă o clauză tacită, tot astfel nu este valabilă nicio clauză generală 
de încetare a garanţiei pentru orice fel de evicţiune. 

Astfel, dacă tulburarea sau evicţiunea s-a produsi, fiecare 
coindivizar este obligat să suporte paguba suferită, proporţional cu 
partea din moştenire cuvenită (la valoarea bunului din momentul 
tulburării sau a evicţiunii, şi nu din momentul împărţelii). 

Soluţia dată de art. 683 alin. 2 C. civ. are ca justificare menţi- 
nerea partajului, întrucât altfel ar trebui ca eredele evins să ceară 
rezoluţiunea împărţelii (în vederea restabilirii egalităţii comoştenito- 
rilor). 

Despăgubirea comoştenitorului evins va fi suportată de toţi 
comoştenitorii, chiar şi de copărtaşul evins?. Din acest punct de vede- 
re, partajul moştenirii se deosebeşte de vânzare-cumpărare, deoa- 
rece comoştenitorul nu va fi despăgubit pe deplin (pentru că par- 
ticipă şi el la propria-i despăgubire). 

Dacă unul dintre coproprietari este insolvabil, partea datorată 
de acesta se va suporta, proporţional, de către ceilalţi coproprietari, 
inclusiv de coproprietarul prejudiciat (art. 683 alin. 2 C. civ.). 

Acţiunea de garanţie pentru evicţiune este prescriptibilă în 
termen de 3 ani, termenul curgând de la data naşterii dreptului la 
acţiune (momentul evicţiunii). 


H. Desființarea partajului. 


Împărțeala moştenirii, ca orice act juridic, este supusă regulilor 
nulităţii, indiferent dacă partajul a fost voluntar sau judiciar. 

Potrivit art. 684 alin. 1 C. civ., „partajul prin bună învoială 
poate fi desfiinţat pentru aceleaşi cauze ca şi contractele”. 

Astfel, încălcarea unei norme imperative a legii va atrage nuli- 
tatea absolută a împărţelii moştenirii. De exemplu, partajul făcut fără 
participarea tuturor coproprietarilor este lovit de nulitate absolută 
(art. 684 alin. 2 C. civ.). 


1 Dacă tulburarea nu s-a produs încă (dar există temeri că se va produce 
pentru unul dintre coindivizari), ceilalţi copărtaşi au obligaţia să-l apere. 

a Soluţia se impune datorită faptului că o pagubă suportată prin evicţiune 
este o pierdere comună suportată de masa succesorală, la care trebuie să participe 
toţi comoştenitorii. 

Nulitatea relativă intervine când împărţeala moştenirii s-a făcut 
cu încălcarea drepturilor coindivizarilor. Astfel, un coindivizar va 
putea cere anularea în anumite condiţii, în cazul în care: 

— nu a participat la împărţeala făcută prin bună învoială, deşi 
conform legii trebuia făcută pe cale judecătorească”; 

— împărţeala s-a făcut cu încălcarea condiţiilor cerute de lege 
pentru ocrotirea incapabililor; după dobândirea capacităţii depline de 
exerciţiu (de către incapabil), actul anulabil de partaj poate fi ratifi- 
cat; 

— consimţământul dat la împărţeală a fost viciat prin dol sau 
violenţă. 

Ulterior descoperirii dolului sau încetării violenţei, coindivizarul 
nu va mai putea cere anularea împărţelii (art. 793 C. civ.), dacă şi-a 
înstrăinat total sau parţial partea sa ereditară. 

Conform art. 684 alin. 3 C. civ., „partajul este valabil chiar dacă 
nu cuprinde toate bunurile comune”. Astfel, în cazul în care un 
comoştenitor a fost în eroare asupra alcătuirii masei succesorale, 
împărţeala nu va fi anulată, ci se va face un supliment de împărţeală 
(partaj suplimentar). 

Ca efect al desființării împărţelii pentru nulitate absolută sau 
relativă, renaşte starea de indiviziune între comoştenitori, retroactiv, 
de la data efectuării partajului. 

Potrivit art. 685 C. civ., comoştenitorul care, cunoscând cauza 
de nulitate înstrăinează în tot sau în parte bunurile atribuite, nu 
poate invoca nulitatea relativă a partajului prin bună învoială. 

Ca urmare a desființării actului de partaj, comoştenitorii vor 
trebui să restituie la masa succesorală indiviză bunurile primite cu 
ocazia împărţelii. 

De asemenea, vor fi restituite şi fructele, indiferent dacă 
moştenitorul a fost sau nu de bună-credinţă (pe considerentul că nu 
se poate spune că moştenitorul care a posedat în temeiul partajului 
desfiinţat a fost posesor de bună-credinţă)?. 


1 A se vedea M. Eliescu, op. cit., p. 302. 
2 A se vedea M. Eliescu, op. cit., p. 304; Fr. Deak, St. Cărpenaru, op. cit. 
(1983), p. 555. 

Dacă nulitatea partajului este absolută, fructele vor fi restituite 
de la data împărţelii, iar dacă nulitatea este relativă, fructele vor fi 
restituite de la data înregistrării cererii în anulare. 

Înstrăinările consimţite de copărtaşi după împărţeală, precum 
şi drepturile reale constituite în favoarea terţilor sunt retroactiv 
desfiinţate (resoluto iure dantis, resolvitur ius accipientis). 

În cazul terţilor dobânditori de bună-credinţă ai unor bunuri 
mobile, comoştenitorul (înstrăinător) va trebui să restituie numai 
valoarea bunului (la data înstrăinării). 

Când moştenitorul a înstrăinat imobilul căzut în lotul său 
anterior desființării împărţelii, terţii dobânditori de bună-credinţă îl 
vor reţine, apărându-se prin invocarea uzucapiunii de 10-20 ani sau a 
principiului error communis facit ius*. Când actul este menţinut, 
copărtaşul va fi obligat la restituirea prin echivalent bănesc (după 
cum a fost de bună sau de rea-credinţă)?. 


l. Drepturile creditorilor. Opoziția la partaj. 


Potrivit art. 678 alin. 1 C. civ., creditorii unui comoştenitor „pot 
urmări silit cota lui parte din dreptul asupra bunului comun sau pot 
cere instanţei împărţeala bunului, caz în care urmărirea se va face 
asupra părţii de bun sau, după caz, asupra sumei de bani cuvenite 
debitorului”. 

În cazul vânzării silite a unei cote-părţi patrimoniul succesoral, 
executorul judecătoresc îi va notifica pe ceilalţi coproprietari cu cel 
puţin două săptămâni înainte de data stabilită pentru vânzare, înştiin- 
ţându-i despre ziua, ora şi locul licitaţiei. La preţ egal, comoştenitorii 
au drept de preempţiune la adjudecarea cotei-părţi (art. 678 alin. 2 
C. civ.). 

Creditorii care au un drept de garanţie asupra bunului comun 
ori cei a căror creanţă s-a născut în legătură cu conservarea sau admi- 
nistrarea acestuia au dreptul să urmărească silit bunul, în mâinile 
oricui s-ar găsi, atât înainte, cât şi după partaj (art. 678 alin. 3 C. civ.). 

Convenţiile de suspendare a împărţelii pot fi opuse creditorilor 
numai dacă, înainte de naşterea creanţelor, au dobândit dată certă în 


1 A se vedea p. 221-222, supra, privind aplicabilitatea acestui principiu. 
? A se vedea Fr. Deak, op. cit., p. 574. 

cazul bunurilor mobile sau au fost autentificate în cazul bunurilor 
imobile şi s-au îndeplinit formalităţile de publicitate prevăzute de 
lege, dacă este cazul (art. 678 alin. 4 C. civ.). 

Potrivit art. 679 alin. 1 C. civ., creditorii personali ai unui 
comoştenitor pot să intervină, pe cheltuiala lor, în partajul cerut de 
comoştenitori ori de un alt creditor!. 

În condiţiile de mai sus, în principiu, creditorii personali nu pot 
însă să atace un partaj efectuat. Ca excepţie, ei pot contesta partajul 
făcut în lipsa lor şi fără să se ţină seama de opoziţia pe care au 
făcut-o, precum şi în cazurile când partajul a fost simulat ori s-a făcut 
astfel încât creditorii nu au putut să intervină în proces (art. 679 
alin. 1 C. civ.). 

Dispoziţiile art. 679 C. civ. au menirea de a pune pe creditorii 
personali ai coindivizarilor la adăpost de eventualele fraude pe care 
aceştia din urmă le-ar putea face în dauna lor, cu prilejul împărţelii. 
Astfel, creditorii personali ai copărtaşilor pot fi păgubiţi de debitori 
prin felul în care aceştia fac împărţeala. 

Opoziția la partaj a creditorilor personali se realizează, practic, 
pe două căi: direct, printr-o declaraţie formală, ori indirect, prin orice 
act din care se poate deduce intenţia creditorului de a participa la 
partaj. 

Opoziția la partaj produce următoarele efecte: 

a) creditorul oponent trebuie să fie chemat la operaţiunile de 
împărţeală. Dacă nu a fost chemat, el o poate ataca pe calea acţiunii 
pauliene; 

b) creditorul oponent are dreptul să supravegheze regularita- 
tea operaţiilor împărţelii, dar nu poate pretinde ca împărţeala să se 
facă potrivit intereselor sale; 

c) opoziţia valorează poprire, bunurile succesorale ce cad în 
lotul copărtaşului debitor devenind indisponibile. 


1 n; a. . Fi “i > P à, T 
Dispoziţiile art. 679 alin. 1 C. civ., sunt aplicabile şi în cazul creditorilor care 
au un drept de garanţie asupra bunului comun ori al celor a căror creanţă s-a născut 
în legătură cu conservarea sau administrarea acestuia (art. 679 alin. 2 C. civ.). 

Faţă de cele de mai sus, rezultă că creditorii care nu s-au folosit 
de dreptul lor de opoziţie la împărţeală nu mai au dreptul să atace 
partajul efectuat. 

Dacă în baza art. 679 C. civ. s-a făcut opoziţie la partaj, dar 
procedura împărţelii s-a făcut în lipsa creditorului oponent, acesta 
are dreptul să ceară desfiinţarea partajului (care, în această situaţie, 
este prezumat fraudulos)‘. 


$ 2. Partajul de ascendent 


În vederea preîntâmpinării stării de indiviziune între descen- 
denţii defunctului, legiuitorul a permis ascendentului să-şi împartă 
bunurile descendenților săi. 


A. Noţiune şi caractere juridice. 


Potrivit art. 1160 C. civ., „ascendenți pot face partajul bunurilor 
lor între descendenţi”. 

Partajul de ascendent poate fi făcut prin acte inter vivos sau 
prin acte mortis causa (cu respectarea condiţiilor de fond şi formă ale 
liberalităţilor: donaţii şi legate cuprinse în testamente). 

Astfel, putem defini partajul de ascendent drept actul juridic 
prin care ascendentul, printr-un act juridic între vii sau pentru cauză 
de moarte, împarte în întregime sau parţial bunurile sale între des- 
cendenţii săi. 

Partajul de ascendent este o formă de împărţeală (special pre- 
văzută de lege), care nu se confundă cu partajul propriu-zis (conform 
căreia împărţeala unei moşteniri nedeschise nu este posibilă, întrucât 
ar constitui un act succesoral interzis de lege)?. 

În condiţiile împărţelii de ascendent, la moartea ascendentului, 
moştenirea va trece asupra moştenitorilor săi deja împărţită. 

Împărţeala de ascendent este un act juridic mixt: 


1 A se vedea Fr. Deak, op. cit., p. 575; D. Macovei, I.E. Cadariu, op. cit., p. 275. 

? În doctrina franceză, operația este cunoscută sub numele de „donation-par- 
tage”, semn al legăturii dintre actele juridice inter vivos şi cele mortis causa; a se 
vedea J. Flour, H. Souleau, op. cit, (1991), p. 375. 


265 


Indiviziunea şi împărţeala moştenirii 

— pe de o parte, are caracteristicile unei liberalităţi făcute de 
defunct, sub forma şi în condiţiile de validitate ale donaţiei sau tes- 
tamentului, iar, 

— pe de altă parte, are caracteristicile unui act de împărţeală 
(ce are ca scop evitarea stării de indiviziune succesorală). 

Pe lângă asemănările faţă de partajul propriu-zis al moştenirii, 
împărţeala de ascendent prezintă câteva deosebiri esenţiale: 

— împărţeala de ascendent este rezultatul exclusiv al voinţei 
ascendentului; 

— moştenirea se transmite descendenților divizată, şi nu în 
stare de indiviziune; 

— între descendenţi se nasc raporturi de împărţeală, cu toate că 
ei au rămas străini de actul de împărţeală; 

— împărţeala de ascendent nu pune capăt unei stări de indivi- 
ziune (deoarece aceasta nu a apucat să existe), ci „preîntâmpină 
naşterea unei astfel de stări între descendenţii lui de cuius” (s.n.). 

Precizăm că instituţia partajului de ascendent de ascendent 
este foarte veche, fiind cunoscută şi în dreptul roman?. 


B. Condiţiile partajului de ascendent. 


Pentru a fi valabilă, împărţeala de ascendent trebuie să întru- 
nească condiţii de fond şi de formă. 


a). Condiţii de fond. Întrucât partajul de ascendent se poate 
realiza numai prin donaţie sau legat cuprins în testament, acestea 
trebuie să întrunească condiţiile prevăzute de lege referitoare la 
consimţământ, capacitate, obiect şi cauză. 

Pe lângă condiţiile de fond consacrate, partajul de ascendent 
trebuie să întrunească şi unele condiţii specifice, referitoare la subiec- 
tele, obiectul şi cerinţele partajul. 


1 A se vedea D. Chirică, op. cit., p. 543. 

? în dreptul roman, împărţeala de ascendent putea fi făcută, iniţial, numai de 
tată (în virtutea puterilor sale părinteşti); ulterior, acest drept a fost recunoscut şi 
mamei (de către împăratul Constantin) şi apoi extins şi la ceilalţi ascendenți. A se 
vedea M. Eliescu, op. cit., p. 305; E. Safta-Romano, op. cit., p. 285. 


266 


Indiviziunea şi împărţeala moştenirii 

Subiectele partajului de ascendent cuprind toţi ascendenţii 
(tatăl şi mama dispunătorului precum şi ascendenţii ordinari ai aces- 
tuia). 

Ascendenţii pot fi cei fireşti, din căsătorie sau din afara căsăto- 
riei, precum şi cei din adopţie. 

Persoana care face împărţeala de ascendent (dispunătorul) 
trebuie să aibă capacitatea de a dispune prin liberalităţi: donaţii sau 
testamente. 

Potrivit art. 1160 C. civ., persoanele beneficiare ale împărţelii 
de ascendent sunt fii şi fiicele dispunătorului, precum şi ceilalţi des- 
cendenţi ai acestuia. 

Descendenții între care se face împărţeala de ascendent pot fi 
din căsătorie, din afara căsătoriei, precum şi din adopţie. Ei trebuie să 
aibă vocaţie la moştenirea dispunătorului, capacitate succesorală şi 
să nu fie nedemni. 

Potrivit art. 1163 alin. 1 C. civ., partajul de ascendent care nu 
cuprinde toţi ascendenţii este sancţionat cu nulitatea absolută!. 

Precizăm că dispoziţiile de mai sus privesc numai pe descen- 
denţii care există în momentul deschiderii moştenirii (pentru că 
numai ei au capacitate la moştenirea ascendentului). 

Soţul supravieţuitor nu face parte din categoria beneficiarilor 
partajului de ascendent, deşi este moştenitor legal şi rezervatar, iar 
Codul civil i-a conferit drepturi succesorale importante?. 

Obiectul partajului de ascendent îl constituie bunurile succe- 
siunii. 

Împărţeala de ascendent poate avea ca obiect toate bunurile 
succesiunii sau numai o parte din ele (art. 1162 C. civ.). 


1 Dacă totuşi un descendent a fost omis de la împărţeală, dar nu a făcut acte 
de acceptare expresă sau tacită a moştenirii, „el nu se poate plânge de neregulari- 
tatea partajului de ascendent, întrucât prin neacceptarea succesiunii a înţeles să 
renunţe la ea şi nu mai are niciun drept”. A se vedea E. Safta-Romano, op. cit., p. 289 
şi jurisprudenţa citată de autor. 

într-o opinie, s-a considerat că soţul supravieţuitor poate fi asimilat clasei | 
de moştenitor şi, în consecinţă, ar trebui inclus în partajul de ascendent; a se vedea 
T. Pop, Despre testamentul care cuprinde o împărțeală de ascendent cu omiterea 
soţului supravieţuitor, în L.P. nr. 2/1961, p. 60. Cu toate acestea noul Cod civil nu a 
inclus soţul supravieţuitor în categoria beneficiarilor partajului de ascendent. 

Bunurile necuprinse în partajul de ascendent vor fi supuse 
împărţelii de drept comun. 

Când împărţeala de ascendent s-a făcut prin acte inter vivos, 
„partajul realizat prin donaţie nu poate avea ca obiect decât bunurile 
prezente” (care există efectiv în patrimoniul său, nu şi cele viitoare — 
art. 1161 alin. 2 C. civ.). 

În consecinţă, ascendentul-dispunător poate să-şi reţină o 
parte din bunuri (adică să supună partajului de ascendent numai o 
parte din bunurile succesiunii). El poate, de asemenea, să facă mai 
multe partaje succesive ale bunurilor sale, atât prin acte între vii, cât 
şi pentru cauză de moarte. 

Omisiunea unor bunuri (voluntară sau nu) din actul de împăr- 
ţeală de ascendent nu atrage nulitatea acestuia, ci permite realizarea 
unui partaj suplimentar. 

La realizarea partajului de ascendent se va ţine cont de urmă- 
toarele cerinţe: 

— atribuirea bunurilor trebuie făcută efectiv (nu în forma unei 
cote ideale asupra bunurilor); 

— rezerva succesorală a descendenților va trebui respectată, 
întrucât, în caz contrar, moştenitorii rezervatari vor putea să uzeze de 
acţiunea în reducţiunea liberalităţilor excesive. 

De precizat că ascendentul-dispunător va putea să favorizeze 
pe unii dintre moştenitori, derogând astfel de la principiul privind 
egalitatea între comoştenitori. 


b). Condiţii de formă. Potrivit art. 1161 alin. 1 C. civ., partajul 
de ascendent „se poate realiza prin donaţie sau prin testament cu 
respectarea formelor, condiţiilor şi regulilor prevăzute de lege”. 

Dacă partajul de ascendent se realizează prin act juridic inter 
vivos, donația va fi întocmită în formă autentică, iar descendenţii 
donatari vor trebui să accepte liberalitatea făcută. 

Când împărţeala se face prin testament, ea trebuie să îmbrace 
una din formele testamentare prevăzute de leget. 


1 A se vedea C.S.J., s. civ., dec. nr. 1409/1992, în Dreptul nr. 8/1993, p. 81. 
268 


Indiviziunea şi împărţeala moştenirii 


Nerespectarea acestor condiţii atrage nulitatea absolută a 
actului de partaj!. 


C. Efectele împărţelii de ascendent. 


Efectele împărţelii de ascendent sunt diferite, după cum 
aceasta s-a realizat pe calea unui act juridic inter vivos (donaţie) sau 
printr-un act mortis causa (testament). 


a). Împărţeala pe calea donaţiei produce efecte diferite, în 
timpul vieţii ascendentului şi după deschiderea succesiunii. 

Din momentul încheierii actului de împărţeală, între ascendent 
şi descendent iau naştere raporturi specifice contractului de donaţie. 
Astfel, bunurile care au făcut obiectul împărţelii trec, irevocabil, din 
patrimoniul ascendentului în cel al descendentului. 

Descendenții donatari sunt succesori în drepturi cu titlu parti- 
cular şi nu sunt ţinuţi pentru datoriile ascendentului lor (cu excepţia 
cazului când donația a fost cu sarcina plăţii datoriilor existente în 
momentul încheierii contractului). 

Prin împărţeala de ascendent iau naştere raporturi între des- 
cendenţi, ei având, unii faţă de ceilalţi, calitatea de copărtaşi. Rapor- 
turile dintre copărtaşi vor fi astfel guvernate de regulile rezultate din 
împărţeală. 

Potrivit legii, revocarea donaţiei se face de către instanţa de 
judecată, la cerere, în cazurile anume prevăzute. 

După moartea ascendentului, împărţeala de ascendent devine 
o împărţeală propriu-zisă, iar descendenţii devin moştenitori (păs- 
trând şi calitatea de donatari). 

În calitate de moştenitori, descendenţii pot accepta succe- 
siunea sau pot renunţa la ea. 

Bunurile succesiunii care nu au format obiectul împărţelii de 
ascendent (au fost reţinute de ascendentul dispunător) vor fi transmise 
descendenților în indiviziune şi vor face obiectul unui partaj pro- 
priu-zis. Dacă prin împărţeala de ascendent s-a încălcat rezerva unui 


1 Nulitatea absolută pentru vicii de formă a actului de partaj poate fi aco- 
perită de descendenţii defunctului (ca o excepţie de la regula instituită inter vivos). 

copărtaş, acesta va avea dreptul la reducerea loturilor realizate cu 
depăşirea cotităţii disponibile. 

b). Dacă împărţeala de ascendent s-a realizat prin testament, 
nu se vor produce efecte juridice în timpul vieţii ascendentului 
dispunător. În această perioadă, împărţeala de ascendent va putea fi 
revocată, ca orice dispoziţie testamentară. 

La deschiderea succesiunii, bunurile care au făcut obiectul 
împărţelii de ascendent se transmit, divizate, descendenților (care le 
dobândesc nu în calitate de legatari, ci de moştenitori legali!). 

De la moartea ascendentului dispunător, între descendenţi se 
nasc numai raporturi de împărţeală. 

Descendenții vor trebui însă să accepte sau să renunţe la 
moştenire, aşa cum a fost împărţită de către ascendentul dispunător. 

Indiferent dacă partajul a fost făcut prin donaţie sau prin 
testament, descendenţii se vor garanta reciproc pentru evicţiune 
(această garanţie existând la orice fel de împărţeală). 


D. Ineficacitatea partajului de ascendent. 


Actului juridic de partaj poate deveni ineficace datorită unor 
cauze de drept comun, dar şi unor cauze specifice partajului de 
ascendent. Precizăm că în accepțiunea sa extinsă, ineficacitatea actu- 
lui juridic desemnează deopotrivă, nulitatea (sancţiunea neîndeplinirii 
cerinţelor de validitate) dar şi sancţiunile posterioare precum rezolu- 
ţiunea, revocarea, caducitatea etc. 


a). Cauze comune de ineficacitate. în acest context, partajului 
de ascendent îi vor fi aplicabile regulile generale privind nulităţile 
(relative şi absolute). Astfel, încălcarea normelor imperative privi- 
toare la forma donațiilor şi testamentelor va atrage sancţiunea nuli- 
tăţii absolute a actului de partaj?. 


1 A se vedea M. Eliescu, op. cit., p. 326; |. Rosetti-Bălănescu, Al. Băicoianu, op. 
cit., p. 764; Fr. Deak, op. cit., p. 586-587. 

2 A se vedea C. Toader, op. cit., p. 181-182 şi C.S.J., s. civ., dec. nr. 1409/1992, 
în Dreptul nr. 8/1993, p. 81. 

Incapacitatea ascendentului sau vicierea voinţei sale (prin dol, 
eroare sau violenţă) va atrage sancţiunea nulităţii relative a împărţelii 
de ascendent. 

În schimb, neexecutarea sarcinii sau ingratitudinea va atrage 
revocarea împărţelii de ascendent (dar numai în ce-l priveşte pe 
descendentul vinovat). 

Partajul făcut prin donaţie cu scopul fraudării creditorilor va 
putea fi revocat de aceştia pe calea acţiunii revocatorii (art. 1560- 
1562 C. civ.). 


b). Cauzele speciale de ineficacitate. Potrivit art. 1163 alin. 1 
C. civ., „este lovit de nulitate absolută partajul în care nu s-au cuprins 
toţi descendenţii care îndeplinesc condiţiile pentru a veni la moşte- 
nire, fie în nume propriu, fie prin reprezentare succesorală”. 

Având în vedere cele de mai sus, rezultă că necuprinderea 
tuturor descendenților la partajul de ascendent atrage sancţiunea 
nulităţii absolute a împărţelii. 

Prin descendenţi, în accepțiunea art. 1163 C. civ., se înţeleg fii 
şi fiicele dispunătorului, în viaţă la deschiderea succesiunii, precum şi 
descendenţii existenţi ai celor predecedaţi. 

Potrivit art. 1163 alin. 2 C. civ., condiţia cuprinderii tuturor 
descendenților este îndeplinită şi în cazul „partajului în care nu a fost 
inclus un descendent care vine la moştenire prin reprezentare 
succesorală, însă a fost cuprins acela pe care îl reprezintă”. 

Dacă un descendent a fost omis de la partaj, însă nu a făcut 
acte de acceptare tacită sau expresă a moştenirii, acesta nu mai 
poate ataca împărţeala de ascendent, deoarece a devenit străin de 
moştenire.. 

În caz de omisiune a unui descendent, instanţa, la cererea 
acestuia, va constata nulitatea partajului (după care se va efectua o 
nouă împărţeală). 


1 Descendentul omis de la partaj trebuie să aibă vocaţie succesorală utilă la 
data deschiderii moştenirii (simpla omisiune a unui descendent nefiind suficientă 
pentru constatarea nulităţii partajului). 

În temeiul art. 1163 alin. 3 C. civ., partajul de ascendent poate 
fi atacat şi atunci când, prin efectuarea lui, s-a adus atingere rezervei 
unuia dintre descendenţi sau a soţului supravieţuitor. 

Acţiunea pe care un descendent o are la dispoziţie este acţiu- 
nea în reducţiune (pentru diminuarea rezervei numai împotriva des- 
cendenţilor care au fost avantajaţi). Rezultă că, în această materie, 
acţiunea în reducţiune are rol de rectificare a împărţelii (adică reîn- 
tregirea rezervei prin micşorarea loturilor copărtaşilor avantajaţi)”. 

Acţiunea în reducţiune prevăzută de art. 1163 alin. 3 C. civ. 
este supusă termenului general de prescripţie, care curge de la data 
deschiderii succesiunii. 


1 A se vedea Fr. Deak, op. cit., p. 588. 

Capitolul |. Reguli generale 


1. Moştenirea este o transmisiune: 

a) de bunuri ale defunctului; 

b) de patrimoniu; 

c) de drepturi şi obligaţii (în limita activului). 


2. Cel care lasă moştenirea se numeşte: 
a) erede sau defunct; 

b) testator sau legatar; 

c) de cuius sau autor. 


3. Moştenirea se supune legii în vigoare: 
a) la data acceptării moştenirii; 

b) la data deschiderii moştenirii; 

c) la data deschiderii testamentului. 


4. Moştenirea este ab intestat când: 

a) când revine statului; 

b) când defunctul nu a lăsat testament; 

c) când se transmite potrivit legii sau este vacantă. 


5. Moştenirea este de două feluri: 
a) legală şi testamentară; 

b) ordinară şi autentică; 

c) acceptată sau vacantă. 


6. Moştenirea poate fi: 

a) legală sau testamentară; 

b) legală şi testamentară; 

c) numai legală sau numai testamentară. 


7. Faptul juridic care determină deschiderea moştenirii este: 
a) moartea declarată prin hotărâre judecătorească; 

b) dispariţia definitivă sau moartea lui de cuius; 
c) deschiderea testamentului autentic. 


8. Deschiderea moştenirii are drept efect automat: 
a) deschiderea procedurii notariale; 

b) selectarea moştenitorilor; 

c) transmiterea moştenirii către succesori. 


9. Dovada morţii testatorului se face cu: 

a) orice mijloc de probă; 

b) numai cu certificatul de deces; 

c) numai cu certificatul de deces şi hotărârea judecătorească. 


10. Declararea morţii prin hotărâre judecătorească poate interveni: 
a) numai după 6 luni sau numai după 2 ani de la dispariţie; 

b) oricând (în unele cazuri); 

c) în termenul general de prescripţie. 


11. Nedemnitatea succesorală: 

a) desfiinţează toate actele juridice, referitoare la bunurile moştenirii, 
încheiate de nedemn cu terţe persoane; 

b) produce efecte şi faţă de descendenţii nedemnului; 

c) produce efecte de la data deschiderii moştenirii. 


12. În raport de data deschiderii moştenirii: 
a) se apreciază valabilitatea testamentului; 
b) actele asupra moştenirii devin valabile; 

c) se stabileşte locul procedurii notariale. 


13. Moştenirile deschise înainte de intrarea în vigoare a noului Cod 
civil sunt supuse: 

a) dispoziţiilor anterioare, dacă nu contravin noului Cod civil; 

b) legii în vigoare la data deschiderii moştenirii; 

c) noului Cod civil, dar numai în privinţa efectelor. 


274 


Teste grilă 


14. Ca efect al nedemnităţii succesorale: 

a) copiii nedemnului pot veni la moştenirea defunctului prin re- 
prezentarea tatălui lor nedemn; 

b) toate actele juridice încheiate de nedemn cu terţe persoane, 
referitoare la bunurile moştenirii, sunt desfiinţate retroactiv; 

c) posesia nedemnului este considerată de bună-credinţă. 


15. În sens concret, vocaţia la moştenire desemnează: 
a) persoanele care vor culege succesiunea; 

b) partea din moştenire culeasă de fiecare persoană; 
c) capacitatea fiecărui moştenitor în parte. 


16. Nedemnul este înlăturat: 

a) numai de la moştenirea legală; 

b) numai de la moştenirea testamentară; 

c) atât de la moştenirea legală, cât şi de la cea testamentară. 


17. Nedemnitatea de drept poate fi constatată: 

a) numai în baza unei hotărâri judecătoreşti; 

b) numai la cererea moştenitorilor legali; 

c) numai din oficiu, de instanţa de judecată sau de notarul public. 


18. Introducerea acţiunii în declararea nedemnităţii constituie: 
a) un act de conservare a patrimoniului succesoral; 

b) un act de acceptare tacită a moştenirii; 

c) un act de administrare a patrimoniului succesoral. 


19. Nedemnitatea succesorală este: 

a) o incapacitate succesorală; 

b) opera legii sau a voinţei testatorului; 
c) o sancţiune civilă. 


20. Nu au capacitatea succesorală: 

a) persoanele decedate şi persoanele dispărute; 
b) comorienţii şi codecedaţii; 

c) persoanele juridice. 

Capitolul II. Moştenirea legală 


21. Au vocaţie legală generală: 

a) colateralii defunctului în grad nelimitat; 

b) ascendenţii defunctului în grad nelimitat; 

c) descendenţii şi colateralii defunctului până la gradul patru. 


22. Principiul proximităţii gradului de rudenie: 
a) operează numai în clasa | de moştenitori legali; 
b) operează în toate clasele de moştenitori legali; 
c) operează numai între rudele în linie dreaptă. 


23. Reciprocitatea vocației este aplicabilă: 
a) moştenirii legale; 

b) moştenirii testamentare; 

c) moştenirii legale şi testamentare. 


24. Reprezentarea succesorală este admisă: 
a) numai parţial; 

b) la infinit în toate cazurile; 

c) la infinit şi de drept. 


25. Prin efectele sale, reprezentarea succesorală: 

a) înlătură consecinţele injuste ale principiului proximităţii; 
b) dă posibilitatea culegerii moştenirii în nume propriu; 

c) se aseamănă cu mandatul (împuternicirea). 


26. Reprezentarea succesorală nu este admisă în privinţa: 
a) descendenților din fraţi şi surori ai defunctului; 

b) ascendenţilor privilegiați ai defunctului; 

c) descendenților defunctului. 


27. Reprezentantul trebuie: 

a) să aibă capacitate succesorală şi vocaţie concretă; 

b) să aibă vocaţie succesorală concretă şi să nu fie nedemn; 
c) să aibă vocaţie generală proprie şi să nu fie nedemn. 

28. Fratele bun în concurs cu doi fraţi consangvini ai defunctului: 
a) are dreptul la 2/3 din moştenire; 
b) are dreptul la 1/2 din moştenire; 
c) are dreptul la 1/6 din moştenire. 


29. În concurs cu mama defunctului, soţia supraviețuitoare: 
a) dobândeşte 1/4 din moştenire; 
b) dobândeşte 1/3 din moştenire; 
c) dobândeşte 1/2 din moştenire. 


30. Descendenții de gradul II pot veni la moştenire: 
a) numai în nume propriu; 

b) numai prin reprezentare; 

c) în nume propriu sau, după caz, prin reprezentare. 


31. Ascendenţii privilegiați: 

a) sunt moştenitori rezervatari; 

b) sunt obligaţi la raportul donațiilor; 
c) nu sunt moştenitori sezinari. 


32. Colateralii privilegiați: 

a) nu sunt moştenitori sezinari; 

b) vin la moştenire numai în nume propriu; 
c) sunt moştenitori rezervatari. 


33. Soţul supravieţuitor are un drept special asupra: 
a) mobilierului folosit pentru practicarea profesiei; 
b) mobilierului şi obiectelor de uz casnic; 

c) obiectelor de uz casnic — bunuri proprii. 


34. Colateralii ordinari: 

a) nu sunt moştenitori sezinari; 

b) pot veni la moştenire prin reprezentare; 
c) sunt obligaţi la raportul donațiilor. 

35. Soţul supravieţuitor: 
a) poate veni la moştenire prin reprezentare; 
b) nu este obligat la raportul donațiilor; 
c) nu este moştenitor sezinar. 


36. Dreptul de abitaţie al soţului supravieţuitor: 
a) este un drept de creanţă; 

b) durează cel mult un an; 

c) este inalienabil şi insesizabil. 


37. Dreptul de abitaţie al soţului supravieţuitor este recunoscut: 
a) numai în concurs cu descendenţii; 

b) chiar dacă are o altă locuinţă proprie; 

c) în concurs cu orice clasă de moştenitori. 


38. Împărţirea pe linii se aplică: 

a) descendenților defunctului; 

b) colateralilor privilegiați; 

c) fraţilor şi surorilor defunctului din părinţi diferiţi. 


39. Moştenirile aflate în străinătate vacante revin: 

a) comunei, oraşului sau municipiului de la locul deschiderii; 
b) statului în care se află bunurile principale; 

c) statului român. 


40. Moştenitorii legali nesezinari dobândesc sezina: 

a) la deschiderea moştenirii; 

b) odată cu calitatea de moştenitor; 

c) când acceptă tacit moştenirea (săvârşind acte de administrare). 


Capitolul III. Moştenirea testamentară 


41. Testamentul este revocabil: 
a) prin natura sa; 

b) prin esenţa sa; 

c) nu este revocabil. 


278 


Teste grilă 
42. Cuprinsul principal al testamentului îl constituie: 
a) dispoziţiile cu privire la înmormântare; 
b) sarcinile impuse legatarilor; 
c) legatele. 


43. Nu sunt moştenitori rezervatari: 

a) descendenţii defunctului; 

b) colateralii privilegiați ai defunctului; 
c) ascendenţii privilegiați ai defunctului. 


44. Testamentul olograf trebuie: 

a) scris de mâna testatorului, cel puţin parţial; 

b) datat de mâna testatorului; 

c) scris prin orice mijloace, dar semnat de mâna testatorului. 


45. Rezerva succesorală a soţului supravieţuitor: 
a) este de 1/4 în concurs cu descendenţii; 

b) este 1/4 în concurs cu ascendenți privilegiați; 
c) este de 1/8 în concurs cu ascendenţii ordinari. 


46. Sunt supuse reducţiunii: 

a) numai legatele; 

b) numai donațiile; 

c) atât legatele, cât şi donațiile. 


47. Potrivit dispoziţiilor imperative: 

a) legatele se reduc toate deodată şi proporţional; 
b) legatele se reduc înaintea donațiilor; 

c) donațiile concomitente se reduc proporţional. 


48. Reducţiunea liberalităţilor excesive poate fi cerută de: 

a) moştenitorii rezervatari sau succesorii lor; 

b) creditorii moştenirii; 

c) dobânditorii cu titlu particular de la moştenitorii rezervatari. 

49. Legatul universal este dispoziţia testamentară care: 
a) transferă toate bunurile succesiunii; 
b) transferă toate drepturile şi obligaţiile; 
c) conferă vocaţie la întreaga moştenire. 


50. Moştenitori rezervatari sunt: 

a) soţul supravieţuitor, descendenţii şi ascendenţii privilegiați; 
b) descendenţii, ascendenţii privilegiați şi colateralii privilegiați; 
c) descendenţii, ascendenţii şi soţul supravieţuitor. 


51. Legatul alternativ priveşte pe: 
a) legatarul cu titlu universal; 

b) legatarul universal; 

c) legatarul cu titlu particular. 


52. Cheltuielile predării legatului: 

a) sunt datorii ale moştenirii; 

b) sunt în sarcina moştenirii; 

c) sunt datorii sau sarcini ale moştenirii, după caz. 


53. Codicilul testamentului olograf este valabil: 

a) dacă este scris, datat şi semnat de mâna testatorului; 

b) dacă este semnat de testator; 

c) dacă este, cel puţin, datat şi semnat de mâna testatorului. 


54. Caducitatea legatarului intervine: 

a) în cazul predecesului legatarului; 

b) în cazul pieirii bunului după deschiderea moştenirii; 
c) în caz de revocare a legatului. 


55. Testamentul internaţional este: 
a) testamentul făcut în străinătate; 
b) o formă simplificată de testament; 
c) valabil în orice stat. 

56. Legatarul cu titlu particular: 
a) conferă drepturi asupra unei universalităţi; 
b) conferă drepturi asupra unor fracțiuni de universalităţi; 
c) conferă drepturi asupra unor bunuri singulare. 


57. Execuţiunea testamentară poate înceta: 

a) prin renunțare tacită a executorului; 

b) prin decesul executorului testamentar; 

c) prin renunțare expresă şi scrisă a moştenitorilor. 


58. Sunt condiţii ale dreptului de acrescământ: 

a) pluralitatea de legatari; 

b) pluralitatea de obiecte; 

c) vocaţia fiecărui legatar la o fracțiune din moştenire. 


59. Testamentul militarilor devine caduc: 

a) la 15 zile de la încetarea împrejurărilor neobişnuite; 
b) la 3 luni de la încetarea împrejurărilor neobişnuite; 

c) la 6 luni de la încetarea împrejurărilor neobişnuite. 


60. Cotitatea disponibilă specială: 

a) reprezintă jumătate din cotitatea disponibilă ordinară; 

b) nu poate depăşi partea ascendentului care a primit cel mai puţin; 
c) nu poate depăşi un sfert din moştenire. 


Capitolul IV. Transmisiunea moştenirii 


61. Actul juridic de opţiune succesorală are caracter: 
a) întotdeauna indivizibil; 

b) întotdeauna pur şi simplu; 

c) întotdeauna irevocabil. 


62. Termenul de opţiune succesorală poate fi redus: 
a) de moştenitori, cu acordul unanim; 

b) de notarul public pentru motive întemeiate; 

c) de instanţa de judecată. 

63. Acceptarea expresă este valabilă când: 

a) s-a făcut printr-un înscris autentic; 

b) când a fost făcută verbal; 

c) s-a făcut exclusiv prin înscris sub semnătură privată. 


64. Acceptarea moştenirii este forţată când: 
a) există o dare la o parte, fără împosedare; 
b) există o dosire a bunurilor moştenirii; 

c) se ascunde orice donaţie. 


65. Ca efect al renunţării la moştenire: 

a) renunţătorul nu are obligaţia de plată a taxelor succesorale; 

b) renunţătorul rămâne obligat la raportul donațiilor; 

c) descendenţii renunţătorului pot veni la moştenire prin repre- 
zentare. 


66. Ca efect al acceptării moştenirii: 

a) moştenitorul face proba calităţii sale; 

b) moştenitorul preia datoriile şi sarcinile moştenirii; 
c) opţiunea moştenitorului este definitivă. 


67. Renunţarea la moştenire se face: 

a) prin înscris autentic sau în formă privată; 
b) numai prin declaraţie în formă autentică; 
c) la locul deschiderii moştenirii. 


68. Termenul de prescripţie de un an vizează: 

a) transmisiunile succesorale universale; 

b) numai transmisiunile succesorale cu titlu universal; 
c) transmisiunile succesorale cu titlu particular. 


69. Renunţarea la moştenire este valabilă: 

a) când moştenirea a fost acceptată parţial; 

b) când s-a făcut în favoarea altor moştenitori; 
c) dacă nu s-a acceptat moştenirea anterior. 

Teste grilă 
70. Revocarea renunţării poate fi făcută: 
a) în termenul de opţiune succesorală; 
b) numai de toţi moştenitorii; 
c) numai de moştenitorii legali. 


71. Actul de opţiune succesorală este: 
a) în general consensual; 

b) întotdeauna consensual; 

c) întotdeauna solemn. 


72. Datoriile moştenirii sunt: 

a) obligaţii create cu ocazia deschiderii moştenirii; 

b) obligaţii aflate în plată la data deschiderii moştenirii; 
c) obligaţii aflate în sarcina moștenitorilor. 


73. Sunt sarcini ale moştenirii: 

a) cheltuielile de înmormântare; 

b) ratele bancare neachitate de defunct; 
c) acceptarea afectată de modalităţi. 


74. Sunt subiecte ale dreptului de opţiune succesorală: 
a) numai moştenitorii legali; 

b) creditorii personali ai succesibilului; 

c) creditorii moştenirii. 


75. Certificatul de moştenitor face dovada: 

a) deschiderii moştenirii; 

b) deschiderii moştenirii şi a calităţii de moştenitor; 

c) dreptului de proprietate al moştenitorilor acceptanţi. 


76. Certificatul de moştenitor are: 
a) o funcţie constitutivă; 

b) o funcţie supletivă; 

c) o funcţie de însezinare. 

Teste grilă 


77. Petiţia de ereditate: 

a) nu este prescriptibilă extinctiv; 
b) se prescrie în termenul de un an; 
c) se prescrie în termenul general. 


78. Certificatul de moştenitor: 

a) are putere de lucru judecat; 

b) face dovada calităţii de moştenitor; 

c) nu poate fi anulat pe cale judecătorească. 


79. Regula divizării de drept a pasivului succesoral nu se aplică: 
a) moştenitorilor universali; 

b) când obligaţia este indivizibilă; 

c) moştenitorilor cu titlu universal. 


80. Sunt moştenitori sezinari: 

a) soţul supravieţuitor şi ascendenţii; 

b) ascendenţii privilegiați şi colateralii privilegiați; 
c) ascendenţii privilegiați. 


Capitolul V. Partajul succesoral 


81. Contractul de administrare a bunurilor succesorale: 

a) poate fi denunţat unilateral de orice indivizar; 

b) poate fi denunțat unilateral cu acordul unanim al indivizarilor; 
c) poate fi denunţat în condițiile dreptului comun. 


82. Dreptul de acrescământ operează când: 
a) există mai mulţi legatari; 

b) toţi legatarii acceptă moştenirea; 

c) fiecare legatar are vocaţie fracționată. 


83. Imprescriptibilitatea dreptului de a cere ieşirea din indiviziune: 
a) este dispozitivă 

b) este supletivă; 

c) este imperativă. 

Teste grilă 


84. Moştenitorul poate ieşi din indiviziune: 

a) numai în lipsa unor clauze testamentare contrare; 

b) în lipsa unor convenţii contrare; 

c) oricând înainte de dobândirea calităţii de moştenitor. 


85. Raportul donațiilor poate fi cerut de: 

a) de descendenţi şi creditorii lor personali; 

b) numai de soţul supravieţuitor; 

c) numai de descendenţi şi soţul supravieţuitor. 


86. Opoziția la partaj a creditorilor personali se poate realiza: 
a) numai direct, printr-o declaraţie formală; 

b) indirect, prin orice act de partaj al creditorului; 

c) numai indirect. 


87. Actele unui singur coindivizar sunt inopozabile: 

a) coindivizarului care s-a opus în orice fel încheierii lui; 

b) coindivizarului care a consimţit tacit la încheierea actului; 
c) coindivizarului care s-a opus expres la încheierea actului. 


88. Pentru evaluarea bunului donat, se va lua în considerare: 
a) valoarea acestuia din momentul încheierii donaţiei; 

b) valoarea acestuia la momentul judecății; 

c) numai valoarea sarcinilor asumate prin contract. 


89. Nu sunt supuse raportului donațiilor: 

a) donațiile bunurilor care au pierit fără culpa donatarului; 
b) darurile manuale; 

c) donațiile indirecte. 


90. În indiviziune, schimbarea modului de folosință a bunurilor: 
a) se poate face de orice indivizar; 

b) se poate face de orice indivizar, numai în cazuri justificate; 

c) se poate face numai cu acordul celorlalți coindivizari. 

Teste grilă 
91. Partajul se poate realiza prin bună învoială, când: 
a) sunt prezenţi toţi moştenitorii; 
b) sunt prezenţi moştenitorii cu capacitate de exerciţiu; 
c) numai când moştenirea este legală. 


92. Partajul amintirilor de familie se poate face: 
a) voluntar sau judiciar; 

b) numai voluntar; 

c) oricând şi în orice fel. 


93. Obligaţia de garanţie între comoştenitori: 

a) operează în condiţii diferite pentru moştenitorii legali şi testa- 
mentari; 

b) trebuie stipulată în actul de partaj; 

c) se aplică atât partajului voluntar, cât şi partajului judiciar. 


94. În indiviziune, contractul de administrare a bunurilor succeso- 
rale: 

a) se încheie numai cu acordul unanim al coindivizarilor; 

b) poate fi încheiat numai de un singur coindivizar; 

c) poate fi încheiat de un singur coindivizar, în forma cerută de lege. 


95. Regula divizării de drept a pasivului succesoral nu se aplică dacă: 
a) obligaţia este divizibilă; 

b) obligaţia este comună; 

c) obligaţia are ca obiect un bun individual determinat. 


96. Raportul datoriilor reprezintă: 
a) o simplă plată; 

b) o lichidare în cadrul împărţelii; 
c) o plată în cadrul indiviziunii. 


97. Convenţiile privind suspendarea partajului trebuie încheiate: 
a) în formă scrisă; 

b) pe cel mult cinci ani; 

c) numai pe durată determinată. 

Teste grilă 
98. Acţiunea pentru raportul donațiilor: 
a) poate fi intentată numai împotriva moştenitorilor donatari; 
b) poate fi făcută numai în cadrul acţiunii de partaj; 
c) poate fi intentată şi împotriva terţilor. 


99. Dreptul de regres operează: 

a) pentru toţi moştenitorii legali sau testamentari; 

b) pentru moştenitorii universali sau cu titlu universal; 
c) pentru moştenitorii legali. 


100. Pot cere partajul succesoral: 

a) creditorii moştenirii; 

b) creditorii personali ai moştenitorilor; 
c) legatarii de orice fel. 

